(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΓ΄

Παρασκευή 3 Σεπτεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Ιωάννη Παππά, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 6 Σεπτεμβρίου 2021, σελ.   
2. Συζήτηση επικαίρων ερωτήσεων:, σελ.   
 α) Προς τον Υπουργό Ανάπτυξης και Επενδύσεων με θέμα «Καταχρηστικές, άδικες και ανορθολογικές χρεώσεις των τραπεζών σε βάρος πολιτών και μικρομεσαίων επιχειρήσεων», σελ.   
 β) Προς την Υπουργό Πολιτισμού και Αθλητισμού:   
 i. με θέμα: «Πλήρης εγκατάλειψη των εγκαταστάσεων του Εθνικού Αθλητικού Κέντρου (ΕΑΚ) Κέρκυρας από την κυβέρνηση της ΝΔ», σελ.   
 ii. με θέμα: «Την κατάργηση του προγράμματος « Άθληση για Όλους»», σελ.   
 γ) Προς την Υπουργό Παιδείας και Θρησκευμάτων:   
 i. με θέμα: «Να μονιμοποιηθούν οι συμβασιούχοι εργαζόμενοι στη φύλαξη του Πανεπιστήμιου Κρήτης», σελ.   
 ii. με θέμα: «Προσλήψεις Αρχειονόμων-Βιβλιοθηκονόμων για τη λειτουργία της Εθνικής Βιβλιοθήκης και των δημοσίων βιβλιοθηκών», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Μετανάστευσης και Ασύλου: «Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες διατάξεις αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη», σελ.   
   
ΠΡΟΕΔΡΕΥΟΝΤΕΣ

ΒΙΤΣΑΣ Δ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΒΙΤΣΙΩΤΗΣ Μ. , σελ.  
ΒΙΤΣΑΣ Δ. , σελ.  
ΔΡΙΤΣΑΣ Θ. , σελ.  
ΚΟΥΡΟΥΜΠΛΗΣ Π. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΜΗΤΑΡΑΚΗΣ Π. , σελ.  
ΜΟΥΖΑΛΑΣ Γ. , σελ.  
ΜΠΟΥΡΑΣ Α. , σελ.  
ΜΥΛΩΝΑΚΗΣ Α. , σελ.  
ΠΟΛΑΚΗΣ Π. , σελ.  
ΣΑΚΟΡΑΦΑ Σ. , σελ.  
  
Β. Επί των επικαίρων ερωτήσεων:  
ΑΥΓΕΝΑΚΗΣ Ε. , σελ.  
ΑΥΛΩΝΙΤΗΣ Α. , σελ.  
ΓΕΩΡΓΙΑΔΗΣ Σ. , σελ.  
ΔΕΛΗΣ Ι. , σελ.  
ΚΟΥΡΟΥΜΠΛΗΣ Π. , σελ.  
ΜΑΚΡΗ Ζ. , σελ.  
ΣΥΝΤΥΧΑΚΗΣ Ε. , σελ.  
ΣΥΡΙΓΟΣ Ά. , σελ.  
  
Γ. Επί του σχεδίου νόμου του Υπουργείου Μετανάστευσης και Ασύλου:  
ΑΥΓΕΝΑΚΗΣ Ε. , σελ.  
ΒΑΡΒΙΤΣΙΩΤΗΣ Μ. , σελ.  
ΒΙΤΣΑΣ Δ. , σελ.  
ΒΟΥΛΤΕΨΗ Σ. , σελ.  
ΒΟΥΤΣΗΣ Ν. , σελ.  
ΓΡΗΓΟΡΙΑΔΗΣ Κ. , σελ.  
ΔΗΜΟΣΧΑΚΗΣ Α. , σελ.  
ΔΡΙΤΣΑΣ Θ. , σελ.  
ΚΑΜΙΝΗΣ Γ. , σελ.  
ΚΑΠΠΑΤΟΣ Π. , σελ.  
ΚΕΛΕΤΣΗΣ Σ. , σελ.  
ΚΟΜΝΗΝΑΚΑ Μ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΙΟΥΠΗΣ Α. , σελ.  
ΜΑΝΩΛΑΚΟΥ Δ. , σελ.  
ΜΗΤΑΡΑΚΗΣ Π. , σελ.  
ΜΙΧΑΗΛΙΔΗΣ Α. , σελ.  
ΜΟΥΖΑΛΑΣ Γ. , σελ.  
ΜΠΑΚΑΔΗΜΑ Φ. , σελ.  
ΜΠΛΟΥΧΟΣ Κ. , σελ.  
ΜΠΟΥΚΩΡΟΣ Χ. , σελ.  
ΜΠΟΥΡΝΟΥΣ Ι. , σελ.  
ΜΥΛΩΝΑΚΗΣ Α. , σελ.  
ΜΩΡΑΪΤΗΣ Α. , σελ.  
ΞΑΝΘΟΠΟΥΛΟΣ Θ. , σελ.  
ΠΑΠΑΔΗΜΗΤΡΙΟΥ Χ. , σελ.  
ΠΛΕΥΡΗΣ Α. , σελ.  
ΠΟΛΑΚΗΣ Π. , σελ.  
ΠΟΥΛΟΥ Π. , σελ.  
ΣΚΑΝΔΑΛΙΔΗΣ Κ. , σελ.  
ΣΠΑΝΑΚΗΣ Β. , σελ.  
ΤΑΣΟΥΛΑΣ Κ. , σελ.  
ΤΟΛΚΑΣ Ά. , σελ.  
ΤΣΙΓΚΡΗΣ Ά. , σελ.  
ΦΩΤΙΟΥ Θ. , σελ.  
ΧΗΤΑΣ Κ. , σελ.  
ΨΥΧΟΓΙΟΣ Γ. , σελ.  
  
ΠΑΡΕΜΒΑΣΕΙΣ:  
ΜΙΧΑΗΛΙΔΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΠΓ΄

Παρασκευή 3 Σεπτεμβρίου 2021

Αθήνα, σήμερα στις 3 Σεπτεμβρίου 2021, ημέρα Παρασκευή και ώρα 9.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΔΗΜΗΤΡΙΟΥ ΒΙΤΣΑ.**

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-9-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΠΒ΄ συνεδριάσεώς του, της 2 -9-2021 σε ό,τι αφορά την ψήφιση στο σύνολο του σχεδίου νόμου: «Ασφαλιστική Μεταρρύθμιση για τη Νέα Γενιά: εισαγωγή κεφαλαιοποιητικού συστήματος προκαθορισμένων εισφορών στην επικουρική ασφάλιση, ίδρυση, οργάνωση και λειτουργία Ταμείου Επικουρικής Κεφαλαιοποιητικής Ασφάλισης και συναφείς διατάξεις».)

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 6 Σεπτεμβρίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής).

1. Η με αριθμό 1005/30-8-2021 επίκαιρη ερώτηση της Βουλευτού Πέλλας του ΣΥΡΙΖΑ - Προοδευτική Συμμαχία κ. Θεοδώρας Τζάκρη προς τον Υπουργό Οικονομικών, με θέμα: «Κατασκευή του φράγματος Αλμωπαίου (Καλής)».

2. Η με αριθμό 987/30-8-2021 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Οικονομικών, με θέμα: «Ελλιπή τα μέτρα στήριξης για την πυρόπληκτη Ηλεία».

3. Η με αριθμό 996/30-8-2021 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδος κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Να ανακληθεί η απόλυση του προέδρου του Συνδικάτου Εργατοϋπαλλήλων Μεταλλείων και Λατομείων Βορείου Ελλάδας και να προστατευθεί το δικαίωμα στη δουλειά και στη συνδικαλιστική δράση».

4. Η με αριθμό 988/30-8-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Τι απέγιναν τα σφραγισμένα κιβώτια από το κτήμα Τατοΐου μετά την καταστροφική πυρκαγιά της 5ης Αυγούστου;».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής).

1. Η με αριθμό 1006/30-8-2020 επίκαιρη ερώτηση του Βουλευτή Α΄ Ανατολικής Αττικής του ΣΥΡΙΖΑ - Προοδευτική Συμμαχία κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, με θέμα: «Τι συμβαίνει με το Τατόι τελικά;».

2. Η με αριθμό 991/30-8-2021 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Υγείας, με θέμα: «Η κοινωνία της Βοιωτίας απαιτεί ξεκάθαρες απαντήσεις για το τι μέλλει γενέσθαι με το Γενικό Νοσοκομείο Θήβας».

3. Η με αριθμό 997/30-8-2021 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Περιβάλλοντος και Ενέργειας, με θέμα: «Να ματαιωθεί η αδειοδότηση λατομείου στον ορεινό όγκο του Λαϊλιά της Περιφερειακής Ενότητας Σερρών».

4. Η με αριθμό 989/30-8-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: «Απαξίωση του εθελοντικού κινήματος της πυρόσβεσης και αχρήστευση των εθελοντών πυροσβεστών του Πυροσβεστικού Σώματος».

5. Η με αριθμό 1008/30-8-2021 επίκαιρη ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Σωκράτη Βαρδάκη προς τον Υπουργό Ναυτιλίας και Νησιωτικής Πολιτικής, με θέμα: «Να πραγματοποιηθεί η πλήρης εφαρμογή του προγράμματος του μεταφορικού ισοδύναμου για την Κρήτη».

6. Η με αριθμό 992/30-8-2021 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση οφείλει να διασφαλίσει τη διατήρηση της εργατικής νομιμότητας και να αποτρέψει τις ομαδικές απολύσεις στη Βιομηχανία Φωσφορικών Λιπασμάτων Καβάλας».

7. Η με αριθμό 990/30-8-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Προστασίας του Πολίτη, με θέμα:« Από το Μάτι στην Εύβοια. Εγκληματική η άρνηση υλοποίησης των προτάσεων του πορίσματος Γκολντάμερ για την αναδιάρθρωση της δασοπυρόσβεσης».

8. Η με αριθμό 1009/30-8-2021 επίκαιρη ερώτηση του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Χρήστου Γιαννούλη προς τον Υπουργό Περιβάλλοντος και Ενέργειας, με θέμα: «Άμεση ανάγκη αντικατάστασης των κρουνών δασοπυρόσβεσης στο δάσος του Σέιχ Σου».

9. Η με αριθμό 999/30-8-2021 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Προτεραιότητα και διευκόλυνση των γεωργών, κτηνοτρόφων και μικρών ομάδων παραγωγών καθώς και μικρών επιχειρηματιών, ελαιουργία, τυροκομεία στην εγκατάσταση μικρών φωτοβολταϊκών (μέχρι 500 KW) για την απόκτηση μόνιμου σταθερού εναλλακτικού εισοδήματος στις πυρόπληκτες περιοχές».

10. Η με αριθμό 1010/30-8-2021 επίκαιρη ερώτηση του Βουλευτή Μεσσηνίας του ΣΥΡΙΖΑ - Προοδευτική Συμμαχία κ. Αλέξανδρου (Αλέξη) Χαρίτση προς τον Υπουργό Υποδομών και Μεταφορών, με θέμα: «Καμμία εξέλιξη στην υλοποίηση του έργου αναβάθμισης του οδικού άξονα Καλό Νερό - Τσακώνα».

11. Η με αριθμό 1000/30-8-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να αρθεί η δυσμενής μεταχείριση των αγροτεμαχίων που προέρχονται από κληροτεμάχια αγροτικής αποκατάστασης προσφύγων Μικρασιατών».

12. Η με αριθμό 1001/30-8-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Μέτρα στήριξης και πρωτοβουλίες προώθησης της ελληνικής σταφίδας».

13. Η με αριθμό 1002/30-8-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Καταγραφή των ζημιών που προκλήθηκαν από τις υψηλές θερμοκρασίες στις αγροτικές καλλιέργειες και άμεσα μέτρα στήριξης των παραγωγών».

14. Η με αριθμό 1003/30-8-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ψηφιακής Διακυβέρνησης, με θέμα: «Να αρθεί η δυσμενής μεταχείριση των αγροτεμαχίων που προέρχονται από κληροτεμάχια αγροτικής αποκατάστασης προσφύγων Μικρασιατών».

15. Η με αριθμό 1004/30-8-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Να καταβληθούν επιτέλους οι αποζημιώσεις στους πληγέντες από τις πλημμύρες του Οκτωβρίου και Νοέμβρη 2020 στην Κρήτη».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 7208/11-6-2021 ερώτηση του Βουλευτή Αχαΐας του ΣΥΡΙΖΑ - Προοδευτική Συμμαχία κ. Κωνσταντίνου Μάρκου προς τον Υπουργό Υγείας, με θέμα: «Η Κυβέρνηση οφείλει να δημοσιοποιήσει τα ποσοστά θνητότητας σε όλες τις μονάδες εντατικής θεραπείας της χώρας».

2. Η με αριθμό 8108/19-7-2021 ερώτηση του Βουλευτή Δράμας του ΣΥΡΙΖΑ - Προοδευτική Συμμαχία κ. Θεόφιλου Ξανθόπουλου προς τον Υπουργό Υγείας, με θέμα: Συνεχιζόμενη υποβάθμιση και υποστελέχωση του Νοσοκομείου Δράμας σε ιατρικό και νοσηλευτικό προσωπικό - Κυβερνητική απροθυμία για ουσιαστική ενίσχυσή του - Ανάθεση καθαριότητας σε εργολάβους - Σχέδια συγχώνευσης και κατάργησης μονάδων και κλινικών του νοσοκομείου».

3. Η με αριθμό 7977/661/13-7-2021 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: ««Μαγαζιά» τακτοποίησης γαλάζιων παιδιών η ΔΕΗ και ο ΔΕΔΔΗΕ;».

4. Η με αριθμό 8375/30-7-2021 ερώτηση του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Θα εξασφαλιστούν οι θέσεις και οι όροι εργασίας και τα εργασιακά δικαιώματα στη μη επωφελή για το δημόσιο συμφέρον, πώληση του ποσοστού του δημοσίου στη ΔΕΠΑ Υποδομών;».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφο του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής: «Με την παρούσα σας ενημερώνουμε, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου της Παρασκευής 3 Σεπτεμβρίου του 2021, ότι οι επίκαιρες ερωτήσεις που θα συζητηθούν είναι οι εξής: Η υπ’ αριθμόν 1011/30-8-2021 η οποία θα απαντηθεί από τον Υπουργό Ανάπτυξης και Επενδύσεων κ. Σπυρίδωνα - Άδωνι Γεωργιάδη, η υπ' αριθμόν 998/30-8-2021 επίκαιρη ερώτηση η οποία θα απαντηθεί από την Υφυπουργό Παιδείας και Θρησκευμάτων κ. Ζωή Μακρή, η υπ’ αριθμόν 995/30-8-2021 επίκαιρη ερώτηση η οποία θα απαντηθεί από τον Υφυπουργό Παιδείας και Θρησκευμάτων κ. Ευάγγελο Συρίγο και οι υπ' αριθμόν 994/30-8-2021 και 1007/30-8-2021 επίκαιρες ερωτήσεις οι οποίες θα απαντηθούν από τον Υφυπουργό Πολιτισμού και Αθλητισμού κ. Ελευθέριο Αυγενάκη.

Πριν ξεκινήσουμε θα σας παρακαλέσω, να κρατάμε τους χρόνους όσο είναι δυνατόν, γιατί ακολουθεί νομοσχέδιο του Υπουργείου Μεταναστευτικής Πολιτικής.

Θα συζητηθεί η πρώτη με αριθμό 1011/30-8-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΣΥΡΙΖΑ - Προοδευτική Συμμαχία κ. Παναγιώτη Κουρουμπλή προς τον Υπουργό Ανάπτυξης και Επενδύσεων με θέμα «Καταχρηστικές, άδικες και ανορθολογικές χρεώσεις των τραπεζών σε βάρος πολιτών και μικρομεσαίων επιχειρήσεων».

Στην επίκαιρη ερώτηση του κ. Κουρουμπλή θα απαντήσει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης.

Κύριε Κουρουμπλή, έχετε τον λόγο για δύο λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, καλημέρα σε όλους.

Είναι γνωστό πλέον ότι οι συστημικές τράπεζες προβαίνουν διαρκώς σε καταχρηστικές πράξεις, με τις οποίες επιβαρύνουν τους πολίτες στις συναλλαγές που διεξάγονται από τους πολίτες προς αυτές. Οι καταναλωτικές οργανώσεις, όπως είναι το Ινστιτούτο Καταναλωτών, η ΕΚΠΟΙΖΩ, αλλά και ο Συνήγορος του Καταναλωτή, δέχονται συνεχώς διαμαρτυρίες για αυτή την άδικη και εν τέλει παράνομη πρακτική του τραπεζικού συστήματος.

Είναι γνωστό, κύριε Υπουργέ, ότι και παλιότερα είχα ακούσει τον Πρωθυπουργό να κάνει συστάσεις. Όμως, το τραπεζικό σύστημα, παρ’ όλο που διαχρονικά όλες οι κυβερνήσεις το έχουν στηρίξει, εν τοις πράγμασι έχει τη δική του λογική, υπηρετεί τη δική του λογική και είναι γνωστό αυτό που έχει κάνει μέχρι σήμερα, τι, δηλαδή, από τις χρηματοδοτήσεις που έχει πάρει, έχει δώσει στην πραγματική οικονομία.

Από εκεί και πέρα πλέον, βλέπουμε ότι το ζήτημα αυτό των καταχρηστικών χρεώσεων επεκτείνεται και στις επιχειρήσεις. Και έχουμε τις διαμαρτυρίες του Επαγγελματικού Επιμελητηρίου, του Οικονομικού, του Επιμελητηρίου Πειραιά, της ΓΣΕΒΕΕ, δηλαδή πάρα πολλών οργανώσεων, διότι οι συναλλαγές τους επιβαρύνονται με τέτοιου είδους καταχρηστικές χρεώσεις.

Σήμερα, κύριε Υπουργέ, ελπίζω ότι ήρθατε εδώ να ενημερώσετε την ελληνική Βουλή και τον ελληνικό λαό, γιατί αυτό το ζήτημα απασχολεί όλους τους Έλληνες, διότι όλοι, εκ των πραγμάτων, παρακολουθούμε τέτοιου είδους πρακτικές στις συναλλαγές μας. Όμως, ο πολίτης είναι αδύναμος να προβεί σε κάποιας μορφής αντίσταση σε αυτό που επιχειρούν και επιβάλλουν χωρίς να στηρίζεται στη νομοθεσία.

Πρόσφατα, δε, πρέπει να σας πω, επεβλήθη πρόστιμο 50.000 ευρώ σε τραπεζικό ίδρυμα -δεν έχει σημασία σε ποιο- το οποίο προέβη, πραγματικά, σε τέτοιου είδους ενέργειες που δεν συνάδουν με την καλή πρακτική.

Πιστεύω, λοιπόν, ότι θα ακούσουμε σήμερα από εσάς κάτι το συγκεκριμένο, όχι «άλλα λόγια να αγαπιόμαστε», γιατί, εντάξει, κάπου χάνει και το ενδιαφέρον του ο κόσμος να παρακολουθεί τη Βουλή αν δεν βλέπει τον πολιτικό κόσμο να είναι δίπλα του και να λαμβάνει πρωτοβουλίες που, πραγματικά, μπορούν να αναχαιτίσουν αυτού του είδους τις συμπεριφορές.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, ευχαριστώ πάρα πολύ και ευχαριστώ και τον κύριο συνάδελφο, τον κ. Κουρουμπλή, για την ερώτησή του και, κυρίως, για την τελευταία του αναφορά στο πρόστιμο που πρόσφατα μπήκε από την Γενική Γραμματεία Εμπορίου και Προστασίας του Καταναλωτή -με τελικό υπογράφοντα εμένα πράγματι- σε τραπεζικό ίδρυμα.

Και λέω ευχαριστώ, διότι οφείλω να ενημερώσω τον ελληνικό λαό για κάτι που είναι πραγματικότητα και αποδεικνύεται από τα στοιχεία. Η μόνη περίοδος τα τελευταία χρόνια που σταθερά το Υπουργείο Ανάπτυξης και Επενδύσεων και η Γενική Γραμματεία Εμπορίου και Καταναλωτή δεν έχει διστάσει να επιβάλλει πρόστιμα στα τραπεζικά ιδρύματα είναι επί θητείας μου. Δεν βρήκα κανένα προηγούμενο πρόστιμο. Δεν θέλω να πω περισσότερα.

Χαίρομαι που το αναφέρετε όμως γιατί, πράγματι, είπατε ότι ο πολίτης αισθάνεται απροστάτευτος. Πιθανόν αυτό να είναι αλήθεια. Θέλω όμως από το ιερό βήμα της Βουλής να πω σε κάθε συμπολίτη μας να μην αισθάνεται. Διότι εάν κάνει συγκεκριμένη καταγγελία στο «1520» και η καταγγελία αυτή είναι τεκμηριωμένη, είναι πραγματική, δεν υπάρχει καμμία περίπτωση εμείς να διστάσουμε να εφαρμόσουμε τον νόμο. Και καλώ και τον τελευταίο συμπολίτη μας να μας ενημερώσει, έτσι ώστε και εμείς να μπορούμε να εφαρμόζουμε τον νόμο.

Πέραν όμως των κινήσεων που θα κάνει ο κάθε πολίτης μόνος του έχουμε δράσει επί θητείας μου και εξαιρετικά συντεταγμένα. Σας υπενθυμίζω ότι επί Υπουργού Ανάπτυξης του Αδώνιδος Γεωργιάδου ξεκίνησε έρευνα για καταχρηστικές πρακτικές των τραπεζικών ιδρυμάτων από την Επιτροπή Ανταγωνισμού. Τον Νοέμβριο του 2019 είχαμε τη γνωστή έφοδο της Επιτροπής Ανταγωνισμού στα τραπεζικά ιδρύματα. Δεν μπορώ να πω δημόσια, δεν γνωρίζω κιόλας και δεν έπρεπε να γνωρίζω και δεν μπορώ να γνωρίζω τις λεπτομέρειες αυτής έρευνας, καθώς είναι απόρρητη και με πολύ βαριές κυρώσεις και από την εθνική και από την ενωσιακή νομοθεσία. Μπορώ όμως να σας πω ότι ως εποπτεύων Υπουργός έχω ζητήσει την κατά το δυνατόν ταχύτερη ολοκλήρωση της έρευνας, για να διαπιστώσουμε στα αλήθεια εάν όντως υπάρχουν ή δεν υπάρχουν αυτές οι καταχρηστικές πρακτικές και η έννοια της μεταξύ τους συνεννοήσεως.

Μέχρις ότου όμως υπάρξει κάποιου τέτοιου τύπου πόρισμα της Επιτροπής Ανταγωνισμού και συγκεκριμένα στοιχεία, δεν μπορώ να δεχθώ ότι αυτή η πρακτική ισχύει γιατί αυτό θα ήταν απολύτως παράνομο. Εάν όμως η Επιτροπή Ανταγωνισμού καταλήξει σε ένα τέτοιο συμπέρασμα, θα είμαστε εδώ για να εφαρμόσουμε εκ νέου τον νόμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όσον αφορά –και κλείνω, κύριε Πρόεδρε- την ουσία της ερώτησης για επιπλέον χρεώσεις, θα ήθελα να μου τις αναλύσετε εάν μπορείτε ποιες είναι αυτές στις οποίες αναφέρεστε στη δευτερολογία σας. Με την υπηρεσία ελέγξαμε τις προηγούμενες μέρες μία προς μία τις χρεώσεις των τραπεζικών ιδρυμάτων. Δεν βρήκαμε καμμία αύξηση σε κανένα από το προηγούμενο διάστημα. Δεν υπάρχει καινούργια, δηλαδή, αύξηση χρέωσης της υπηρεσίας από καμμία τράπεζα.

Σε μία τράπεζα –δεν θα πω το όνομά της γιατί θα της κάνω διαφήμιση- υπάρχει μια καινούργια χρέωση αλλά για μία καινούργια υπηρεσία και συγκεκριμένα τη δυνατότητα να κάνουν ανάληψη με την τραπεζική τους πιστωτική κάρτα στο εξωτερικό από τραπεζικά ιδρύματα άλλα, διάφορα από αυτήν. Και αυτό το πράγμα δεν υπήρχε ως υπηρεσία. Μπήκε ως υπηρεσία, άρα χρεώνεται για πρώτη φορά και, βεβαίως, αφορά σε πολύ μικρό αριθμό χρηστών. Αφορά –αν θυμάμαι καλά τον αριθμό που μου έδωσε η υπηρεσία- τριακόσιους πενήντα πελάτες συγκεκριμένης τράπεζας που έχουν κάνει χρήση δηλαδή αυτής της υπηρεσίας.

Όμως αν έχει υπάρξει κάποια συγκεκριμένη αύξηση χρέωσης συγκεκριμένης τράπεζας θα ήθελα πολύ να την μάθω, γιατί εμείς δεν την βρήκαμε στην υπηρεσία.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Κουρουμπλής για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Υπουργέ, πριν τοποθετηθώ στη δική σας τοποθέτηση θα ήθελα να σας πω ότι σας άκουσα προχθές να στρέφεστε με πολύ μανία κατά του Ναυάρχου Βαγγέλη Αποστολάκη.

**ΠΡΟΕΔΡΕΥΩΝ (Δημήτριος Βίτσας):** Κύριε Κουρουμπλή, μην ξεκινήσουμε αυτή την κουβέντα τώρα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Έχω δικαίωμα, κύριε Πρόεδρε, να κάνω μία αναφορά.

**ΠΡΟΕΔΡΕΥΩΝ (Δημήτριος Βίτσας):** Θα σας απαντήσει τώρα, δεν καταλαβαίνετε;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Θα σας έλεγα ότι ήταν πολύ άδικο αυτό που κάνατε.

Αλλά να δεχτώ ότι έχετε δίκιο γι’ αυτά που είπατε. Τι σημαίνει αυτό, κύριε Υπουργέ; Ότι είναι τόσο ανίκανος ο Πρωθυπουργός που δεν κατάλαβε αυτό που καταλάβατε εσείς.

Τώρα πάω στο θέμα. Κύριε Υπουργέ, πιστεύετε ότι είναι μεμονωμένες οι περιπτώσεις; Αν το πιστεύετε, θα σας πω ότι έχετε δίκιο. Αλλά δεν είναι μεμονωμένες περιπτώσεις. Αν θέλετε τώρα που θα τελειώσουμε να μπούμε μέσα στην τράπεζα εδώ που είναι δίπλα να κάνω μία συναλλαγή να δείτε τι γίνεται. Για να δούμε αν, πραγματικά, αυτό είναι εκτεταμένο φαινόμενο. Ένας άνθρωπος που θα του πάρουν 2 ευρώ, τα έχει ανάγκη. Αλλά βλέπετε ο Έλληνας, δυστυχώς, δεν έχει αυτή την κουλτούρα να διαμαρτυρηθεί αμέσως και θα το καταπιεί. Δυστυχώς, δεν έχουμε αυτή την αίσθηση των πραγμάτων και είναι λάθος. Είναι λάθος που δεν το έχουμε ως κοινωνία, είναι το γνωστό «ωχ αδερφέ» και τα λοιπά.

Αλλά εδώ υπάρχουν καταναλωτικές οργανώσεις που διαμαρτύρονται. Εγώ θα σας στείλω, λοιπόν, στο γραφείο σας τις καταγγελίες που έχω πάρει από τις καταναλωτικές οργανώσεις και από την ΕΚΠΟΙΖΩ και από το Ινστιτούτο Καταναλωτών αλλά και από φορείς, όπως σας είπα, τα επιμελητήρια, την ΓΣΕΒΕΕ, και το Επαγγελματικό Επιμελητήριο το Αθηνών, του Πειραιά και τα λοιπά. Δηλαδή, είναι μία πραγματικότητα αυτή η καταχρηστική συμπεριφορά που εκδηλώνει το τραπεζικό σύστημα αυθαίρετα να προσθέτει χρεώσεις εις βάρος του καταναλωτή. Γιατί είμαι βέβαιος ότι έχετε λάβει ως άνθρωπος, ως πολίτης, ως πολιτικός που κυκλοφορείτε -και κυκλοφορείτε- παράπονα από πάρα πολλούς ανθρώπους για τέτοιου είδους συμπεριφορές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, θα σας παρακαλέσω να μην αναφερθείτε στον ανασχηματισμό. Βεβαίως, μπορείτε. Αλλά εγώ σας κάνω αυτή την παράκληση.

Ορίστε, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Δεν είχα σκοπό να αναφερθώ. Νομίζω το θέμα με τον ναύαρχο έχει λήξει. Εντάξει, δεν έχασε και η «Βενετιά βελόνι», θα βρεθεί κάποιος άλλος να κάνει αυτή τη δουλειά.

Ως προς την επικαιρότητα, θα προτιμούσα εγώ -και ήταν απρέπεια που δεν το έκανα προηγουμένως και ζητώ συγγνώμη- να αναφερθώ και να εκφράσω και τη δική μου θλίψη και τα συλλυπητήριά μου για τον θάνατο του μεγάλου Μίκη Θεοδωράκη. Αυτό νομίζω είναι πιο επίκαιρο από όλα τα υπόλοιπα.

Τώρα όσον αφορά την ουσία της ερωτήσεως εκ νέου του κ. Κουρουμπλή, ίσως δεν έγινα αντιληπτός. Όλες οι καταγγελίες της ΕΚΠΟΙΖΩ και των υπόλοιπων οργανώσεων και θεσμών ασφαλώς και έχουν ληφθεί υπ’ όψιν από τη Γραμματεία Καταναλωτή και έχουν εξεταστεί. Άλλωστε και το πρόσημο στο οποίο αναφερθήκατε και το οποίο βάλαμε πριν από λίγες μέρες από μία τέτοια καταγγελία ξεκίνησε. Δεν σημαίνει όμως, κύριε Πρόεδρε, ότι κάθε καταγγελία είναι αληθής. Σας είπα ότι δουλέψαμε πολύ για να βρούμε ποια τράπεζα και ποια υπηρεσία αύξησε το κόστος και μάλιστα χωρίς προηγούμενη ενημέρωση καταναλωτού. Γιατί προσέξτε, να αυξήσει το κόστος έχει δικαίωμα η τράπεζα. Έχουμε ελεύθερη αγορά και μεταξύ τους ανταγωνισμό. Να το αυξήσει κρυφά δεν έχει δικαίωμα.

Παρά ταύτα δεν βρήκαμε καν αύξηση σας λέω σε σχέση με την αμέσως προηγούμενη περίοδο. Και είπα όχι εάν έχει καταγγελία τις οποίες ήδη έχουμε και εμείς, αλλά εάν έχει να μας πει στην Βουλή παραδείγματος χάριν ότι η χρέωση εκδόσεως πιστωτικής κάρτας στην τάδε τράπεζα μέχρι την 1η Ιουλίου έκανε 1 ευρώ και τώρα κάνει δύο. Αυτό ζήτησα. Δεν το έχουμε βρει. Μπορεί να κάνουμε λάθος εμείς.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Η μεταφορά χρημάτων από τη μία τράπεζα στην άλλη;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η μεταφορά χρημάτων από τη μία τράπεζα στην άλλη έχει κόστος αναλόγως του τρόπου με τον οποίο γίνεται, αν γίνεται δηλαδή ηλεκτρονικά ή από το κατάστημα. Αλλά δεν βρήκαμε και σε αυτή την υπηρεσία αύξηση σε σχέση με το παρελθόν.

Όσον αφορά γενικά το ύψος των τραπεζικών χρεώσεων στην Ελλάδα -έχουμε αναφερθεί και σε προηγούμενες ερωτήσεις στη Βουλή των Ελλήνων- δεν προκύπτει από πουθενά, και υπάρχουν σχετικές απαντήσεις και από την αρμόδια Επιτροπή Ανταγωνισμού της Ευρωπαϊκής Ενώσεως, ότι στην Ελλάδα έχουμε κάποια υπερβολική διαφορά σε σχέση με τα υπόλοιπα τραπεζικά ιδρύματα των υπολοίπων ευρωπαϊκών κρατών.

Τώρα, εγώ θα ήθελα, επειδή αυτό είναι θέμα επικαιρότητας και ζούμε σε εποχή, κύριε Πρόεδρε, όπου πια υπάρχει μια αύξηση του πληθωρισμού λόγω της διεθνούς αυξήσεως των τιμών, τόσο στα καύσιμα όσο και στην ενέργεια εν γένει, όσο και στα ναύλα, όσο και στις πρώτες ύλες και το οποίο δεν επαφίεται στην ελληνική Κυβέρνηση να το ελέγξει, καθώς δεν έχουμε αρμοδιότητα στον πλανήτη, παρά μόνο στην ελληνική επικράτεια, θα έλεγα πως θα ήταν πολύ πιο χρήσιμο για όσους ενδιαφέρεστε, αλήθεια, για την τσέπη του καταναλωτή να πούμε για άλλη μια φορά ότι έχουμε φτιάξει μια υπηρεσία επί των ημερών μας στο Υπουργείο Ανάπτυξης. Με αυτή, κάνοντας χρήση των τεχνολογιών, ο κάθε συμπολίτης μας μπορεί να κατεβάσει στο κινητό του τηλέφωνο την εφαρμογή e-Καταναλωτής και πριν πάει να κάνει το πρωί τα ψώνια του, να πατήσει το κουμπί με τα αγαθά που θέλει να αγοράσει και αυτομάτως να τον κατευθύνει στη γειτονιά του στο σημείο που θα έχει καλύτερες τιμές. Και εκεί η διαφορά, σας διαβεβαιώ, επειδή εγώ κάνω χρήση του e-Καταναλωτή, δεν είναι 40 λεπτά και 1 ένα ευρώ και 2 ευρώ, που και αυτά έχουν τη σημασία τους όπως είπε ο κ. Κουρουμπλής, αλλά μπορεί να έχει δεκάδες ευρώ διαφορά το ίδιο καλάθι.

Άρα, λοιπόν, πρέπει να ενημερώνουμε σωστά τους συμπολίτες μας ότι το κράτος, το Υπουργείο Ανάπτυξης, η Κυβέρνηση δούλεψε και τους έχει δώσει το εργαλείο για να κερδίζουν καθημερινά όσα περισσότερα χρήματα γίνεται, υπό τις παρούσες συγκυρίες επαναλαμβάνω της διεθνούς αυξήσεως των τιμών.

Για να μη λέμε μόνο τα άσχημα θέλω να πω -και αισθάνομαι μεγάλη περηφάνια για αυτό, κύριε Πρόεδρε- ότι προχθές ανακοινώθηκε ο διεθνής δείκτης PMI της μεταποιητικής δραστηριότητας για όλη την Ευρώπη, και για την Ελλάδα είχαμε την καλύτερη παραγωγική και εξαγωγική μας επίδοση όλων των εποχών. Άρα η Ελλάδα δεν είναι μόνο μια χώρα υπηρεσιών αλλά αργά και σταθερά διαμορφώνεται σε μία χώρα παραγωγικής δραστηριότητας και εξαγωγών. Και αυτό δεν είναι επιτυχία μόνο του Υπουργείου Ανάπτυξης και Επενδύσεων και της Κυβερνήσεως Μητσοτάκη, τα οικονομικά μέτρα της οποίας αποδίδουν και αυτό επιβραβεύεται και από τις αγορές, όπως είδαμε από τα ομόλογα που δανειστήκαμε προχθές, αλλά είναι μια συνολική επιτυχία του ελληνικού λαού.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Είναι πανάκριβη!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επαναλαμβάνω, παρά τον θόρυβο από τα έδρανα της Αντιπολιτεύσεως, σύμφωνα με τον επίσημο διεθνή δείκτη, που δεν ελέγχεται από καμμία κυβέρνηση, και βάσει αυτού τοποθετούνται και οι επενδυτές, η Ελλάδα τον Αύγουστο του 2021 πέτυχε τη μεγαλύτερη παραγωγική της δραστηριότητα όλων των τελευταίων δεκαετιών.

Ευχαριστώ πολύ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Αλλά είναι και πανάκριβη.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ πολύ και τους δύο.

Συνεχίζουμε με την πρώτη με αριθμό 1007/30-8-2021 επίκαιρη ερώτηση πρώτου κύκλου του Βουλευτή Κέρκυρας του ΣΥΡΙΖΑ - Προοδευτική Συμμαχία κ. Αλέξανδρου - Χρήστου Αυλωνίτη προς την Υπουργό Πολιτισμού και Αθλητισμού, με θέμα: «Πλήρης εγκατάλειψη των εγκαταστάσεων του Εθνικού Αθλητικού Κέντρου (ΕΑΚ) Κέρκυρας από την Κυβέρνηση της ΝΔ». Θα απαντήσει ο Υφυπουργός Πολιτισμού και Αθλητισμού κ. Ελευθέριος Αυγενάκης.

Τον λόγο έχει ο κ. Αυλωνίτης για δύο λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Όταν επισκέφθηκα, κύριε Υφυπουργέ, το Εθνικό Αθλητικό Κέντρο δεν πίστευα στα μάτια μου. Παρακολουθούσα στα μέσα μαζικής ενημέρωσης τα δελτία Τύπου και τις θέσεις του προέδρου και είχα τυφλωθεί ουσιαστικά και νόμιζα ότι λειτουργούσαν με αυτόν τον απόλυτο τρόπο και στο ρελαντί. Η εικόνα είναι εντελώς αποκαρδιωτική, για να μην πω απελπιστική. Για να αποδείξω του λόγου το αληθές, έχω φέρει φωτογραφίες για να τις δείτε.

Επισκέφθηκα το λεγόμενο «Εθνικό Στάδιο». Δεν υπάρχει χλοοτάπητας, μία τρισάθλια εικόνα στα αποδυτήρια, στα καθίσματα, στην εξέδρα. Εικόνα πλήρους εγκατάλειψης μερικές ημέρες πριν διατεθεί αυτό στην αθλητιώσα νεολαία και στα πάμπολλα σωματεία που έχει η Κέρκυρα. Εκεί έπαιζε ομάδα Α΄ Εθνικής. Επισκέφθηκα το κολυμβητήριο. Δύο ολόκληρα χρόνια δεν έχει γίνει απολύτως τίποτα στο κολυμβητήριο, παρά το γεγονός ότι ολόκληρος ο μηχανισμός για το μηχανοστάσιο, που ήρθε από τη Ναύπακτο, δεν έχει τοποθετηθεί.

Οι εκπρόσωποι των σωματείων με επισκέφθηκαν και μου έδωσαν την πλήρη εικόνα του τι ακριβώς συμβαίνει, και στις 13 Σεπτέμβρη θα πρέπει υποτίθεται το κολυμβητήριο να είναι έτοιμο. Να μην πω για το γυμναστήριο που εκεί αθλούνταν οι αθλητές μας, αφού είναι το μοναδικό αθλητικό συγκρότημα της Κέρκυρας που έχει δοθεί ως εμβολιαστικό κέντρο και δεν χρησιμοποιείται. Να μην πω για το προσωπικό. Να μην πω για το κλειστό γυμναστήριο τι συμβαίνει.

Μόνο θα σας πω ότι ολόκληρη η Κέρκυρα με τα πολυάριθμα σωματεία έχει ως μοναδικό συγκρότημα άθλησης των παιδιών της αυτό το συγκεκριμένο αθλητικό κέντρο που αποτελείται από το γήπεδο, το κολυμβητήριο, το κλειστό γυμναστήριο, άλλες αθλητικές εγκαταστάσεις. Σας δείχνω, λοιπόν, αυτές εδώ τις εικόνες και θα τις καταθέσω.

Αυτή η άθλια εικόνα θα μου πείτε ότι διαμορφώθηκε επί ΣΥΡΙΖΑ. Αυτό δεν έχει καμμία αντιστοίχιση στην πραγματικότητα. Η εγκατάλειψη είναι τα τελευταία χρόνια και το τονίζω ιδιαίτερα. Κάθε φορά που κάνω μια επίκαιρη ερώτηση πάντοτε ο αρμόδιος Υπουργός με παραπέμπει στην εποχή του ΣΥΡΙΖΑ. Έφερα και τον απολογισμό της προηγούμενης διοίκησης όταν παρέλαβαν ένα Εθνικό Αθλητικό Κέντρο με προϋπολογισμό 300.000, ανέβηκαν στις 600.000, προσλήφθηκε προσωπικό, πληρώθηκαν του κόσμου τα χρέη και η εικόνα αυτή τη στιγμή είναι απελπιστική.

Σκέφτομαι, λοιπόν, και το μεταφέρω, μιας και είναι σκέψη όλων των αθλητικών σωματείων, δώστε μας από τη Γενική Γραμματεία το Εθνικό Αθλητικό Κέντρο της Κέρκυρας, μεταφέρτε το στον Δήμο Κεντρικής Κέρκυρας, να μπορούμε και εμείς να κάνουμε τη δουλειά μας, με τη δέσμευση φυσικά ότι αυτός ο ισχνός προϋπολογισμός θα μεταφερθεί εις τον κεντρικό Δήμο της Κέρκυρας. Πείτε μου σας παρακαλώ αν έχετε γνώση αυτών που σας είπα και τι σκοπεύει το Υπουργείο σας να κάνει για να εξαλειφθεί αυτή η άθλια εικόνα.

(Στο σημείο αυτό ο Βουλευτής κ. Αλέξανδρος - Χρήστος Αυλωνίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Κύριε Αυγενάκη, έχετε τον λόγο για τρία λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Εκφράζω και εγώ τη θλίψη μου για την απώλεια του μεγάλου Έλληνα Μίκη Θεοδωράκη.

Κύριε Πρόεδρε, κύριε συνάδελφε, κυρίες και κύριοι, είναι τουλάχιστον προκλητικό να μου ασκείτε κριτική για τις αθλητικές υποδομές της χώρας μας, και αυτό γιατί όπως έχω πει πολλές φορές και σε αυτή εδώ την Αίθουσα και το έχω στοιχειοθετήσει με δεδομένα, στοιχεία, νούμερα, αλλά και φωτογραφίες που κι εσείς σήμερα καταθέσατε παραλάβαμε αθλητικές υποδομές σε πλήρη εγκατάλειψη, σε τραγική κατάσταση, υποδομές αφημένες στη φθορά χωρίς καμμία απολύτως συντήρηση, υποδομές λεηλατημένες, αλλά και σε αχρηστία.

Οι αθλητικές υποδομές της χώρας μας συνολικά που παραλάβαμε βρίσκονταν σε άθλια κατάσταση. Εικόνα διάλυσης επικρατούσε παντού. Παραδείγματος χάριν στο ΟΑΚΑ, που έπρεπε να είναι το πραγματικό στολίδι, υπήρχε εικόνα εγκατάλειψης, σκουπίδια και άχρηστα αντικείμενα παντού, εμφανή σημάδια φθοράς και αδιαφορίας και, κυρίως, καμμία εργασία συντήρησης για πάρα πολλά χρόνια. Στον Βύρωνα το Σκοπευτήριο, ενδεικτικά σας λέω, είχε εγκαταλειφθεί. Όχι μόνο δεν υπήρχε συντήρηση, κύριε συνάδελφε, αλλά υπήρχαν σοβαρά λειτουργικά προβλήματα και προβλήματα χρήσης. Ανάλογη εικόνα ήταν και στις υπόλοιπες ολυμπιακές μας εγκαταστάσεις, στα εθνικά μας κέντρα ανά την επικράτεια, επίσης με σοβαρές ελλείψεις και σοβαρά προβλήματα συντήρησης. Και, δυστυχώς, σε αυτή τη θλιβερή εικόνα και σε στάδιο κατάρρευσης βρισκόταν και το ΕΑΚ Κέρκυρας.

Δεσμευτήκαμε ότι θέλουμε έναν αθλητισμό για τους πολλούς και, κυρίως, για τις επόμενες γενιές και το κάνουμε πράξη. Η αθλητική μας μεταρρύθμιση δεν περιορίζεται στον επαγγελματικό και αγωνιστικό αθλητισμό, δεν περιορίζεται στον ερασιτεχνικό αθλητισμό. Η αθλητική μας μεταρρύθμιση γίνεται βήμα-βήμα και αφορά το σύνολο του αθλητισμού, το σύνολο της αθλητικής οικογένειας, το σύνολο της κοινωνίας.

Η λειτουργία, λοιπόν, ασφαλών και σύγχρονων αθλητικών υποδομών βρίσκεται στον πυρήνα αυτής της μεταρρύθμισης. Χωρίς αυτές τις υποδομές είναι αδύνατη η εφαρμογή οποιασδήποτε αθλητικής πολιτικής. Εξασφαλίζουμε τους κατάλληλους χώρους άθλησης για να βοηθήσουμε τους πολίτες και ειδικά τη νεολαία στην άθληση, για να συνδυάσουμε τον αθλητισμό με την ίδια την οικογένεια, την υγεία και την ποιότητα ζωής.

Η αναβάθμιση και ο εκσυγχρονισμός των αθλητικών μας εγκαταστάσεων, το όραμά μας για αυτές και για την πολιτική και την ανάπτυξη του αθλητισμού μας είναι πολύ μεγάλο και απαιτητικό πρότζεκτ, το οποίο θέσαμε ως προτεραιότητα από τις πρώτες κιόλας ημέρες που αναλάβαμε τα καθήκοντά μας και σήμερα εξελίσσεται σε όλη την επικράτεια με ρεαλισμό, βασισμένο σε πραγματικά οικονομικά δεδομένα της χώρας μας.

Κι είμαι, θα έλεγα, κατ’ αρχάς ευχαριστημένος με την αλματώδη πρόοδο που έχει γίνει τα δύο τελευταία χρόνια σε όλες τις αθλητικές υποδομές ανά τη χώρα μας. Παντού υλοποιούνται μικρά, μεσαία και σημαντικά έργα συντήρησης, αποκατάστασης και αναβάθμισης. Σε όλες τις αθλητικές εγκαταστάσεις έχει λειτουργήσει ή λειτουργεί εργοτάξιο τα δύο τελευταία χρόνια.

Το ίδιο κάνουμε και στο ΕΑΚ Κέρκυρας, για το οποίο θα μιλήσω αναλυτικότατα στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Αυλωνίτη, έχετε τον λόγο για τρία λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, εγώ ήλπιζα να επικεντρωθεί η απάντηση του κυρίου Υπουργού στην επίκαιρη ερώτηση που υπέβαλα, λόγω της σοβαρότητας όλων αυτών που ισχυρίστηκα προηγουμένως. Και επικαλούμαι την πραγματικότητα, την οποία μπορεί να διαπιστώσει ο κ. Αυγενάκης ιδίοις όμμασι. Και αν ρωτήσει τι παρέλαβε τούτη η διοίκηση από την προηγούμενη, αν γινόταν δηλαδή ένα φλας μπακ, θα διαπίστωνε ότι όλο το αθλητικό κέντρο λειτουργούσε, είχε ομάδες στην Α΄ Εθνική. Και τώρα δεν έχει τίποτα. Όταν λέω δεν έχει τίποτα, εννοώ τίποτα. Πόσο πιο βροντερά δηλαδή να το πω;

Και μου λέει τώρα ότι μέσα στον γενικότερο σχεδιασμό της Κυβέρνησης -φέξε μου γλίστρησε, γιατί ήδη έχει διανύσει δύο χρόνια- θα αποκαταστήσει ό,τι καταγράφεται, ό,τι καταφαίνεται στις φωτογραφίες στις οποίες εμφάνισα. Ο χλοοτάπητας του εθνικού σταδίου δεν χρειάζεται παραπάνω από έναν μήνα, δύο μήνες να είναι απότιστος για να καταστραφεί πλήρως, έχει γίνει ένα χωράφι. Το κλειστό γυμναστήριο υπολειτουργεί. Αν πάτε μέσα στα αποδυτήρια, έχουν πέσει οι σοβάδες, έχουν πέσει τα φώτα, έχουν πέσει τα ταβάνια. Αυτό χρειάζεται μια ιδιαίτερη εθνική πολιτική και εθνικό στρατηγικό σχεδιασμό; Και μου λέτε για προηγούμενα;

Να σας πω, λοιπόν, ότι με την προηγούμενη διοίκηση δεν υπήρχε ούτε μία αδειοδότηση σε όλες τις αθλητικές εγκαταστάσεις, δεν υπήρχε πιστοποιητικό πυρασφάλειας, δεν υπήρχε απολύτως τίποτα και όλα αυτά έγιναν. Πήραν έναν προϋπολογισμό 300.000 και τον έκαναν 600.000. Κατασκευάστηκαν δύο ανοιχτά γήπεδα στο μπάσκετ, στο τένις και στη χειροσφαίριση. Ολοκληρώθηκαν οι απαιτούμενες εργασίες και έχουμε πλέον πιστοποιητικό πυρασφάλειας, που δεν υπήρχε. Γίνονταν πρωταθλήματα και δεν υπήρχε. Δεν υπήρχε προσωπικό και καλύφθηκε σχεδόν ολόκληρο, αυτό που προβλέπεται στο οργανόγραμμα.

Και μου λέτε ότι εσείς παραλάβατε ένα Εθνικό Αθλητικό Κέντρο σε αυτή την κατάσταση την οποία εμφανίζουν οι φωτογραφίες; Μέσα από την ερώτηση αλλά και σε δελτία Τύπου είπα να απομακρύνετε, τουλάχιστον, τη διοίκηση. Εσείς επιβεβαιώσατε το ακριβώς αντίθετο και ανανεώσατε τη θητεία της διοίκησης. Βάλτε ανθρώπους να δουλέψουν.

Πόσο πιο δυνατά δηλαδή να το φωνάξω, κύριε Αυγενάκη, ότι η κατάσταση είναι απελπιστική, όταν όλα τα σωματεία έρχονται και λένε «Πέστε στον κ. Αυγενάκη να μεταφέρει το Εθνικό Αθλητικό Κέντρο -περίπου τρία ή τέσσερα ή πέντε είναι σε ολόκληρη την Ελλάδα που παραμένουν στη Γενική Γραμματεία Αθλητισμού- να πάει στον κεντρικό Δήμο της Κέρκυρας, να δούμε τι κάνουμε εμείς με τους δικούς μας χώρους άθλησης.». Μιλάμε για πολλά παιδιά, πολλά αθλητικά σωματεία των οποίων την αγωνία σας μεταφέρω διά του στόματός μου. Τι άλλο περισσότερο από αυτό να πω;

Υπό αυτή, λοιπόν, την έννοια θα σας παρακαλέσω ιδιαίτερα να έρθετε κάποια στιγμή στην Κέρκυρα, να μου πείτε και μένα, όπως σε όλους τους υπόλοιπους Βουλευτές, να πάμε εκεί και να δούμε τι έχει συμβεί τώρα, τι έχει συμβεί τα τελευταία δύο χρόνια και τι ήταν προηγούμενα. Και κάντε ό,τι μπορείτε. Τι άλλο να σας πω από αυτό; Κάντε ό,τι μπορείτε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Δεν χρειάζεται να ρωτήσω τι συμβαίνει στην Κέρκυρα, έχω έρθει, αγαπητέ κύριε συνάδελφε, μια και δυο φορές στο νησί σας ως κυβερνητικός, για να δω από κοντά και να δρομολογήσουμε, σε συνεργασία με τη διοίκηση, τα όσα πρέπει να κάνουμε και τα όσα θα σας αναφέρω αμέσως μετά.

Είναι γεγονός ότι οι εγκαταστάσεις του ΕΑΚ Κέρκυρας είναι γερασμένες, με αρκετά και σημαντικά προβλήματα. Συμφωνούμε σ’ αυτό. Δεν είχαν γίνει έργα συντήρησης. Αναφέρθηκαν δύο ενέργειες που είχαν γίνει από την προηγούμενη διοίκηση, σε επίπεδο αδειοδότησης, όχι σε επίπεδο έργων.

Ωστόσο, τα δύο τελευταία χρόνια έχουν γίνει πολλές -όχι όλες όσες θα έπρεπε- πολλές, αλλά σημαντικές εργασίες. Πιο συγκεκριμένα, έχουν ήδη ολοκληρωθεί οι εργασίες του έργου πυροπροστασίας στο κλειστό κολυμβητήριο, ύψους περίπου 30.000 ευρώ, έχουν ήδη ολοκληρωθεί οι εργασίες επισκευής ξύλινων κερκίδων στο κλειστό γυμναστήριο, ενώ προχωρούν οι εργασίες επισκευής για τις κινητές μπασκέτες και για τα μηχανήματα ενδυνάμωσης του γυμναστηρίου, περίπου στα 20.000 ευρώ. Έχουν ήδη ολοκληρωθεί οι εργασίες επισκευής της μόνωσης του κλειστού γυμναστηρίου. Έχουν ήδη ολοκληρωθεί οι εργασίες για την αντικατάσταση διαφωτιστικών φύλλων του κολυμβητηρίου. Υλοποιούνται οι εργασίες αντικατάστασης των σπασμένων παραθύρων στο κολυμβητήριο και στο κλειστό γυμναστήριο. Έχουν ολοκληρωθεί οι διαδικασίες δημοπράτησης για την κατασκευή συνθετικού αθλητικού δαπέδου στο βοηθητικό προπονητήριο, προϋπολογισμού περίπου 80.000 ευρώ. Έχουν ξεκινήσει οι εργασίες εκτέλεσης της σύμβασης, αλλά λόγω των έκτακτων συνθηκών το προπονητήριο αυτή τη στιγμή λειτουργεί ως εμβολιαστικό κέντρο. Αναγκαστικά, λοιπόν, έχει γίνει διακοπή εργασιών. Θα ξαναξεκινήσουν αμέσως μόλις σταματήσει η λειτουργία του ως εμβολιαστικού κέντρου.

Ολοκληρώνονται οι διαδικασίες δημοπράτησης για τη μελέτη για τη στατική επάρκεια του κλειστού γυμναστηρίου, που κι εσείς θίξατε, και του κλειστού κολυμβητηρίου, του ΕΑΚ Κέρκυρας, προϋπολογισμού περίπου στις 160.000 ευρώ συν ΦΠΑ. Η ολοκλήρωση αυτής της μελέτης αποτελεί βασική προϋπόθεση για να μπορέσουμε να δρομολογήσουμε τις όποιες καίριες παρεμβάσεις, τόσο λειτουργικές όσο και αυτές που αφορούν την ενεργειακή αναβάθμιση της αθλητικής εγκατάστασης.

Επίσης, έχει δρομολογηθεί η επισκευή του μηχανοστασίου της πισίνας, με προμήθεια νέου εξοπλισμού. Παράλληλα με την τοποθέτηση του εξοπλισμού από το ΕΑΚ, έχει παραλάβει και από τον Δήμο Ναυπάκτου μετά την υπογραφή μνημονίου συνεργασίας και όλα αυτά εντός του 2021.

Τώρα, όσον αφορά τον χλοοτάπητα, κύριε συνάδελφε, ήδη από τον Δεκέμβριο του 2020 έχει δεσμευτεί το ποσό και έγινε ο διαγωνισμός για τη συντήρηση του χλοοτάπητα. Κατατέθηκαν πέντε προσφορές και επιλέχτηκε η πιο συμφέρουσα οικονομικά, όπως άλλωστε ορίζει ο νόμος. Εντός του Δεκεμβρίου 2020, υπογράφηκε και η σχετική σύμβαση με τον ανάδοχο. Παρά τις συνεχείς παρατάσεις που δόθηκαν στον ανάδοχο, όπως προβλέπει ο νόμος, λόγω βροχοπτώσεων και χαμηλών θερμοκρασιών, ο ανάδοχος δεν συμμορφώθηκε με τους όρους της σύμβασης, ιδίως όσον αφορά κακοτεχνίες και την ποιότητα των υλικών και των εργασιών, με αποτέλεσμα να κηρυχθεί έκπτωτος. Ήδη έχουν αναζητηθεί προσφορές για τις πρόσθετες εργασίες που απαιτούνται για την αποκατάσταση του γηπέδου, σύμφωνα με τον προγραμματισμό μας. Μόλις το επιτρέψουν οι καιρικές συνθήκες, δηλαδή εντός του Σεπτεμβρίου, σύμφωνα με την εκτίμηση των ειδικότερων από εμένα, θα ξεκινήσουν οι εργασίες, που αφορούν τη σπορά, την αμμοδιανομή, τη λίπανση, το κυλίνδρισμα και την τακτική άρδευση. Τα αποτελέσματα των εργασιών θα είναι εμφανή μετά από περίπου δέκα με δεκαπέντε ημέρες.

Τέλος, όσον αφορά την έλλειψη προσωπικού, αυτό είναι διαχρονικό πρόβλημα, αν και είπατε νωρίτερα ότι το κάλυψαν οι προηγούμενοι. Άρα πώς είναι πρόβλημα αφού καλύφθηκε από τους προηγούμενους; Άρα δεν καλύφθηκε, αυτή είναι η πραγματικότητα. Το πρόβλημα, λοιπόν, των εργαζομένων, της έλλειψης προσωπικού, προσπαθούμε να το επιλύσουμε με κάθε τρόπο. Να σας ενημερώσω, λοιπόν, ότι έχουμε ήδη αιτηθεί την κάλυψη θέσεων μόνιμου προσωπικού στον προγραμματισμό προσλήψεων, αλλά όπως γνωρίζετε ή τουλάχιστον είναι εύκολο να μάθετε, η διαδικασία αυτή είναι εξαιρετικά χρονοβόρα. Επίσης συμμετείχαμε στην κινητικότητα, αλλά δεν έχει υπάρξει καμμία αίτηση για μετακίνηση ή απόσπαση υπαλλήλων προς το ΕΑΚ Κέρκυρας.

Καταφέραμε την περίοδο 2020 - 2021, και θα το ανανεώσουμε και τώρα, να καλυφθούν άμεσα ανάγκες μέσα από το πρόγραμμα κοινωφελούς εργασίας του ΟΑΕΔ, οι συμβάσεις των οποίων έληξαν τον Ιούλιο, και φυσικά θα συμμετέχουν και στο νέο πρόγραμμα του ΕΑΚ Κέρκυρας για την κοινωφελή εργασία, ώστε να καλύψουμε μερικώς κάποιες ανάγκες. Δεν λύνουμε το πρόβλημα, απλώς το αντιμετωπίζουμε προς το παρόν.

Κλείνοντας, να σας ενημερώσω ότι το ΕΑΚ Κέρκυρας έχει λάβει ήδη τις δύο πρώτες δόσεις επιχορήγησης για το έτος 2021 από το Υφυπουργείο Αθλητισμού, συνολικού ύψους 490.000 ευρώ.

Κυρίες και κύριοι συνάδελφοι, είμαι περήφανος για το έργο που γίνεται συνολικά στις αθλητικές εγκαταστάσεις της χώρας μας. Ωστόσο, όμως δεν σας κρύβω ότι η αγωνία μου, κι εμένα και των συνεργατών μου, παραμένει το ίδιο έντονη, γιατί μας ενδιαφέρει να προσφέρουμε τα περισσότερα, αλλά φυσικά με τον νόμιμο τρόπο και με τις διαδικασίες που μας επιτρέπονται. Θα κάνουμε τα πάντα. Κι εγώ χαίρομαι για την αγωνία σας. Κρατώ την πρόσκλησή σας και το ενδιαφέρον σας, έτσι ώστε από κοινού να συμβάλλουμε με τον καλύτερο τρόπο. Διότι κανένας δεν θέλει να βλέπει αθλητικές εγκαταστάσεις γερασμένες, κατεστραμμένες και εγκαταλελειμμένες.

Χαίρομαι, λοιπόν, για τη σημερινή ερώτηση και σας ευχαριστώ. Ραντεβού στην Κέρκυρα, έτσι ώστε να δούμε από κοντά τα υπόλοιπα ζητήματα που πρέπει να δρομολογήσουμε. Και φυσικά αν υπάρξουν προτάσεις ενδιαφέρουσες και βιώσιμες, εμείς δεν είμαστε ούτε αρνητικοί ούτε φυσικά απορρίπτουμε πριν ακούσουμε το οτιδήποτε σε ό,τι αφορά τη συνεργασία με την αυτοδιοίκηση πρώτου ή δευτέρου βαθμού για θέματα αθλητικών υποδομών. Καμμία τέτοια προκατάληψη. Είμαστε εξαιρετικά ανοιχτοί και διαθέσιμοι να κάνουμε το καλύτερο με τον καλύτερο τρόπο για την αθλητική οικογένεια και της Κέρκυρας αλλά συνολικά της περιφέρειας της χώρας μας.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κι εμείς ευχαριστούμε.

Συνεχίζουμε με τη δεύτερη με αριθμό 994/30-8-2021 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς την Υπουργό Πολιτισμού και Αθλητισμού, με θέμα: «Την κατάργηση του προγράμματος «Άθληση για Όλους»».

Θα απαντήσει ο Υφυπουργός Πολιτισμού και Αθλητισμού κ. Ελευθέριος Αυγενάκης.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, με πρόσφατη δική σας επιστολή στους δήμους της χώρας κοινοποιήσατε την κατάργηση του προγράμματος «Άθληση για όλους». Είναι φανερό ότι μια τέτοια απόφαση στρέφεται ενάντια στο κοινωνικό δικαίωμα του αθλητισμού όχι μόνο των παιδιών, των νέων ανθρώπων αλλά και όλων των ηλικιακών ομάδων. Έχει προκαλέσει αντιδράσεις στον αθλητικό κόσμο, των γυμναστών, των φορέων τους, καθώς και των σχολών φυσικής αγωγής και αθλητισμού στη χώρα.

Πιο ειδικά, παρ’ όλο που το συγκεκριμένο πρόγραμμα, το οποίο υπάρχει εδώ και σαράντα χρόνια με χιλιάδες ωφελούμενους κάθε χρόνο, έχει μετατραπεί σε ανταποδοτική υπηρεσία με την καθιέρωση αντιτίμου και την υποβάθμιση του όλα τα προηγούμενα χρόνια εξαιτίας των περικοπών στη χρηματοδότηση. Παρ’ όλα αυτά επαναλαμβάνω εξακολουθεί να ικανοποιεί την ανάγκη της άθλησης σε οικογένειες, σε κοινωνικές και οικονομικά ευπαθείς ομάδες που δεν έχουν τη δυνατότητα να πληρώσουν για άθληση στον ιδιωτικό τομέα.

Επιπλέον, αυτές οι δραστηριότητες απασχολούσαν χιλιάδες άνεργους γυμναστές. Η ολική αποχώρηση της γενικής γραμματείας από το πρόγραμμα «Άθληση για όλους» με μαθηματική ακρίβεια οδηγεί στην περαιτέρω εμπορευματοποίηση της ανάγκης του λαού για άσκηση, κάτι που εσείς ως Κυβέρνηση αυτό το θεωρείτε πολυτέλεια και έρχεται σε μια στιγμή που η οικονομική κατάσταση της πλειοψηφίας του ελληνικού λαού είναι τραγική, ύστερα από δέκα χρόνια κρίσης και δύο χρόνια πανδημίας. Αυτή η απόφαση σηματοδοτεί -εκτός όλων των άλλων- και τον μηδενισμό της κρατικής χρηματοδότησης -διότι εκεί πάει το πράγμα- στους δήμους, αλλά και τη συνολική ανατροπή των εργασιακών σχέσεων στον χώρο των γυμναστών σε συνδυασμό με την πιστοποίηση των αποφοίτων των IEK και των κολεγίων που ήδη έχει περάσει η δική σας Κυβέρνηση.

Ευθύνη για την επισφάλεια σχετικά με τη συνέχιση και την ομαλή λειτουργία του συγκεκριμένου προγράμματος έχουν όλες οι κυβερνήσεις -δεν την έχετε μόνο εσείς- διαχρονικά με την υποβάθμιση και την υποχρηματοδότηση του. Ευθύνη έχουν επίσης όλες οι μέχρι σήμερα κυβερνήσεις για τις επιδεινούμενες χρόνο με τον χρόνο εργασιακές σχέσεις των γυμναστών, με αποκορύφωμα την πληρωμή με το αντίτιμο, δηλαδή με το κεφάλι των συμμετεχόντων που καθιέρωσε η κυβέρνηση του ΣΥΡΙΖΑ.

Κατ’ αρχάς θέλω να σας ρωτήσω γιατί πήρατε αυτήν την απόφαση να αποχωρήσει η Γενική Γραμματεία Αθλητισμού από το πρόγραμμα.

Δεύτερον, τι προτίθεστε να κάνετε προκειμένου, να αρθεί η απόφαση για την κατάργηση του προγράμματος «Άθληση για όλους», να εξασφαλιστεί όχι μόνο η επαναφορά του, αλλά η αναβάθμισή του -γιατί αυτό επιτάσσει η ανάγκη- με πλήρη κρατική χρηματοδότηση και μόνιμες εργασιακές σχέσεις για τους ίδιους τους εργαζόμενους;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Από την πρώτη στιγμή ανάληψης των καθηκόντων μας δεσμευτήκαμε ότι θέλουμε έναν αθλητισμό για τους πολλούς και, κυρίως, για τις επόμενες γενεές. Στον πυρήνα της τοποθέτησής σας, κύριε Συντυχάκη, σαφώς και συμφωνούμε. Δεν διαφωνούμε πουθενά.

Η αθλητική μας μεταρρύθμιση δεν περιορίζεται στον επαγγελματικό και αγωνιστικό αθλητισμό, δεν περιορίζεται στον ερασιτεχνικό αθλητισμό. Η αθλητική μας μεταρρύθμιση γίνεται βήμα-βήμα και αφορά το σύνολο του αθλητισμού, το σύνολο της αθλητικής οικογένειας και φυσικά το σύνολο της ελληνικής κοινωνίας.

Στους βασικούς άξονες της πολιτικής μας έχουμε εξαρχής εντάξει τον μαζικό αθλητισμό και την άθληση για όλους. Διαμορφώνουμε το θεσμικό πλαίσιο και εξασφαλίζουμε τους κατάλληλους χώρους άθλησης για να γαλουχήσουμε τους πολίτες και ειδικά τη νεολαία στην άθληση, για να συνδυάσουμε τον αθλητισμό με την ίδια την υγεία και την ποιότητα ζωής.

Κύριε Συντυχάκη, θα έπρεπε να μας επικροτήσετε που αλλάζουμε το πρόγραμμα «Άθληση για όλους». Θα έπρεπε να μας συγχαρείτε που βάζουμε τέλος σε ένα προβληματικό πρόγραμμα που μόνο για όλους δεν ήταν. Θα έπρεπε και εσείς να είχατε αιτηθεί την αλλαγή αυτού του προγράμματος κι αυτό γιατί το υφιστάμενο πλαίσιο έχει πολλές εγγενείς αδυναμίες, αδυναμίες που περιορίζουν το κοινωνικό δικαίωμα του αθλητισμού, αδυναμίες που το καθιστούν εξαιρετικά περιορισμένο.

Να σας παρουσιάσω μερικά μόνο στοιχεία ενδεικτικά των αδυναμιών που είχαν τα ΠΑγΟ. Είναι τυχαίο ότι συμμετείχε μόλις το 1/4 των δήμων της χώρας μας ή των φορέων τους από τους τριακόσιους τριάντα δύο δήμους της Ελλάδος υλοποίησαν ΠΑγΟ μόλις εβδομήντα οκτώ δήμοι οι φορείς τους το 2020. Και μη βιαστείτε να μου πείτε ότι είχαμε το πρώτο lockdown με τον κορωνοϊό. Να σας θυμίσω ότι αυτό ξεκίνησε τον Μάρτιο του 2020. Τα ΠΑγΟ είχαν ξεκινήσει το φθινόπωρο του 2019. Μόλις πενήντα οκτώ δήμοι συμμετείχαν στο πρόγραμμα το 2019, μόλις ογδόντα δήμοι συμμετείχαν το 2018, μόλις εβδομήντα πέντε δήμοι το 2017 και μόλις ενενήντα έξι δήμοι το 2016.

Για να περιοριστώ στα ποσοτικά στοιχεία της τελευταίας πενταετίας θα μου επιτρέψετε να καταθέσω έναν εξαιρετικό πίνακα που δείχνει ακριβώς πώς κατανέμονται τα προγράμματα αυτά, και για το πώς γίνεται η κατανομή θα το συζητήσουμε στη συνέχεια. Φυσικά δεν περιορίζομαι στο 2021, γιατί ήταν μια ιδιαίτερη χρονιά λόγω πανδημίας. Για ενημέρωσή σας αναφέρω ότι υλοποιήθηκαν μόλις σαράντα δύο προγράμματα ΠΑγΟ κι αυτά αφού δώσαμε την έγκρισή μας να πραγματοποιηθούν εξ αποστάσεως με τη χρήση ψηφιακών μέσων.

Να αναφερθούμε στη γεωγραφική κατανομή των δήμων που αιτούνται και υλοποιούν ΠΑγΟ; Έχει ενδιαφέρον να ακούσετε. Πάνω από τα 2/3 των προγραμμάτων ΠΑγΟ υλοποιούνται σε Αττική και Θεσσαλονίκη. Το ακούσατε καλά. Αν προσθέσουμε και τους μεγάλους πληθυσμιακά Δήμους Πάτρα, Λάρισα, Ηράκλειο, θα διαπιστώσετε ότι τα ΠΑγΟ υλοποιούνται σχεδόν αποκλειστικά στα μεγάλα μόνο αστικά κέντρα της χώρας μας. Δεν φαντάζομαι, φίλε Μανώλη, να υποστηρίζεις ότι το κοινωνικό δικαίωμα του αθλητισμού περιορίζεται μονάχα στους κατοίκους των μεγάλων αστικών κέντρων. Πού είναι οι νησιωτικοί δήμοι; Πού είναι οι ορεινοί δήμοι; Πού είναι οι απομακρυσμένες περιοχές; Δεν υπάρχουν; Και ξέρουμε γιατί; Γιατί πιθανόν δεν υπάρχουν γυμναστές, γιατί δεν υπάρχουν πολίτες που να ενδιαφέρονται ή γιατί δεν υπήρξε πραγματικός σχεδιασμός ή διάθεση να εξαπλωθεί το πρόγραμμα και να μη λειτουργήσει σωστά σε όλη την επικράτεια και για όλους τους πολίτες;

Γι’ αυτόν τον λόγο θα καταθέσω στα Πρακτικά και ένα άλλο στοιχείο το οποίο θα σας είναι εξαιρετικά χρήσιμο, εφόσον φυσικά θέλετε να ασχοληθείτε παραπέρα. Το ζήτημα των γυμναστών που απασχολούνται στα ΠΑγΟ είναι, πράγματι, σημαντικό και δεν μας αφήνει αδιάφορους. Αλλά κι εδώ υπάρχουν αδυναμίες. Το πιο χαρακτηριστικό είναι ότι δεν ακολουθούνται οι διαδικασίες ΑΣΕΠ για την πρόσληψή τους. Δεν νομίζω ότι πρέπει και εδώ να γίνονται οι προσλήψεις με τις αξιοκρατικές διαδικασίες του ΑΣΕΠ; Ρωτώ εγώ και θέλω την απάντησή σας.

Ανοίγω μια παρένθεση στο σχόλιο για την ανεργία των γυμναστών. Κατ’ αρχάς θα συνεχίσουν να εργάζονται και φέτος. Να σας θυμίσω ότι για πρώτη φορά εντάξαμε τον κλάδο των γυμναστών σε προγράμματα στήριξης ανέργων του ΟΑΕΔ. Να σας θυμίσω ότι δώσαμε λύση στο χρόνιο πρόβλημα της επαγγελματικής αποκατάστασης τους των αποφοίτων ΣΕΦΑΑ-ΤΕΦΑΑ της χώρας με κύρια ή πρώτη ειδικότητα το ποδόσφαιρο.

Να αναφέρω επίσης το ζήτημα της αξιολόγησης του ελέγχου των ΠΑγΟ; Και εδώ υπάρχουν σοβαρά προβλήματα. Δεν υπάρχει κανένας μηχανισμός ή δεν υπάρχουν αποτελεσματικοί μηχανισμοί ελέγχου των προγραμμάτων αυτών, ισχύει δηλαδή ό,τι δηλώσει ο φορέας, ούτε υπάρχει αξιολόγηση των προγραμμάτων αυτών. Πιθανότατα πολύ σύντομα να έχουμε και νέα στοιχεία από την έρευνα της Ανεξάρτητης Αρχής Διαφάνειας κατόπιν των στοιχείων που τους αποστείλαμε. Περιμένουμε με πολύ ενδιαφέρον το πόρισμά τους.

Δυστυχώς, ο χρόνος δεν μου επιτρέπει να αναφερθώ και σε άλλες εγγενείς αδυναμίες. Να θυμίσω εδώ στην Αίθουσα ότι σκοπός της ίδρυσης των ΠΑγΟ ήταν η βελτίωση της ποιότητας ζωής των πολιτών μέσω της άθλησης, με στόχο τη μείωση των ιατροφαρμακευτικών δαπανών. Αυτός ο στόχος δυστυχώς ξεχάστηκε στην πορεία.

Κυρίες και κύριοι, τα προγράμματα ΠΑγΟ επιβάλλεται να επανεξεταστούν πλήρως, διότι τα ποσά που δαπανώνται, 6,5 εκατομμύρια ευρώ ετησίως, δεν ανταποκρίνονται στην αποτελεσματικότητά τους, στις τοπικές κοινωνίες και για τους λόγους αυτούς εγείρονται εύλογες διαμαρτυρίες που μάλλον μόνο εμείς ακούμε και εσείς αγνοείτε. Περιέχουν εγγενείς αδυναμίες οι οποίες δεν μπορούν να θεραπευτούν με απλές διορθωτικές παρεμβάσεις.

**ΠΡΟΕΔΡΕΥΩΝ (Δημήτριος Βίτσας):** Κύριε Συντυχάκη, έχετε τον λόγο για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, η απόφασή σας ήταν σαφής. Αποχώρηση της Γενικής Γραμματείας Αθλητισμού από το πρόγραμμα «Άθληση για όλους». Είναι άλλο πράγμα το να παίρνεις μια απόφαση και να αποχωρείς, δηλαδή να καταργείς ουσιαστικά αυτό το πρόγραμμα και είναι άλλο πράγμα με όλες τις εγγενείς αδυναμίες που έχει αυτό το πρόγραμμα, να πεις προχωράω στην αναμόρφωση, στην ενίσχυση του προγράμματος, έτσι ώστε να μπουν πολύ περισσότεροι δήμοι και οι ωφελούμενοι να είναι πολλαπλάσιοι από αυτούς που είναι μέχρι σήμερα.

Αλλά όχι «πονάει δόντι, βγάζω δόντι», «πονάει κεφάλι, κόβω κεφάλι» γιατί περί αυτού μιλήσατε εσείς προηγουμένως. Κι όταν λέμε ότι πρέπει να ενισχυθεί αυτό το πρόγραμμα για όλους εμείς πρακτικά έχουμε πολύ συγκεκριμένη πρόταση. Και το λέω αυτό διότι εάν έχετε σκοπό - αυτό λέει η απόφασή σας- να παύσει η λειτουργία του προγράμματος πρέπει να έχετε και πρόταση. Δεν έχετε πρόταση. Απλώς μας είπατε για τις εγγενείς αδυναμίες. Φέρτε μας την πρότασή σας. Άρα, λοιπόν, δεν μιλάμε εδώ για αθλητισμό για όλους ούτε για μαζικό αθλητισμό. Και θα σας αναφέρω παρακάτω ποιες είναι οι σκέψεις και οι προοπτικές τις οποίες θέλετε να υλοποιήσετε.

Σε κάθε περίπτωση το πρώτο πράγμα που πρέπει να κάνετε -κατά τη γνώμη μας- είναι να πάρετε πίσω αυτή την κατάπτυστη απόφαση και να σταματήσετε τις δικαιολογίες. Γιατί πρόκειται για δικαιολογίες. Παίρνοντας πίσω αυτή την απόφαση κανονικά θα έπρεπε να πείτε «καταργούμε τον ανταποδοτικό χαρακτήρα των ΠΑγΟ και 100% κρατική χρηματοδότηση». Αυτό είναι το πρώτο. Δεύτερον, να υπάρξει επιμήκυνση. Δηλαδή, όταν λέω να δώσετε κίνητρα και να τα ενισχύσετε, αυτό εννοούμε. Επιμήκυνση το ΠΑγΟ από έξι σε επτά μήνες, σε εννιά ως δέκα ετησίως.

Τρίτον, να υπάρξει δημιουργία κατάλληλων σύγχρονων κτηριακών εγκαταστάσεων αποκλειστικά για το πρόγραμμα με κρατική χρηματοδότηση. Σύγχρονο υλικοτεχνικό, αθλητικό, εξοπλισμό με κρατική χρηματοδότηση η έλλειψη του οποίου περιορίζει δραματικά το πρόγραμμα και αποκλείει τα σύγχρονα, αποκόπτοντας τον θεσμό από την εξέλιξη της σωματικής άσκησης και της αθλητικής αναψυχής.

Επιπλέον, εμείς θα μιλάμε για συμβασιούχους εργαζόμενους γυμναστές. Μιλάμε για μονιμοποίηση των εκπαιδευτών και περιοδική επιμόρφωση τους. Τέλος, αναμόρφωση των κριτηρίων μοριοδότησης για την επιλογή του εκπαιδευτικού προσωπικού με τη θέσπιση μοριοδότησης διαπιστευμένων ουσιαστικών δεξιοτήτων και γνώσεων. Αυτά δεν είναι μέτρα; Γιατί, λοιπόν, δεν θα υλοποιείτε; Γιατί δεν τα κάνετε; Γιατί δεν τα ασπάζεστε γιατί δεν τα υιοθετείτε;

Είναι φανερό, λοιπόν, ότι πρόκειται για μία απόφαση που στρέφεται ενάντια στο κοινωνικό δικαίωμα της άθλησης των δημοτών και ειδικά των νέων ανθρώπων. Φαλκιδεύει τα εργασιακά δικαιώματα των γυμναστών και έρχεται ως επιστέγασμα μιας πορείας συνεχών περικοπών. Και γι’ αυτό έχει προκαλέσει και αντιδράσεις. Έχει προκαλέσει αντιδράσεις σε δήμους, στον αθλητικό κόσμο, ακόμα και στο εσωτερικό της παράταξής σας. Δικοί σας δήμαρχοι αντιδρούν.

Τι σημαίνει πρακτικά μια τέτοια απόφαση; Θα σας φέρω το παράδειγμα του Δήμου της Αθήνας. Η απόφαση αυτή στρέφεται κατ’ αρχάς ενάντια σε δυόμισι χιλιάδες ωφελούμενους. Είναι ή δεν είναι δυόμισι χιλιάδες οι ωφελούμενοι στο Δήμο της Αθήνας; Και πείτε μας και για τους υπόλοιπους δήμους πανελλαδικά πόσοι είναι ωφελούμενοι σε αυτό το πρόγραμμα. Εγώ δεν θα αμφισβητήσω τα στοιχεία τα οποία είπατε -όλα αυτά τα στοιχεία τα οποία είπατε που δεν πρόλαβα να σημειώσω- ότι συμμετέχει το 1/4 των δήμων αλλά είναι ένας πολύ σημαντικός αριθμός ωφελουμένων που ήταν ενταγμένοι στο πρόγραμμα. Στην Αθήνα, από τους δυόμισι χιλιάδες, εξήντα και πλέον είναι άτομα με ειδικές ανάγκες. Αυτό το πρόγραμμα λειτουργούσε ευεργετικά για την ψυχοκινητική ισορροπία του ατόμου. Το προστάτευε από χρόνιες σωματικές νοητικές και ψυχικές ασθένειες. Άλλωστε όχι τυχαία είχε χαρακτηριστεί ως πρόγραμμα πρόληψης για την προστασία της υγείας. Αντί, λοιπόν, σε συνθήκες πανδημίας και κρίσης που ο λαός μας περνάει δύσκολα με πολλά ψυχοσωματικά προβλήματα να ενισχύσετε αυτά τα προγράμματα, εσείς με πρόσχημα ότι δεν πάει καλά το πρόγραμμα, το καταργείτε. Υποκρισία κατά την άποψή μας.

**ΠΡΟΕΔΡΕΥΩΝ (Δημήτριος Βίτσας):** Κύριε Συντυχάκη, πρέπει να ολοκληρώσετε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά συνέπεια θεωρούμε ότι αυτό το μέτρο ουσιαστικά ανοίγει τον δρόμο για μπίζνες και επιχειρηματικά συμφέροντα. Και η Κυβέρνηση απλόχερα δίνει μια τέτοια προοπτική. Απλόχερα τη δίνετε. Τους στέλνετε στον ιδιωτικό τομέα ή στο σπίτι τους για ατομική εκγύμναση -και εδώ ατομική ευθύνη- όταν γνωρίζετε ότι αυτό το πρόγραμμα απευθύνεται σε όσους δεν είχαν τη δυνατότητα να πληρώσουν στον ιδιωτικό τομέα. Όχι ότι τώρα δεν πλήρωναν. Πλήρωναν ένα μικρό αντίτιμο. Αντίτιμο όμως ως αποτέλεσμα των μεγάλων περικοπών στην κρατική χρηματοδότηση.

Άρα, λοιπόν, επανεξετάστε το. Επαναφέρετε αυτό το πρόγραμμα και ενισχύστε το με βάση τις προτάσεις που σας έχουν κάνει και φορείς, σας κάνουμε και εμείς ως Κομμουνιστικό Κόμμα Ελλάδας.

Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):**

Χρειάστηκε ο συνάδελφος περίπου έξι λεπτά για να απαντήσει σε κάτι το οποίο μάλλον δεν ήθελε να ακούσει ή δεν άκουσε στην πρωτολογία μου. Θα το επαναλάβω, λοιπόν, και τώρα. Θα χρησιμοποιήσω όσο χρόνο απαιτείται για να απαντήσω σωστά και τεκμηριωμένα στον αγαπητό συνάδελφο.

Με βάση τις εγγενείς αδυναμίες που ανέφερα πριν, επανεξετάζουμε -το τονίζω- και διαμορφώνουμε το νέο πλαίσιο της άθλησης για όλους. Και αυτό το πλαίσιο αφορά σε δύο άξονες. Πρώτον στο νέο σχέδιο νόμου που θα έρθει στη Βουλή το αμέσως επόμενο διάστημα. Έχουμε εισαγάγει ρυθμίσεις για την άθληση για όλους και δεύτερον, δημιουργούμε ένα νέο πλαίσιο του προγράμματος άθληση για όλους το οποίο εντάσσουμε στο ευρύτερο πλέγμα των σχέσεων μεταξύ Υπουργείου Αθλητισμού και αυτοδιοίκησης στον τομέα του αθλητισμού. Δεν καταργούμε και δεν περικόπτουμε τα ΠΑγΟ, όπως παραπλανητικά υποστηρίζεται από κάποιους. Και εσείς ο ίδιος το κάνατε λίγο πριν. Αντιθέτως τα διαμορφώνουμε, τα ενισχύουμε και διευρύνουμε τη βάση των συμμετεχόντων με στόχο την πραγματική συμμετοχή όλων.

Στο πλαίσιο της επιβεβλημένης, δηλαδή, και αναγκαίας αναδιάταξης ανασχεδιασμού και αναμόρφωσης των προγραμμάτων ΠΑγΟ με κανόνες διαφάνειας ελέγχου αλλά και αξιολόγησης του παραγόμενου έργου τους και όχι κατάργησή τους, όπως ψευδώς είπατε, αποφασίσαμε ότι δεν θα συμμετάσχουμε οικονομικά για την περίοδο 2021 - 2022 στα ανωτέρω προγράμματα με την παρούσα δομή τους. Το τονίζω. Δεν συμμετέχουμε οικονομικά αλλά δεν καταργούμε τα προγράμματα. Έχουμε εγκρίνει τα προγράμματα των δήμων και τις θέσεις των γυμναστών. Για του λόγου το αληθές καταθέτω στα Πρακτικά. Παρακαλώ πολύ, μπορείτε να παραλάβετε τα έγγραφα αυτά να τα παραδώσετε στον κ. Συντυχάκη, ώστε να γνωρίζουν άπαντες την πραγματικότητα και το πώς κατανέμονται τα χρήματα αυτά. Κι αν είστε σύμφωνος εδώ είμαστε να καταθέσετε εκ νέου ερώτηση να το συζητήσουμε.

(Στο σημείο αυτό ο Υφυπουργός Πολιτισμού και Αθλητισμού, κ. Ελευθέριος Αυγενάκης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν θα υπάρξουν άνεργοι από τα ΠΑγΟ, όπως λανθασμένα και ψευδέστατα υποστηρίζουν κάποιοι, αλλά και εσείς. Επαναλαμβάνω ότι τα ΠΑγΟ θα γίνουν κανονικά από τους δήμους που, πραγματικά, κρίνουν ότι τα χρειάζονται και μπορούν να τα υποστηρίξουν. Όμως θέλουμε τα ΠΑγΟ να καταστούν αποδοτικότερα, να ανταποκρίνονται στις πραγματικές ανάγκες των δήμων και των αθλουμένων τους ανά την επικράτεια και όχι στα δύο μεγάλα αστικά κέντρα της χώρας. Να προωθούν στην πράξη, δηλαδή, τον μαζικό αθλητισμό. Για να το πετύχουμε αυτό πρέπει να επανοριοθετήσουμε το πλαίσιο στοχευμένων δράσεων, όπως για παράδειγμα ο προσανατολισμός τους σε συγκεκριμένες πληθυσμιακές ομάδες ή σε νησιωτικές περιοχές. Επιπλέον, να ελέγχεται ουσιαστικά και αποτελεσματικά η εφαρμογή τους και να αξιολογείται το παραγόμενο αποτέλεσμά τους.

Διαφάνεια θέλουμε. Διαφάνεια και άθληση για όλους, πραγματικά, χωρίς καμμία διάκριση. Στόχος μας είναι η αναδιαμόρφωση των ΠΑγΟ από τη νέα περίοδο ώστε να καταστούν λειτουργικά και αποδοτικά. Συνεχίζουμε, κύριε συνάδελφε, πλαισιωμένοι στην απόφασή μας να νοικοκυρέψουμε το αθλητικό τοπίο, να διαμορφώσουμε ένα λειτουργικό πλαίσιο, να βάλουμε τάξη πάντα με διαφανείς διαδικασίες. Και φυσικά να ενταχθούν όπως προανέφερα στο ευρύτερο πλαίσιο των σχέσεων μεταξύ του Υφυπουργείου Αθλητισμού και της αυτοδιοίκησης. Τι εννοώ μ’ αυτό;

Με την αθλητική μας μεταρρύθμιση κάναμε το αυτονόητο λειτουργώντας για πρώτη φορά μητρώο ερασιτεχνικών αθλητικών σωματείων. Τότε ήσασταν σφόδρα απέναντι, όπως θυμάστε. Μεριμνήσαμε ώστε να τηρείται το μητρώο ειδικά αναγνωρισμένων αθλητικών σωματείων. Κάνουμε το αυτονόητο και θεσπίσαμε ότι αθλητικό σωματείο που δεν έχει εγγραφεί στα ανώτερα μητρώα δεν μπορεί να χρησιμοποιεί αθλητικές εγκαταστάσεις που ανήκουν σε εποπτευόμενα από τη Γενική Γραμματεία Αθλητισμού νομικά πρόσωπα ή στους ΟΤΑ Α΄ και Β΄ βαθμού. Δημιουργήσαμε μαζί με την αυτοδιοίκηση το μητρώο αθλητικών υποδομών της χώρας. Χάρις στον «ΠΕΛΟΠΑ», το πρόγραμμα που αναπτύσσουμε με την ΚΕΔΕ, για πρώτη φορά γίνεται καταγραφή όλων των αθλητικών υποδομών της χώρας μας. Στο πλαίσιο αυτού του συγκροτημένου πλέγματος σχέσεων μεταξύ του Υφυπουργείου Αθλητισμού και της αυτοδιοίκησης στον τομέα του αθλητισμού εντάσσουμε και το διευρυμένο και αναγκαία αναδιαμορφωμένο πρόγραμμα για «ΠΑγΟ».

Κύριε συνάδελφε, σας ανακοινώνω σήμερα ότι συστήνουμε ομάδα εργασίας άμεσα την επόμενη εβδομάδα με εκπροσώπους από τη Γενική Γραμματεία Αθλητισμού, την Κεντρική Ένωση Δήμων Ελλάδος, το Υπουργείο Εσωτερικών, την Πανελλήνια Ένωση Πτυχιούχων Φυσικής Αγωγής, την Ελληνική Ολυμπιακή Επιτροπή και την Ελληνική Παραολυμπιακή Επιτροπή με αποστολή να επεξεργαστεί και να καταθέσει άμεσα με χρονοδιάγραμμα σφικτό πλήρες αναμορφωμένο σχέδιο προκειμένου να ολοκληρωθεί όσο το δυνατόν ταχύτερα η αναδιάταξη των προγραμμάτων «ΠΑγΟ».

Τα «ΠΑγΟ» οφείλουν να απευθύνονται σε όσο το δυνατόν περισσότερους συμπολίτες μας και τα χρήματα που δαπανά η πολιτεία είτε αυτά προέρχονται από το ταμείο το δικό μας είτε από το Υπουργείο Εσωτερικών είτε από τους ίδιους τους δήμους, να πιάνουν τόπο και φυσικά να έχουν αντίκρισμα, όπως επιθυμεί κάθε Έλληνας φορολογούμενος. Νομίζω ότι όλοι σε αυτήν εδώ την Αίθουσα συμφωνούμε σε αυτήν την κατεύθυνση.

Με αυτό ως πυξίδα διαμορφώνουμε ένα πλήρες και αναμορφωμένο σχέδιο για τα «ΠΑγΟ», ώστε να καταστούν λειτουργικά, να απευθύνονται σε όσο το δυνατόν περισσότερους πολίτες, που όντως τα έχουν ανάγκη και χωρίς καμμία διάκριση, ακόμα και σε αυτούς που μένουν σε νησιωτικές περιοχές, σε απομακρυσμένα σημεία της χώρας μας. Σε αυτό -φαντάζομαι- δεν διαφωνεί κανένας. Και κυρίως να λειτουργήσουν με κανόνες διαφάνειας.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Τώρα προχωράμε στη συζήτηση της δεύτερης με αριθμό 995/30-8-2021 επίκαιρης ερώτησης δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς την Υπουργό Παιδείας και Θρησκευμάτων, με θέμα: «Να μονιμοποιηθούν οι συμβασιούχοι εργαζόμενοι στη φύλαξη του Πανεπιστήμιου Κρήτης».

Θα απαντήσει ο Υφυπουργός Παιδείας και Θρησκευμάτων κ. Ευάγγελος Συρίγος.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ και πάλι, κύριε Πρόεδρε.

Κύριε Υπουργέ, στις 24 του μήνα αυτού λήγουν οι συμβάσεις ιδιωτικού δικαίου ορισμένου χρόνου δώδεκα εργαζομένων στη φύλαξη του Πανεπιστημίου Κρήτης. Για την ακρίβεια, είχαν παραταθεί μέχρι τον Σεπτέμβριο μετά από ασφαλιστικά μέτρα που είχαν καταθέσει οι εργαζόμενοι στο Πρωτοδικείο Ηρακλείου. Από τον Μάιο του 2017, που προσλήφθηκαν, έχουν συμπληρώσει συνολικά τέσσερα χρόνια και δύο μήνες στην ίδια εργασία. Η τρέχουσα σύμβαση είχε υπογραφεί τον Ιούλιο του 2019 με προκήρυξη ΑΣΕΠ. Ο κίνδυνος, λοιπόν, να πεταχτούν στην ανεργία, με ό, τι αυτό συνεπάγεται για τους ίδιους και τις οικογένειές τους, είναι ορατός, ορατότατος θα έλεγα. Οι εργαζόμενοι, εν τω μεταξύ, αυτοί καλύπτουν σημαντικές ανάγκες, πάγιες και διαρκείς όπως ακούγεται.

Είναι, λοιπόν, κοινή διαπίστωση πως η παραμονή τους στις θέσεις εργασίας είναι απαραίτητη για την κάλυψη των αναγκών της φύλαξης των χώρων του πανεπιστημίου στην περιοχή των Βουτών, όπου εδράζεται -μιλάμε για μία έκταση τώρα τριακοσίων στρεμμάτων- και της Κνωσσού -άλλα τριάντα στρέμματα- όπου υπάρχει εξοπλισμός, φυλάσσεται υλικό εξαιρετικά μεγάλης αξίας και σπουδαιότητας που απαιτεί ιδιαίτερο καθεστώς προστασίας, δηλαδή, εικοσιτετράωρης φύλαξης. Αυτό αναγνωρίζεται και από την ίδια την πανεπιστημιακή κοινότητα, από φορείς του Ηρακλείου, καθώς και το ίδιο το περιφερειακό συμβούλιο έχει πάρει σχετική απόφαση 21-7-21 που τάχθηκε ομόφωνα σ’ αυτό το δίκαιο αίτημα των φυλάκων του Πανεπιστημίου Κρήτης.

Καταθέτω και στα Πρακτικά την απόφαση του περιφερειακού συμβουλίου.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκτός, όμως, όλων των άλλων υπάρχει και ένα επιπλέον ζήτημα. Απολύονται αυτοί οι εργαζόμενοι. Αν, δηλαδή, θα απολυθούν -που εμείς λέμε να μην απολυθούν, αλλά αντιθέτως να μονιμοποιηθούν- τι γίνεται από εκεί και μετά; Πολύ φοβόμαστε ότι η απόλυσή τους θα σημάνει την παράδοση της φύλαξης σε επιχειρηματικά συμφέροντα, την ιδιωτικοποίηση, δηλαδή, των υπηρεσιών φύλαξης, γιατί πρέπει να φυλαχθούν τα πανεπιστήμια. Πώς θα φυλαχθούν όταν εσείς τους απολύετε; Άρα, λοιπόν, πού το πάτε; Στους εργολάβους; Να γεμίσουν οι τσέπες των εργολάβων με εκατοντάδες χιλιάδες ευρώ από τον προϋπολογισμό του πανεπιστημίου και από τη στυγνή εκμετάλλευση των εργαζομένων, ενώ την ίδια στιγμή με σαφώς λιγότερα χρήματα θα μπορούσαν να γίνουν προσλήψεις μόνιμου προσωπικού; Παλιότερα γίνονταν και κάποιες αναλογιστικές μελέτες -επειδή ξέρω ότι σας αρέσουν αυτές οι εκφράσεις περί αναλογιστικών μελετών και τα λοιπά- που έδειχναν ότι το κόστος είναι πολύ μικρότερο αν προσλάβεις προσωπικό και μάλιστα μόνιμο, παρά να το δώσεις σε μια ιδιωτική εταιρεία φύλαξης. Κατ’ αρχάς και ως κόστος από τη μονιμοποίηση θα είναι μικρότερο, αλλά και οι απώλειες από τις καταστροφές θα είναι πολύ μικρότερες με αυτόν τον τρόπο.

Για όλα, λοιπόν, τα παραπάνω θέλουμε να σας ρωτήσουμε, κύριε Υπουργέ, τι σκοπεύετε να κάνετε για τη μονιμοποίηση του προσωπικού φύλαξης, που για πολλά χρόνια προσφέρουν υπηρεσίες στο Πανεπιστήμιο Κρήτης -τέσσερα χρόνια όπως σας είπα- και καλύπτουν βασικές ανάγκες φύλαξής του.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υπουργέ, έχετε τον λόγο για τρία λεπτά.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων**): Ευχαριστώ, πολύ κύριε Πρόεδρε.

Κύριε συνάδελφε, ευχαριστώ πολύ για την ερώτηση και επίσης σας ευχαριστώ για την κατανόηση σε σχέση με την αναβολή συζητήσεως της συγκεκριμένης ερώτησης.

Εδώ πέρα θέλω να θέσουμε τα νομικά στοιχεία. Αναφερόμαστε στο άρθρο 63 του ν.4430 του 2016 το οποίο έδωσε τη δυνατότητα σε όλες τις κεντρικές και αποκεντρωμένες και γενικά όλες τις υπηρεσίες των υπουργείων, τα νομικά πρόσωπα δημοσίου και ιδιωτικού δικαίου και όλα όσα εποπτεύονται από τα υπουργεία για τις ανάγκες καθαριότητας των κτηρίων της ευθύνης τους, καθώς και τις ανάγκες εστίασης, σίτισης και φύλαξης τους -είναι η περίπτωσή μας- να συνάπτουν ατομικές συμβάσεις εργασίας ορισμένου έργου ως εξαιρετικές ρυθμίσεις. Μάλιστα, ορίστηκε ότι αυτές οι εξαιρετικές ρυθμίσεις μπορούν να εφαρμοστούν μέχρι 31 Δεκεμβρίου του 2019. Ακολούθως, το 2018 με τον ν.4574 εκείνης της χρονιάς ορίστηκε ότι οι ανωτέρω φορείς με απόφαση του μονομελούς συλλογικού οργάνου της διοίκησής τους δύνανται να παρατείνουν χρονικά τις ατομικές συμβάσεις ορισμένου χρόνου που έχουν συναφθεί, εφόσον εξακολουθούν να συντρέχουν οι προϋποθέσεις του εν λόγω άρθρου. Βάσει αυτών των διατάξεων, λοιπόν, το Πανεπιστήμιο Κρήτης είχε συνάψει σύμβαση ΙΔΟΧ με προσωπικό είκοσι ατόμων για το Ρέθυμνο και το Ηράκλειο. Το εν λόγω προσωπικό αιτήθηκε και κέρδισε, όπως αναφέρεται ορθώς, την προσωρινή διαταγή σύμφωνα με την οποία το Πανεπιστήμιο Κρήτης είναι υποχρεωμένο να τους απασχολεί μέχρι την εκδίκαση των ασφαλιστικών μέτρων, τα οποία έχουν οριστεί να εκδικαστούν εντός Σεπτεμβρίου του 2021.

Τι μας ζητάτε τώρα; Μας ζητάτε ουσιαστικά να μετατρέψουμε τις συμβάσεις με σχέση εργασίας ιδιωτικού δικαίου ορισμένου χρόνου σε συμβάσεις ιδιωτικού δικαίου αορίστου χρόνου. Αυτό, όμως, που λέτε έρχεται σε ρητή αντίθεση με το άρθρο 103 του Συντάγματος της χώρας, στο οποίο οι νόμοι όλοι είναι υποχρεωμένοι να είναι προσαρμοσμένοι. Υπενθυμίζω ότι αναφέρεται πως «κανένας δεν μπορεί να διοριστεί υπάλληλος σε οργανική θέση που δεν είναι νομοθετημένη -εξαιρέσεις μπορεί να προβλέπονται με ειδικό νόμο-…» και παρακάτω αναφέρει «απαγορεύεται η από τον νόμο μονιμοποίηση προσωπικού που υπάγεται στο πρώτο εδάφιο ή η μετατροπή των συμβάσεων σε αορίστου χρόνου. Οι απαγορεύσεις της παραγράφου αυτής ισχύουν και ως προς τους απασχολούμενους με σύμβαση έργου.»

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Επομένως, σύμφωνα με το συγκεκριμένο άρθρο του Συντάγματος οι συμβάσεις μεταξύ ιδρυμάτων και προσώπων που προσλαμβάνονται για περιορισμένο χρονικό διάστημα δεν υποκρύπτουν ενιαία σύμβαση εξαρτημένης εργασίας, διότι δεν υποβάλλονται κατά την εκτέλεση του έργου τους σε ιδιαίτερη δέσμευση και εξάρτηση από τα ιδρύματα, ακόμη και αν καταρτιστούν κατ’ επανάληψη.

Θα συνεχίσω, όμως, στη δευτερολογία μου για να ολοκληρώσουμε τη συζήτηση και να δώσουμε την πλήρη εικόνα.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Υπουργέ.

Τον λόγο έχει τώρα ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατ’ αρχάς, κύριε Υπουργέ, δεν το ζητάμε απλά εμείς -συμφωνούμε βέβαια- αλλά το ζητάνε πρώτα απ’ όλα οι ίδιοι οι εργαζόμενοι. Ζητούν οι ίδιοι οι εργαζόμενοι, δηλαδή, να μην απολυθούν, να μην μπουν στη στρατιά των ανέργων και να μονιμοποιηθούν. Το διευκρινίζω γιατί είπατε ότι το ζητάμε εμείς. Σωστό είναι, το ζητάμε και εμείς βέβαια, αλλά θέλω να πω ότι οι ίδιοι οι εργαζόμενοι, οι φορείς, η πανεπιστημιακή κοινότητα, όλοι το ζητούν.

Επιπλέον, επικαλεστήκατε και επικαλείστε συνεχώς και εσείς, όπως έκανε και ο ΣΥΡΙΖΑ προηγουμένως και όπως κάνουν όλα τα κόμματα, το άρθρο 103 του Συντάγματος. Το ζήτημα είναι ότι στην Αναθεώρηση, όλοι μαζί, δεν υιοθετήσατε την πρόταση του ΚΚΕ, η οποία είχε κατατεθεί εδώ μέσα, προκειμένου να καταργηθεί, να αρθεί, το άρθρο 103 του Συντάγματος που βάζει τέτοιου είδους κωλύματα και εμπόδια για τη μονιμοποίηση των εργαζομένων. Γιατί δεν το κάνατε; Το επικαλείστε ως ένα άρθρο του Συντάγματος λόγω του οποίου δεν μπορείτε να κάνετε βήμα μπροστά και να μονιμοποιήσετε τους εργαζόμενους ή γιατί συμφωνείτε;

Συμφωνείτε, προφανώς, διότι το ψηφίσατε, δεν υιοθετήσατε την πρόταση του ΚΚΕ. Το λέω για να μην κρυβόμαστε πίσω από το δάχτυλό μας. Είναι μια κατεύθυνση της Ευρωπαϊκής Ένωσης. Είναι μια λογική αυτή που είχε η Κυβέρνηση και τα άλλα κόμματα, να υπηρετηθούν δηλαδή διαχρονικά οι πολιτικές της Ευρωπαϊκής Ένωσης για την ανακύκλωση της ανεργίας -να το πείτε, δεν είναι κακό άλλωστε-, που όμως οδηγεί σε ομηρία τους εργαζόμενους, παραβιάζει το δικαίωμα στη μόνιμη και σταθερή δουλειά, μπαίνει εμπόδιο για να καλυφθούν στο σύνολό τους οι ανάγκες στελέχωσης δομών και υπηρεσιών όχι μόνο στα πανεπιστήμια, αλλά και στα νοσοκομεία, στα σχολεία, σε δημόσιες υπηρεσίες και πάει λέγοντας.

Θεωρώ ότι είναι πραγματικά αντιφατικό από τη μια να μιλάει η Κυβέρνηση για δήθεν ανομία στα πανεπιστήμια -το δικό σας επιχείρημα προσπαθώ να πω- και από την άλλη να αποδυναμώνετε τη φύλαξη των πανεπιστημιακών χώρων. Άρα, άλλο πράγμα επιδιώκετε, κύριε Υπουργέ.

Η εμμονή σας, η επιλογή σας -καλά, εμείς λέμε για μονιμοποίηση- να μην τους ανανεώσετε καν είναι για να απαλλαγείτε από τους φύλακες των πανεπιστημίων. Εκεί πάει η δουλειά. Σχετίζεται με την εφαρμογή αντιδραστικών ρυθμίσεων για την ενίσχυση της ασφάλειας των πανεπιστημίων και της ακαδημαϊκής ελευθερίας, που περιλαμβάνει τη σύσταση ειδικής ομάδας προστασίας πανεπιστημιακού ιδρύματος, που θα αποτελείται από χίλιους αστυνομικούς που θα υπάγονται στην ΕΛ.ΑΣ. Έτσι δεν είναι; Τι άλλη εξήγηση μπορεί να δώσει κάποιος;

Τα δύο αυτά χρόνια 2020 - 2021 -αυτό που τρέχει, δηλαδή- έχετε δώσει πάνω από 60 εκατομμύρια ευρώ για προσλήψεις χιλίων πεντακοσίων ειδικών φρουρών, για χίλιους αστυνομικούς που θα στελεχώσουν την πανεπιστημιακή αστυνομία, για αναβάθμιση εξοπλισμού, για αγορά οχημάτων, για χημικά δακρυγόνα, για να αναβαθμιστεί η ικανότητα της Αστυνομίας στην καταστολή που αυτός είναι και ο ρόλος της. Βέβαια, είναι τζάμπα κόπος, διότι ο νόμος Κεραμέως - Χρυσοχοΐδη θα μείνει έτσι και αλλιώς στα χαρτιά. Έχει μείνει δηλαδή, έχει καταπέσει στη συνείδηση της πανεπιστημιακής κοινότητας και του λαού.

Υπάρχει και μια άλλη πλευρά. Το κάνετε σε συνθήκες πανδημίας, σε συνθήκες καραντίνας. Δηλαδή την ώρα που τα πανεπιστήμια παραμένουν κλειστά εδώ και ενάμιση, δύο χρόνια, η Κυβέρνηση αντί να ασχοληθεί με το πώς θα επιστρέψουν με ασφάλεια οι φοιτητές στα αμφιθέατρα, με το πώς θα συνεχίσουν απρόσκοπτα το έργο τους, σχεδιάζει πώς θα μπει η Αστυνομία, με κάρτες εισόδου, κάμερες κ.λπ..

Τα πανεπιστήμια ως πεδίο γνώσης και ελεύθερης έκφρασης δεν μπορούν να μετατρέπονται σε χώρους επιβολής νόμου και τάξης.

Πήρε, βέβαια, και το αυτί μας κάτι άλλο, το οποίο δεν ξέρω αν ισχύει και θα ήθελα να μας το επιβεβαιώσετε ή να το απορρίψετε.

**ΠΡΟΕΔΡΕΥΩΝ (Δημήτριος Βίτσας):** Κύριε Συντυχάκη, παρακαλώ ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Σε συνεργασία με το ΥΠΕΘΑ, ζητάτε από φαντάρους να κάνουν αίτηση, ώστε μετά τη θητεία τους να προσληφθούν στην πανεπιστημιακή αστυνομία. Θα λέγαμε ότι αν ισχύει αυτό, έχει απογειωθεί η ξεφτίλα.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Το επαναλαμβάνετε διότι δεν το κατάλαβα;

**ΕΜΜΑΝΟΥΗΛ ΣΥΝΤΥΧΑΚΗΣ:** Το καταλάβατε αλλά σας ήρθε βαρύ. Πήρε το αυτί μας, δεν λέω ότι το λέμε εμείς, ότι ετοιμάζεται η Κυβέρνησή σας, εσείς σε συνεργασία με το ΥΠΕΘΑ, να ζητήσετε από φαντάρους που ολοκληρώνουν τη θητεία τους, στα πλαίσια αντιμετώπισης της ανεργίας, να κάνουν αιτήσεις ώστε μετά τη θητεία τους να προσληφθούν στην πανεπιστημιακή αστυνομία. Θέλω να μας πείτε δύο λόγια σε σχέση με αυτό. Είναι δικό σας θέμα.

Το λογικό και αναγκαίο κατά την άποψή μας -και κλείνω με αυτό- θα ήταν να ακούσει η Κυβέρνηση τις αγωνίες χιλιάδων φοιτητών, των εργαζομένων και να πέσει με τα μούτρα να εξασφαλίσει προϋποθέσεις και για τα υγειονομικά πρωτόκολλα για την ασφάλεια της εκπαιδευτικής και μορφωτικής λειτουργίας στο πανεπιστήμιο, να γίνουν οι απαραίτητες μόνιμες προσλήψεις προσωπικού και μεταξύ αυτών και των φυλάκων των πανεπιστημίων, έτσι ώστε να καλυφθούν οι ανάγκες φύλαξης των εγκαταστάσεων και των υποδομών.

Αυτός είναι ο ρόλος σας ως Υπουργός. Αυτό λοιπόν πρέπει να πράξετε προκειμένου να λύσετε αυτό το πρόβλημα.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε συνάδελφε, το θέμα των δημοσίων υπαλλήλων και γενικότερα της εργασίας είναι ένα πολύ σοβαρό και λεπτό θέμα, διότι αφορά σε ζωές ανθρώπων, αφορά στο μέλλον ανθρώπων και πρέπει να το προσεγγίζουμε με πολύ μεγάλο σεβασμό.

Το να λέμε στη Βουλή ότι κάπου άκουσα ότι φαντάροι -λέει- μετά τη λήξη της θητείας τους θα προσληφθούν στην πανεπιστημιακή αστυνομία, παραπέμπει σε εποχές προ του Β΄ Παγκοσμίου Πολέμου. Δηλαδή ας έρθουμε λίγο στο σήμερα.

Ποια είναι η λογική πίσω από αυτό; Υπονοείτε ότι επειδή οι φαντάροι είναι στρατιωτικοποιημένοι -άρα επειδή είναι στρατιωτικοποιημένοι είναι με το μέρος της Κυβερνήσεως που είναι σκληρή και στρατιωτικοποιημένη και επιθυμεί καταστολή κ.λπ.- γι’ αυτόν τον λόγο θα προσληφθούν. Στον Ελληνικό Στρατό πηγαίνουν τα παιδιά όλου του ελληνικού λαού, ασχέτως του κόμματος το οποίο ψηφίζουν οι ίδιοι οι γονείς τους. Είναι αστείο να λέμε και να συζητάμε τέτοια πράγματα. Δηλαδή, παραπέμπει σε άλλες εποχές. Τότε που ήταν κληρωτοί και στους κληρωτούς μπορούσες να επιλέξεις τους δικούς σου -δεν πήγαιναν όλοι στο στρατό, ήταν κληρωτοί από κάθε χωριό κάποιοι και εκεί μπορούσες να επιλέξεις τους δικούς σου-, για να τους κάνεις χωροφύλακες μετά. Είναι καταστάσεις ογδόντα, ενενήντα ετών πίσω. Είναι δυνατόν να συζητάμε στη Βουλή σήμερα αυτά τα πράγματα;

Το ίδιο ισχύει και γι’ αυτά που αναφέρατε σε σχέση με τους τετρακόσιους ειδικούς φρουρούς -παρένθεση: τετρακόσιοι έχουν προσληφθεί, όχι χίλιοι- και τα θέματα περί καταστολής. Αναφερόμαστε στην Αστυνομία με όρους του 1974.

Πριν από λίγο καιρό με πλησίασε ένας αστυνομικός την ώρα που έβγαινα από τη Βουλή και μου λέει: «Κύριε Συρίγο προσελήφθη στην Ελληνική Αστυνομία στα μέσα του 1990. Δεν έχω καμμία σχέση με τη χούντα, δεν είχα καν γεννηθεί. Τι μου λένε;». Είναι δυνατόν να αναφερόμαστε σήμερα με όρους της δικτατορίας; Η Αστυνομία είναι παιδί της δημοκρατίας. Τι να πω;

Έρχομαι στο θέμα για το οποίο συζητάμε. Το κρίσιμο σημείο...

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν έχουν σχέση αυτά που λέτε με αυτά που είπαμε εμείς.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Τώρα δε μου λέγατε ότι οι φαντάροι μετά τη λήξη της θητείας τους, θα προσληφθούν στην πανεπιστημιακή αστυνομία; Έχει άλλες προσλήψεις; Η πανεπιστημιακή αστυνομία προσλαμβάνεται μέσω ΑΣΕΠ.

**ΕΜΜΑΝΟΥΗΛ ΣΥΝΤΥΧΑΚΗΣ:** Στο τελευταίο αναφέρομαι.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Όσο για τους τετρακόσιους ειδικούς φρουρούς, που αναφέρεστε στην ικανότητα περί καταστολής, επαναλαμβάνω ότι είναι δημοκρατική η Αστυνομία από το 1974 και μετά. Υπάγεται στους κανόνες του Συντάγματος και των νόμων. Μην ανατρέχουμε στην περίοδο προ του ’74.

Τώρα ως προς το θέμα αυτό που μας απασχολεί που είναι εξαιρετικά σοβαρό…

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν είναι κατασταλτικός μηχανισμός, δηλαδή;

**ΠΡΟΕΔΡΕΥΩΝ (Δημήτριος Βίτσας):** Παρακαλώ, παρακαλώ.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Στον ίδιο βαθμό που ήταν και στη Σοβιετική Ένωση.

**ΠΡΟΕΔΡΕΥΩΝ (Δημήτριος Βίτσας):** Μην μπλέξουμε τώρα. Οι θέσεις κάθε κόμματος για οποιαδήποτε ζητήματα είναι γνωστές. Μην αρχίζουμε τώρα.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Μου θυμίζετε μία συζήτηση που άκουσα…

**ΕΜΜΑΝΟΥΗΛ ΣΥΝΤΥΧΑΚΗΣ:** Άλλο ο αστυνομικός ως μονάδα, ως εργαζόμενος και άλλο η Αστυνομία ως φορέας καταστολής για να περιφρουρεί και να υπερασπίζεται τα δικά σας συμφέροντα.

**ΠΡΟΕΔΡΕΥΩΝ (Δημήτριος Βίτσας):** Τώρα, τι κάνουμε κύριε Συντυχάκη.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Μου θυμίζετε μια συζήτηση, κύριοι συνάδελφοι, που άκουσα σε ένα σχολείο πριν από ενάμιση χρόνο, στο οποίο συζητούσαν σοβαρά αν χρειάζεται η Αστυνομία ή δεν χρειάζεται σε ένα κράτος. Και ψήφισαν οι ομοϊδεάτες σας ότι η Αστυνομία δεν χρειάζεται, λες και δεν υπάρχουν αστυνομίες σε όλα τα κράτη του κόσμου, ασχέτως πολιτεύματος. Λοιπόν, ας μην μπούμε όμως σε αυτήν τη συζήτηση.

Ας απαντήσω στο θέμα το οποίο έχουμε. Το βασικό σημείο είναι ότι εδώ μας ζητάτε να παραβιάσουμε το άρθρο 103 του Συντάγματος. δηλαδή να μετατρέψουμε τις συμβάσεις με σχέση εργασίας ιδιωτικού δικαίου ορισμένου χρόνου, σε συμβάσεις ιδιωτικού δικαίου αορίστου χρόνου. Απαγορεύεται από το Σύνταγμα. Πώς να το κάνουμε; Δεν μπορούμε να παραβιάσουμε το Σύνταγμα.

Επιπροσθέτως, επισημαίνω ότι η πρόσληψη μόνιμου προσωπικού μπορεί να πραγματοποιηθεί κατόπιν αιτήματος του ίδιου του φορέα, στην προκειμένη περίπτωση του Πανεπιστημίου Κρήτης, στο πλαίσιο του ετήσιου προγραμματισμού προσλήψεων, ο οποίος προβλέπεται και με τις διατάξεις του ν.4765/2021 που αναφέρεται στον εκσυγχρονισμό των διατάξεων για το ΑΣΕΠ.

Τέλος, ειδικά για το θέμα του Πανεπιστημίου Κρήτης, το ίδιο το πανεπιστήμιο σε έγγραφό του το οποίο έχει κατατεθεί αναφέρει: «Η φύλαξη και κατά συνέπεια η ασφάλεια του Πανεπιστημίου Κρήτης είναι σημαντικό μέλημα και προτεραιότητα της διοίκησης του πανεπιστημίου, η οποία προσπαθεί μετά την κατάργηση της εν λόγω διάταξης -στην οποία αναφερθήκαμε και βάσει της οποίας είχαν προσληφθεί οι συγκεκριμένοι άνθρωποι- να καλύψει την αναγκαιότητα της φύλαξης με κάθε νόμιμο τρόπο, παραδείγματος χάριν. με πρόσληψη εποχιακών εργαζομένων μέσω ΑΣΕΠ, χρήση προγραμμάτων ΟΑΕΔ για μακροχρόνια ανέργους».

Σας ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ.

Πριν περάσουμε στην τελευταία επίκαιρη ερώτηση, να σας ενημερώσω ότι ο Βουλευτής Δωδεκανήσου της Νέας Δημοκρατίας κ. Ιωάννης Παππάς αιτείται ολιγοήμερη άδεια από 5 έως 9 Σεπτεμβρίου 21, προκειμένου να μεταβεί για οικογενειακούς λόγους στο εξωτερικό, στο Μιλάνο της Ιταλίας. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Η Βουλή ενέκρινε τη ζητηθείσα άδεια.

Συνεχίζουμε τώρα με την τρίτη επίκαιρη ερώτηση δεύτερου κύκλου με αριθμό 998/30-8-2021 του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων με θέμα: «Προσλήψεις αρχειονόμων - βιβλιοθηκονόμων για τη λειτουργία της Εθνικής Βιβλιοθήκης και των δημοσίων βιβλιοθηκών».

Στην επίκαιρη ερώτηση θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κύριε Δελή, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, με απόφαση του Υπουργείου σας τον Ιούλιο, συγκεκριμένα στις 9 Ιουλίου, εγκρίθηκαν ογδόντα μία αποσπάσεις εκπαιδευτικών πρωτοβάθμιας και δευτεροβάθμιας εκπαίδευσης για την Εθνική Βιβλιοθήκη της Ελλάδας και για τις δημόσιες βιβλιοθήκες στις άλλες ογδόντα τέσσερις αποσπά, σύνολο δηλαδή εκατόν εξήντα πέντε. Εδώ μπορεί να σκεφτεί κάποιος ότι αυξήθηκαν πάρα πολύ οι έκτακτες ανάγκες των δημοσίων βιβλιοθηκών της χώρας και μιας και μας περισσεύουν και τόσοι πολλοί εκπαιδευτικοί στα σχολεία, ας διαθέσουμε ορισμένους από αυτούς για αυτές τις ανάγκες. Τα πράγματα φυσικά δεν είναι και δεν μιλώ για τις ανάγκες των βιβλιοθηκών, οι οποίες εδώ και χρόνια βρίσκονται στο κόκκινο και είναι όντως οξυμένες, αλλά αποτελεί πάγια πρακτική και θα έλεγε κανείς και μια μόνιμη πολιτική επιλογή όχι μόνο της δικής σας Κυβέρνησης, αλλά και όλων των προηγούμενων κυβερνήσεων, οι δημόσιες βιβλιοθήκες της χώρας να λειτουργούν όχι με το εξειδικευμένο μόνιμο προσωπικό από τον επιστημονικό κλάδο της Βιβλιοθηκονομίας και της Αρχειονομίας, αλλά να λειτουργούν με αποσπασμένους ή μεταταγμένους εργαζόμενους από άλλες άσχετες υπηρεσίες, χωρίς να έχουν φυσικά καμμία ιδιαίτερη επαγγελματική σχέση με αυτό το κρίσιμο και σημαντικό αντικείμενο των βιβλιοθηκών.

Θα έλεγε κανείς ότι αυτό εξηγεί, μια που τα λέμε όλα εδώ πέρα, και το γιατί οι σχετικές ερωτήσεις της Αξιωματικής Αντιπολίτευσης προσπερνάνε το θέμα του προσωπικού, αφού τα ίδια κάνανε και αυτοί, και στέκονται κυρίως στο διορισμό των εφορευτικών συμβουλίων τους, των διοικητικών δηλαδή, αλλά τέλος πάντων.

Την ίδια ώρα τώρα, όμως, που γίνονται αυτές οι αποσπάσεις εκατοντάδων εκπαιδευτικών οι απόφοιτοι των τμημάτων της Αρχειονομίας και Βιβλιοθηκονομίας φυσικά παραμένουν οι περισσότεροι από αυτούς στην ανεργία και ψάχνουν για μια δουλειά.

Χαρακτηριστικό είναι, κύριε Πρόεδρε, ότι στη χώρα μας λειτουργούν σαράντα έξι δημόσιες βιβλιοθήκες, μάλιστα οι είκοσι εννέα από αυτές έχουν και τον τίτλο και λειτουργούν ως κεντρικές βιβλιοθήκες, έχουν δηλαδή μια κινητή μονάδα και ξεχωριστά βιβλιοστάσια γιατί καλύπτουν περισσότερες από μία περιφερειακές ενότητες. Σε αυτές, λοιπόν, τις σαράντα έξι βιβλιοθήκες υπηρετεί ο ιλιγγιώδης αριθμός των εκατόν δέκα υπαλλήλων από τους οποίους οι σαράντα έξι, καν οι μισοί, είναι κάτοχοι πτυχίου βιβλιοθηκονομίας.

Η ερώτηση, όπως καταλαβαίνετε, είναι αυτόματη. Τι σχεδιάζει, αν σχεδιάζει τέλος πάντων, η Κυβέρνησή σας να κάνει προκειμένου να καλυφθούν αυτές οι οργανικές θέσεις και να καλυφθούν οι αυξημένες ανάγκες με μόνιμες προσλήψεις πτυχιούχων Βιβλιοθηκονομίας και Αρχειονομίας για όλη τη χώρα και για την Εθνική Βιβλιοθήκη και για τις κατά τόπους κεντρικές βιβλιοθήκες και για τα γενικά αρχεία του κράτους και να σταματήσει πια αυτό το συνήθειο με τις αποσπάσεις από άλλες άσχετες υπηρεσίες.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε.

Και βεβαίως σχεδιάζει, κύριε συνάδελφε, η Κυβέρνησή μας και θα σας ενημερώσει και τι σχεδιάζει, αφού προηγουμένως στην αιχμή σας για τον αριθμό των εκπαιδευτικών σας θυμίζω ότι φέτος για πρώτη φορά μετά από δεκαετίες προσλήφθηκαν έντεκα χιλιάδες επτακόσιοι εκπαιδευτικοί που προστίθενται στους τεσσεράμισι χιλιάδες εκπαιδευτικούς ειδικής αγωγής που για πρώτη φορά στα χρονικά προσλήφθηκαν πέρυσι.

Στην ερώτησή σας, λοιπόν, θέλω να σας πω πως όπως και εσείς γνωρίζετε και όλοι συμφωνούμε ο σκοπός των δημόσιων βιβλιοθηκών είναι μορφωτικός, εκπαιδευτικός, πολιτιστικός και πληροφοριακός. Το ίδιο και τα Γενικά Αρχεία του Κράτους διασφαλίζοντας την ανοικτή πρόσβαση στην πληροφορία και διαδραματίζουν σημαντικό ρόλο στους τομείς της ιστορικής έρευνας, της διοικητικής πληροφόρησης, της εξυπηρέτησης του πολίτη και γενικά του πολιτισμού.

Με γνώμονα, λοιπόν, την επίτευξη της εύρυθμης λειτουργίας της Εθνικής Βιβλιοθήκης των Ελλήνων, των δημόσιων ιδιωτικών και των Γενικών Αρχείων του Κράτους καταβάλλεται από το Υπουργείο μας κάθε δυνατή προσπάθεια για την κάλυψη των αναγκών τους σε προσωπικό, κυρίως των επιστημονικών κλάδων ΠΕ βιβλιοθηκονόμων, ΤΕ βιβλιοθηκονόμων και ΠΕ αρχειονόμων μέσω μόνιμων διορισμών και μετατάξεων.

Σε σχέση τώρα με τα ερωτήματά σας για τον σχεδιασμό της κάλυψης κενών θέσεων στις βιβλιοθήκες όλης της χώρας, στην Εθνική Βιβλιοθήκη και στα Γενικά Αρχεία του Κράτους, σας αναφέρω πως η τριμελής επιτροπή που συστήθηκε με την πράξη του υπουργικού συμβουλίου με αριθμό 33 του 2006 με εγκριτική της απόφαση το 2020 ενέκρινε τις διαδικασίες πλήρωσης κενών θέσεων μόνιμου προσωπικού ως εξής: Στις δημόσιες βιβλιοθήκες οκτώ θέσεις κλάδου ΠΕ βιβλιοθηκονόμων και έξι θέσεις κλάδου ΤΕ βιβλιοθηκονόμων. Στα Γενικά Αρχεία του Κράτους δέκα θέσεις κλάδου ΠΕ αρχειονόμων και δύο θέσεις κλάδου ΤΕ ταξινόμων. Στην Εθνική Βιβλιοθήκη της Ελλάδος τέσσερις θέσεις κλάδου ΤΕ βιβλιοθηκονόμων. Για την πλήρωση αυτών των θέσεων μόνιμου προσωπικού βρισκόμαστε στη διαδικασία κατάρτισης του αιτήματος για την προκήρυξη των θέσεων από το ΑΣΕΠ.

Επίσης, μέσω του ενιαίου συστήματος κινητικότητας έχουν μεταταχθεί στην Εθνική Βιβλιοθήκη της Ελλάδος με εγκριτικές αποφάσεις του Υπουργείου μας το έτος 2015 υπάλληλοι διαφόρων ειδικοτήτων εκ των οποίων ένας υπάλληλος στον κλάδο ΠΕ βιβλιοθηκονόμων και επτά υπάλληλοι στον αντίστοιχο κλάδο ΤΕ, τις δημόσιες βιβλιοθήκες το έτος 2020 τριάντα πέντε υπάλληλοι διαφόρων ειδικοτήτων, εκ των οποίων δύο υπάλληλοι στον κλάδο των ΠΕ βιβλιοθηκονόμων και έξι υπάλληλοι στον κλάδο των ΤΕ βιβλιοθηκονόμων.

Ακόμη στο πλαίσιο του πρώτου κύκλου κινητικότητας το έτος 2021 εγκρίθηκε από τα συναρμόδια Υπουργεία η κάλυψη θέσεων μέσω μετατάξεων ως εξής: στην Εθνική Βιβλιοθήκη της Ελλάδος πέντε κενές οργανικές θέσεις του κλάδου ΠΕ βιβλιοθηκονόμων και τέσσερις θέσεις κλάδου ΤΕ βιβλιοθηκονόμων. Στις δημόσιες βιβλιοθήκες τέσσερις κενές θέσεις ΠΕ βιβλιοθηκονόμων και δέκα θέσεις ΤΕ βιβλιοθηκονόμων.

Ήδη για τις ανωτέρω θέσεις προωθείται σχέδιο απόφασης με το οποίο πρόκειται να μεταταχθούν δύο υπάλληλοι στην Εθνική Βιβλιοθήκη και επτά στις δημόσιες βιβλιοθήκες.

Στο πλαίσιο του ετήσιου προγραμματισμού προσλήψεων προσωπικού για το έτος 2022 η Εθνική Βιβλιοθήκη της Ελλάδος, οι δημόσιες βιβλιοθήκες και τα Γενικά Αρχεία του Κράτους έχουν υποβάλει τα αιτήματα τους για τη πλήρωση κενών θέσεων. Σε αυτά περιλαμβάνονται και αιτήματα για βιβλιοθηκονόμους και αρχειονόμους μέσω της ειδικής εφαρμογής του ετήσιου προγραμματισμού προσλήψεων. Έχει προωθηθεί στο Υπουργείο Εσωτερικών αίτημα από το Υπουργείο μας και την έγκριση πλήρωσης δεκαπέντε κενών οργανικών θέσεων στην Εθνική Βιβλιοθήκη, δεκαεπτά κενών οργανικών θέσεων στις δημόσιες βιβλιοθήκες. Από αυτές οι δεκαεπτά θέσεις αφορούν τους κλάδους ΠΕ και ΤΕ βιβλιοθηκονόμων.

Με την έκδοση του ν.4610/19 με τις διατάξεις του οποίου ορίζεται η νέα οργανωτική δομή των Γενικών Αρχείων του Κράτους αποκαταστάθηκαν οργανικές θέσεις καίριων κλάδων για τη λειτουργία τους, όπως είναι οι θέσεις ΠΕ αρχειονόμων, οι οποίες είχαν καταργηθεί αυτοδικαίως με την εφαρμογή του ν. 4024/2011.

Ενισχύουμε έμπρακτα και σταθερά την προγραμματισμένη πορεία ανάπτυξης της Εθνικής Βιβλιοθήκης.

Προχωρούμε στη νομική επεξεργασία του υποβληθέντος από την Εθνική Βιβλιοθήκη Οργανισμού Διοίκησης και Λειτουργίας, η έγκριση του οποίου θα οδηγήσει αφ’ ενός στην οριστική επίλυση του προβλήματος στελέχωσής της με εξειδικευμένο προσωπικό και αφ’ ετέρου θα απορροφήσει έναν ικανό αριθμό αποφοίτων των ανωτάτων ιδρυμάτων μεταξύ των οποίων και τα τμήματα Βιβλιοθηκονομίας.

Οι αποσπάσεις εκπαιδευτικών, στις οποίες αναφερθήκατε, κύριε συνάδελφε, αποτελούν προσωρινή αν και επαναλαμβανόμενη λύση ανάγκης, καλύπτουν άμεσες ανάγκες λειτουργίας για την ομαλή λειτουργία της Εθνικής Βιβλιοθήκης μέχρι την έγκριση του οργανισμού.

Από το 2014 η Εθνική Βιβλιοθήκη απασχολούσε σαράντα επτά μόνιμους υπαλλήλους και είκοσι αποσπασμένους, ενώ τώρα το ’21 απασχολεί ογδόντα εννέα άτομα μόνιμο προσωπικό ιδιωτικού δικαίου αορίστου χρόνου και ογδόντα έναν αποσπασμένους.

Αναγνωρίζοντας τη σπουδαιότητα έχουμε μια σειρά δράσεων στις οποίες θα αναφερθώ στη δευτερολογία μου.

Σας ευχαριστώ για την κατανόηση και την ανοχή, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Πάντως αυτό που έχω να παρατηρήσω από την απάντηση της κυρίας Υπουργού είναι ότι οι αποσπάσεις θα συνεχιστούν. Δεν αρκούν, δηλαδή, αυτές οι εκατόν εξήντα που ανακοινώθηκαν πριν από λίγο από το Υπουργείο, θα συνεχιστούν.

Ξέρετε αυτό δεν είναι μια προσωρινή κατάσταση, κυρία Υπουργέ. Όταν κάτι επαναλαμβάνεται για πάνω από είκοσι χρόνια δεν το λες προσωρινό. Είναι η γνωστή ρήση για το «ουδέν μονιμότερον του προσωρινού», η οποία συνεχίζεται όπως είπαμε και από τη δική σας Κυβέρνηση.

Είπατε πάρα πολλά νούμερα, πάρα πολλούς αριθμούς δεν μπόρεσα να τα συγκρατήσω όλα. Για τις προσλήψεις, όμως, μόνιμου προσωπικού τα νούμερα ήταν μονοψήφια. Ήταν οκτώ, έξι, οκτώ στην Εθνική Βιβλιοθήκη, έξι στα Γενικά Αρχεία του Κράτους. Καταλαβαίνετε ότι έτσι δεν γίνεται δουλειά. Δεν μπορούν να αναπτυχθούν, δεν μπορούν να λειτουργήσουν στην ουσία αυτά τα τόσο σημαντικά πνευματικά ιδρύματα.

Με την ευκαιρία να πω ότι για το κόμμα μας, για το ΚΚΕ, το ζήτημα του βιβλίου είναι πολύ ψηλά στον κώδικα των αξιών μας και έτσι θα έπρεπε να είναι και για τις ελληνικές κυβερνήσεις για να φροντίζουν ακόμα περισσότερο, αλλά η πραγματικότητα είναι διαφορετική.

Σε σχέση τώρα με αυτό που είπατε για τους διορισμούς. Έκανα ένα σχόλιο προηγουμένως για το ότι περισσεύουν οι εκπαιδευτικοί. Φυσικά και δεν περισσεύουν οι εκπαιδευτικοί. Ασφαλώς και διορίστηκαν εντεκάμισι χιλιάδες και τεσσεράμισι.

Ξέρετε όμως, κυρία Υπουργέ, και το ξέρετε πάρα πολύ καλά ότι πέρσι προσλήφθηκαν συνολικά πενήντα δύο χιλιάδες εκπαιδευτικοί αναπληρωτές. Εάν σε αυτόν τον αριθμό προσθέσετε και τις οκτώ χιλιάδες, οι οποίοι υπέβαλαν αίτηση συνταξιοδότησης πάμε στον αριθμό εξήντα χιλιάδες. Όταν διορίζεις, λοιπόν, εντεκάμισι χιλιάδες σημαίνει ότι χρειάζεσαι τουλάχιστον σαρανταοκτώμισι χιλιάδες εκπαιδευτικούς για να λειτουργήσεις με τους ίδιους όρους που λειτούργησες και πέρυσι. Με δεδομένη τώρα την πανδημία καταλαβαίνετε για ποιες ανάγκες μιλάμε. Άρα, δεν υπάρχει κανονικά η δυνατότητα να φεύγουν εκπαιδευτικοί από τα σχολεία.

Εν πάση περιπτώσει για να γυρίσω το θέμα δηλαδή και να επιβεβαιώσω αυτό που είπε ο Πρόεδρος ότι συνήθως δεν καταχρώμαι τον χρόνο, θα κάνω ό,τι μπορώ κύριε Πρόεδρε. Θα ήθελα να πω ότι οι άνθρωποι αυτοί που έχουν πτυχία Βιβλιοθηκονομίας και Αρχειονομίας, κυρία Υπουργέ, αισθάνονται ότι εμπαίζονται για άλλη μια φορά. Χρόνια βεβαίως εμπαίζονται, αλλά εμπαίζονται και από τη δική σας Κυβέρνηση σε σχέση με τα επαγγελματικά τους δικαιώματα.

Να πω εδώ ότι -δεν είναι τώρα εδώ, πριν από λίγο ήταν ο αρμόδιος Υφυπουργός για την ανώτερη εκπαίδευση- σε συζήτηση της ίδιας πάνω - κάτω σχετικής ερώτησης μαζί του τον περασμένο Απρίλη μας είχε αναγγείλει ότι εκπονείται ένα σχέδιο και μας διαβεβαίωνε μάλιστα ότι εγκρίνεται οσονούπω ο Οργανισμός Λειτουργίας της Εθνικής Βιβλιοθήκης της Ελλάδας και ότι θα προβλεφθούν και θα προσληφθούν μόνιμοι εργαζόμενοι που θα καλύψουν τριακόσιες ενενήντα θέσεις. Από αυτές τις τριακόσιες ενενήντα θέσεις θα ήταν εκατόν εξήντα θέσεις μόνο για την Εθνική Βιβλιοθήκη με πτυχίο Βιβλιοθηκονομίας και Αρχειονομίας.

Δεν ξέρουμε πού βρίσκεται αυτό. Τίποτα δεν έχει ακουστεί γύρω από αυτό. Αντίθετα βλέπουμε να επαναλαμβάνεται η πρακτική και μάλιστα ακριβώς με αυτόν τον αριθμό, να καλυφθεί αυτός ο αριθμός όχι με μόνιμους διορισμούς, αλλά με τις αποσπάσεις. Βεβαίως, ο αριθμός των αποσπάσεων δείχνει και τις μεγάλες ανάγκες που υπάρχουν έτσι και αλλιώς.

Σε κάθε περίπτωση, όμως, νομίζουμε ότι δεν απαντάτε. Αποφεύγετε να απαντήσετε ή μάλλον για να είμαστε και ειλικρινείς μεταξύ μας είστε αρνητικοί και εσείς και το επιβεβαιώσατε και λίγο πιο πριν σε άλλη ερώτηση σε σχέση με το δικαίωμα που έχουν οι εργαζόμενοι στη φύλαξη των Πανεπιστημίων. Είστε αρνητικοί στην έννοια της μόνιμης και σταθερής δουλειάς, της δουλειάς των κατάλληλων ανθρώπων στις κατάλληλες θέσεις. Δεν μπορεί οποιοσδήποτε να δουλεύει στις βιβλιοθήκες. Καταλαβαίνετε πάρα πολύ καλά γιατί, πρέπει να έχει μία σχέση με το αντικείμενο, να έχει εξειδικευθεί, να έχει ένα πτυχίο. Αυτονόητα είναι αυτά κατά τα άλλα, αλλά εσείς δυστυχώς επιμένετε να λειτουργείτε μια σειρά τέτοιες υπηρεσίες μέσω της λεγόμενης κινητικότητας, η οποία βεβαίως οδηγείται πολλές φορές σε αδιέξοδα.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Σας καλούμε για άλλη μια φορά να αλλάξετε ρότα. Και οι εργαζόμενοι φυσικά έχουν την ευθύνη να οργανωθούν και να το διεκδικήσουν για να αποκτήσουν αυτοί οι εργαζόμενοι που έχουν σπουδάσει αυτό το αντικείμενο να δουλεύουν στο αντικείμενό τους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Υπουργέ, έχετε τον λόγο για να κλείσει η διαδικασία.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, σας είπα ότι οι αποσπάσεις φέτος θα γίνουν μέχρις ότου εγκριθεί ο Οργανισμός Διοίκησης και Λειτουργίας της Εθνικής Βιβλιοθήκης. Το τόνισα αυτό στην πρωτολογία μου, το επαναλαμβάνω, γιατί προφανώς δεν ακούστηκε.

Τα μονοψήφια νούμερα στα οποία αναφερθήκατε αν τα αθροίσετε θα δείτε ότι δεν είναι τόσο ασήμαντα όσο θέλετε να τα παρουσιάσετε. Σε ό,τι αφορά δε την κινητικότητα εκείνοι οι οποίοι μετακινήθηκαν είχαν συναφές αντικείμενο με την δραστηριότητα των βιβλιοθηκών.

Για να μην καταχραστώ το χρόνο σας λέω, λοιπόν, όσο μπορώ πιο σύντομα, γιατί με ρωτήσατε στην πρώτη σας τοποθέτηση τι κάνει το Υπουργείο μας και τι σχέδια έχει για τις βιβλιοθήκες, ότι ενισχύουμε του στόχους των δημοσίων βιβλιοθηκών, γιατί και στη δική μας Κυβέρνηση είναι υψηλά το θέμα αυτό με μια σειρά από ενέργειες.

Ήδη, η Υπουργός Παιδείας και Θρησκευμάτων, η κ. Νίκη Κεραμέως με απόφασή της συνέστησε τον Ιούνιο του ’21 το Γενικό Συμβούλιο Βιβλιοθηκών. Πρόκειται για ένα εισηγητικό γνωμοδοτικό όργανο στο Υπουργείο Παιδείας και Θρησκευμάτων, το οποίο γνωμοδοτεί και εισηγείται προτάσεις για θέματα των δημοσίων βιβλιοθηκών, εισηγείται δράσεις και επιχειρησιακά σχέδια για τον εκσυγχρονισμό και την αλληλεπίδρασή τους με τους πολίτες με γνώμονα τις τρέχουσες κοινωνικές ανάγκες, τις διεθνείς επιστημονικές τάσεις και τεχνολογικές εξελίξεις στην κοινότητα των βιβλιοθηκών, μελετά και διαμορφώνει προτάσεις που καλύπτουν τον εκσυγχρονισμό και την αναβάθμιση του ρόλου τους, την ανάπτυξη συνεργασιών και συνεργειών των βιβλιοθηκών με όλους τους τύπους των βιβλιοθηκών των δημόσιων δηλαδή με τους υπόλοιπους, την επέκταση των υπηρεσιών τους έτσι ώστε να υποστηρίζουν δράσεις με σημαντικές επιπτώσεις σε κρίσιμους κοινωνικούς τομείς όπως είναι η εκπαίδευση, η υγεία, η οικονομία, η τεχνολογία, οι δημογραφικές αλλαγές στο περιβάλλον και την ανάπτυξη ενός ενιαίου συστήματος βιβλιοθηκών και την αλληλεπίδραση του με άλλους οργανισμούς και κοινότητες χρηστών.

Στο γενικό συμβούλιο μετέχουν εξέχουσες προσωπικότητες, ακαδημαϊκοί και πρόσωπα που θα έχουν τεράστια εμπειρία και θέσεις ευθύνης στην κοινότητα των δημοσίων βιβλιοθηκών. Στο πλαίσιο του ψηφιακού μετασχηματισμού του εθνικού δικτύου βιβλιοθηκών το Υπουργείο μας πέτυχε την έγκριση από το Ταμείο Ανάκαμψης ενός σπουδαίου και σημαντικού έργου, ύψους 10,3 εκατομμυρίων ευρώ, που αφορά στην αναβάθμιση όχι μόνο της Εθνικής Βιβλιοθήκης, αλλά και των υπολοίπων βιβλιοθηκών που βρίσκονται υπό την εποπτεία του Υπουργείου μας.

Το έργο θα συμπεριλαμβάνει σύλλογο δράσεων, όπως το σύστημα συνεργατικής βιβλιοθήκης, την αυτοματοποίηση διαδικασιών δανεισμού, το ψηφιακό σύστημα της Εθνικής Βιβλιοθήκης, την ανάπτυξη ψηφιακού περιεχομένου, το σύστημα συντήρησης ψηφιακών συλλογών και την ανάπτυξη ακουστικών και ηλεκτρονικών βιβλίων.

Τέλος, τα Γενικά Αρχεία του Κράτους και η Κεντρική Υπηρεσία και τα Περιφερειακά Αρχεία έχουν μπροστά τους ένα ελπιδοφόρο και ενθαρρυντικό μέλλον, έχουν εξασφαλισμένη χρηματοδότηση από το Ταμείο Ανάκαμψης, ύψους 18,8 εκατομμυρίων ευρώ για να μετασχηματιστούν. Προβλέπονται εξοπλισμός, software, υπηρεσίες υποστήριξης και η ψηφιοποίηση του αρχειακού υλικού. Πρόκειται για ένα τεράστιο άλμα που συνεισφέρει στη θεσμική θωράκιση της μνήμης του κράτους, τη διευκόλυνση των πολιτών και των ερευνητών της χώρας μας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε συζήτηση των επίκαιρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Μετανάστευσης και Ασύλου: «Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες διατάξεις αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη».

Η Διάσκεψη των Προέδρων αποφάσισε στη συνεδρίασή της, της 26ης Αυγούστου 2021, τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και των τροπολογιών.

Ως προς την οργάνωση της συζήτησης προτείνεται με φυσική παρουσία να συμμετέχουν οι εισηγητές, οι ειδικοί αγορητές και οι Κοινοβουλευτικοί Εκπρόσωποι, ένας κύκλος κατά προτεραιότητα που θα περιλαμβάνει ομιλητή από κάθε Κοινοβουλευτική Ομάδα και ένας δωδεκαμελής κύκλος ομιλητών με την εξής αναλογία: Πέντε από τη Νέα Δημοκρατία, τρεις από τον ΣΥΡΙΖΑ, ένας από το Κίνημα Αλλαγής, ένας από το Κομμουνιστικό Κόμμα Ελλάδας, ένας από την Ελληνική Λύση και ένας από το ΜέΡΑ25.

Με υπηρεσία τηλεδιάσκεψης και με φυσική παρουσία προτείνεται επίσης ένας δωδεκαμελής κύκλος ομιλητών με την ίδια ως άνω αναλογία. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος)**: Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Σταύρος Κελέτσης για δεκαπέντε λεπτά.

**ΣΤΑΥΡΟΣ ΚΕΛΕΤΣΗΣ:** Κύριε Πρόεδρε, κυρίες και κύριοι συνάδελφοι, τα δραματικά γεγονότα στο Αφγανιστάν, όπως εξελίχθηκαν, και η έκρηξη ροών διαφυγής από τη χώρα που αναμένεται έδειξαν για μια ακόμη φορά ότι το προσφυγικό - μεταναστευτικό είναι ένα μεγάλο διεθνές πρόβλημα που κάθε φορά αναζωπυρώνεται και παρουσιάζει εξάρσεις με διάφορες αιτίες και αφορμές. Οι πόλεμοι, όπως αυτός στη Συρία, ο αυταρχισμός καθεστώτων, η αναζήτηση καλύτερων συνθηκών ζωής είναι μερικά από τα γενεσιουργά αίτια του φαινομένου.

Η Ελλάδα, δυστυχώς, λόγω της γεωγραφικής της θέσης, βρίσκεται στην πρώτη γραμμή του προβλήματος. Από τη μια μεριά, είμαστε χώρα κοντά στην εύφλεκτη ζώνη, κοντά στο πεδίο όπου διαδραματίζονται τα γεγονότα. Από την άλλη, αποτελούμε το ανατολικό σύνορο της Ευρωπαϊκής Ένωσης, χώρο που αποτελεί τον διακαή πόθο και τον τελικό σκοπό προορισμού των μεταναστών. Επιπλέον, η στάση της Τουρκίας, που προσπαθεί να εκμεταλλευτεί, να οικειοποιηθεί και να εργαλειοποιήσει το πρόβλημα, το επιτείνει και το κάνει για μας ακόμη πιο οξύ.

Τα γεγονότα του Μαρτίου του 2020 που διαδραματίστηκαν στα χερσαία σύνορά μας στις Καστανιές του Έβρου απέδειξαν ότι από τη στιγμή που η Τουρκία προχωρά στην ωμή και απροκάλυπτη εκμετάλλευση και εργαλειοποίηση του μεταναστευτικού η Ελλάδα οφείλει να έχει σχέδιο, να έχει οργάνωση και ετοιμότητα, αλλά και να διαθέτει εκείνες τις δυνάμεις και τα μέσα σε μόνιμη βάση προκειμένου να αντιμετωπίσει τόσο από τη στεριά όσο και από τη θάλασσα την οποιαδήποτε απειλή οργανωμένης και μαζικής παραβίασης των συνόρων και της ασφάλειας της χώρας.

Τον Μάρτιο του 2020 η Ελλάδα απέδειξε ότι έχει την αποφασιστικότητα και το σθένος της υπεράσπισης της ακεραιότητας και της ασφάλειας της χώρας. Χάρη στην άμεση και αποφασιστική αντίδραση της ελληνικής Κυβέρνησης και των δυνάμεων που είναι επιφορτισμένες με το έργο της διασφάλισης της ακεραιότητας της χώρας καταφέραμε και αιφνιδιάσαμε εκείνους που πήγαν να μας αιφνιδιάσουν και πίστευαν ότι θα μας πιάσουν στον ύπνο.

Και θέλω από εδώ, από αυτό το επίσημο Βήμα της Βουλής, για ακόμη μια φορά να εκφράσω τα συγχαρητήριά μου στους ένστολους άνδρες και γυναίκες που έδωσαν εκείνη τη μάχη, του στρατού μας, της συνοριοφυλακής, της Αστυνομίας και της Πυροσβεστικής, όλων όσων συνέβαλαν στο θετικό αποτέλεσμα εκείνης της μάχης, του υβριδικού εκείνου πολέμου. Αλλά, και στις δυνάμεις του Λιμενικού, που σε καθημερινή βάση δίνουν τη μάχη στα θαλάσσια σύνορά μας.

Η μάχη στις Καστανιές το 2020, η μάχη που δώσαμε όλοι μαζί ενωμένοι, είχε κυρίως την αμέριστη συμπαράσταση της κοινωνίας και των πολιτών του Έβρου, που στάθηκαν από την πρώτη στιγμή με κάθε μέσο στο πλευρό των δυνάμεων που επιχειρούσαν.

Είναι αλήθεια ότι τα γεγονότα εκείνα του Μαρτίου του 2020 χτύπησαν το καμπανάκι και σήμαναν συναγερμό. Έκτοτε η χώρα απέκτησε για πρώτη φορά μια καλά σχεδιασμένη και οργανωμένη μεταναστευτική πολιτική, τα αποτελέσματα της οποίας έχουν ήδη αρχίσει να φαίνονται.

Ήδη, έχουμε προχωρήσει σημαντικά στην ενίσχυση και αναβάθμιση των μέσων, της υλικοτεχνικής υποδομής, αλλά και του ανθρώπινου δυναμικού. Ο φράχτης, για τον οποίον τόση αντίδραση αρχικά είχε υπάρξει από ορισμένες πολιτικές δυνάμεις και ομάδες, επεκτάθηκε κατά είκοσι επτά χιλιόμετρα κατά μήκος των χερσαίων συνόρων, ενώ ενισχύθηκε και αναβαθμίστηκε το παλαιότερο τμήμα του, έτσι ώστε σήμερα ο φράχτης να αναπτύσσεται σε μήκος σαράντα χιλιομέτρων.

Εδώ πρέπει να πω, επειδή τα γεγονότα τα έζησα τότε από πολύ κοντά ως Βουλευτής του Έβρου, ότι ο υφιστάμενος φράχτης έπαιξε πολύ σημαντικό ρόλο στο να έχουμε αυτό το αποτέλεσμα το οποίο είχαμε. Είχε φοβερά υποβοηθητικό ρόλο στον αγώνα που έδιναν οι ανθρώπινες δυνάμεις, οι ένστολες δυνάμεις.

Αυτές τις ημέρες ξεκίνησε επίσης η λειτουργία του νέου σύγχρονου αυτοματοποιημένου συστήματος παρακολούθησης των συνόρων. Επιπλέον, περισσότεροι από χίλιοι εξακόσιοι νέοι συνοριοφύλακες εκπαιδεύτηκαν και ρίχτηκαν στη μάχη της φύλαξης των συνόρων, ενώ αναμένεται και η πρόσληψη επιπλέον νέων συνοριοφυλάκων και στελεχών του Λιμενικού για τη φύλαξη τόσο των χερσαίων όσο και των θαλάσσιων συνόρων. Αυτή η κίνηση είναι απαραίτητη λόγω της έξαρσης που αναμένεται λόγω του αφγανικού, αλλά και των εισροών που έχουν παρατηρηθεί το τελευταίο διάστημα από την πλευρά των ελληνοβουλγαρικών συνόρων, κάτι που πρέπει να μας προβληματίσει.

Επαναλαμβάνω και πάλι. Για πρώτη φορά η χώρα έχει πια μια καλά σχεδιασμένη και στοχευμένη, σφιχτή μεταναστευτική πολιτική. Τα αποτελέσματά της είναι πλέον ορατά. Σύμφωνα με τα επίσημα στοιχεία του Ιουλίου, οι ροές των αφίξεων κατά το πρώτο επτάμηνο του 2021 παρουσιάζουν μείωση συνολικά κατά 60% σε σχέση με το πρώτο επτάμηνο του 2020. Στα νησιά η μείωση είναι ακόμη μεγαλύτερη, φτάνει το 84%.

Μετά από συστηματικές προσπάθειες του αρμόδιου Υπουργείου και των υπηρεσιών του σε αυτό το επτάμηνο, επτά χιλιάδες εκατό δεκατέσσερα άτομα αναχώρησαν με προορισμό είτε την Ευρώπη είτε τρίτα κράτη μέσω των μηχανισμών ελέγχων επιστροφών, απελάσεων και μετεγκατάστασης.

Στις δομές του Υπουργείου Μετανάστευσης τον Ιούλιο του 2021 διαμένουν συνολικά σαράντα έξι χιλιάδες τριακόσια ογδόντα άτομα, ενώ τον ίδιο μήνα πέρσι διέμεναν ογδόντα πέντε χιλιάδες εξακόσια δέκα οκτώ, μια μείωση που πλησιάζει το 50%. Αλλά, και οι εκκρεμότητες της Υπηρεσίας Ασύλου και της Αρχής Προσφυγών σε πρώτο και δεύτερο βαθμό έχουν καταγράψει μείωση 51%.

Όλοι αυτοί οι αριθμοί, από κάθε πλευρά καταδεικνύουν ότι η Κυβέρνηση και το συγκεκριμένο Υπουργείο, μαζί με τα συναρμόδια Υπουργεία, έχουν σχέδιο, κάνουν δουλειά και τα αποτελέσματα πλέον φαίνονται.

Όπως είπα και στην αρχή της ομιλίας μου, το μεταναστευτικό, όμως, είναι ένα διαρκές πρόβλημα, που αναζωπυρώνεται ανάλογα με τα διεθνή γεγονότα και τις εξελίξεις στις εύφλεκτη ζώνες, όπως τώρα στο Αφγανιστάν. Οφείλουμε, λοιπόν, να είμαστε σε συνεχή εγρήγορση και ετοιμότητα, να μην εφησυχάζουμε.

Αυτή τη λογική υπηρετεί και το παρόν νομοσχέδιο, γιατί οφείλουμε ταυτόχρονα και παράλληλα με τη θωράκιση σε μέσα, υλικοτεχνικές υποδομές και ανθρώπινο δυναμικό να θωρακίσουμε και θεσμικά και νομικά τη χώρα, με σεβασμό πάντα στα ανθρώπινα δικαιώματα και τις διεθνείς συνθήκες που συνάδουν απόλυτα με τις ελληνικές πολιτισμικές αξίες και τις χριστιανικές αξίες, την ελληνική παιδεία και τον ελληνικό πολιτισμό.

Ενισχύουμε θεσμικά το «οπλοστάσιό» μας, οργανώνοντας καλύτερα τις διαδικασίες διαχείρισης του προβλήματος, κλείνοντας κάθε πιθανό παράθυρο καταχρηστικής άσκησης των δικαιωμάτων και παρελκυστικής τακτικής από άτομα ή ομάδες προκειμένου στην πράξη να ακυρώνεται η διαδικασία επιστροφών και απελάσεων ή να καθυστερεί αυτή σημαντικά.

Το μήνυμα που εκπέμπουμε με αυτό το νομοσχέδιο είναι σαφές: Στη χώρα θα παραμείνουν μόνον εκείνοι που πληρούν αυστηρά τις προϋποθέσεις που οι διεθνείς συνθήκες παρέχουν. Όλοι οι υπόλοιποι, με ξεκάθαρες και δίκαιες, αλλά και κατά το δυνατόν σύντομες διαδικασίες, οφείλουν να πάρουν το δρόμο της επιστροφής. Η χώρα δεν είναι ξέφραγο αμπέλι.

Στα πλαίσια αυτά, λοιπόν, στο Πρώτο Κεφάλαιο του νόμου τροποποιούμε τον ν.3386/2005 περί απελάσεων και τον ν.3907/2011 περί επιστροφών και αποσαφηνίζουμε ρητά ότι για τους παρανόμους εισαχθέντες και συλληφθέντες στα σύνορα της χώρας αλλοδαπούς εφαρμόζονται οι διαδικασίες της απέλασης, όπως καθορίζονται στον ν.3386/2005 και όχι οι διαδικασίες επιστροφής.

Η απόφαση απέλασης είναι αποκλειστικά αρμοδιότητα των αστυνομικών αρχών και εκδίδεται άμεσα στις περιπτώσεις που αλλοδαπός είτε δεν αιτηθεί άσυλο είτε το αίτημά του απορριφθεί. Αντίθετα, η επιστροφή που αφορά υπηκόους τρίτων χωρών διατάσσεται από τις αρμόδιες αρχές ασύλου και μετανάστευσης.

Αναμορφώνεται το πλαίσιο της διαδικασίας παροχής προθεσμίας οικειοθελούς αναχώρησης σε υπηκόους τρίτων χωρών που η παραμονή τους στη χώρα έχει κριθεί παράνομη. Μειώνεται ο χρόνος της προθεσμίας από τριάντα σε είκοσι πέντε μέρες. Προβλέπονται οι περιπτώσεις στις οποίες δεν χορηγείται το διάστημα οικειοθελούς αναχώρησης και εισάγεται η υποχρέωση της προηγούμενης εισήγησης των αρμοδίων αστυνομικών αρχών προς την αρμόδια αρχή που αποφασίζει σχετικά με το αν ο υπήκοος της τρίτης χώρας αποτελεί κίνδυνο για τη δημόσια τάξη και την ασφάλεια ή υπάρχει κίνδυνος διαφυγής.

Καθορίζονται περιοριστικά στο άρθρο 5 τα ένδικα μέσα και βοηθήματα κατά των αποφάσεων επιστροφών ώστε αυτά να ασκούνται εντός αποκλειστικής προθεσμίας και να αποφεύγεται η οποιαδήποτε καταχρηστική άσκησή τους και κάθε παρελκυστική τακτική που στόχο έχει την παράταση της παραμονής ή ακόμη και την ακύρωση της επιστροφής ενώ έχει κριθεί η παραμονή ήδη παράνομη.

Εκσυγχρονίζεται η διαδικασία επίδοσης των αποφάσεων, με την εισαγωγή της δυνατότητας ψηφιακής επίδοσης και ενημέρωσης και των αρχών με την παράλληλη κοινοποίηση στις αστυνομικές αρχές.

Το Δεύτερο Κεφάλαιο είναι ένα πολύ σημαντικό κεφάλαιο που αφορά τη νόμιμη μετανάστευση. Εδώ τροποποιήσουμε τον Κώδικα της Μετανάστευσης δηλαδή τον ν.4251/2014. Το κεφάλαιο αυτό είναι πολύ σημαντικό γιατί έχει μια τεράστια οικονομική διάσταση, με αποτελέσματα στην οικονομία της χώρας.

Κατ’ αρχάς, στο άρθρο 10 εισάγεται η έννοια της επενδυτικής κινητικότητος με στόχο την προσέλκυση επενδυτών και επενδύσεων. Με τις πρόνοιες του νομοσχεδίου διευκολύνονται οι επενδυτές που έχουν ήδη έρθει στη χώρα ώστε να αξιοποιήσουν κεφάλαια που έχουν ήδη εισαχθεί, μεταβαίνοντας σε άλλη επενδυτική κατηγορία χωρίς απώλεια του δικαιώματος της νόμιμης διανομής για συγκεκριμένο χρονικό διάστημα. Αυτό είναι μια τεράστια διευκόλυνση που θα δημιουργήσει ένα περιβάλλον επενδυτικό που θα μπορεί να φέρει περισσότερες επενδύσεις στη χώρα.

Στο άρθρο 11 εισάγονται ρυθμίσεις για την προσέλκυση ψηφιακών νομάδων. Εδώ μπορούμε να πούμε ότι πρωτοπορούμε διότι η έννοια των ψηφιακών νομάδων είναι κάτι καινούργιο, είναι κάτι σύγχρονο στην οικονομία. Πρόκειται για εκείνα τα στελέχη επιχειρήσεων που παρέχουν εξ αποστάσεως εργασία στην εταιρεία τους, στην δουλειά στην οποία εργάζονται, διαμένοντας σε άλλη χώρα, εν προκειμένω προσπαθούμε να τους προσελκύσουμε στην Ελλάδα, μαζί με τα άτομα τα συγγενικά, τις οικογένειές τους, τους συντρόφους τους. Έτσι προβλέπουμε τη νέου τύπου εθνική θεώρηση εισόδου μέχρι δώδεκα μήνες και προβλέπεται στις διατάξεις και η σχετική παράταση.

Στο Τρίτο Κεφάλαιο ενσωματώνεται διάταξη οδηγίας της Ευρωπαϊκής Ένωσης περί μη χορήγησης ασύλου όταν ο αιτών θεωρείται ότι συνιστά κίνδυνο για την εθνική ασφάλεια λόγω τελεσίδικης καταδίκης του για συγκεκριμένα αδικήματα. Η εν λόγω προϋπόθεση λαμβάνονταν υπ’ όψιν έως σήμερα μόνον εν όψει ανανέωσης ή ανάκλησης της παροχής ασύλου. Τώρα θα λαμβάνεται υπ’ όψιν από την αρχική αίτηση.

Στο άρθρο 21 προβλέπεται ότι θα λαμβάνονται υπ’ όψιν μόνο επίσημα έγγραφα που θα αναγράφουν την πλήρη ημερομηνία γέννησης και όχι οποιοδήποτε ιδιωτικό έγγραφο ή άλλο έγγραφο, προκειμένου να αντιμετωπιστούν φαινόμενα χρησιμοποίησης πλαστών εγγράφων που παρουσιάζουν ψευδείς ημερομηνίες γέννησης προκειμένου το άτομο να πετύχει ευνοϊκότερη μεταχείριση της κατηγορίας των ασυνόδευτων ανηλίκων.

Στο άρθρο 23 προβλέπουμε με παράβολο 100 ευρώ για κάθε μεταγενέστερη αίτηση μετά την πρώτη διεθνούς προστασίας. Κι αυτό το κάνουμε ακριβώς για να μην υπάρχει κατάχρηση αυτής της δυνατότητας που έχει παρατηρηθεί στην πράξη ότι γίνεται από πολλούς, οι οποίοι αβάσιμα καταθέτουν απανωτές αιτήσεις με σκοπό, βέβαια, καθαρά την καθυστέρηση, την ακύρωση της διαδικασίας της επιστροφής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα χρειαστώ, κύριε Πρόεδρε.

Στο άρθρο 19 προβλέπουμε την κάλυψη αναγκών ιατροφαρμακευτικής περίθαλψης ασυνόδευτων ανηλίκων των οποίων η αίτηση έχει ήδη απορριφθεί, αλλά εκκρεμεί η επιστροφή τους.

Και τέλος, στο άρθρο 40 καθορίζονται οι προϋποθέσεις δραστηριοποίησης εθελοντικών οργανώσεων και ΜΚΟ σε περιπτώσεις που επιλαμβάνεται το Λιμενικό Σώμα - Ελληνική Ακτοφυλακή, ώστε να αποφεύγονται οι πιθανότητες ατυχημάτων και να διασφαλίζεται η αποτελεσματικότητα των δυνάμεων που επιχειρούν.

Κυρίες και κύριοι συνάδελφοι, κατά τη συζήτηση στην επιτροπή υπήρξαν ενστάσεις και από τα δεξιά και από τα αριστερά. Αυτό σημαίνει, κατά την άποψή μου, ότι βαδίζουμε στο σωστό δρόμο, στον ορθό δρόμο. Αυτό σημαίνει ότι οι διατάξεις του νομοσχεδίου αυτού έχουν μέτρο και ισορροπία.

Η Κυβέρνηση, πράγματι, δημιουργεί ένα νέο πιο αυστηρό πλαίσιο στη διαχείριση του μεταναστευτικού. Αυτό, όμως, είναι ο στόχος μας, -είναι διακηρυγμένος στόχος μας, δεν το κρύβουμε- πάντοτε με σεβασμό στα ανθρώπινα δικαιώματα, αλλά ταυτόχρονα κλείνοντας όλα τα παράθυρα και τις πίσω πόρτες που δίνουν τη δυνατότητα κατάχρησης των διατάξεων που ισχύουν μέχρι σήμερα από άτομα ή ομάδες προκειμένου να εκμεταλλεύονται τα μέχρι σήμερα υπάρχοντα νομικά κενά.

Έτσι, λοιπόν, με το νομοσχέδιο αυτό θωρακίζουμε, όπως είπα, και θεσμικά τη χώρα, την κάνουμε πιο δυνατή στο θέμα αυτό και γι’ αυτό σας καλώ να ψηφίσετε το συγκεκριμένο νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, έχει ζητήσει τον λόγο ο κ. Αυγενάκης, ο οποίος θέλει να υποστηρίξει μία τροπολογία που έχει καταθέσει, αν συμφωνεί το Σώμα και οι Εισηγητές, ώστε να μπορέσουμε να προχωρήσουμε και να γίνουν και κάποιες ερωτήσεις, γιατί με ενημέρωσε ότι μετά θα πρέπει να αποχωρήσει.

Κύριε Υφυπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κυρίες και κύριοι συνάδελφοι, κατ’ αρχάς να ευχαριστήσω τον Υπουργό και το Προεδρείο που μου παραχωρούν αυτήν τη δυνατότητα να υπερασπιστώ νωρίτερα τις τροπολογίες που έχουμε καταθέσει γιατί πρέπει να αναχωρήσω εκτός Αθηνών.

Φέρνουμε σήμερα για συζήτηση και ψήφιση πέντε τροπολογίες που αφορούν σε θέματα του τομέα αθλητισμού τα οποία πρέπει να αντιμετωπισθούν με επείγοντα τρόπο λόγω προθεσμιών που υπάρχουν.

Με την πρώτη τροπολογία, άρθρα 1 έως 8, ρυθμίζονται ζητήματα αντιμετώπισης του ντόπινγκ. Ουσιαστικά, πρόκειται για νομοτεχνικές βελτιώσεις στον ν.4791/2021, ώστε να εναρμονιστεί πλήρως, απολύτως, η ελληνική έννομη τάξη με τις διεθνείς υποχρεώσεις και δεσμεύσεις της χώρας μας στα ζητήματα αντιμετώπισης του ντόπινγκ.

Με τις διατάξεις αυτές εναρμονίζουμε απολύτως τις ρυθμίσεις περί αντιντόπινγκ, τις οποίες εισαγάγαμε στην ελληνική έννομη τάξη με τον ν.4791/2021, με τον νέο Κώδικα Αντιντόπινγκ του Παγκόσμιου Οργανισμού Αντιντόπινγκ, WADA. Όπως σας ανέφερα, αφορά σε νομοτεχνικές βελτιώσεις και δεν αφορά στην εισαγωγή νέων διατάξεων.

Με τη δεύτερη τροπολογία -άρθρο 9- δίνεται παράταση στα αθλητικά σωματεία προκειμένου να λάβουν την ειδική αθλητική αναγνώριση και να εγγραφούν στο Ηλεκτρονικό Μητρώο Αθλητικών Σωματείων της Γενικής Γραμματείας Αθλητισμού του Υφυπουργείου Αθλητισμού. Παρατείνεται, λοιπόν, η προθεσμία που είχε οριστεί στο άρθρο 30 του ν.4726/2020. Ειδικότερα ορίζεται ότι τα αθλητικά σωματεία τα οποία είναι εγγεγραμμένα σε αθλητική ένωση ή ομοσπονδία κατά την έναρξη ισχύος του ν.4726/2020 αλλά δεν έχουν λάβει την ειδική αθλητική αναγνώριση και κατ’ επέκταση δεν έχουν εγγραφεί στο Ηλεκτρονικό Μητρώο Αθλητικών Σωματείων του Υφυπουργείου Αθλητισμού, οφείλουν να έχουν ολοκληρώσει την εγγραφή τους στο Ηλεκτρονικό Μητρώο Αθλητικών Σωματείων του Υφυπουργείου Αθλητισμού το αργότερο έως τις 31 Ιουλίου 2022, ειδάλλως διαγράφονται αυτοδίκαια από το οικείο μητρώο της ομοσπονδίας τους.

Παράλληλα, διευκρινίζουμε ότι τα εν λόγω σωματεία μπορούν να συμμετάσχουν στις αγωνιστικές δραστηριότητες της οικείας ένωσης ή της ομοσπονδίας πλην των πανελληνίων αγώνων και πρωταθλημάτων ή των τελικών φάσεων πανελλήνιων αγώνων και πρωταθλημάτων έως και τις 31 Ιουλίου 2022, δηλαδή για ολοκλήρωση της τρέχουσας αγωνιστικής περιόδου ως το προσεχές καλοκαίρι.

Ο στόχος της ρύθμισης αυτής, δεδομένου των τρεχουσών συνθηκών με την κατάσταση της πανδημίας και τις πολλές πυρόπληκτες περιφέρειες της χώρας μας, είναι να διευκολύνει περαιτέρω τα αθλητικά σωματεία ώστε να μπορέσουν να ολοκληρώσουν επιτυχώς τη διαδικασία λήψης της ειδικής αθλητικής αναγνώρισης και εν συνεχεία να εγγραφούν στο Ηλεκτρονικό Μητρώο Αθλητικών Σωματείων και να ενισχυθούν και οικονομικά, όπως προβλέπεται άλλωστε.

Τώρα, με την τρίτη και τέταρτη τροπολογία -άρθρα 10 και 11- δίνεται παράταση στα αθλητικά σωματεία που δεν φέρουν ειδική αθλητική αναγνώριση και κατ’ επέκταση δεν έχουν εγγραφεί στο Ηλεκτρονικό Μητρώο Αθλητικών Σωματείων του Υφυπουργείου Αθλητισμού, προκειμένου να χρησιμοποιούν τις αθλητικές εγκαταστάσεις που ανήκουν σε εποπτευόμενα από το Υφυπουργείο Αθλητισμού νομικά πρόσωπα δημοσίου ή ιδιωτικού δικαίου είτε σε ΟΤΑ Α΄ και Β΄ βαθμού.

Με την προτεινόμενη διάταξη ορίζεται η 1η Αυγούστου 2022 ως ημερομηνία έναρξης ισχύος της παραγράφου 2 του άρθρου 66 του ν.4735/2020 και της παραγράφου 4 του άρθρου 8 του ν.2725/1999, όπως αυτό τροποποιήθηκε με το άρθρο 41 του ν.4809/2021.

Ειδικότερα, από την 1η Αυγούστου του 2022 και όχι από τώρα, ως θα ίσχυε, αθλητικό σωματείο που δεν φέρει την κατά νόμο ειδική αθλητική αναγνώριση και δεν έχει εγγραφεί στο Ηλεκτρονικό Μητρώο Αθλητικών Σωματείων του άρθρου 142 του ν.4714/2020 παύει να μπορεί να χρησιμοποιεί αθλητικές εγκαταστάσεις που ανήκουν σε εποπτευόμενα από τη Γενική Γραμματεία Αθλητισμού νομικά πρόσωπα ιδιωτικού δικαίου είτε σε ΟΤΑ Α΄ και Β΄ βαθμού.

Ουσιαστικά, δίνουμε μια ενδεκάμηνη παράταση στα αθλητικά σωματεία που δεν έχουν ακόμα ολοκληρώσει τις προβλεπόμενες διαδικασίες, ώστε να συμμορφωθούν με τις διατάξεις της αθλητικής νομοθεσίας και να νομιμοποιηθούν, να νοικοκυρευτούν.

Με τις παρατάσεις που δίνουμε στα αθλητικά σωματεία με τα προγενέστερα άρθρα, θέτουμε πιο ελαστικά χρονικά όρια για τη συμμόρφωση των σωματείων με τις ειδικές διατάξεις της αθλητικής νομοθεσίας και διαμορφώνουμε εργαλεία αποτελεσματικής εφαρμογής των ρυθμίσεων αυτών.

Στόχος ήταν και παραμένει να υπάρξει ένα ξεκάθαρο τοπίο στον ελληνικό αθλητισμό και με διαφάνεια να μπορούμε να ενισχύουμε τα νόμιμα και ενεργά ερασιτεχνικά αθλητικά σωματεία, να υπάρξει τάξη σε όλα τα αθλήματα, να συμμετέχουν χωρίς άγχος οι αθλητές μας, να εμπιστεύονται οι γονείς τα παιδιά τους σε αθλητικά σωματεία που έχουν τις νόμιμες προϋποθέσεις και τα οποία λειτουργούν σωστά.

Τέλος, με την πέμπτη τροπολογία -άρθρο 12- παραχωρείται προσωρινά για ένα μήνα στην Οργανωτική Επιτροπή Διοργανώσεων Μηχανοκίνητου Αθλητισμού η χρήση του χώρου «Πανελλήνια Έκθεση Λαμία», η οποία θα φιλοξενήσει το service park και δράσεις του «ΕΚΟ Ράλλυ Ακρόπολις 2021». Σύμφωνα με την παράγραφο 1 του άρθρου 65 του ν.4605/2019 το νομικό πρόσωπο δημοσίου δικαίου «Πανελλήνια Έκθεση Λαμίας», το οποίο εδρεύει στη Λαμία και εποπτεύεται από τον Υπουργό Ανάπτυξης, καταργείται με τη δημοσίευση της απόφασης των Υπουργών Ανάπτυξης και Οικονομικών που προβλέπονται στην παράγραφο 6 του ίδιου άρθρου. Μέχρι, όμως, τη δημοσίευση της εν λόγω απόφασης, το νομικό πρόσωπο δημοσίου δικαίου «Πανελλήνια Έκθεση Λαμίας» συνεχίζει να λειτουργεί εκπληρώνοντας τους σκοπούς του.

Μέχρι σήμερα δεν έχει εκδοθεί η ως άνω απόφαση. Επίσης, δεν έχει ολοκληρωθεί η σύσταση του φορέα «ΠΕΛ - Αναπτυξιακή Α.Ε. ΟΤΑ», η οποία υπεισέρχεται αυτοδικαίως σε όλα τα δικαιώματα, υποχρεώσεις και πάσης φύσεως εκκρεμότητες που υφίστανται κατά την κατάργηση του νομικού προσώπου «Πανελλήνια Έκθεση Λαμίας».

Το πρόβλημα που έχει προκύψει είναι το εξής: Παρά το γεγονός ότι το νομικό πρόσωπο δημοσίου δικαίου «Πανελλήνια Έκθεση Λαμίας» θεωρείται ότι συνεχίζει να λειτουργεί, δεν υφίσταται διοίκηση και για τη διαχείριση των υποθέσεων και για την εκπροσώπηση του. Για να αντιμετωπίσουμε το ζήτημα αυτό, ειδικά για τις ανάγκες της διοργάνωσης του αγώνα «ΕΚΟ Ράλλυ Ακρόπολις 2021», παραχωρείται χωρίς αντάλλαγμα, για πολύ περιορισμένο, συγκεκριμένο χρονικό διάστημα, ήτοι από 20-8-2021 έως 20-9-2021, στην Οργανωτική Επιτροπή Διοργανώσεων Μηχανοκίνητου Αθλητισμού η χρήση των εγκαταστάσεων του νομικού προσώπου ειδικά για τις ανάγκες της διοργάνωσης των διεθνών αγώνων αυτοκινήτου με την επωνυμία «ΕΚΟ Ράλλυ Ακρόπολις 2021».

Ο στόχος της ρύθμισης αυτής είναι η επιτυχής, αλλά και η ασφαλής διοργάνωση του αγώνα «ΕΚΟ Ράλλυ Ακρόπολις 2021», κομβικό σημείο της οποίας αποτελεί η σύννομη παραχώρηση των εγκαταστάσεων της Πανελλήνιας Έκθεσης Λαμίας η οποία θα φιλοξενήσει το κυρίως πρόγραμμα του αγώνα.

Κυρίες και κύριοι συνάδελφοι, και οι πέντε ανωτέρω διατάξεις στοχεύουν στη στήριξη και την ενίσχυση του αθλητισμού και των αθλητών. Αφουγκραζόμαστε τις ανάγκες του αθλητισμού, των αθλητικών φορέων, της αθλητικής οικογένειας, δίνουμε άμεσα λύσεις και λειτουργούμε ως εγγυητές της απρόσκοπτης λειτουργίας και της ενίσχυσής τους.

Σας ευχαριστώ πολύ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Πούλου, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ, κύριε Πρόεδρε.

Κύριε Υφυπουργέ, ενώ νομοθετήσατε πριν τρεις μήνες, δεν συμπεριλάβατε αυτό το μίνι νομοσχέδιο που καταθέτετε σήμερα με τη μορφή τροπολογίας. Χαρακτηριστική προχειρότητα και ανικανότητα για μία ακόμα φορά, αφού χάσατε τρεις προθεσμίες που σας έδωσε η «WADA» και εκθέσατε τη χώρα μας διεθνώς. Είχατε άλλες ασχολίες τότε, βέβαια, τα εκλογομαγειρέματα, θα έλεγα, στις διοικήσεις των ομοσπονδιών.

Το ΕΚΕΦΕ «Δημόκριτος» σάς εκθέτει, γιατί δεν καταφέρατε μέσα σε δύο χρόνια ούτε να προσλάβετε το απαραίτητο προσωπικό, αλλά ούτε και να κάνετε την προμήθεια του εξοπλισμού που ήταν απαραίτητος.

Κύριε Πρόεδρε, όσον αφορά στα άρθρα, θα τα μελετήσουμε και θα τοποθετηθούμε στη συνέχεια.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει κάποιος άλλος συνάδελφος που θα ήθελε να πει κάτι πριν κλείσουμε με τον κύριο Υπουργό; Δεν υπάρχει.

Ορίστε, κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σχετικά με τα όσα είπε η συνάδελφος του ΣΥΡΙΖΑ οφείλω να πω τα εξής: Δεν είστε ενημερωμένη και ευχαρίστως -γιατί είπατε ανακρίβειες-, αν το επιθυμείτε, καταθέστε μία ερώτηση για να έρθουμε να συζητήσουμε ακριβώς τα ζητήματα αυτά στα οποία αναφερθήκατε νωρίτερα, διότι δεν είναι έτσι όπως τα ξέρετε. Στις 14 Σεπτεμβρίου συνεδριάζει για τελευταία φορά η Επιτροπή Συμμόρφωσης της «WADA» και εκεί η χώρα μας θα είναι παρούσα, με τακτοποιημένο το σύνολο των υποχρεώσεων, που, δυστυχώς, κληρονομήσαμε, δεν δημιουργήσαμε.

Άρα είμαστε στη διάθεσή σας για να απαντήσουμε αναλυτικά σε όλα αυτά που θίξατε σε άλλο χρόνο και όχι, φυσικά, εις βάρος του νομοσχεδίου το οποίο έχει προγραμματιστεί να συζητήσουμε σήμερα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να συνεχίσουμε τώρα με τον Εισηγητή του ΣΥΡΙΖΑ κ. Γεώργιο Ψυχογιό.

Ορίστε, κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία και κύριε Υπουργέ, θα ξεκινήσω εκφράζοντας το ύστατο αντίο στον μεγάλο, τον παγκόσμιο Μίκη Θεοδωράκη, έναν άνθρωπο που σημάδεψε και χάραξε το λαό μας βαθιά. Και με την ευκαιρία να πω, επειδή έχει μια αναφορά και στην περιφέρεια μου και στο Βραχάτι, ότι θα πρέπει άμεσα και τα αρμόδια Υπουργεία και εμείς και η αυτοδιοίκηση να πάρουν μέτρα και να υποστηρίξουν το θέατρο «Μίκης Θεοδωράκης» το οποίο βρίσκεται στα Εξαμίλια και το οποίο έχει λεηλατηθεί εδώ και χρόνια. Είναι ντροπή και είναι μια ελάχιστη υποχρέωση που έχουμε να το αναστηλώσουμε και να το παραδώσουμε στην τοπική κοινωνία και τον πολιτισμό της.

Μπαίνω στο θέμα του νομοσχεδίου. Συζητήσαμε αρκετές μέρες στις αρμόδιες επιτροπές. Αυτό που βρίσκεται πάνω και πέρα από τη συζήτηση είναι το Αφγανιστάν, ένα γεωπολιτικό ζήτημα πρώτα απ’ όλα και μετά προσφυγικό.

Κύριε Υπουργέ, μας ανησύχησε η ενημέρωση που μας κάνατε, λέγοντας ότι η Ευρώπη εμμένει στη λογική ότι δεν θα δεχτεί κανέναν, ότι θα βάλει την Ελλάδα να κάνει αυτή τη δουλειά και ότι εμείς είμαστε περιχαρείς γι’ αυτό.

Είναι απορίας άξιο πως δεν ζητάτε τουλάχιστον μια έκτακτη Σύνοδο της Ευρωπαϊκής Ένωσης και του ΟΗΕ για να συζητηθούν οι επανεγκαταστάσεις με ασφαλείς διόδους κυρίως για τους πιο ευάλωτους στην αρχή και τους υπόλοιπους μετά. Και δεν μιλάμε για 38 εκατομμύρια που είπατε σε μία τηλεοπτική σας συνέντευξη. Δεν είμαστε αδαείς, δεν απευθύνεστε σε αδαείς. Μιλάμε για τους ανθρώπους οι οποίοι εκτοπίζονται από ένα απάνθρωπο καθεστώς. Και θα έπρεπε να το έχουμε κάνει ήδη σαν χώρα αυτό. Είναι προς όφελος της Ελλάδας και της Ευρώπης και των ανθρώπων. Δεν έχετε πει τίποτα για την αναστολή των επιστροφών στο Αφγανιστάν, ενώ άλλες χώρες όπως η Γερμάνια και η Ολλανδία το έχουν κάνει ρητώς.

Επίσης δεν μιλάμε για τη συλλογική διαχείριση των ανθρώπων που θα φτάσουν εδώ. Μέσα στο σύμφωνο της μετανάστευσης της Ευρωπαϊκής Ένωσης πρέπει να προβλέπει -και η Ελλάδα πρέπει να το κάνει και εμείς είμαστε εδώ και το στηρίζουμε- συλλογική διαχείριση, υποχρεωτική αλληλεγγύη και κατανομή του βάρους σε όλες τις χώρες και τα κράτη μέλη με κυρώσεις αυτών που δεν το κάνουν και όχι να κάνουμε κλειστές δομές-φύλακες στα νησιά και στον Έβρο και να παριστάνουμε τον κροκόδειλο της Ευρώπης που θα μείνουν όλοι οι άνθρωποι αυτοί εδώ.

Επίσης θα πρέπει να δούμε και το ζήτημα της κοινής υπουργικής απόφασης ακόμα με έναν άλλο τρόπο για την ασφαλή τρίτη χώρα την Τουρκία, η οποία προφανώς εργαλειοποιεί το προσφυγικό. Αλλά δεν μπορούμε και εμείς να κάνουμε το ίδιο, απαντώντας με τον ίδιο τρόπο στις λογικές και πρακτικές Ερντογάν. Θα εγκλωβίσει και άλλους ανθρώπους εδώ απορρίπτοντας ως απαράδεκτες τις αιτήσεις τους πριν μπει στην ουσία. Και μη μου λέτε ότι πληρείται η Γενεύη όταν βγάζεις μία αίτηση απαράδεκτη πριν καν μπεις στην εξατομικευμένη κρίση. Είναι αδιανόητα πράγματα αυτά. Άρα και αυτό θα εγκλωβίσει και άλλους εδώ. Ούτε μπρος, ούτε πίσω!

Βρισκόμαστε λοιπόν σε μια κατάσταση όπου -επαναλαμβάνω- το μόνο που κάνει η Κυβέρνηση είναι να φτιάχνει κλειστές δομές - φυλακές όπου όλοι όσοι μπαίνουν στη χώρα, οι νεοεισερχόμενοι θα είναι κρατούμενοι με ό,τι αυτό συνεπάγεται και για τους ίδιους και για τις τοπικές κοινωνίες και για την εικόνα της χώρας. Φέρνετε ένα νομοσχέδιο στο οποίο λέτε ότι για τη χώρα είναι δύναμη το κράτος δικαίου, αλλά το τορπιλίζει για άλλη μια φορά μετά από αρκετά χρόνια και τις προηγούμενες παρεμβάσεις σας. Κάνει μια κοπτοραπτική ημερών, προθεσμιών, δικαιωμάτων και διαδικασιών που κανένα αποτέλεσμα δεν έχει. Ίσα - ίσα απευθύνεται σε ένα -είπα- συντηρητικό και ακροδεξιό ακροατήριο και δεν έχει απολύτως καμία λογική του πεδίου. Άλλωστε βλέπουμε και τα γεγονότα που συνέβησαν το προηγούμενο διάστημα σε βραχονησίδες με ανθρώπους επί μία μέρα εκεί ευρισκόμενους μέχρι να πάει να τους πάρει το Λιμενικό για την Κω ή αυτά που συμβαίνουν στα Κύθηρα και δεν έχει δώσει σοβαρή απάντηση το Υπουργείο Ναυτιλίας για το τι συμβαίνει, πού πάνε αυτοί οι άνθρωποι και αν θα στηριχτούν μέχρι να πάνε σε δομές.

Μέσα λοιπόν σε όλα αυτά ήρθαν και οι φορείς οι οποίοι σας ζήτησαν, καταγγέλλοντας μεγάλο μέρος του νομοσχεδίου, να κάνετε κάποιες παρεμβάσεις, κάποιες διορθώσεις, να αποσύρετε διατάξεις. Ξηλώνετε δικούς σας νόμους με ένα πλαίσιο επαρκές που υπήρχε για τις επιστροφές και τις απελάσεις. Και σήμερα διαβάζουμε και το εξής -το οποίο καταθέτω στα Πρακτικά- μια δήλωση της Επιτρόπου Ανθρωπίνων Δικαιωμάτων του Συμβουλίου της Ευρώπης τώρα το πρωί, η οποία σας ζητάει να ευθυγραμμίσετε το νομοσχέδιο αυτό με τις ελάχιστες εγγυήσεις του Διεθνούς Δικαίου, του Ευρωπαϊκού Δικαίου που έχει να κάνει και με τις επιστροφές και με τη διάσωση στη θάλασσα, μία ακόμα «επίθεση» εντός εισαγωγικών του Συμβουλίου της Ευρώπης. Όταν πηγαίναμε εμείς ήμαστε περήφανοι που βλέπαμε την πρόοδο στα δικαιώματα στη χώρα, τομές που είχαν χρόνια να γίνουν και τώρα είμαστε το «μαύρο πρόβατο» και δεχόμαστε συνέχεια αυτές τις κριτικές.

Την καταθέτω στα Πρακτικά.

(Στο σημείο αυτό ο Βουλευτής, κ. Γεώργιος Ψυχογιός, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ζητάει να αποσύρετε το νομοσχέδιο. Είναι πολύ σοβαρό αυτό. Πρέπει να απαντήσετε. Δεν έχετε κάνει τίποτα για να αλλάξετε κάποιες διατάξεις ή να τις αποσύρετε. Προβλέπει σιωπηρή απόρριψη σε περίπτωση που υπάρχει αίτημα για οικειοθελή αναχώρηση από τη διοίκηση. Πρέπει να αποσυρθεί. Παράβολα είτε στην τρίτη είτε στην τέταρτη αίτηση ασύλου για διεθνή προστασία είναι απαράδεκτα. Δεν έχει σημασία αν είναι τρίτη ή τέταρτη. Είναι αίτημα για διεθνή προστασία.

Ξέρουμε ότι με την εγκύκλιο του ̓18 προβλεπόταν σαφώς μια δεύτερη ευκαιρία με αυστηρές προϋποθέσεις. Στους εξαιρετικούς λόγους το καταργείτε, άσχετα αν λέτε ότι υπάρχει ευκαιρία με τον κώδικα μετανάστευσης. Και να πάρετε κόσμο στις υπηρεσίες. Δεν διαφωνώ ότι οι άνθρωποι δουλεύουν πάρα πολύ εκεί. Να πάρετε όμως κόσμο, όχι να καταργήσετε τις διατάξεις.

Όσο αφορά την στελέχωση του Υπουργείου. Δεν μπορεί να γίνει η ΥΠΥΤ με ένστολους. Πώς να το κάνουμε; Οι ένστολοι μπορούν να βοηθάνε σε συνέργειες και δράσεις αλλά δεν μπορούν να αναλαμβάνουν τέτοιες νευραλγικές υπηρεσίες που θέλουν και γνώση του πεδίου. Επίσης σας είπαμε να προσλάβετε κόσμο. Το έχουμε πει από την αρχή σχεδόν όλα τα κόμματα, με προκηρύξεις του ΑΣΕΠ που καταργήσατε, με μετακλητούς που έχετε γεμίσει όλες τις υπηρεσίες, με αναθέσεις εκατομμυρίων. Επικεντρωθείτε στο να στελεχωθεί το Υπουργείο και να ενισχυθεί. Να μην κάνετε ιδιωτικοποίηση του Υπουργείου και των υπηρεσιών.

Όσο αφορά το εργόσημο του 13α, είπαμε ότι αυτό ήθελε μια βελτίωση και μια ολοκληρωμένη διατύπωση. Αυτό δεν σημαίνει να το καταργήσουμε. Θα δούμε και την τροπολογία που φέρατε. Αλλά αν το αφήσετε ως έχει, με την τροπολογία στην ουσία αυτό που κάνετε είναι να νομιμοποιείτε «Μανωλάδες». Γιατί ήταν το μοναδικό αποκούμπι που υπήρχε για να ασφαλιστεί κάποιος και να πάει να δουλέψει ορατός.

Οι ανθρωπιστικοί λόγοι δεν μπορεί να μην υπάρχουν σαν δικλείδα για ανθρώπους που έχουν συγκεκριμένες παθήσεις, προβλήματα, οικογενειακά θέματα ή για άλλα που συμβαίνουν στην πατρίδα τους κατόπιν της αίτησης ασύλου. Μπορεί να συμβεί και κατόπιν της αίτησης.

Όλα αυτά λοιπόν είναι ζητήματα μαζί με τις -όπως είπα- οικονομικές διαδικασίες, την πρόσφατη συμφωνία - πλαίσιο. Δεν έχουμε αντίρρηση επί της αρχής σαν συμφωνία - πλαίσιο. Αλλά έχουμε αντίρρηση στο κόστος, στη συγκέντρωση και στη φωτογραφία σε λίγους και ισχυρούς του κλάδου και στην υποτίμηση των τοπικών κοινωνιών και οικονομιών. Όλα αυτά συνθέτουν μία πραγματικότητα μαζί με το άρθρο για τη διάσωση στη θάλασσα, το οποίο σας το αναλύσαμε. Δεν το αποσύρετε. Υπάρχει πλαίσιο, γι’ αυτό και χρειάζεται το πλαίσιο. Αλλά εφαρμόζεται. Το Λιμενικό έχει τον πρώτο λόγο πάντοτε. Ελέγξτε αυτούς που δεν κάνουν τη δουλειά τους. Το κάναμε και εμείς.

Και μην βάζετε σε κίνδυνο ακόμα κυριαρχικά δικαιώματα ή -για να πούμε και κάτι πιο πέρα- εξαφανίζετε και κάποιους οι οποίοι βρίσκονται στο πεδίο και είναι υποχρεωμένοι να σώσουν ιδιώτες, ιδιοκτήτες σκαφών, και τα λοιπά, όπως προβλέπει το Δίκαιο της Θάλασσας και η ανθρωπιά αλλά και κάποιους μάρτυρες άλλων πρακτικών που μας καταγγέλλουν ότι γίνονται.

Αυτό το είπε -ξέρετε ποιος- ο κ. Ιάσονας Αποστολόπουλος, ο οποίος τελευταία στιγμή κόπηκε από την τιμή της Προέδρου της Δημοκρατίας και κάποια στελέχη σας επιχαίρουν ακόμα γι’ αυτό. Είναι ένας διασώστης εγνωσμένου κύρους. Δεν ήταν άνθρωπος που εκμεταλλευόταν τις διαδικασίες. Έχει δείξει χρόνια στο πεδίο τη δράση του. Και αυτές τις οργανώσεις θέλουμε, που βοηθάνε το κράτος όπου χρειαστεί, δεν το αντικαθιστούν.

Και μάλιστα υπάρχει ένα δημοσίευμα το οποίο λέει ότι η Ευρωπαϊκή Επιτροπή σκέφτεται να κόψει κονδύλια στην ελληνική ακτοφυλακή. Αυτό θέλουμε να το απαντήσετε για να διευκρινιστεί. Δεν το καταθέτω στα Πρακτικά. Αλλά θέλω να μου το διευκρινίσετε εσείς. Υπάρχει ένα δημοσίευμα που λέει ότι κόβεται χρηματοδότηση την ελληνική ακτοφυλακή από την Ευρωπαϊκή Επιτροπή λόγω αυτών των πρακτικών. Μιλάμε για 15,8 εκατομμύρια. Τι συμβαίνει με αυτό;

Συνεχίζω. Μιλάτε για μια αυστηρή και δίκαιη πολιτική στο προσφυγικό-μεταναστευτικό. Εδώ η δίκαιη πολιτική θα ήταν δικαιώματα και υποχρεώσεις για όλους προφανώς, όπως για όλους τους πολίτες τίποτα περισσότερο, και ισορροπία δικαιωμάτων με τις τοπικές κοινωνίες. Αυτό σημαίνει δίκαιη πολιτική και σωστή πολιτική.

Φαίνεται όμως ότι και οι ίδιοι οι Βουλευτές σας δεν συμμετέχουν στο νομοσχέδιο. Δεν υπάρχει παρουσία. Δεν μίλησε σχεδόν κανένας στις επιτροπές. Δεν το στηρίζουν. Είναι ζητήματα τα οποία προσπαθείτε και με την βοήθεια των ΜΜΕ να κρύψετε κάτω το χαλί. Και καλλιεργείτε μύθους γύρω από αυτά.

Η αποσυμφόρηση των νησιών: Κύριε Υπουργέ το μόνο που έχετε κάνει και με αυτές τις ελάχιστες ροές που υπάρχουν το προηγούμενο διάστημα, είναι να προγραμματίζετε -όπως είπα και πριν- κλειστές δομές-φυλακές οι οποίες θα συγκεντρώσουν εκεί χιλιάδες ανθρώπους. Άρα το ότι αποσυμφορίζονται τα νησιά είναι κάτι το οποίο αφ’ ενός ήταν αυτονόητο από την πρώτη στιγμή και δεν το κάνατε και αφ’ ετέρου είναι ένα γεγονός ότι οι άνθρωποι αυτοί που βρίσκονται εκεί και οι νεοεισερχόμενοι θα μεταφερθούν σε τεράστια στρατόπεδα, γκέτο χιλιάδων ανθρώπων.

Επίσης μιλάτε για τις επιστροφές και τις απελάσεις με αριθμούς. Αυτό πρέπει να το προσέξετε λίγο και να μας καταθέσετε επιτέλους στοιχεία και δεδομένα για να δούμε πραγματικά είναι ο λόγος των μη απελάσεων ή επιστροφών η καταχρηστική άσκηση των δικαιωμάτων; Δεν είναι και δεν είναι οι επιστροφές και οι απελάσεις είναι ελάχιστες, έτσι κι αλλιώς, από τους μηχανισμούς μας, τη διοίκησή μας και τη στάση των τρίτων κρατών. Και αυτό αποδεικνύεται και από τα στοιχεία που σας έφερα από το ΠΡΟΚΕΚΑ Κορίνθου. Ακόμα και οι οικειοθελείς επιστροφές είναι κάποιες ελάχιστες δεκάδες ανά μήνα. Άρα μην το χρησιμοποιείτε το επιχείρημα, γιατί δεν ισχύει.

Ακούσαμε για την εθνική στρατηγική για την ένταξη την κυρία Υφυπουργό. Περιμένουμε να τη δούμε. Βέβαια έχουμε δει τα δείγματά σας. Έχετε ξηλώσει σχεδόν τα πάντα που είχαμε κάνει σε τομείς, όπως η εκπαίδευση, η εργασία, ο πολιτισμός, ο αθλητισμός και τους ανθρώπους τους έχετε κλεισμένους στις δομές, αόρατους και χωρίς καμμία δυνατότητα να ενταχθούν. Εν πάση περιπτώσει, θα το δούμε, αλλά είμαστε πάρα πολύ επιφυλακτικοί.

Επίσης μιλήσατε για την ευρωπαϊκή τακτική και την ευρωπαϊκή πρακτική του ΣΥΡΙΖΑ τα προηγούμενα χρόνια, όταν κάναμε συμμαχίες με τις χώρες του Νότου, ένα μπλοκ των χωρών της πρώτης γραμμής και της πρώτης υποδοχής, που πίεζε χώρες οι οποίες κυβερνούν τώρα, αυτή τη στιγμή, δεξιά κόμματα μαζί με Ακροδεξιούς. Κι αυτοί σας δημιουργούν το βασικό πρόβλημα για να περάσει η αναλογική κατανομή και δεν λέτε κουβέντα.

Πετύχαμε και μετεγκαταστάσεις, έστω περιορισμένες. Μετεγκαταστάσεις σημαίνει relocation και αυτό πρέπει να ζητήσουμε πάλι. Επίσης πετύχαμε οικογενειακές επανενώσεις και οικειοθελείς επιστροφές. Ζητήσαμε ευρωπαϊκό μηχανισμό γι’ αυτό, αλλά και μια στρατηγική η οποία έδειχνε ότι η Ελλάδα και ο λαός της, τηρώντας το Διεθνές Δίκαιο, το Δίκαιο της Θάλασσας και την ανθρωπιά, έχει κάθε δικαίωμα να βγαίνει και να ζητάει αλληλεγγύη και βοήθεια από τους εταίρους της παντού. Κι αυτό μπορεί να είχε περιορισμένο αποτέλεσμα, αλλά είχε αποτέλεσμα. Τώρα με τη λογική της ασπίδας και του κροκόδειλου έχουμε τα αντίθετα αποτελέσματα.

Για να μπορέσει λοιπόν να υπάρχει μια σύγχρονη δημοκρατική κοινωνία, έτσι όπως τη φανταζόμαστε εμείς, σας λέμε ότι αυτά που φέρνετε θα τα πάρουμε πίσω, θα τα επαναδιατυπώσουμε, θα καταργήσουμε όταν θα έρθουμε. Διότι δεν έχει καμία λογική, είναι απαράδεκτα και εκθέτουν τη χώρα και θα καταδικαστούμε γι’ αυτό. Δεν μπορεί να έχει γκρίζες ζώνες και να αποκλείει και να δημιουργεί αόρατους ανθρώπους.

Δεν είναι κοπτοραπτική ημερών, είναι ανθρώπινες ζωές από πίσω, που πρέπει να δούμε τι θα κάνουμε. Πρέπει να έχουν πρόσβαση σε κάποια βασικά δικαιώματα, να ολοκληρώνονται οι διαδικασίες τους, κάποιοι να μένουν εδώ, κάποιοι να πηγαίνουν στην Ευρώπη, κάποιοι να πάνε και πίσω, αλλά να γίνεται όπως πρέπει, σύννομα, οργανωμένα και ανθρώπινα. Όχι με αυτόν τον τρόπο.

Είπαμε λοιπόν ότι καταψηφίζουμε επί της αρχής και καταψηφίζουμε και την πλειοψηφία των άρθρων, εκτός από κάποιες θετικές διατάξεις. Αναφέρω ενδεικτικά την επαναφορά της ιατροφαρμακευτικής περίθαλψης για το διάστημα που το κόψατε, όταν το πρώτο πράγμα που κάνατε ήταν να καταργήσετε το Υπουργείο όταν βγήκατε και τον ΑΜΚΑ. Τώρα το επαναφέρετε για τους έξι μήνες αυτούς που υπήρχε κενό.

Επίσης, θετικό είναι το ένα έτος για την διάρκεια του δελτίου των προσφύγων, που ήταν έξι μήνες και που δεν προλάβαιναν να ολοκληρώσουν τις διαδικασίες.

Το σύμφωνο συμβίωσης για τις οικογένειες προσφύγων, αλλά και τους ψηφιακούς νομάδες, που έτσι κι αλλιώς χρειάζεται κάποιες βελτιώσεις και τροποποιήσεις, αλλά είναι σε θετική κατεύθυνση.

Αυτές λοιπόν οι διατάξεις είναι αυτονόητες. Δεν αρκούν προφανώς, σε ένα γενικό πλαίσιο που είπα πριν μιας λογικής γκρίζας, μιας λογικής αποτροπής, χωρίς κανένα αποτέλεσμα και χωρίς καμία στρατηγική για το προσφυγικό - μεταναστευτικό, είτε για τους πρόσφυγες είτε για τους νόμιμους μετανάστες που είναι στη χώρα και είναι αρκετές εκατοντάδες χιλιάδες. Και βέβαια ήταν αυτονόητες, τις διεκδικήσαμε και γι’ αυτό υπάρχουν και κάποιες ελάχιστες θετικές κινήσεις.

Για τις τροπολογίες, θα τις δούμε. Η μία εξ αυτών έχει να κάνει με την πληρωμή οφειλών του Υπουργείου που είναι ληξιπρόθεσμες, οπότε υπάρχουν και θετικά σημεία εκεί. Θα δούμε και την άλλη. Θα τοποθετηθούμε στη συνέχεια. Ήρθαν και τελευταία στιγμή. Είχατε χρόνο να τις φέρετε πολύ νωρίτερα.

Όσο για την τροπολογία του Υπουργείου Υγείας, θα μιλήσουν και οι συνάδελφοι και η Κοινοβουλευτική μας Εκπρόσωπος. Το άρθρο 3 εντάσσεται στη λογική της άνευ όρων παράδοσης νευραλγικών υπηρεσιών του δημοσίου σε ιδιώτες, με ανυπολόγιστες συνέπειες, και την ενσωμάτωση των ΣΔΙΤ στον χώρο της υγείας. Δείχνει το αδιέξοδο της Κυβέρνησης, η οποία προφανώς πίστεψε ότι με την απειλή της αναστολής θα συμμορφώσει τους αντιεμβολιαστές υγειονομικούς, ενώ δικαιώνεται ο ΣΥΡΙΖΑ, που από την αρχή έλεγε ότι η αυταρχική αυτή επιλογή θα προκαλέσει λειτουργικό μπλακάουτ στο σύστημα υγείας. Μάλιστα, με έναν νέο Υπουργό, τον κ. Πλεύρη, ο οποίος και στα εμβόλια είχε τοποθετηθεί απέναντι πριν από κάποια χρόνια αλλά και για τους πρόσφυγες και τους μετανάστες έχει πει πράγματα που εντάσσονται μόνο στην Ακροδεξιά και δεν τιμούν ένα κράτος δικαίου αυτή τη στιγμή.

Επίσης για την τροπολογία του Υπουργείου Αθλητισμού αναφέρθηκε η Κοινοβουλευτική μας Εκπρόσωπος. Είναι τουλάχιστον προκλητικό να έχετε νομοθετήσει τρεις μήνες και να μην έχετε ενσωματώσει τα βασικά για τη λειτουργία του ΕΣΚΑΝ. Έρχεστε και το κάνετε τώρα με ένα μίνι νομοσχέδιο, κάτι το οποίο δείχνει και τη νομοθετική σας τακτική αλλά και την οργάνωση που έχετε προς τα έξω, του επιτελικού κράτους και της αριστείας, που εκθέτει και εδώ τη χώρα.

Κλείνω, κύριε Πρόεδρε, λέγοντας ότι ξέρουμε πολύ καλά πως υπήρχαν ανά τα χρόνια και συμπατριώτες μας οι οποίοι αναγκάστηκαν να γίνουν οι πρόσφυγες ή μετανάστες. Έχουμε βρεθεί σε αυτή τη θέση. Επίσης ξέρουμε ότι οι σύγχρονες δημοκρατίες κοινωνίες θεωρούν πλούτο για τα ασφαλιστικά ταμεία, για την καθημερινότητα και για τα πάντα, τη συνύπαρξη των ανθρώπων, όπως γίνεται σε έναν βαθμό, στην Ελλάδα, και είναι κέρδος. Πρέπει να το βλέπουμε ως τέτοιο και όχι σαν απειλή.

Τέλος, να ξέρετε το εξής, ότι ρατσισμός, όπως λέει κι ένα παλιό σύνθημα, είναι να μισείς αυτό που τυχαία δεν είσαι. Και αυτό δεν το λέω μόνο για σας, το λέω και για αυτούς οι οποίοι υιοθετούν τέτοιες λογικές, εντελώς απαράδεκτες, απάνθρωπες και αδιέξοδες και που ο ΣΥΡΙΖΑ, μαζί με τα κόμματα τα αριστερά και τα προοδευτικά και το κίνημα αλληλεγγύης, θα διασφαλίσει ότι τουλάχιστον σε αυτό το πεδίο αυτά θα τηρούνται ακριβώς.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Γιώργο Καμίνη από το Κίνημα Αλλαγής.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Να εκφράσω κι εγώ τη λύπη μου για την απώλεια αυτής της μεγάλης φυσιογνωμίας και τα συλλυπητήριά μου στην οικογένειά του και να θυμίσω ότι ο Μίκης Θεοδωράκης είχε γεννηθεί στη Χίο, στην πατρίδα τη δική μου και του κυρίου Υπουργού.

Κυρίες και κύριοι συνάδελφοι, το νομοσχέδιο που συζητάμε σήμερα έρχεται σε μία κρίσιμη στιγμή. Αυτή την εποχή συζητείται στα όργανα της Ευρωπαϊκής Ένωσης το νέο σχέδιο για το άσυλο και τη μετανάστευση, που θα αποτελέσει το ευρωπαϊκό νομοθετικό πλαίσιο για τα επόμενα χρόνια και κατ’ επέκταση θα επηρεάσει αποφασιστικά και τις τύχες της χώρας μας που βρίσκεται στην πρώτη γραμμή υποδοχής.

Μετά από τρεις αλλεπάλληλες προσφυγικές κρίσεις, στο Αιγαίο εκείνη του 2015 και η ηπιότερη που ακολούθησε το 2019 αλλά και στον Έβρο τον Μάρτιο του 2020, έχουμε πια συνειδητοποιήσει σε αυτή τη χώρα ότι το προσφυγικό ζήτημα γνωρίζει περιόδους ύφεσης και έξαρσης. Σήμερα ζούμε την ύφεση. Οι ροές από το Αιγαίο και τον Έβρο έχουν ριζικά μειωθεί.

Μειωμένες όμως δυστυχώς παραμένουν και οι επιστροφές και οι απελάσεις παράτυπων μεταναστών. Ο κ. Μηταράκης, όταν μας παραθέτει τους σχετικούς αριθμούς, αποσιωπά το γεγονός ότι το 80% των ατόμων που εγκαταλείπουν τη χώρα είναι Αλβανοί υπήκοοι και όχι αυτοί που έχουν μπει από τα ανατολικά μας σύνορα. Κι εδώ βρίσκεται η πρώτη συγκάλυψη.

Το δεύτερο στοιχείο, που επιμελώς αποσιωπά ο κύριος Υπουργός, είναι το γεγονός ότι στην επόμενη κρίση που θα προκαλέσει ο Ερντογάν οι στρατιές των δυστυχισμένων που θα διασχίσουν τη θάλασσα, θα παραμείνουν εγκλωβισμένες στα νησιά. Για τον λόγο αυτό προετοιμάζει και τις θηριώδεις δομές που θα τους υποδεχθούν. Παραπλανά τους νησιώτες με τους χαμηλούς αριθμούς φιλοξενίας, τη στιγμή που δεσμεύει, ούτε λίγο ούτε πολύ, διακόσια στρέμματα στην περιοχή «Θόλος» της Χίου. Και επειδή βεβαίως οι Χιώτες δεν είναι αφελείς, έχει καταφέρει να τους στρέψει όλους εναντίον του.

Τρίτη παραπλάνηση, αυτή αφορά τους κατοίκους του Έβρου. Με μια απλή διάταξη στο άρθρο 29 του παρόντος νομοσχεδίου οι κλειστές ελεγχόμενες δομές νήσων, όπως ήταν μέχρι τώρα, μετατρέπονται σε σκέτο «κλειστές ελεγχόμενες δομές». Το «νήσων» ως διά μαγείας εξαφανίστηκε, προκειμένου χωρίς να το μυριστεί κανείς, να μπορεί πια να δημιουργηθεί δομή και στα χερσαία σύνορα με την Τουρκία. Με άλλα λόγια η δομή που υπάρχει σήμερα στο φυλάκιο Έβρου κάλλιστα μπορεί αύριο να μετατραπεί σε δομή που θα φιλοξενεί ανθρώπους για μήνες ή ακόμη και για χρόνια.

Αυτό ο εισηγητής της Νέας Δημοκρατίας το έχει πάρει είδηση; Δηλαδή σήμερα ουσιαστικά εισηγείται εκ μέρους της Κυβέρνησης τη δημιουργία κλειστών ελεγχόμενων δομών στον Έβρο; Κι αν το γνωρίζει, το έχει πει στους συντοπίτες του;

Η τέταρτη παραπλάνηση αφορά την ευρύτερη κοινή γνώμη. Πιστεύει άραγε κανείς ότι η μετατροπή κάποιων διατάξεων προς το αυστηρότερον σε βάρος των μεταναστών θα λύσει το πρόβλημα της παράνομης μετανάστευσης στη χώρα; Έρχεστε και συντομεύετε κάποιες προθεσμίες και βάζετε διαδικαστικά εμπόδια. Μα δεν έχετε διδαχθεί τίποτα από το παρελθόν;

Τριάντα χρόνια τώρα η ελληνική πολιτεία προσποιείται ότι δήθεν εάν συντμήσει, παραδείγματος χάριν, την προθεσμία για την ανανέωση της άδειας διαμονής του αλλοδαπού και αυτός χάσει την προθεσμία, τότε καθίσταται παράνομος και έτσι θα υποχρεωθεί να αναχωρήσει από τη χώρα. Κούνια που μας κούναγε! Σοβαρά, έχετε δει πολλούς να φεύγουν έτσι; Εγώ πάντως όχι.

Παραπλανάτε την κοινή γνώμη και βαδίζετε ακριβώς πάνω στα χνάρια της αποτυχημένης μεταναστευτικής πολιτικής -αν μπορεί κανείς να την πει έτσι- του ελληνικού κράτους στις δεκαετίες ̓90 και 2000, την εποχή δηλαδή που οι προϋποθέσεις για τη νομιμοποίηση αλλοδαπών γίνονταν όλο και πιο αυστηρές από τις κυβερνήσεις της Νέας Δημοκρατίας, με συνέπεια να εκπίπτουν διαρκώς της νομιμότητας αλλοδαποί, χωρίς όμως και να αποχωρούν από τη χώρα. Με τον τρόπο αυτό τι καταφέρατε; Να δείχνουμε στην κοινή γνώμη ότι είμαστε αυστηροί στα θέματα της μετανάστευσης, αλλά το μόνο αποτέλεσμα ήταν να μετατρέπουμε τους νόμιμους σε παράνομους. Δημιουργήσαμε έτσι στρατιές ανθρώπων χωρίς χαρτιά, που όμως παρέμεναν ή παραμένουν στη χώρα σε ένα καθεστώς διαρκούς αβεβαιότητας, με αποτέλεσμα να ανθεί η αδήλωτη εργασία, η εγκληματικότητα, η εκμετάλλευση και βεβαίως η κάθε είδους διαφθορά, όπως συμβαίνει σε κάθε περίπτωση όπου οι κανόνες του παιχνιδιού είναι θολοί ή δεν μπορούν να εφαρμοστούν.

Γιατί προχτές στην επιτροπή ακούσαμε από τα χείλη του προέδρου των εργαζομένων στις αποκεντρωμένες διοικήσεις ότι αυτές είναι υποστελεχωμένες με συνέπεια να αδυνατούν να εφαρμόσουν τις συντμήσεις των προθεσμιών που εσείς οι ίδιοι θεσπίζετε. Έτσι όμως δημιουργείται μια γκρίζα πραγματικότητα, ένα καθεστώς ή ημιπαρανομίας ή μη νομιμότητας -πείτε το όπως θέλετε- στο οποίο ευδοκιμούν η μαύρη αγορά εργασίας και η διαφθορά.

Κυρίες και κύριοι συνάδελφοι, όλα όσα είπα συμβαίνουν γιατί η χώρα μας έχει παραδώσει τα δύο κλειδιά του μεταναστευτικού προσφυγικού. Το πρώτο κλειδί το έχει παραδώσει στην Ευρωπαϊκή Ένωση, τώρα μέσω του ευρωπαϊκού συμφώνου για τη μετανάστευση και το άσυλο -το οποίο τελεί υπό διαπραγμάτευση-, αλλά οι εταίροι μας το έχουν καταστήσει σαφές, να ξεχάσουμε κάθε ιδέα για μετεγκατάσταση αιτούντων άσυλο σε άλλες ευρωπαϊκές χώρες. Αυτοί θα παραμείνουν εσαεί στην Ελλάδα είτε αναγνωριστούν ως πρόσφυγες είτε όχι, γιατί ακόμα κι αν δεν πάρουν άσυλο, δεν πρόκειται να εγκαταλείψουν τη χώρα σε ένα ορατό μέλλον.

Η Τουρκία αρνείται να τους δεχθεί. Το ίδιο και η Ευρωπαϊκή Ένωση. Την πρόγευση την πήραμε προχθές με το Αφγανιστάν στο Συμβούλιο Υπουργών. Η Τουρκία κρατά το δεύτερο κλειδί, αφού μέσω της κοινής δήλωσης με την Ευρωπαϊκή Ένωση διατηρεί τον έλεγχο των μεταναστευτικών ροών προς τη χώρα, άρα και τον έλεγχο των επιστροφών στα νησιά. Έτσι η Τουρκία εκβιάζει διαρκώς την Ευρωπαϊκή Ένωση, ενώ τη χώρα μας την εκβιάζει με τον γεωγραφικό περιορισμό, αφού η Κυβέρνηση Μητσοτάκη συνεχίζει στο σημείο αυτό την πολιτική του ΣΥΡΙΖΑ, εγκλωβίζοντας τους πάντες στα νησιά.

Η χώρα μας, λοιπόν, είναι πιασμένη σε μια μέγγενη, με τη μια λαβίδα μας σφίγγει η Ευρώπη που δεν θέλει κανέναν, από την άλλη η Τουρκία που αν μπορούσε θα έστελνε τους πάντες. Εμείς τι κάνουμε; Αντί να παλέψουμε στην Ευρωπαϊκή Ένωση μαζί με τις άλλες χώρες πρώτης υποδοχής για να πετύχουμε την αλλαγή της κοινής δήλωσης Ευρωπαϊκής Ένωσης - Τουρκίας και την αναθεώρηση του Κανονισμού του Δουβλίνου, προσπαθούμε να κοροϊδέψουμε τους κουτόφραγκους.

Πέμπτη απόπειρα παραπλάνησης. Προχθές ο κ. Μηταράκης μας έλεγε με υπερηφάνεια ότι εγκατέλειψαν την Ελλάδα είκοσι πέντε χιλιάδες αλλοδαποί με προορισμό τη Γερμανία και ότι δεν πρόκειται να επιστρέψουν. Αποσιώπησε το γεγονός ότι είναι αναγνωρισμένοι πρόσφυγες, όπως παραδέχθηκε την επομένη η κ. Βούλτεψη. Γνωρίζουμε πολύ καλά ότι οι άνθρωποι αυτοί απλώς να ταξιδέψουν με τρίμηνη βίζα μπορούν σε ευρωπαϊκή χώρα και μετά οφείλουν να επιστρέψουν στην Ελλάδα. Πολλοί βεβαίως παρανόμως υποβάλλουν και δεύτερη αίτηση ασύλου στη ξένη χώρα και μέχρι στιγμής κάποιες αιτήσεις έχουν γίνει δεκτές από τα γερμανικά δικαστήρια με το ταπεινωτικό για τη χώρα σκεπτικό ότι η Ελλάδα δεν διαθέτει ενταξιακή πολιτική.

Δεν υπάρχει, όμως, καμμία απολύτως εγγύηση ότι στην επόμενη προσφυγική κρίση τα γερμανικά δικαστήρια θα συνεχίσουν με αυτήν τη νομολογία. Άλλωστε εδώ και κάποιους μήνες έχουμε την κ. Βούλτεψη Υφυπουργό αρμόδια για τα θέματα κοινωνικής ένταξης των αναγνωρισμένων προσφύγων, η οποία μας ανακοίνωσε ότι οσονούπω αρχίζουν και τα προγράμματα ένταξης. Άρα κοντός ψαλμός αλληλούια. Αυτοί που έφυγαν θα επιστρέψουν.

Εδώ, λοιπόν, οφείλουμε να επισημάνουμε κάτι πολύ πιο σοβαρό από τις λογιστικές αλχημείες με τους αριθμούς που διαρκώς -και βεβαίως και σήμερα θα το πράξει- βγάζει από το μανίκι του ο κύριος Υπουργός. Το πρόβλημα δεν είναι αν κάποιες χιλιάδες αναγνωρισμένοι πρόσφυγες εγκαταλείπουν παράνομα τη χώρα με τη σιωπηρή συνενοχή της Κυβέρνησης, γιατί αυτή τη συνενοχή υπαινίσσονται σε κοινή επιστολή τους προς την Ευρωπαϊκή Επιτροπή η Γερμανία, η Γαλλία, η Ολλανδία, το Λουξεμβούργο και η Ελβετία ως χώρα του Σένγκεν. Ο κ. Μηταράκης, όταν έθεσα προχτές το πρόβλημα στην Επιτροπή, με ειρωνεύτηκε, λέγοντας: «Κύριε Καμίνη, σαν να σας λείπουν, σαν να θέλετε να γυρίσουν πίσω».

Εμένα το πρόβλημά μου δεν είναι αυτό, είναι κάτι πολύ πιο σοβαρό. Είναι το ζήτημα ότι εδώ διακυβεύεται η αξιοπιστία της χώρας, γιατί οι Υπουργοί των χωρών που ανέφερα μας λένε ότι στην ουσία ο κ. Μηταράκης συνεχίζει την πολιτική μιας προκατόχου του, της κ. Τασίας Χριστοδουλοπούλου. Τη θυμάστε;

Κατά σατανική σύμπτωση εγώ ήμουν τότε που ως δήμαρχος τη ρώτησα σε συνεδρίαση της Κεντρικής Ένωσης Δήμων Ελλάδος «πού πάνε οι αλλοδαποί;», όταν μας έλεγε ότι φεύγουν. Μου απάντησε «εξαφανίζονται».

Με αυτά, λοιπόν, τα υπουργικά καμώματα μάς φόρτωσαν το προσφυγικό οι ευρωπαίοι εταίροι τότε και βεβαίως εφόσον συνεχίζουμε έτσι δεν έχουν κανένα λόγο να αλλάξουν πολιτική. Βλέπουν τον σημερινό Υπουργό να έχει την ίδια στάση, να κάνει κι αυτός πως κοιτάει αλλού. Λες και οι ευρωπαίοι είναι το κουτόφραγκοι που μπορούμε να τους εξαπατούμε με κατεργαριές.

Το είπα και στην αρχή της ομιλίας μου. Το προσφυγικό θα γνωρίσει και άλλες φάσεις έξαρσης και τότε θα πρέπει πραγματικά πάλι να διαπραγματευτούμε. Αλλά δυστυχώς η αξιοπιστία μας τότε στην Ευρώπη θα είναι μηδενική, όπως ακριβώς ήταν και η αξιοπιστία της προκατόχου του κ. Μηταράκη. Ας μην βαυκαλίζεται, λοιπόν, ο κύριος Υπουργός με τη σημερινή ύφεση του προσφυγικού γιατί αύριο όταν θα ξεσπάσει η νέα κρίση δεν θα βρίσκει συνομιλητή στην Ευρώπη. Οι ισχυρές χώρες, όπως η Γαλλία και η Γερμανία θα του έχουν γυρίσει την πλάτη, όπως του τη γύρισαν προχτές στις Βρυξέλλες με τη μίνι κρίση του Αφγανιστάν που επικρέμαται των κεφαλών μας. Αλλά τότε πια στη μεγάλη κρίση που θα ενσκήψει δεν θα μπορεί να παραπλανήσει κανέναν, ούτε τους κατοίκους των νησιών, ούτε αυτούς του Έβρου, ούτε το πανελλήνιο, ούτε τους Ευρωπαίους εταίρους.

Ο κ. Μηταράκης κάποια στιγμή δεν θα είναι πια Υπουργός Μετανάστευσης και Ασύλου. Όμως οι νησιώτες και οι κάτοικοι του Έβρου θα συνεχίσουν να ζουν στις πατρίδες τους και να υφίστανται τις συνέπειες της δικής του απρονοησίας και επιπολαιότητας. Κυρίως όμως της φυγομαχίας της χώρας μας στην Ευρωπαϊκή Ένωση. Γιατί, κυρίες και κύριοι συνάδελφοι, στα μεγάλα κεφάλαια της πολιτικής δεν κρινόμαστε με τα ευκαιριακά μέτρα της τρέχουσας συγκυρίας αλλά με τις μακρόπνοες προοπτικές που διασφαλίζουμε στα εθνικά μας συμφέροντα.

Θα καταψηφίσουμε επί της αρχής το νομοσχέδιο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ Καμίνη και για τον χρόνο.

Θα συνεχίσουμε τώρα από το Κομμουνιστικό Κόμμα Ελλάδας με την κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Δεν θεωρούμε καθόλου τυχαίο ότι αυτό το νομοσχέδιο έρχεται για ψήφιση στη δεδομένη χρονική συγκυρία. Η ίδια η κατάθεσή του, το περιεχόμενο αλλά και η επιχειρηματολογία που το συνοδεύουν επιβεβαιώνουν ότι υπηρετεί ποικίλες στοχεύσεις. Πρώτα από όλα επιβεβαιώνουν ότι οι συνεχείς πανηγυρισμοί της Κυβέρνησης και του κυρίου Υπουργού όλη την προηγούμενη περίοδο για τη μείωση του αριθμού των προσφύγων και μεταναστών στα νησιά αλλά και των προσφυγικών και μεταναστευτικών ροών συνολικά ήταν σκόπιμα παραπλανητική. Ο βασικός στόχος ήταν να κρύψουν τους πραγματικούς λόγους γι’ αυτή τη μείωση όπως ήταν και το ίδιο το ξέσπασμα της πανδημίας, ένταση της καταστολής στα σύνορα κ.α.. Και όλα αυτά ενώ γνωρίζετε πολύ καλά ότι οι διεθνείς εξελίξεις είναι εύθραυστες, ότι η όξυνση των ανταγωνισμών, η υλοποίηση των ιμπεριαλιστικών σχεδιασμών στους οποίους συμμετέχει και η Ελλάδα, οι νέες προετοιμασμένες επεμβάσεις θα σηματοδοτήσουν σφοδρή αύξηση των προσφυγικών και μεταναστευτικών ροών. Έρχονται, λοιπόν, οι ίδιες οι εξελίξεις του Αφγανιστάν να σας διαψεύσουν και να αποδείξουν αυτό ακριβώς που όλοι σας θέλετε να κρύψετε ότι οι πρόσφυγες είναι τα θύματα των πολέμων και των επεμβάσεων που και οι ίδιοι δημιουργείτε. Γι’ αυτό και λαμβάνετε από τώρα μέτρα άγριας καταστολής που παραβιάζουν ακόμη και στοιχειώδη ανθρώπινα δικαιώματα.

Τώρα, λοιπόν, σηκώνει η Κυβέρνηση τους τόνους ότι δεν θα ζήσουμε ότι ζήσαμε το 2015 με τις μεγάλες προσφυγικές ροές. Δεν κάνετε όμως τίποτα άλλο από το να επιβεβαιώνετε και με το σημερινό νομοσχέδιο τον υποκριτικό και βάρβαρο χαρακτήρα της πολιτικής της κυβέρνησής σας αλλά και της Ευρωπαϊκής Ένωσης στο προσφυγικό και μεταναστευτικό ζήτημα. Πολιτική βέβαια που στήριξαν και ακολούθησαν και όλες οι άλλες κυβερνήσεις.

Οι σημαντικές ενδοαστικές αντιθέσεις στο εσωτερικό της Ευρωπαϊκής Ένωσης σχετικά με την υπογραφή του νέου συμφώνου για τη μετανάστευση και το άσυλο αφορούν μόνο στον επιμερισμό των βαρών ανάμεσα στα κράτη μέλη. Γι’ αυτό τσακώνονται και όχι για την ίδια την απάνθρωπη και την αντιδραστική στρατηγική της Ευρωπαϊκής Ένωσης την οποία υλοποιούν. Το συγκεκριμένο νομοσχέδιο αποτελεί στην πραγματικότητα υλοποίηση της στρατηγικής του νέου συμφώνου. Η Ελλάδα παραμένει πιστή στις ευρωπαϊκές δεσμεύσεις που πηγάζουν από το Δουβλίνο Ι και ΙΙ σε ρόλο χωροφύλακα, εγκλωβίζοντας χιλιάδες ξεριζωμένους στη χώρα και στις νέες υπερδομές φυλακές στα νησιά. Μάλιστα, η ίδια η πρόβλεψη στο άρθρο 28 του νομοσχεδίου για τη δημιουργία των κλειστών ελεγχόμενων δομών, μέσα στις οποίες θα λειτουργούν και ειδικές εγκαταστάσεις κράτησης, αποτελεί την ίδια την ομολογία της πολιτικής του εγκλωβισμού, μετατρέποντας τελικά σε λόγια του αέρα τα μεγάλα λόγια προς τους νησιώτες τους οποίους καταδικάζετε να είναι οι μόνιμοι δεσμοφύλακες στα στρατόπεδα συγκέντρωσης της Ευρωπαϊκής Ένωσης.

Τέλος, επιβεβαιώνει με τον πιο αδιαμφισβήτητο τρόπο τα όρια της αστικής σας δημοκρατίας του λεγόμενου κράτους δικαίου. Επιβεβαιώνεται ο ψευδεπίγραφος χαρακτήρας των όποιων εγγυήσεων έχουν απομείνει για την προστασία των λαϊκών δικαιωμάτων και ελευθεριών. Βασικές αρχές για την προστασία των προσφύγων και μεταναστών παραβιάζονται κατάφορα ακόμα και αυτές που περιλαμβάνονται στις διεθνείς συμβάσεις και στις ίδιες τις ευρωπαϊκές οδηγίες.

Η Συνθήκη της Γενεύης που διαμορφώθηκε σε συνθήκες ενός καλύτερου διεθνούς συσχετισμού για τους λαούς, με την αποφασιστική συμβολή βέβαια του σοσιαλιστικών κρατών και της Σοβιετικής Ένωσης, κατακρημνίζεται συστηματικά όλα τα προηγούμενα χρόνια. Βέβαια, εμβληματική καταστρατήγησή της είναι και η ίδια η συμφωνία της Ευρωπαϊκής Ένωσης με την Τουρκία, το ίδιο αντιδραστικό κατασκεύασμα της έννοιας της ασφαλούς τρίτης χώρας που φέρουν την υπογραφή και της προηγούμενης κυβέρνησης του ΣΥΡΙΖΑ αλλά στην ουσία απολαμβάνουν και τη στήριξη όλων σας. Επομένως, τα κροκοδείλια δάκρυα του ΣΥΡΙΖΑ σήμερα αλλά και του Κινήματος Αλλαγής είναι τουλάχιστον προκλητικά ενώ ακόμα πιο προκλητικό και επικίνδυνο είναι το κάλεσμα του για ένα κοινό ευρωπαϊκό πλαίσιο αντιμετώπισης των αναμενόμενων νέων ροών από το Αφγανιστάν.

Η αντιμεταναστευτική πολιτική της Ευρωπαϊκής Ένωσης όπως άλλωστε περιγράφετε χαρακτηριστικά στην τελευταία απαράδεκτη απόφαση του συμβουλίου εξωτερικών υποθέσεων περιλαμβάνει μόνο την καταστολή, τον εγκλωβισμό, την ενίσχυση της FRONTEX στο όνομα της προστασίας των συνόρων, αφήνοντας τελικά έκθετους όσους συστηματικά καλλιεργούν αυταπάτες για τον ρόλο της Ευρωπαϊκής Ένωσης και τρέφουν προσδοκίες για την έκφραση της περιβόητης ευρωπαϊκής αλληλεγγύης. Είναι μάλιστα αποκαλυπτικό, όπως φάνηκε και στη σχετική ακρόαση των φορέων, ότι το συγκεκριμένο νομοσχέδιο δέχεται σφοδρή κριτική από πληθώρα φορέων. Φυσικά αποδεικνύεται και για άλλη μια φορά ο διακοσμητικός ρόλος των λεγόμενων δικών σας θεσμικών αντιβάρων, το κατ’ επίφαση δημοκρατικό περιτύλιγμα και η λειτουργία των ανεξάρτητων αρχών για την κριτική των οποίων ακόμη και σε εξόφθαλμες περιπτώσεις απλά αδιαφορείτε όταν έρχεται σε αντίθεση με την αντιδραστική σας πολιτική. Όλοι, λοιπόν, και ο ίδιος ο Συνήγορος του Πολίτη, η Εθνική Επιτροπή για τα Δικαιώματα του Ανθρώπου και άλλοι, όχι μόνο η κριτική που έκανε το ΚΚΕ, επικρίνουν και υπογραμμίζουν ως προς τις συγκεκριμένες ρυθμίσεις του νομοσχεδίου ότι η πρακτική που ακολουθείτε στα σύνορα απέναντι σε πρόσφυγες και μετανάστες είναι αντίθετη σε κάθε έννοια του Διεθνούς Δικαίου για την προστασία τους.

Κατ’ αρχάς, σταματήστε επιτέλους τις λαθροχειρίες, την επιχειρηματολογία για τους παράνομα ή παράτυπα εισερχόμενους, όπως λέτε, που λίγο απέχει βέβαια από την παλιότερη άθλια ορολογία περί λαθρομεταναστών και εισβολέων. Οι πρόσφυγες φτάνουν στα σύνορα κατατρεγμένοι, χωρίς νομιμοποιητικά έγγραφα, τα οποία δεν μπορούν να εξασφαλίσουν κατά τη φυγή τους. Η έλλειψη αυτή, η αποδιδόμενη δηλαδή αυτή παρατυπία, προκύπτει και από την ίδια την πραγματικότητα, περιγράφεται στην ίδια τη συνθήκη της Γενεύης και συνδέεται ακριβώς με αυτή την προσφυγική ιδιότητα. Επομένως, όσοι φτάνουν στα σύνορα πρέπει πρώτα να περνούν από τη διαδικασία της υποδοχής και της ταυτοποίησης, να ασκούν το δικαίωμά τους να καταθέσουν αίτηση διεθνούς προστασίας και να τους παρέχονται εκεί όλοι οι όροι και οι δυνατότητες για να ασκήσουν το δικαίωμα αυτό, όπως διερμηνεία, ενημέρωση, νομική βοήθεια και άλλα.

Κάτι τέτοιο, όμως, δεν γίνεται. Οι άνθρωποι αυτοί συλλαμβάνονται, κρατούνται και στη συνέχεια απειλούνται με απέλαση. Τελικά η διάκριση ανάμεσα στη διαδικασία της απέλασης και της επιστροφής, όχι τυχαία, έχει καταντήσει άσκηση για δύσκολους λύτες, ακόμα και για τους νομικούς. Συνεχίζει δηλαδή να δημιουργεί σκόπιμα μια γκρίζα ζώνη όπου εκεί ευνοείται η εφαρμογή της καταστολής.

Παρά, λοιπόν, τις εξαγγελίες, καμμία αποσαφήνιση δεν επιτυγχάνεται στο νομοσχέδιο. Το αντίθετο προκύπτει και από τα άρθρα 1 και 22. Η σύγχυση ανάμεσα στις δύο διαδικασίες, τα δύο παράλληλα καθεστώτα, όπως λέγεται, επιχειρούν να αποκρύψουν στην πραγματικότητα την παραπάνω άθλια πρακτική, τις βίαιες επαναπροωθήσεις και την καταστολή στα σύνορα.

Υπογραμμίζουμε για πολλοστή φορά ότι η προστασία των συνόρων καμμία σχέση δεν έχει με την προστασία των δικαιωμάτων αυτών των ανθρώπων, που δεν είναι εισβολείς ούτε απειλούν τα κυριαρχικά δικαιώματα της χώρας. Αυτά τα κυριαρχικά δικαιώματα απειλούνται και εκχωρούνται με τη δική σας πολιτική, όπως αποδεικνύεται και με την αυθαίρετη ανάθεση φύλαξης των συνόρων στο διακρατικό στρατιωτικό κατασταλτικών μηχανισμών της FRONTEX. Οι διακηρύξεις, λοιπόν, για τον σεβασμό της αρχής της μη επαναπροώθησης και εξειδίκευσής της στο άρθρο 4, τελικά, φτάνουν να προκαλούν, αφού καμμία πειστική απάντηση δεν έχετε δώσει στις πάμπολλες καταγγελίες που συζητούνται ακόμα και σε επίσημα όργανα της Ευρωπαϊκής Ένωσης. Βγάζουν μάτι οι αλχημείες με τους αριθμούς και τα στοιχεία ανάμεσα στις διασώσεις και τις αφίξεις, τον αριθμό των διαμενόντων στις δομές, τις απελάσεις και τις επιστροφές.

Γι' αυτό και είναι απαράδεκτη και η ρύθμιση του άρθρου 40 για την ποινικοποίηση της θαλάσσιας διάσωσης. Ξέρετε πολύ καλά ότι η θέση του ΚΚΕ είναι σταθερή και κρυστάλλινη. Ζητάμε την απεμπλοκή των κάθε είδους ΜΚΟ και των ιδιωτών από τα ζητήματα που αφορούν την προστασία προσφύγων και μεταναστών. Αυτά ανήκουν και πρέπει να ανήκουν αποκλειστικά στην ευθύνη του κράτους. Είναι, όμως, η δική σας πολιτική, όπως και όλων των προηγούμενων κυβερνήσεων, της ίδιας της Ευρωπαϊκής Ένωσης, που είναι αντίθετη σε αυτό.

Είναι άλλο, όμως, αυτό και άλλο η ποινικοποίηση και η επιβολή προστίμων σε τόσο ευαίσθητα ζητήματα, όπως προβλέπονται στο άρθρο αυτό, δηλαδή στην προστασία και στη διάσωση της ανθρώπινης ζωής. Είναι απαράδεκτη. Δεν στοχεύει στην ασφαλή διάσωση και τον έλεγχο των σχετικών επιχειρήσεων, όπως λέτε. Τελικά, παραβιάζει βασικές αρχές του δικαίου της θάλασσας και στο τέλος θα στραφεί και σε βάρος των εργαζομένων σε μη κυβερνητικές οργανώσεις που και οι ίδιοι βρίσκονται πολλές φορές αντιμέτωποι με την εργασιακή εκμετάλλευση, την απλήρωτη δουλειά και την καταπάτηση των δικαιωμάτων τους και καμμία σχέση, βέβαια, δεν έχουν με άλλα σχέδια που εξελίσσονται από τις διοικήσεις.

Το ίδιο απαράδεκτη και απάνθρωπη είναι και η ρύθμιση για τη χορήγηση της δυνατότητας για λήψη άδειας διαμονής για ανθρωπιστικούς λόγους μόνο μία φορά. Αλήθεια, τι θα γίνει με ανθρώπους των οποίων η σχετική άδεια έχει λήξει ή θα λήξει; Είναι άνθρωποι που ζουν και εργάζονται στην Ελλάδα για δεκαετίες ολόκληρες. Απλά θα τους αφήσετε στο έλεος ενός καθεστώτος παρανομίας χωρίς χαρτιά, ευάλωτους στην πιο στυγνή εκμετάλλευση;

Ακόμα χειρότερη είναι και αυτή η κατάργηση της δυνατότητας των αρμόδιων επιτροπών προσφυγών να χορηγούν την βεβαίωση της μη απομάκρυνσης για ανθρωπιστικούς λόγους, η οποία πλέον ανατίθεται στην αστυνομία. Η σχετική ρύθμιση σηματοδοτεί απόλυτα και την ενίσχυση του κατασταλτικού χαρακτήρα της πολιτικής σας.

Αυτό θα έχει ως αποτέλεσμα να έρθουν και μια σειρά ρυθμίσεις που αφορούν συντμήσεις προθεσμιών, σε μια λογική όχι της γρηγορότερης ικανοποίησης ή της πιο ουσιαστικής εξέτασης αυτών των αιτημάτων, αλλά του ξεσκαρταρίσματος με fast track διαδικασίες που είναι σχεδόν βέβαιο, με δεδομένη την υποστελέχωση και τα προβλήματα που υπάρχουν στις υπηρεσίες, ότι θα οδηγούν σε σωρηδόν απορρίψεις και παραβιάσεις ουσιαστικών τους δικαιωμάτων.

Οι ειδικότερες διατάξεις που προβλέπουν συντμήσεις των κάθε είδους σχετικών προθεσμιών -ιδίως αυτών που αφορούν τα στάδια, για παράδειγμα, της μείωσης της δυνατότητας παράτασης του χρόνου για την οικειοθελή αναχώρηση στις εκατόν είκοσι ημέρες, από τον ένα χρόνο που ήταν μέχρι σήμερα- μπορεί να δημιουργήσει πολύ σκληρά και ανεπιεική αποτελέσματα, ιδίως, για οικογένειες με παιδιά που φοιτούν στο σχολείο και δεν τους δίνεται η δυνατότητα ούτε καν της ολοκλήρωσης του σχολικού έτους. Μάλιστα, εισάγετε και νέες επικίνδυνες διατάξεις που καταστρατηγούν βασικές ασφαλιστικές δικλείδες, που υποτίθεται ότι προστατεύονται από το Αστικό Δίκαιο, όπως για παράδειγμα η καθιέρωση της σιωπηρής απόρριψης της αίτησης για παράταση της προθεσμίας οικειοθελούς αναχώρησης, επιτρέποντας στις αρμόδιες αρχές, ουσιαστικά, να μην απαντούν στη σχετική αίτηση και στην πραγματικότητα να τους απαλλάσσουν και από το καθήκον να την εξετάζουν καν, πολύ περισσότερο όταν ακόμα και η ίδια η έννοια της οικειοθελούς αναχώρησης έχει πολλαπλώς κριθεί ως προβληματική. Ακόμα και ο Συνήγορος του Πολίτη σημειώνει τις επιφυλάξεις του κατά πόσον αυτή η επιστροφή είναι πράγματι οικειοθελής και η αναχώρηση είναι προϊόν ελεύθερης βούλησης, δεδομένου μάλιστα των επαχθών συνεπειών της μη συγκατάθεσης του επιστρεφομένου στην απομάκρυνση.

Ο πυρήνας, λοιπόν, του νομοσχεδίου, όπως διαφημίζετε, είναι η αυστηροποίηση των διαδικασιών της απέλασης και της επιστροφής. Αυτό, πράγματι, επιτυγχάνεται σε έναν βαθμό, αλλά δεν λέτε τελικά με ποιο αποτέλεσμα. Χαρακτηριστική έκφραση αυτής της αυστηροποίησης είναι η σύντμηση των κάθε είδους προθεσμιών για την άσκηση δικαιωμάτων, η επιβολή νέων παραβόλων, η μείωση του χρόνου για τη λεγόμενη οικειοθελή αναχώρηση, που τελικά μόνο οικειοθελής δεν είναι.

Στο σημείο αυτό, να πούμε ότι εμείς από θέση αρχής είμαστε αντίθετοι στις συντμήσεις προθεσμιών για την άσκηση δικονομικών και άλλων δικαιωμάτων, ιδιαίτερα μάλιστα όταν πρόκειται για το πιο ευάλωτο τμήμα ανθρώπων, χωρίς πρόσβαση σε διερμηνεία, επαρκή ενημέρωση, την αναγκαία νομική συνδρομή, χωρίς εισόδημα και πόρους για τη διαβίωσή τους. Όμως, το πιο σημαντικό που τελικά αποκρύπτετε συνειδητά είναι ότι η σύντμηση αυτή δεν θα φέρει αυτόματα και τη δυνατότητα της, επιδιωκόμενης από μέρους σας, απέλασης και επιστροφής.

Αμφισβητείτε ότι από τον Μάρτιο του 2020 έχουν παγώσει και οι ίδιες οι διαδικασίες επιστροφής στην Τουρκία;

Τελικά, το μόνο αποτέλεσμα που φέρνει η σύντμηση αυτή είναι τον πιο γρήγορο εγκλωβισμό αυτών των ανθρώπων είτε κρατούμενοι στα αστυνομικά τμήματα και τις νέες δομές που φτιάχνετε στα νησιά είτε παράνομοι χωρίς έγγραφα σε καθεστώς καθημερινού τρόμου και ανασφάλειας, ευάλωτοι στην πιο άγρια εκμετάλλευση, χωρίς κανένα δικαίωμα.

Εμείς απαιτούμε εδώ και τώρα, σε σύγκρουση με τις αποφάσεις της Ευρωπαϊκής Ένωσης και των άλλων αστικών κυβερνήσεων, να προχωρήσουν οι διαδικασίες ασύλου στις χώρες του πραγματικού προορισμού των προσφύγων και όχι να εγκλωβίζονται στις χώρες της πρώτης υποδοχής, χωρίς απελάσεις, χωρίς υπερδομές - φυλακές, με παράλληλη διασφάλιση όλων των δικαιωμάτων τους για αξιοπρεπή στέγαση, εργασία, παιδεία, κοινωνική πρόνοια. Να προστατευτούν όλα τα δικαιώματα των ανθρώπων που ζουν και εργάζονται στη χώρα για χρόνια ολόκληρα, όπως και των οικογενειών τους και των ανήλικων παιδιών, να διασφαλιστούν όλες οι αναγκαίες διαδικασίες για τη νόμιμη παραμονή τους.

Τελικά, αυτό που κάνει πιο εμφανή τον άδικο και ταξικό, τελικά, χαρακτήρα του νομοσχεδίου είναι η άστοχη -για να μην πω εξαιρετικά προκλητική- επιλογή σας να συμπεριλάβετε στο ίδιο νομοσχέδιο, που εντείνει από τη μια την καταστολή και τον κατατρεγμό των ξεριζωμένων από ιμπεριαλιστικές επεμβάσεις, τις διατάξεις για τη διευκόλυνση των λεγόμενων golden visa για τους μεγαλοεπενδυτές και τους «ψηφιακούς νομάδες» με το μηνιαίο εισόδημα των 3.500 ευρώ.

Τελικά, η σύγχρονη Ελλάδα και τα διάσημα ελληνικά νησιά προσφέρουν νέες κλειστές ελεγχόμενες δομές, φυλακές κολαστήρια για τα θύματα των ιμπεριαλιστικών επεμβάσεων από τη μια και από την άλλη ένα όμορφο θέρετρο για τους περιπλανώμενους κοσμοπολίτες της νέας ψηφιακής εποχής.

Για όλους αυτούς τους λόγους καταψηφίζουμε επί της αρχής το νομοσχέδιο, ενώ βέβαια φυσικά και θα ψηφίσουμε τις ελάχιστες θετικές ρυθμίσεις, όπως ο προσωρινός αριθμός ασφάλισης για τους ασυνόδευτους ανηλίκους. Αποτελούν όμως, στην πραγματικότητα σταγόνα στον ωκεανό και δεν αλλάζουν τον αντιδραστικό χαρακτήρα του νομοσχεδίου.

Για τις τροπολογίες θα μιλήσω στη δευτερολογία μου. Θα θέλαμε να ενημερωθούμε, γιατί για παράδειγμα για την τροπολογία που αφορά τη νομιμοποίηση δαπανών. Φυσικά και δεν έχουμε αντίρρηση για εργασίες που έχουν γίνει άνθρωποι που έχουν εργαστεί να πληρωθούν. Όμως, δεν μπορεί να συνεχίζεται χωρίς έλεγχο η νομιμοποίηση εκ των υστέρων και μάλιστα σε δαπάνες κατά παρέκκλιση, που αφήνουν τέλος πάντων και διάφορα ερωτήματα για το πώς διαχειρίζονται.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Αντώνιο Μυλωνάκη από την Ελληνική Λύση.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κανονικά σήμερα η Ελληνική Λύση θα πρέπει να υπερηφανεύεται, γιατί όλα σχεδόν τα κόμματα πλην του ΚΚΕ -με μία εξαίρεση βέβαια και αυτό για τις ΜΚΟ- έρχονται στην αντίληψή μας και σε αυτά τα οποία σας είχαμε πει, κύριε Υπουργέ, από την πρώτη μέρα που μπήκαμε στη Βουλή.

Δύο χρόνια τώρα προσπαθούμε να πείσουμε το ελληνικό Κοινοβούλιο –γιατί ο ελληνικός λαός έχει πειστεί- ότι ο ν.4636/2019, ο οποίος ήρθε για να διορθώσει τα κακώς κείμενα υποτίθεται του κακώς ιδεολογικού ΣΥΡΙΖΑ, ο οποίος έφερε τους παράνομους μετανάστες και γέμισε τη χώρα μας και οι οποίοι έπρεπε να έχουν φύγει και δεν έπρεπε να έχουν έρθει, δεν θα αποδώσει. Αναγκαστήκατε άλλες τέσσερις φορές να φέρετε νομοσχέδια. «Αναμόρφωση διαδικασιών απελάσεων και επιστροφών πολιτών τρίτων χωρών». Και σας ερωτώ, κύριε Υπουργέ: Ποια είναι η αναμόρφωση διαδικασιών απελάσεων και επιστροφών πολιτών τρίτων χωρών;

Ακούστε, το παραμύθι έχει κοντά ποδάρια. Μια φορά, δυο φορές, τρεις φορές το ψέμα, το είχε καταλάβει ο άλλος. Δεν έχει γίνει απολύτως τίποτα. Νομίζω ότι έγινε κατανοητό από όλες τις πτέρυγες, οι οποίες μίλησαν.

Ο κ. Μητσοτάκης μιλώντας προχθές στον κ. Σασόλι -θυμίζω στον Πρόεδρο του Ευρωπαϊκού Κοινοβουλίου- του είπε «Νταβίντ, εγώ δεν συμφωνώ μαζί σου, διότι πλέον η Ελλάδα δεν μπορεί να ζήσει το καθεστώς του 2015».

Βλέπετε λοιπόν, ότι από το 2019 μέχρι σήμερα έχετε κάνει τούμπα και έχετε έρθει στα λόγια της Ελληνικής Λύσης. Γιατί όταν λέει ο Πρωθυπουργός της χώρας και Πρόεδρος της Νέας Δημοκρατίας, όπως και εσείς, κύριε Υπουργέ, ότι «τέλος, κόβω την παράνομη μετανάστευση», πρέπει να μας πει και το πώς. Το πώς είναι το πρόβλημα. Διότι στα λόγια όλοι καλοί είμαστε, κύριε Υπουργέ.

Ξέρετε, βλέπουμε τη διαρροή των ψηφοφόρων σας προς την Ελληνική Λύση. Όσα έχουμε πει έχουν βγει και στην οικονομία και στα κοινωνικά θέματα, στον τομέα της υγείας, στον τομέα της παιδείας, στον τομέα της εθνικής άμυνας. Έρχεται ο κόσμος στοχευμένα και λέει ότι η Ελληνική Λύση ήταν και είναι το μόνο κόμμα, το οποίο λέει αυτά τα οποία θέλει να πει με καθαρό λόγο και προπάντων λογική.

Πρέπει λοιπόν, ο καθένας από εδώ να έχει το σθένος να πει και το πώς θα γίνει αυτό το οποίο εμείς σχεδιάζουμε. Αυτό λείπει, κύριε Υπουργέ, και πρέπει να μας εξηγήσετε το πώς θα γίνει. Ζητά η Ευρωπαϊκή Ένωση -το είπε και ο κ. Ψυχογιός- να αποσυρθεί το νομοσχέδιο σας. Γιατί; Μιλώντας με τον κ. Σχοινά πριν από είκοσι περίπου μέρες, ερχόμενοι με τον Πρόεδρο της Ελληνικής Λύσης, Κυριάκο Βελόπουλο, από τη Σάμο είπε ότι ακόμα δεν έχει ολοκληρωθεί το νομοσχέδιο για την μετανάστευση της Ευρωπαϊκής Ένωσης. Άρα λοιπόν, τώρα γίνεται. Τι θέλει η Ευρωπαϊκή Ένωση; Να βγει πρώτα το δικό της και να το πάρουμε τυπωμένο, έτοιμο για να το εφαρμόσουμε και εμείς; Και το δικό της, ποιο θα είναι; Ποια είναι η λογική δηλαδή, της Ευρώπης, της ενωμένης Ευρώπης απέναντι στην Ελλάδα; Να γίνει η Ελλάδα αποθήκη ψυχών, όπως έχει γίνει μέχρι σήμερα; Γιατί όταν σας είχα ρωτήσει και είχατε πει πως είκοσι πέντε χιλιάδες -το είπε νομίζω ο κ. Καμίνης ή ο κ. Ψυχογιός- φεύγουν στη Γερμανία, καλώς απήντησε η κ. Βούλτεψη ότι αυτοί οι άνθρωποι με καθεστώς βίζας πηγαίνουν τρεις μήνες και γυρνάνε ξανά. Άρα λοιπόν, δεν έχουμε μειώσει τους παράνομους μετανάστες.

Και εδώ είναι τώρα το σπουδαίο, κυρίες και κύριοι συνάδελφοι. Διότι το ψέμα σας έχω πει έχει κοντά ποδάρια. Η Ελλάδα, η ελληνική Κυβέρνηση της Νέας Δημοκρατίας κατά 80% τους έχει δώσει άσυλο. Αυτό θα το καταθέσω στα Πρακτικά, διότι δεν είναι κάτι δικό μου. Ο κ. Μηταράκης λέει και ξαναλέει ότι η Ελλάδα σήμερα δεν βιώνει μεταναστευτική κρίση. Δεν μας λέει όμως αν έχει φύγει και κανένας από αυτούς τους εκατοντάδες, χιλιάδες, εκατομμύρια, δεν ξέρει κανένας πόσοι είναι.

Έχω υποβάλει μία ερώτηση, κύριε Υπουργέ και θέλω σαφή απάντηση, πόσοι ακριβώς μετανάστες υπάρχουν στη χώρα μας, από ποιες χώρες και πόσοι έχουν πάρει άσυλο. Διότι δεν μπορεί να λέει η Ευρώπη ότι το 80% των αιτούντων ασύλου έχουν πάρει άσυλο από την ελληνική Κυβέρνηση και εσείς να λέτε άλλα.

Ανεβάσατε προχθές tweet -και σας ρώτησα και κατά τη διάρκεια των επιτροπών- «βρήκαμε ενενήντα πέντε χιλιάδες άτομα στα νησιά και τώρα είναι πέντε». Οι ενενήντα χιλιάδες που είναι; Οι ενενήντα χιλιάδες έχουν απελαθεί; Έχουν επιστρέψει στις πατρίδες τους; Έχουν φύγει στο εξωτερικό; Και μη μας πείτε ότι αυτοί οι οποίοι έχουν απελαθεί ή έχουν φύγει είναι τρίτων χωρών. Γιατί σας το λέμε καθαρά, ότι το 95% από αυτούς είναι άνθρωποι, οι οποίοι κατευθύνθηκαν προς την Αλβανία. Είναι Αλβανοί.

Άρα λοιπόν, αυτά τα οποία έχετε πει μέχρι τώρα πρέπει να τα ξεκαθαρίσετε. Ξέρετε, οι Χιώτες -είστε από τη Χίο-, οι νησιώτες γενικότερα είναι άνθρωποι περήφανοι, ευθυτενείς, είναι άνθρωποι οι οποίοι λένε την πραγματικότητα. Γιατί εσείς έχετε μάθει και στρίβετε διά του αρραβώνος συνεχώς; Ποιος είναι ο λόγος και δεν λέμε εδώ, μέσα στο ελληνικό Κοινοβούλιο την πραγματικότητα; Αυτό που βιώνει ο Έλληνας.

Έχετε πει ότι δεν έρχονται παράνομοι μετανάστες. Από τη θάλασσα πράγματι έχουν μειωθεί, όχι όμως -σας το είπα και προχθές- γιατί εμείς φυλάμε καλύτερα τα σύνορά μας. Προφανώς, μπορεί να έχει βελτιωθεί, δεν αντιλέγω στο ότι έχει βελτιωθεί η φύλαξη από τα θαλάσσια σύνορα. Όμως ο πολλαπλασιασμός, κύριε Υπουργέ, ο οποίος γίνεται από την ξηρά και κυρίως από τον Έβρο είναι πολλαπλάσιος. Η Τουρκία με τη Βουλγαρία έχουν μπει σε μία συμφωνία. Και νομίζω ότι αυτό πρέπει να το ξεκαθαρίσει ο Πρωθυπουργός και προς τον Βούλγαρο πρωθυπουργό, ώστε να σταματήσει αυτή η συμφωνία μεταξύ Τουρκίας-Βουλγαρίας. Από το τριεθνές μπαίνουν συνεχώς, καθημερινά διακόσιοι, τριακόσιοι, τετρακόσιοι παράνομοι μετανάστες.

Όλα τα sites του Έβρου -τα οποία θα τα καταθέσω- λένε: «Ξέφραγο αμπέλι ο Έβρος». Όλα τα sites. Δεν υπάρχει site που να μην το λέει. «Ξεκίνησε η εισβολή στον Έβρο». «Εκατοντάδες μετανάστες περνούν τα σύνορα». «Τι κάνει η Κυβέρνηση;». «Βίντεο σοκ». «Σύλληψη άνδρα που μετέφερε παράνομα μετανάστες από την Τουρκία στην Ελλάδα στον Έβρο».

Δηλαδή όλοι αυτοί οι άνθρωποι, οι οποίοι είναι κάτοικοι εκεί της περιοχής, λένε πράγματα που δεν υπάρχουν; Ή λένε πράγματα τα οποία τα βλέπουν και τα βιώνουν καθημερινά;

Αυτοί οι άνθρωποι, λοιπόν, που μπαίνουν με την ανοχή και την καθοδήγηση των Βουλγάρων από τα βόρεια σύνορά μας πάνε στην οροσειρά της Ροδόπης και από εκεί στο νομό Ροδόπης, Έβρου κ.λπ., πού πηγαίνουν εν συνεχεία; Προφανώς προς τη Θεσσαλονίκη. Ποιος τους ελέγχει; Κανένας.

Εδώ σας έχω ξαναπεί ότι η αλήθεια δεν κρύβεται. Εάν δείτε τον πολλαπλασιασμό των παράνομων μεταναστών ή κατά την άποψή πλέον της EUROSTAT και των στοιχείων που μας δίνει το 80% αυτών τους έχετε δώσει άσυλο και κυκλοφορούν ελεύθερα. Αν δείτε τι γίνεται στο κέντρο της Αθήνας, θα φρίξετε. Δεν υπάρχει σχεδόν κανένας που να κυκλοφορεί στην Αχαρνών, στη Λιοσίων, στην Πατησίων. Δεν μιλάω για μετά τις 21:00΄. Μετά τις 21:00΄ είναι απαγορευμένο και για άντρες πλέον να κυκλοφορούν. Δεν υπάρχει σχεδόν κανένας Έλληνας. Όλοι αυτοί έρχονται εδώ.

Φτιάχνετε δομές τεράστιες στα νησιά. Γιατί τις φτιάχνετε τις δομές τις τεράστιες; Γιατί στη Σάμο και στη Χίο παίρνετε επιπλέον εκτάσεις να φτιάξετε δομές; Τι συμβαίνει; Τα διακόσια στρέμματα επιπλέον για ποιον λόγο; Δεν σας έφτανε η δομή αυτή στη Σάμο που πήγαμε τις προάλλες με τον Κυριάκο τον Βελόπουλο και μας έφυγε το καφάσι; Το είδαμε και τρομάξαμε.

Και μέσα εκεί βέβαια -το λέτε εδώ- θα υπάρχουν κυλικεία, θα υπάρχουν μαγαζιά, θα υπάρχουν χώροι λατρείας. Λογικό είναι αυτό. Δεν ξέρω πόσους χώρους λατρείας θα φτιάξετε, γιατί υπάρχουν και διαφορετικές θρησκείες και δόγματα. Θα υπάρχουν τράπεζες, μια ολόκληρη πολιτεία. Δηλαδή, σε κάθε νησί από τα πέντε βασικά προγραμματίζεται να υπάρχει μία κωμόπολης τουλάχιστον πέντε έως δέκα χιλιάδων κατοίκων. Γιατί όποιος πάει θα καταλάβει ότι δεν είναι η δομή αυτή για χίλια και για χίλια πεντακόσια άτομα. Αυτή η δομή θα χωράει πάνω από πέντε, έξι χιλιάδες κόσμο.

Άρα από τώρα το προγραμματίζετε. Ξέρετε ότι το πρόβλημα της αφγανικής κρίσης θα έρθει σε λίγο και θα χτυπάει την πόρτα μας. Και εσείς τι θα κάνετε; Μαζί με αυτούς τους ήδη υπάρχοντες εγκλωβισμένους στην πατρίδα μας θα φέρετε και άλλους δεν ξέρω πόσες χιλιάδες.

Η Ευρωπαϊκή Ένωση, κυρίες και κύριοι συνάδελφοι, πρέπει να είμαστε ξεκάθαροι να μην παραμυθιαζόμαστε μόνοι μας, το είπε και ο κ. Καμίνης καθαρά, δεν θέλει άλλους μετανάστες στις χώρες της. Τι θα κάνουμε, δηλαδή;

Άκουσα και το ΚΚΕ που λέει ότι πρέπει να μοιραστούν σε όλες τις χώρες. Μα, αφού δεν θέλει ο άλλος. Σου έχει κλείσει τα σύνορα. Έχει κλείσει, τα έχει κλειδώσει τα σύνορά του. Τι θα κάνετε, κύριε Υπουργέ; Τι θα κάνουμε;

Είναι εδώ ένα, ενάμιση εκατομμύριο, δύο, θα έρθουν άλλα δύο. Τέσσερα εκατομμύρια; Και ο ελληνικός λαός τι θα κάνει; Θα κάθετε να κοιτάει;

Εκτός και εάν πλέον θέλετε να αντικαταστήσετε τους Έλληνες με αλλοδαπούς τρίτων χωρών, εάν θέλετε να αλλάξετε τα πάντα, εάν από έθνος θέλετε να το κάνετε ένα κράτος πολυπολιτισμικό, το οποίο μπορεί να έρχεται ο καθένας από όπου θέλει χωρίς χαρτιά να δηλώνει ό,τι όνομα θέλει, ό,τι ηλικία θέλει και να εγκαθίσταται εδώ στην Ελλάδα. Διότι δεν γίνεται διαφορετικά. Ταυτότητες δεν έχουν. Λογικό. Χάνονται. Μπορεί να τις πετάνε. Δεν ξέρω τι κάνουν. Χαρτιά νομιμοποιητικά δεν μπορεί να πάρουν από τις χώρες τους. Τι θα γίνει;

Η τρομοκρατία είναι εδώ, όχι στην πατρίδα μας, γενικότερα στην Ευρώπη. Η Ευρώπη, κύριε Υπουργέ, φοβάται τρομοκρατικό χτύπημα αυτήν τη στιγμή. Το ίδιο κάνει και η Αμερική. Το ίδιο κάνουν και άλλες χώρες. Εμείς θα έχουμε μέσα στη χώρα μας ανθρώπους τους οποίους δεν τους γνωρίζουμε καν;

Γιατί ξέρετε στο άρθρο 1 έχετε προσθέσει ένα εδάφιο -και σας είχα ρωτήσει κιόλας- το οποίο λέει ότι απαγορεύεται η είσοδος στη χώρα όταν για κάποιον υπάρχει υπόνοια για συμμετοχή σε τρομοκρατικές και εξτρεμιστικές οργανώσεις ή ελλιπής αιτιολογία επίσκεψης στη χώρα ή έλλειψη χρηματικού ποσού που μπορεί να δικαιολογήσει μέρες παραμονής.

Δεν το κατάλαβα αυτό. Δηλαδή έρχονται αυτοί και τους ρωτάμε: «Είστε μέλος τρομοκρατικής οργάνωσης;» Έρχεται κανένα χαρτί το οποίο μας το λέει; Άλλο εάν θα έρθει από την Ιντερπόλ κανένα χαρτί ότι ο τάδε καταζητείται.

Πώς δηλαδή το βάζετε αυτό; Και θα κοροϊδέψετε ποιον; Τον εαυτό σας. Αυτά τα πράγματα δεν γίνονται, λογικά δεν γίνονται.

Γιατί τα κάνετε; Φοβάστε. Αυτό είναι το πρόβλημα το δικό σας, κύριε Υπουργέ, και θα το πω ευθέως. Γι’ αυτό και εξαντλήσατε όλο το οπλοστάσιο -κυρίως ο Πρωθυπουργός- στον ανασχηματισμό, τον δήθεν ανασχηματισμό που κάνατε με το δεξιό σας κομμάτι. Και τους τρεις Βουλευτές και τον Βορίδη και τον Άδωνι και τον Πλεύρη τους έχετε πρωτοκλασάτους Υπουργούς. Γιατί τους κάνατε πρωτοκλασάτους και τους τρεις;

Θα σας πω εγώ γιατί. Διότι φοβάστε τις διαρροές προς την Ελληνική Λύση. Όλες επανακατευθύνονται στοχευμένα στην Ελληνική Λύση. Από την μια κυνηγάει το κράτος τον Βελόπουλο, ρίχνοντας του πρόστιμα συνέχεια και πηγαίνοντας και κάνοντας ελέγχους στις εταιρίες του για να τον τσακίσει οικονομικά και από την άλλη εσείς βάζετε ανάχωμα τους τρεις υποτίθεται του πατριωτικού χώρου για να ανακόψουν εμάς.

Μα, ο κόσμος έχει καταλάβει πλέον τι συμβαίνει. Δεν πρόκειται να γίνει αυτό σε καμμία περίπτωση και μετά τις εκλογές θα δείτε την Ελληνική Λύση με διψήφιο νούμερο εδώ μέσα και θα τρίβετε τα μάτια σας.

ΜΚΟ. Πόσες φορές το είχαμε πει; Έκανα ερώτηση προς τις εισαγγελίες. Καμμία, κύριε Υπουργέ, εισαγγελία δεν έχει ασκήσει καμμία ποινική δίωξη εναντίον καμμιάς ΜΚΟ. Έρχεται τώρα και το Κομμουνιστικό Κόμμα και λέει να απεμπλακούν οι ΜΚΟ. Μάλιστα. Εσείς τι έχετε κάνει; Βάζετε στο παιχνίδι και τις ΜΚΟ με τον νόμο πλέον να συνεργάζονται με το Λιμενικό και το Λιμενικό να τους δίνει την άδεια να πηγαίνουν να κάνουν διασώσεις.

Δεν κατάλαβα. Θα υποκαταστήσουμε τα όργανα του κράτους, το Λιμενικό με τις μη κυβερνητικές οργανώσεις; Τι τις θέλετε και δεν τις ξηλώνετε να τελειώνουμε; Από εκεί δεν ξεκίνησε το κακό; Εσείς δεν είπατε μόνος σας εδώ τόσες φορές ότι οι ΜΚΟ ευθύνονται; Για να μας πείτε ποιες είναι οι ΜΚΟ ελληνικές ή διεθνείς που είναι καλές ΜΚΟ, ονομαστικά, μία, δυο, τρεις, να ξέρουμε και εμείς ποιες είναι. Διότι καμμιά από τις εισαγγελίες δεν έχει ασκήσει ποινική δίωξη, παρ’ όλο που είχαν έρθει προ γεγονότων τα οποία ήταν ποινικά κολάσιμα.

Για τις τροπολογίες θα μιλήσω και στη δευτερολογία μου, αλλά θα μιλήσει και ο Κοινοβουλευτικός μας Εκπρόσωπος.

Καλά μία τροπολογία, κύριε Υπουργέ, αυτή του Υπουργείου Υγείας είναι να ντρέπεσαι. Θα υποκαταστήσουν νέοι, λέει, προσλήψεις ορισμένου χρόνου γιατροί νοσηλευτές τους ανθρώπους, τους οποίους πετάτε στον δρόμο. Αποφασίζω και διατάσσω. Δεν υπάρχει χειρότερο πράγμα. Και ανάθεση, λέει, σε ιδιώτες, το έργο το οποίο κάνουν τα νοσοκομεία. Μα, όλα τα νοσοκομεία αυτήν τη στιγμή έχουν πρόβλημα. Το Ρέθυμνο δεν έχει ΜΕΘ, δεν έχει προσωπικό.

Και να σας πω και κάτι άλλο, κύριε Υπουργέ. Και θέλω να το πείτε και να το ακούσει και ο κ. Πλεύρης τώρα που ανέλαβε το Υπουργείο Υγείας, μπας και κάνει τίποτα. Και το λέω και στον γιατρό, τον κ. Καπραβέλο, τον διευθυντή της ΜΕΘ του νοσοκομείου «Παπανικολάου», ο οποίος κάθε μέρα βγαίνει και κλαψουρίζει στην τηλεόραση. Από τον Απρίλιο είναι έτοιμη η ΜΕΘ, δεκαοκτώ κρεβάτια, η δωρεά της κ. Αγγελοπούλου του «ΑΘΗΝΑ 2021» προς το νοσοκομείο «Παπανικολάου». Ξέρετε τι θέλει από τον Απρίλιο; Θέλει δέκα γιατρούς και σαράντα νοσηλευτές για να ενεργοποιηθεί. Έτοιμη είναι.

Και έρχεται και λέει: «Δεν έχω ΜΕΘ. Στο 67% είναι οι ΜΕΘ». Και τι έχεις κάνει, ρε γιατρέ, που μου βγαίνεις στα κανάλια κάθε μέρα; Πότε δουλεύετε εσείς; Πότε δουλεύουν; Να κάτσουν να δουλέψουν. Δεκαοκτώ κρεβάτια στο νοσοκομείο «Παπανικολάου» είναι έτοιμα από τον Απρίλιο.

Είναι Σεπτέμβριος, κυρία Βούλτεψη, και ξέρω πόσο ευαίσθητη είστε σε αυτά. Να πάνε να δουλέψουν, λοιπόν, και το Υπουργείο Υγείας και τα νοσοκομεία. Όχι να βγαίνουν στα κανάλια και να λένε: «Δεν έχω ΜΕΘ». Υπάρχουν ΜΕΘ, ορίστε δεκαοκτώ κρεβάτια στη Θεσσαλονίκη, αχρηστευμένα, κλειδωμένα. Ντροπή! Τους βλέπει τους σιχαίνεται ο κόσμος. Βγαίνουν και κλαψουρίζουν ότι δεν έχουν το ένα και δεν έχουν το άλλο. Και τι έχεις κάνει για να έχεις;

Η Ελληνική Λύση θα καταψηφίσει το νομοσχέδιο αυτό το οποίο δεν προσθέτει τίποτα, δεν φτιάχνει τίποτα και δεν πρόκειται κι αυτό να εφαρμοστεί, διότι είναι ένα νομοσχέδιο σαν όλα τα άλλα του Υπουργείου Μετανάστευσης. Το γιατί και το πώς θα γίνει είναι το θέμα. Το πώς θα γίνει σας το είχαμε πει. Δεν το υλοποιήσατε την πρώτη φορά. Ο φράχτης στον Έβρο τριάντα οκτώ χιλιομέτρων κοστίζει αυτή τη στιγμή τρεις φορές πάνω από αυτό που είχαμε κάνει την πρόταση και την είχαμε καταθέσει στο Υπουργείο σας, κύριε Υπουργέ, των ογδόντα έξι χιλιομέτρων από το τέλος του 2019. Ο φράκτης δεν έπρεπε να ξεκινήσει από το Αινήσιο Δέλτα. Επειδή την ξέρω καλά την περιοχή. Έπρεπε να ξεκινήσει από το Τρίγωνο Κάραγατς από πάνω, από το τριεθνές προς τα κάτω. Αλλά άλλα κάνετε, άλλα σας λέμε και προσπαθείτε να τα μπαλώσετε και λάθος τα μπαλώνετε.

Εμείς λέμε στον ελληνικό λαό να ξυπνήσει το 55% που κάθεται στο σπίτι του κάθε φορά που έχουμε εκλογές και δεν ψηφίζει, να δει τα προγράμματα, να δει τι λένε τα κόμματα και να τρέξει στις κάλπες. Γιατί έτσι όπως πάμε η Ελλάδα καταστρέφεται και καταστρέφεται ολοσχερώς.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Αντώνιος Μυλωνάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την κ. Φωτεινή Μπακαδήμα από το ΜέΡΑ25.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ, κύριε Πρόεδρε.

Κύριοι Υπουργοί και κυρία Υπουργέ, συζητούμε ένα ακόμη νομοσχέδιο του Υπουργείου Μετανάστευσης και Ασύλου με θέμα την αναμόρφωση των διαδικασιών απελάσεων και επιστροφών πολιτών τρίτων χωρών, προσέλκυση επενδυτών, αλλά και των ψηφιακών ομάδων κι ένα νομοσχέδιο που γενικότερα έρχεται να νομοθετήσει και να προσεγγίσει το θέμα των αδειών διαμονής, των διαδικασιών χορήγησης διεθνούς προστασίας, που αποτελείται από επτά κεφάλαια και σαράντα τέσσερα άρθρα.

Είναι ένα νομοσχέδιο που σίγουρα έρχεται να συζητηθεί σε μία δύσκολη στιγμή σε παγκόσμιο επίπεδο, μία στιγμή που μια νέα κρίση στο Αφγανιστάν είναι δεδομένο πως θα ακουμπήσει και θα έρθει να αγγίξει και την Ευρώπη. Ήδη έχει ξεκινήσει συζήτηση για τις μεταναστευτικές ροές που θα έρθουν προς την Ευρώπη και προς τη χώρα μας, γιατί είμαστε το άκρο της Ευρώπης που προσεγγίζουν οι περισσότεροι άνθρωποι, πρόσφυγες και μετανάστες, με στόχο να έρθουν στην Ευρώπη.

Είναι ένα νομοσχέδιο που έρχεται να χτίσει και να μεγαλώσει το οικοδόμημα ξενοφοβίας και μισανθρωπισμού που έχει χτίσει με ευλαβική πίστη και με άοκνη προσπάθεια όλο αυτό το διάστημα η Νέα Δημοκρατία. Φυσικά είναι ένα νομοσχέδιο που έρχεται όπως θα περιμέναμε όλοι να αυστηροποιήσει ακόμη περισσότερο το πλαίσιο παροχής ασύλου σε κατοίκους τρίτων χωρών.

Ουσιαστικά έχουμε μία εκ των υστέρων νομιμοποίηση των παράνομων πρακτικών που υιοθετούνται και από τις ελληνικές αρχές στο πλαίσιο μιας ρατσιστικής και εξόχως ξενοφοβικής πολιτικής που έχει υιοθετήσει η Κυβέρνηση της Νέας Δημοκρατίας επενδύοντας στα πιο ταπεινά ένστικτα της ελληνικής κοινωνίας, ενισχύοντας τα ξενοφοβικά αντανακλαστικά του πιο ακραίου κομματιού του εκλογικού της ακροατηρίου.

Σίγουρα ακούμε κάθε μέρα πως δεν θα γίνουν εκλογές ακόμη, όμως η Νέα Δημοκρατία νομοθετεί με το βλέμμα σε μία ακροδεξιά δεξαμενή ψηφοφόρων. Αυτός είναι ο στόχος της. Θέλει να προσεγγίσει και να κρατήσει το συγκεκριμένο κοινό και αυτό το κάνει με τον τρόπο που εκείνη φυσικά κρίνει βέλτιστο και πλέον επικερδή νομοθετώντας σε βάρος όχι μόνο των συμπολιτών μας, αλλά και σε βάρος όλων αυτών των ανθρώπων που ρισκάρουν τη ζωή τους και φεύγουν από τις χώρες τους. Δεν το κάνουν για να έρθουν ούτε για να περάσουν καλά στην Ευρώπη ούτε για να κάνουν διακοπές. Το κάνουν γιατί πρέπει να αφήσουν τις χώρες τους. Το κάνουν για να αναζητήσουν ένα καλύτερο αύριο για τις οικογένειές τους, για τους ίδιους, για τα παιδιά τους.

Ταυτόχρονα, λοιπόν, η στόχευση της Νέας Δημοκρατίας έχει αυτόν ακριβώς τον ρόλο, να αυστηροποιήσει ακόμη περισσότερο το νομικό πλαίσιο και να το κάνει όσο πιο εχθρικό γίνεται προς εκείνους που έχουν πραγματική ανάγκη, με το ελληνικό κράτος να κάνει ό,τι μπορεί με σκοπό να ξεφορτωθεί νομότυπα όσους πρόσφυγες έρχονται στη χώρα μας.

Παράλληλα, όμως, καλοδέχεται, δέχεται με ανοιχτές αγκάλες και διευκολύνει πολίτες τρίτων χωρών που -το έχουμε ξαναδεί και το έχουμε συζητήσει ξανά- έχουνε φουσκωμένους, επιτρέψτε μου την έκφραση, τραπεζικούς λογαριασμούς. Είναι οι επενδυτές που επιδιώκουμε να προσεγγίσουμε. Φυσικά αποδεικνύει η Νέα Δημοκρατία με αυτή της τη λογική και με αυτόν τον τρόπο νομοθέτησης και ιδεολογικής τοποθέτησης πως στην δική της αντίληψη επικίνδυνος ξένος είναι μόνο ο φτωχός ξένος. Για τον πλούσιο ξένο είναι όλα ανοιχτά, όλα μπορούν να γίνουν, όλα μπορούν να νομοθετηθούν. Στο φαντασιακό της θεωρεί πως μπορεί να προσελκύσει ξένους υπηκόους ανώτερων οικονομικών στρωμάτων, δίνοντάς μας ένα ακόμη δείγμα γραφής για το πώς ερμηνεύει η Κυβέρνηση του Κυριάκου Μητσοτάκη τις ξένες επενδύσεις που υποσχέθηκε να γεμίσει τη χώρα μας.

Κυρίες και κύριοι συνάδελφοι, οι νεοεισερχόμενοι στα νησιά του ανατολικού Αιγαίου και στον Έβρο κατά κανόνα υπάγονται σε διαδικασίες υποδοχής και ταυτοποίησης και παραπέμπονται από την υπηρεσία υποδοχής και ταυτοποίησης στη διαδικασία ασύλου κατόπιν υποβολής σχετικής αίτησης. Αποκτούν δε το καθεστώς του αιτούντος άσυλο και το συνακόλουθο δικαίωμα παραμονής στο ελληνικό έδαφος με μόνη την υποβολή της αίτησης, ήτοι την προφορική ή γραπτή έκφραση της βούλησης να αιτηθούν διεθνή προστασία, η οποία δεν απαιτεί καμμία διοικητική διατύπωση. Κατά συνέπεια δεν εφαρμόζονται οι διατάξεις περί απέλασης όπως αυτές προβλέπονται στο άρθρο 76 του ν.3386/2005 ή επιστροφής όπως αυτές προβλέπονται στον ν.3907/2011, αλλά οι διατάξεις του ν.4636/2019 εφόσον δεν συντρέχει στο πρόσωπο τους η προϋπόθεση της παράνομης παραμονής.

Δεν μπορούμε να θεωρούμε πως όλοι αυτοί οι άνθρωποι, όλοι αυτοί που είδαμε να κρέμονται από αυτοκίνητα, από αεροπλάνα, που προσπαθούν να φύγουν από τη λαίλαπα και από την καταστροφή που έρχεται να ισοπεδώσει για ακόμη μία φορά τη χώρα τους, το Αφγανιστάν είναι ένα παράδειγμα, αλλά δεν είναι το μοναδικό, θα έρθουν εδώ γιατί στόχος τους ήταν να έρθουν να μείνουν στην Ελλάδα. Δεν είναι αυτός ο στόχος τους. Ο στόχος τους είναι να γλιτώσουν τις ζωές τους.

Κι εμείς οφείλουμε να κατανοήσουμε ότι δεν είμαστε ο τελικός σταθμός. Είμαστε ένας σταθμός. Ο τελικός σταθμός είναι ένα καλύτερο αύριο. Οφείλουμε, λοιπόν, να βοηθήσουμε πιέζοντας και τους εταίρους μας να δεχτούν πως πραγματικά η Ελλάδα δεν μπορεί να είναι ούτε ο δεσμοφύλακας ούτε ο δέσμιος αυτών των ανθρώπων. Θα πρέπει να αναγνωρίσουμε, να πιέσουμε, να καταλάβουμε όλοι μας πως η προσφυγική ανθρωπιστική κρίση έχει μία πανευρωπαϊκή και διεθνή διάσταση. Ως τέτοια θα πρέπει να θεραπευτεί. Γι’ αυτό και θα πρέπει να υπάρξει ένας ορθός διαμερισμός των προσφύγων σε ολόκληρη την Ευρώπη.

Η λογική του εγκλωβισμού την οποία συνεχίζει να υπηρετεί η Κυβέρνηση της Νέας Δημοκρατίας, δυστυχώς, θα μας οδηγήσει σε πολύ άσχημες εικόνες.

Είδαμε ήδη το προηγούμενο διάστημα ΜΑΤ και δυνάμεις καταστολής να χτυπούν συμπολίτες μας οι οποίοι αντιδρούσαν στη δημιουργία των νέων ελεγχόμενων, όπως λέει η Κυβέρνηση, δομών -δομών φυλακών λέμε εμείς- στις περιοχές τους. Την ίδια στιγμή, αρνείται με μεγάλο σθένος να ακούσει τους πολίτες που ζουν στις περιοχές αυτές, που βιώνουν κάθε μέρα το πρόβλημα, οι οποίοι από την πρώτη στιγμή, δείχνοντας τον ανθρωπισμό και την αλληλεγγύη τους, βοήθησαν, στήριξαν, διέσωσαν σε πάρα πολλές περιπτώσεις τους ανθρώπους αυτούς. Σε αυτούς, λοιπόν, τους κατοίκους η Κυβέρνηση της Νέας Δημοκρατίας γυρίζει την πλάτη και δεν δέχεται να τους ακούσει για να δει πώς θα πρέπει πραγματικά να τους βοηθήσει και να τους στηρίξει -να τους στηρίξουμε όλοι μας- ώστε να μπορέσουν να αποφορτιστούν από τη διαχείρισή της προσφυγικής κρίσης.

Οφείλουμε να ακούμε τους πολίτες, εκείνοι το έχουν στην πόρτα τους το φαινόμενο, εκείνοι διασώζουν τους ανθρώπους που πνίγονται μέσα σε βάρκες μεσοπέλαγα. Δεν μπορούμε να θεωρούμε πως η μοναδική λύση είναι να χτίσουμε μεγαλύτερες φυλακές ψυχών και σωμάτων, επιβαρύνοντας ακόμη περισσότερο τις τοπικές κοινωνίες.

Περνάω τώρα στον χρόνο που έχω σε κάποια από τα βασικότερα και πιο προβληματικά, σύμφωνα με εμάς, σημεία του νομοσχεδίου. Βλέπουμε σε αρκετά άρθρα τις συντμήσεις προθεσμιών που αφορούν τη διαδικασία ασύλου. Ενδεικτικά να αναφέρω πως με τις προβλέψεις του τρίτου άρθρου μειώνεται δραστικά ο χρόνος που δίδεται για οικειοθελή αποχώρηση υπηκόων τρίτης χώρας. Πιο χαρακτηριστική περίπτωση είναι αυτή της δεύτερης παραγράφου του άρθρου 22 του ν.3907/2011 από το ένα έτος στις εκατόν είκοσι ημέρες, μία πρόβλεψη που είναι δεδομένο πως θα εμποδίσει τη διασφάλιση των βιοτικών σχέσεων των ενδιαφερομένων, αλλά και της φοίτησης των τέκνων σε σχολείο, με αποτέλεσμα να έχουμε με τη σύντμηση της προθεσμίας τη βίαιη ανατροπή όλων των βιοτικών δεδομένων, γεγονός που συνεπάγεται μία δυσχερώς επανορθώσιμη βλάβη.

Το άρθρο 5 έρχεται να θέσει μια προθεσμία τριάντα ημερών για την προσφυγή κατά των αποφάσεων επιστροφής, ένα όριο που δεν υπήρχε, δεν είχε προβλεφθεί έως τώρα.

Με το έβδομο άρθρο έχουμε την πρόβλεψη πως στην περίπτωση αίτησης για παράταση προθεσμίας οικειοθελούς αποχώρησης στην περίπτωση που οι υπηρεσίες δεν απαντήσουν εντός της προθεσμίας θεωρείται πως η αίτηση έχει απορριφθεί. Είναι δεδομένο πως έτσι ανοίγει η «κερκόπορτα» μιας συσσώρευσης αρνητικών αποφάσεων που θα γίνεται μέσω της σιωπηρής απόρριψης. Άρα ανοίγει διάπλατα ο δρόμος για μαζικές απελάσεις ακόμη και ανθρώπων που θα έπρεπε να πάρουν το καθεστώς του ασύλου, μόνο και μόνο γιατί δίνεται η δυνατότητα στις υπηρεσίες να μην απαντήσουν, χάνοντας την προθεσμία.

Πάμε στο όγδοο άρθρο, ένα άρθρο που αφορά τις επιδόσεις αδειών διαμονής, απορριπτικών αποφάσεων, ανακλίσεων διαμονής κ.λπ.. Εδώ έχουμε την προσπάθεια μετακύλισης της ευθύνης της ουσιαστικής παράδοσης, άρα και της γνώσης της απόφασης, στον ίδιο τον ενδιαφερόμενο.

Το ενδέκατο άρθρο πραγματικά αφορά ένα φαινόμενο της εποχής μας. Θα συμφωνήσω σε αυτό με συναδέλφους που ως τέτοιο το προσέγγισαν πριν από μένα. Αφορά τους ψηφιακούς νομάδες. Ως τέτοιοι νοούνται όσοι έχουν τη δυνατότητα να εργάζονται εξ αποστάσεως και να παρέχουν τις υπηρεσίες σε εργοδότες εκτός Ελλάδας. Σε αυτούς δίνεται η δυνατότητα παραμονής στη χώρα μας μαζί με τις οικογένειές τους με ένα πλαίσιο περιορισμένων προϋποθέσεων. Μία από αυτές και ίσως η βασικότερη είναι η απόδειξη κατοχής επαρκών πόρων του ύψους των 3.500 ευρώ μηνιαίως, ώστε να μπορεί να αποδειχθεί ότι μπορούν να στηρίξουν τη ζωή τους και τα έξοδά τους στη χώρα μας.

Προχωρώντας, πάμε στο άρθρο 16, ένα άρθρο που για μας είναι ένα εξαιρετικά προβληματικό άρθρο. Αφορά στις περιπτώσεις ανάκλησης και άρνησης ανανέωσης του καθεστώτος του πρόσφυγα και έρχεται να προσθέσει στις προβλέψεις πως οι αρχές δεν χορηγούν καθεστώς πρόσφυγα όταν ακόμη δεν έχει ληφθεί απόφαση χορήγησης με την προσθήκη να αφορά στις περιπτώσεις της παραγράφου 4 του άρθρου 14 του ν.4636/2019 που προβλέπει την ανάκληση ή άρνηση ανανέωσης του καθεστώτος πρόσφυγα που έχει ήδη χορηγηθεί. Λύνονται έτσι τα χέρια της Κυβέρνησης ώστε να μπορέσει να ανατρέψει ήδη ειλημμένες αποφάσεις απόδοσης του προσφυγικού στάτους σε μετανάστες.

Το άρθρο 17 έρχεται να προσθέσει την πρόβλεψη για επιβολή προστίμου ύψους 150 ευρώ σε περίπτωση εκπρόθεσμης αίτησης ανανέωσης άδειας διαμονής δικαιούχου διεθνούς προστασίας, τη στιγμή μάλιστα που μόνο η εκπρόθεσμη υποβολή αίτησης ανανέωσης δεν θεμελιώνει την απόρριψη αυτής. Η πρόβλεψη της επιβολής αυτού του προστίμου εισάγει μία πρόσθετη προϋπόθεση, που είναι δεδομένο πως από τη μία υπονομεύει την προστασία που παρέχουν οι ευρωπαϊκές οδηγίες για την αναγνώριση και για το άσυλο, αλλά είναι δεδομένο πως θα δημιουργήσει πολλά προβλήματα κατά την εφαρμογή της και σε κάθε περίπτωση θα δυσκολέψει ακόμη περισσότερο την όλη διαδικασία.

Θα σταθώ κλείνοντας σ’ ένα άρθρο για το οποίο έγινε εκτενής συζήτηση στο πλαίσιο των συνεδριάσεων της επιτροπής μας, στο άρθρο 40. Το συγκεκριμένο άρθρο είναι ένα από τα πιο σημαντικά, καθώς επιχειρεί να θέσει και να ορίσει τις προϋποθέσεις για τη δραστηριοποίηση ελληνικών και διεθνών εθελοντικών οργανώσεων, οργανώσεων της Κοινωνίας των Πολιτών και μη κυβερνητικών οργανώσεων σε χώρο αρμοδιότητας του Λιμενικού Σώματος και της Ελληνικής Ακτοφυλακής. Επιχειρείται να περιοριστεί η δράση όλων αυτών, οι επιδιώξεις των οποίων είναι ριζικά διαφορετικές απ’ αυτές που φαίνεται να έχει το Λιμενικό Σώμα -ή μάλλον εκείνοι που δίνουν τις εντολές στο Λιμενικό Σώμα- καθώς είναι πλέον γνωστό πως έχουμε επιχειρήσεις επαναπροωθήσεων, μια τακτική που η Κυβέρνηση αρνείται, αλλά φαίνεται να την υιοθετεί πλήρως.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ για ένα λεπτό την ανοχή σας, κύριε Πρόεδρε.

Όπως είπα, βλέπουμε μια συνειδητή πορεία προς την αυστηροποίηση, μία πορεία που κλιμακώνεται νομοσχέδιο-νομοσχέδιο, λιθαράκι-λιθαράκι, τόσο επιχειρησιακά όσο και νομοθετικά.

Ποιοι, όμως, είναι αυτοί που απειλούν, που ετοιμάζονται να «εισβάλουν» στη χώρα μας; Αν προσπαθήσουμε να δώσουμε την απάντηση, θα δούμε πως πραγματικά είναι μία απάντηση αποκαρδιωτική για το επίπεδο του ανθρωπισμού και του πολιτισμού μας. Αυτοί που βαφτίζονται από ορισμένους ως αιμοσταγείς εισβολείς είναι οι απελπισμένοι άνθρωποι που είδαμε και συνεχίζουμε να βλέπουμε να προσπαθούν να φύγουν, να γλυτώσουν. Είδαμε μητέρες να δίνουν τα παιδιά τους σε στρατιώτες για να μπορέσουν να φύγουν από το Αφγανιστάν, είδαμε παιδιά να κλαίνε αναζητώντας τους γονείς τους που τους έχασαν στην προσπάθειά τους να γλιτώσουν. Αυτούς, λοιπόν, η κυβερνώσα παράταξη τους βαφτίζει «εισβολείς», από τους οποίους θα πρέπει να προφυλαχθούμε και να προστατευτούμε.

Δυστυχώς, βλέπουμε τη λογική της αποτροπής των δυστυχισμένων από τους οποίους πρέπει να προστατευτούμε να γιγαντώνεται και να μεγαλώνει στην Ευρωπαϊκή Ένωση, μία Ένωση που θα μπορούσε να βοηθήσει και να στηρίξει έμπρακτα όλους αυτούς.

Ως ΜέΡΑ25 έχουμε στηλιτεύσει από την πρώτη στιγμή την προσπάθεια της Κυβέρνησης της Νέας Δημοκρατίας να αυστηροποιήσει το πλαίσιο μόνο και μόνο για να γίνει αρεστή σε μία συντηρητική Ευρωπαϊκή Ένωση, μόνο και μόνο για να δεχτεί ένα «χτύπημα στην πλάτη» και ένα «μπράβο». Δεν θα συναινέσουμε ούτε θα γίνουμε βοηθοί σας και συμπαραστάτες σ’ αυτή την προσπάθεια. Γι’ αυτό και θα καταψηφίσουμε το συγκεκριμένο νομοσχέδιο, όπως θα καταψηφίζουμε και όλα τα νομοσχέδια που θα φέρνετε, νομοσχέδια που θα διέπονται από μισανθρωπισμό και ξενοφοβία.

Οφείλουμε να βοηθήσουμε τις τοπικές κοινωνίες. Οφείλουμε να ακούσουμε τους συμπολίτες μας, αλλά και να ψάξουμε να βρούμε όλοι βαθιά μέσα μας τον ανθρωπισμό που θέλω να πιστεύω πως έχουμε.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εγώ ευχαριστώ.

Τον λόγο έχει ο τέως Πρόεδρος της Βουλής κ. Νίκος Βούτσης.

**ΝΙΚΟΛΑΟΣ ΒΟΥΤΣΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, δεν μπορώ παρά να ξεκινήσω εκφράζοντας τη βαθιά μου συγκίνηση για την απώλεια του μεγάλου, του οικουμενικού μας Μίκη Θεοδωράκη, που οι μουσικές του καταθέσεις για δεκαετίες ακούστηκαν από όλους τους Έλληνες, τραγουδήθηκαν από την μεγάλη πλειοψηφία των Ελλήνων και ακούστηκαν ενδεχομένως και από τη μεγάλη πλειοψηφία στην οικουμένη από λαούς που εμπνεύστηκαν από αυτές τις μουσικές καταθέσεις.

Θέλω να εκφράσω, επίσης, την δικιά μου κατάθεση -διότι καθένας έχει τη μνήμη του- για το ότι υπήρξε έμπνευση και στους αγώνες στη χώρα μας από τα τραγούδια του Μίκη, για κάποιους από μας παλαιότερους που τα τραγουδήσαμε και στα κάγκελα του Πολυτεχνείου.

Η Βουλή αυτονόητα είχε συνδράμει όταν ζητήθηκε στο να γίνουν οι δύο τελευταίες εμβληματικές, πολύ μεγάλες εκδηλώσεις με την παρουσία του Μίκη στο Μέγαρο Μουσικής και η πολύ μεγάλη εκδήλωση στο Παναθηναϊκό Στάδιο. Ήταν μία αυτονόητη στήριξη μέσα από την προσπάθεια τότε που είχε κάνει ο Γιώργος Λιάνης.

Κυρίες και κύριοι συνάδελφοι, θέλω ευθέως να πω ότι το παρόν νομοσχέδιο, όπως είπε ο ίδιος ο εισηγητής της Νέας Δημοκρατίας –γι’ αυτό από την πλευρά μου δεν θέλω να προσθέσω ψηφίδες στην εξαιρετική αποδόμηση θα έλεγα που έγινε από πλευράς του εισηγητού του ΣΥΡΙΖΑ σημείο προς σημείο, αλλά και από πλευράς και άλλων εισηγητών, της κ. Μπακαδήμα τώρα, του κ. Καμίνη, της κ. Κομνηνάκα, πάνω στα επιμέρους άρθρα αυτού του νομοσχεδίου- είναι μία πολιτική πράξη για ένα νέο, θεσμικό, πιο αυστηρό πλαίσιο στη διαχείριση του μεταναστευτικού. Είναι, δηλαδή, μια θεσμική θωράκιση μέσα από ένα πλέγμα διατάξεων για την αποτροπή σε σχέση με τα παρόντα και μέλλοντα προβλεπόμενα κύματα προσφύγων και μεταναστών. Άρα, εγώ δεν έχω επ’ αυτού να προσθέσω κάτι για να καταδείξω αυτή την κατεύθυνση της πολιτικής.

Θα μιλήσω θέτοντας κάποια πολιτικά ζητήματα, κατά τη γνώμη μου πολύ σοβαρά, που θα πρέπει να ληφθούν υπ’ όψιν και από την παρούσα Κυβέρνηση και απ’ όλους μας. Έχουμε αντιληφθεί σε ποια εποχή ζούμε; Έχουμε αντιληφθεί ότι θα πολλαπλασιαστούν –ο κ. Καμίνης μίλησε απλά για έξαρση- τα κύματα μεταναστών και προσφύγων από συγκεκριμένες αιτίες, όπως παραδείγματος χάριν από την κλιματική κρίση;

Υπάρχουν αναλύσεις για δεκάδες εκατομμύρια περιβαλλοντικούς, κλιματιστικούς δηλαδή, μετανάστες που θα υπάρξουν από χώρες λόγω της κλιματικής κρίσης το αμέσως προσεχές διάστημα, από την πείνα, την εξαθλίωση, από εμφύλιες διαμάχες πολύ σοβαρές που σοβούν και βεβαίως, από ένοπλες παρεμβάσεις που έχουν υπάρξει από εξωγενείς δυνάμεις και από πολέμους που έχουν προκληθεί.

Έρχεται αυτό το νομοσχέδιο από την Κυβέρνηση την ίδια ώρα που ο Πρόεδρος των Ηνωμένων Πολιτειών, ο κ. Μπάιντεν και δημοσιολογούντες στο διεθνές επίπεδο κάνουν αυτοκριτικές τη μία μετά την άλλη για τη σειρά των πολέμων που τα τελευταία είκοσι πέντε-τριάντα χρόνια εξαπολύθηκαν. Υπήρξαν παρεμβάσεις, επεμβάσεις, πολεμικές συγκρούσεις, οι περισσότερες χωρίς αποτέλεσμα, παρά μόνο δημιούργησαν επιπλέον κύματα προσφύγων μεταναστών. Υπάρχει, λοιπόν, μία τέτοια αυτοκριτική διάθεση μέσα και στην φάση της ήττας που υπέστησαν οι δυνάμεις που παρέμειναν στο Αφγανιστάν τελευταία.

Από την πλευρά μας -είτε μέσω του ΝΑΤΟ είτε αυτονόμως σε κάποιες από αυτές τις παρεμβάσεις, στις πιο σπουδαίες από αυτές, είχαμε παρουσία ως χώρα- δεν βλέπουμε την ευθύνη που υπάρχει. Διότι υπάρχει μια ευθύνη στα αποτελέσματα. Λέμε mea culpa, πήγα, είχα τόσες απώλειες εκεί, τους αφήνω, θα υπάρξουν μερικοί εμφύλιοι από δω και πέρα. Αυτό που θα παραχθεί από τον κόσμο που φεύγει τρέχοντας με τα παιδάκια του ζαλωμένος, όπως λέμε, ποιος θα το κατανείμει; Ποιος θα το εισπράξει; Πού πηγαίνουν οι διεθνείς συμβάσεις;

Κυρία και κύριοι υπουργοί, κυρίες και κύριοι συνάδελφοι, ήμουν παρών ως Πρόεδρος της Βουλής τότε σε τρεις μεγάλες συζητήσεις που έγιναν στο επίπεδο των προέδρων των κοινοβουλίων στην Ευρώπη γι’ αυτά τα ζητήματα. Σε μία μάλιστα από αυτές στο Στρασβούργο και στην άλλη στην Μπρατισλάβα είχε δοθεί στην Ελλάδα ο τιμητικός ρόλος του εισηγητή με απέναντι τον Ούγγρο, δηλαδή την άλλη άποψη για το προσφυγικό-μεταναστευτικό.

Πραγματικά, έμεινα κατάπληκτος από το πόσο μικρόθωρα και πόσο υποκριτικά η πλειοψηφία –όχι όλοι- των Προέδρων των Κοινοβουλίων, απηχώντας και το κλίμα αυτό, δεν έβλεπαν παρά το ότι τους επισημαίναμε πως υπάρχει σοβαρό μερίδιο ευθύνης και στο οικονομικό επίπεδο και στο κοινωνικό επίπεδο και στο επίπεδο των διεθνών σχέσεων και στο επίπεδο των επεμβάσεων των εμπόλεμων από πλευράς της Ευρωπαϊκής Ένωσης, εν συνόλω ή για ορισμένα. Υπάρχει ευθύνη κατατεθειμένη.

Δεν είμαστε κάποιοι χώροι οι οποίοι είναι ασφαλείς κι όπως άκουσα προηγουμένως από τον εισηγητή της Ελληνικής Λύσης να λέει ότι δεν θέλουν. «Αφού δεν θέλουν, τι τους φέρνετε εδώ πέρα;», λέει. «Οι άνθρωποι είπαν ότι δεν θέλουν άλλους μετανάστες».

Διαμορφώνουν ένα σύμφωνο –απ’ ό,τι φαίνεται είναι και καινούργιο- το Ευρωπαϊκό Σύμφωνο Ασύλου και Μετανάστευσης, με προϋπόθεση την άρνηση μετεγκατάστασης και την άρνηση μιας τιμαριοποίησης, δηλαδή μιας ανάληψης ευθύνης ανά χώρα, όπως θα ήταν λογικό, για εγγυημένες και ασφαλείς πύλες εισόδου, καταγραφής, αλλά και ανάληψης ευθύνης για παραμονή, για ενσωμάτωση κ.λπ. μεγάλου μέρους των μεταναστευτικών και προσφυγικών ροών που προέκυψαν και θα προκύψουν. «Δεν θέλουμε» λέει.

Άρα, υπάρχει ένα μείζον πολιτικό ζήτημα σε κλίμακα Ευρώπης για το οποίο θα περίμενα η Κυβέρνηση επ’ αυτού πολιτικά να εισηγηθεί, ακριβώς διότι είμαστε μία από τις λεγόμενες πύλες εισόδου, μια πολιτική την οποία προτείνει και η οποία αντιπαρατίθεται με το ξενοφοβικό μέτωπο μέσα στην Ευρωπαϊκή Ένωση και να υπάρξει ένα μέτωπο δυνάμεων και χωρών -αυτές που είναι πύλες εισόδου και άλλες χώρες- που να επιβάλλουν να διαμορφώσουν μια πολιτική και για το Δουβλίνο και για το άσυλο που θα βλέπει ακριβώς τις ευθύνες -που υπάρχουν ευθύνες της Ευρωπαϊκής Ένωσης- και κυρίως την ευθύνη στη βάση των διεθνών συνθηκών και της αλληλεγγύης για την επίλυση του ζητήματος.

Αντ’ αυτού τι γίνεται; Αντ’ αυτού, δυστυχώς, ο κ. Μητσοτάκης με την χθεσινή σύγκρουση η οποία υπήρξε με τον κ. Σασόλι, που διέρρευσε από το Μαξίμου, θέλει να γίνει απ’ ό,τι φαίνεται εν έτει 2021 ο εγχώριος Σαλβίνι.

Θέλω να είναι ευθύς. Από αυτό το Βήμα, αλλά και από τη Γερουσία έχουν περάσει από εδώ ο κ. Φίλιππος Γκράντι από την Ύπατη Αρμοστεία, ο κ. Σασόλι πριν από λίγο διάστημα, με τον οποίο συγκρούστηκε ο κ. Μητσοτάκης. Ήρθε η κ. Μιγιάτοβιτς, η κ. Γιόχανσον, Επίτροποι του Συμβουλίου της Ευρώπης, της Ευρωπαϊκής Ένωσης. Κατατέθηκαν από όλες τις ανεξάρτητες αρχές, από τον Συνήγορο του Πολίτη επανειλημμένα και κατά τη διάρκεια της δικής μας διακυβέρνησης, ενδελεχή, τεκμηριωμένα πορίσματα, με προτάσεις, με ζητήματα τα οποία έθεταν. Από όλες τις ενώσεις δικαιωμάτων στην Ελλάδα έχουν κατατεθεί ενστάσεις, διαφοροποιήσεις, καταγγελίες της ακολουθούμενης πολιτικής και στρατηγικής.

Επ’ αυτού, λοιπόν, και στο μέτωπο αυτής της αντιπαράθεσης και της σύγκρουσης, η επιλογή της Κυβέρνησης, η επιλογή του κ. Μητσοτάκη προσωπικά και των Υπουργών, είναι με το μέτωπο πλέον των ξενοφοβικών δυνάμεων και για έναν ρόλο της χώρας μας που θα είναι η ασπίδα -η λεγόμενη «ασπίδα της Ευρώπης»- για να στέλνει ο κ. Κουρτς κάτι πάνοπλους από πάνω μέχρι κάτω, που δεν καταλάβαινες αν ήταν μέσα άνθρωποι ή ποιοι ήταν, στον Έβρο και να παίζεται ένα παιχνίδι εσωτερικής εργαλειοποίησης απέναντι στην απαράδεκτη εργαλειοποίηση που ο Ερντογάν έκανε για το μεταναστευτικό πέρυσι στον Έβρο και που και άλλες φορές το είχαν κάνει.

Επιχειρείται, λοιπόν, μια εσωτερική πια εργαλειοποίηση στο πλαίσιο της διαχείρισης του φόβου και της ελληνικής κοινωνίας μέσα σε συνθήκες πανδημίας -εδώ και ενάμιση χρόνο- και άλλων κρίσεων, για το ότι υπέρ βωμών και εστιών κάνουμε την αντίσταση οδηγούμενοι σε πράξεις και στα θαλάσσια σύνορα, οι οποίες και διεθνώς και από πολλές πλευρές και όλους τους τελευταίους μήνες έχουν καταγγελθεί ως παράνομες με βάση το Διεθνές Δίκαιο. Και είχαν γίνει πολιτικές για τη συμβίωση ή και για την ενσωμάτωση ή, εν πάση περιπτώσει, και για την ανάγκη προώθησης αυτών των ανθρώπων στην ελληνική κοινωνία και στον ηπειρωτικό κορμό. Τα πάντα έχουν σιγάσει, τα πάντα έχουν μπει κάτω από το τραπέζι.

Πόσα παιδιά είναι στην ελληνική εκπαίδευση; Είχαν μπει δώδεκα χιλιάδες στην ελληνική εκπαίδευση στον πρώτο χρόνο λειτουργίας των σχολείων από τους ανθρώπους οι οποίοι είχαν έρθει. Και ξέρετε ότι η γλώσσα και η εκπαίδευση είναι το σταυρικό σημείο για την επαφή με την κοινωνία.

Και να μην ακούω, κύριε εισηγητά της Νέας Δημοκρατίας, περί διαφύλαξης του χριστιανικού χαρακτήρα κ.λπ. για τη χώρα μας και για την Ευρώπη, διότι επιπλέον είναι και αυτό ένα ζήτημα.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Μπορώ να σας δώσω τα Πρακτικά που σε αυτές τις συζητήσεις, τις πανευρωπαϊκές, έχει έρθει από πλευράς της Ουγγαρίας, της Πολωνίας και κάποιων άλλων χωρών και έχει απολύτως -δηλαδή ως διχοτομική γραμμή- το θρήσκευμα για τη χριστιανική Ευρώπη αποδοκιμαστεί και καταγγελθεί -και από μεγάλες χώρες, δηλαδή από τη Γαλλία, τη Γερμανία- από μία μεγάλη πλειοψηφία κρατών. Δεν ζούμε σε μία χριστιανική Ευρώπη, η οποία πρέπει να κρατήσει σαν στοιχείο αξιακό, εισαγωγικό αυτή την αξία έναντι άλλων οι οποίοι θα έρθουν με άλλο θρήσκευμα και άρα είναι επικίνδυνοι, τεκμαίρεται η επικινδυνότητά τους. Είναι απαράδεκτη αυτή η αντίληψη.

Άρα, το μείζον ζήτημα είναι αυτό. Πρέπει να υπάρξει μία διαφορετική στρατηγική.

Θα ήθελα να απαντήσω στον κ. Καμίνη, που είχαμε συνεργαστεί τότε. Και είχαμε συνεργαστεί καλά και στη φάση του 2015 και από το Υπουργείο Εσωτερικών, στη μεγάλη όξυνση που υπήρξε τότε. Και ο Θοδωρής ο Δρίτσας είχε παίξει πολύ μεγάλο ρόλο από το πόστο του, η Τασία η Χριστοδουλοπούλου και άλλοι.

Όταν σας είπε η κ. Χριστοδουλοπούλου τότε, κύριε Καμίνη -δεν το ξέρουν, ίσως, οι υπόλοιποι συνάδελφοι- ότι εξαφανίζονται, ξέρετε πολύ καλά ότι είχε ανοίξει ένας διάδρομος στα βόρεια σύνορα -και άλλος διάδρομος- από όπου διοχετεύθηκαν, πραγματικά, εκατοντάδες χιλιάδες μετανάστες και πρόσφυγες εκεί που θα έπρεπε να διοχετευθούν, δηλαδή προς άλλες ευρωπαϊκές χώρες για να πάρουν κι αυτές το μερίδιο της ευθύνης τους. Μας κλείσανε τα σύνορα. Είμαστε σε καθεστώς κλειστών συνόρων και μας έχουν επιβάλει αυτή τη διαδικασία του να φυλάσσουμε δήθεν τις Θερμοπύλες της νεοφιλελεύθερης και χριστιανικής Ευρώπης, δηλαδή κάποιας μειοψηφίας κρατών και αντιλήψεων μέσα στην Ευρώπη γύρω από αυτά τα ζητήματα.

Κυρία Πρόεδρε -και σας ευχαριστώ για την ανοχή σας στον χρόνο- ο ρόλος της χώρας μας, το μέλλον της χώρας μας, με τις παρακαταθήκες που την έκαναν παγκόσμια γνωστή και σημείο αναφοράς για την αλληλεγγύη και την ανθρωπιά για αυτά που έρχονται και για αυτά που συμβαίνουν, είναι με τις δυνάμεις οι οποίες με ανοικτά μάτια, με ενόραση στο τι έρχεται, στο ποιες είναι οι ευθύνες, στο πώς πρέπει να αντιμετωπιστούν, το ποια αλληλέγγυα και μετρημένη και αναλογική προσπάθεια πρέπει να γίνει από όλες τις χώρες, θα αντιμετωπίσουν με όρους ανθρωπιάς και όρους διεθνών συνθηκών αυτό το ζήτημα. Δεν είναι με αυτό το νομοσχέδιο που κατά τη ρητή σας διατύπωση, τη δικιά σας διατύπωση, εισάγει τη χώρα μας και θεσμικά -και γι’ αυτό χθες μάλωσε ο κ. Μητσοτάκης με τον κ. Σασόλι- στο μέτωπο και στο μπλοκ των δυνάμεων των ξενοφοβικών που δεν έχουν ενόραση ιστορική για το τι έρχεται και δεν έχουν και επιμονή στις αξίες αυτής της χώρας και αυτού του λαού.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο κ. Τσιγκρής από τη Νέα Δημοκρατία.

**ΑΓΓΕΛΟΣ ΤΣΙΓΚΡΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, θέλω να ευχηθώ καλή κοινοβουλευτική χρονιά σε όλες και σε όλους. Επιστρέψαμε μετά από ένα δύσκολο καλοκαίρι και έναν χειρότερο Αύγουστο.

Έρχομαι από μια περιφέρεια, η οποία επλήγη πρώτη από τις καταστροφικές πυρκαγιές, μια περιφέρεια η οποία μετρά πληγές στην Αιγιάλεια, στα περίχωρα της Πάτρας, στην Τριταία του Δήμου Ερυμάνθου. Από την πρώτη στιγμή βρέθηκα δίπλα σε ανθρώπους οι οποίοι υποφέρουν, που έχασαν τα σπίτια τους, την περιουσία τους, τους αγρότες που δεν έχουν γεωργική γη να καλλιεργήσουν και έδωσα μία υπόσχεση ότι μέχρι και την τελευταία στιγμή, μέχρι την αποζημίωση και του τελευταίου πυρόπληκτου πολίτη της Αχαΐας θα βρίσκομαι εκεί και εδώ ταυτόχρονα, ζητώντας το να γίνει άμεσα, όπως ήδη άμεσα έχουν αρχίσει οι διαδικασίες.

Κυρία Πρόεδρε, κυρίες και κύριοι συνάδελφοι, το ανά χείρας νομοθέτημα για το οποίο συζητάμε σήμερα και το βράδυ θα ψηφιστεί από την Εθνική Αντιπροσωπεία, αφορά τρία βασικά πράγματα: απελάσεις και επιστροφές πολιτών τρίτων χωρών, ζητήματα αδειών διαμονής, ζητήματα χορήγησης διεθνούς προστασίας. Είναι -να κάνω μία ρητορική ερώτηση- επίκαιρα αυτά τα ζητήματα; Έρχονται σε κατάλληλο χρονικό διάστημα ή είναι άκαιρα; Χρειάζεται να έχουμε μια μεγάλη θωράκιση στο μεταναστευτικό μας δίκαιο ή θεωρούμε ότι το μεταναστευτικό μας δίκαιο είναι πλήρες και δεν χρειάζεται καμμία βελτίωση; Αν πιστεύουμε έστω και λίγο ότι χρειάζεται βελτίωση, πρέπει σήμερα να ομονοήσουμε σε κάποια βασικά ζητήματα.

Ποια είναι η διεθνής συγκυρία που συζητάμε το νομοσχέδιο; Τα γεγονότα στο Αφγανιστάν. Ποιον αφήνουν αδιάφορο; Οι πιο συντηρητικές προβλέψεις μιλάνε για πεντακόσιες χιλιάδες ανθρώπους οι οποίοι πρώτα και κύρια θα χτυπήσουν την πόρτα της Ευρώπης. Αυτό το χτύπημα της πόρτας θα είναι εκκωφαντικό, δυνατό και πρέπει να είμαστε έτοιμοι να το αντιμετωπίσουμε.

Συνεπώς, μαζί με τη διεθνή συγκυρία ότι σήμερα συζητάμε σε ευρωπαϊκό επίπεδο την αναθεώρηση του συμφώνου για τη μετανάστευση και το άσυλο και ταυτοχρόνως -πριν λίγες μέρες- την κοινή δήλωση των Υπουργών της Ευρωπαϊκής Ένωσης για ανάγκη θωράκισης της Ευρώπης, θα πρέπει να είμαστε εδώ σήμερα στη συζήτηση πρώτα και κύρια χρήσιμοι. Και αυτό θα κάνουμε, κυρίες και κύριοι συνάδελφοι.

Θα πρέπει να είμαστε εδώ σήμερα στη συζήτηση πρώτα και κύρια χρήσιμοι και αυτό θα κάνω, κυρίες και κύριοι συνάδελφοι. Θα πρέπει λοιπόν πέρα από αυτά που θα κάνουν τα εθνικά κράτη και το δικό μας κράτος -το οποίο έχει αρχίσει πρώτα από όλα- η Ευρώπη να αναλάβει επιτέλους τις ευθύνες της. Θα πρέπει επιτέλους οι ευρωπαίοι εταίροι μας κυρίως του βορρά να δεχτούν ότι το μεταναστευτικό και το προσφυγικό είναι ένα κοινό ευρωπαϊκό πρόβλημα το οποίο χρειάζεται κοινή και ριζική αντιμετώπιση, ότι απαιτείται συνέπεια στην τήρηση των συλλογικών αποφάσεων από όλα τα κράτη τα οποία έχουν συνυπογράψει τις συμφωνίες και τις συνθήκες, ότι η Τουρκία -το αυτονόητο- θα πρέπει να σεβαστεί επιτέλους το Διεθνές Δίκαιο και τη συμφωνία που συνυπέγραψε το 2001 για την –απ’ ότι θυμάστε πολύ καλά- επανεισδοχή μη νόμιμων μεταναστών. Και βεβαίως θα πρέπει επιτέλους να ενισχυθεί η ευρωπαϊκή ακτοφυλακή με προσωπικό και μέσα.

Μεταξύ των προτάσεων όμως, κυρίες και κύριοι συνάδελφοι, που πρέπει να υιοθετηθούν άμεσα από τα επιμέρους τώρα κράτη-μέλη της Ευρωπαϊκής Ένωσης είναι: Η διακοπή όλων των κοινοτικών ενισχύσεων προς τις χώρες προέλευσης που δεν θα επιδείξουν πνεύμα συνεργασίας, η δίωξη, του βασικού ζητήματος, των κυκλωμάτων διακίνησης παράνομων μεταναστών, η ενίσχυση των ελέγχων και πρώτα και κύρια των διασυνοριακών ελέγχων, η στενότερη συνεργασία στο ζήτημα της θεώρησης των διαβατηρίων και -αυτό που ζητάμε μετ’ επιτάσεως οι χώρες του νότου- η οικονομική ενίσχυση της Ελλάδας και της Κύπρου σε πρώτο πλάνο και βεβαίως σε δεύτερο επίπεδο των άλλων κρατών που έχουν ευαίσθητα εξωτερικά σύνορα της Ευρωπαϊκής Ένωσης της Μάλτας, της Ιταλίας, της Πορτογαλίας και της Ισπανίας.

Κυρίες και κύριοι συνάδελφοι, είχα την τιμή να υπηρετήσω τη χώρα μας για τρία χρόνια στο Ανώτατο Συμβουλευτικό Συμβούλιο των Αρχηγών κρατών της Ένωσης το οποίο αφορά την ασφάλεια της Ευρώπης και την διασυνοριακή συνεργασία. Και εκεί οι συζητήσεις γινόντουσαν πάντα, αλλά αποφάσεις δεν παίρνονταν. Σήμερα λοιπόν πρέπει να παρθούν αποφάσεις. Είμαστε σε αυτό το επίπεδο προκειμένου να οχυρωθεί η Ευρώπη όχι με την έννοια του τείχους αλλά της ανθρωπιστικής βοήθειας των λαών της. Και όταν λέω ανθρωπιστικής, έχουμε και ένα ανθρωπιστικό χρέος απέναντι στο καθήκον μας πρώτα και κύρια ως δημοκράτες και ως Έλληνες.

Κυρίες και κύριοι συνάδελφοι, μια ορθολογική μεταναστευτική πολιτική θα πρέπει να στηρίζεται ισοβαρώς σε δύο βασικούς πυλώνες πρώτα και κύρια στον τομέα της ασφάλειας και δεύτερον στον τομέα του ανθρωπισμού. Οποιοσδήποτε από τους δύο τομείς μείνει ατροφικός, η μεταναστευτική πολιτική θα έλεγα ότι έχει ανάγκη ιδιαίτερης υποστήριξης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, σε ένα λεπτό ολοκληρώνω.

Η Ελλάδα πρόσφατα αντιμετώπισε το πρώτο κύμα παράνομης μετανάστευσης με απόλυτη επιτυχία. Θα παρθούν τα ανάλογα μέτρα να το αντιμετωπίσουμε και αυτή τη φορά.

Στο παρελθόν οι Έλληνες, οι Ελληνίδες, οι γιαγιάδες και οι παππούδες στη Χίο και στη Λέσβο πήραν το Νόμπελ ειρήνης γιατί τάισαν ανήλικα προσφυγόπουλα. Καμαρώναμε και καμαρώνουμε ως Έλληνες για αυτές τις εικόνες. Το δίπτυχο λοιπόν είναι: Όσο το δυνατόν μεγαλύτερος ανθρωπισμός σε μια Ελλάδα η οποία δεν είναι ξέφραγο αμπέλι.

Κυρίες κύριοι συνάδελφοι -κυρία πρόεδρε ευχαριστώ για τη μικρή ανοχή σας- δεν μπορώ να κλείσω τη σημερινή του παρέμβαση για το νομοσχέδιο του Υπουργείου Μετανάστευσης και Ασύλου χωρίς να στείλω από αυτό το Βήμα τα θερμά μου συλλυπητήρια στην οικογένεια του μεγάλου Έλληνα. Ήθελα να πω μουσικοσυνθέτη αλλά είναι ένας μεγάλος Έλληνας. Γιατί οι μεγάλοι Έλληνες είναι άξιοι, υπηρετούν αξίες χωρίς καμμία απολύτως ταλάντευση και πιστοί στα ιδεώδη της δημοκρατίας και στο τέλος καταφέρνουν να ενώσουν τους Έλληνες. Αυτό έκανε ο Θεοδωράκης με την αξία του, με τη δημοκρατική πεποίθηση σε όλες τις πτυχές της ζωής του, αλλά και με τη συνεπή υπηρέτηση αξιών ένωσε όλους τους Έλληνες και είμαστε περήφανοι γι’ αυτόν.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο Δ΄ Αντιπρόεδρος του Κοινοβουλίου, ο κ. Βίτσας.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ευχαριστώ, κυρία Πρόεδρε.

Νομίζω ότι βασικό κριτήριο της πολιτικής είναι η ακριβής ιεράρχηση των ζητημάτων. Ας πάρουμε το πιο πρόσφατο παράδειγμα. Ένα γεγονός διεθνούς εμβέλειας και πιθανά επί μακρό χρόνο είναι η αποχώρηση των αμερικανικών στρατευμάτων και η ίδρυση του χαλιφάτου των Ταλιμπάν στο Αφγανιστάν. Τι σημαίνει αυτό; Αυτό σημαίνει ότι είναι η πρώτη φορά τα τελευταία χρόνια που δημιουργείται με κρατική υπόσταση αναγνωρισμένη από τον ΟΗΕ ένα κράτος με συγκεκριμένη σεχταριστική ηθική και –θα έλεγε κανένας- θρησκευτική ιδεολογία που μπορεί να σημάνει παρά πολλούς κινδύνους.

Ο ISIS, το ισλαμικό κράτος δεν είχε κρατική υπόσταση όσο κι αν το λέγανε οι ίδιοι. Δεν είχαν κάτι το αναγνωρισμένο. Απλά όλοι ξέραμε ότι το βασικό στοιχείο ήταν ο στρατός του Σαντάμ. Το ξέραμε αυτό το πράγμα. Άλλωστε όλοι ξέρουμε ότι εδώ και πάρα πολλά χρόνια η μεγάλη υπερδύναμη συνήθως πολεμάει με τον εαυτό της, δηλαδή, με κάτι που η ίδια δημιούργησε και συνήθως χάνει στο τέλος, όπως έχασε και εδώ με τους Ταλιμπάν. Αυτό το ξέρουμε, το έχουν παραδεχθεί και οι ίδιοι. Αντί, όμως, να επιμείνουμε και να δούμε σαν Ευρώπη να μάθουμε τι συμφωνίες έχουν γίνει ανάμεσα στις Ηνωμένες Πολιτείες Αμερικής και τους Ταλιμπάν –μην μου πείτε ότι εσείς ξέρετε, κανένας μάλλον δεν ξέρει, όλοι υποπτευόμαστε, αλλά αυτό το παζλ ποτέ δεν θα συμπληρωθεί- εμείς αυτομάτως μετατρέπουμε αυτό το πρώτο βασικό ζήτημα σε ζήτημα προσφυγικό. Ξαφνικά γίνονται εχθροί, αντίπαλοι, αυτοί που προσπαθούν να ξεφύγουν -τους είδαμε σε φωτογραφίες στην έρημο- οι γυναίκες, τα κορίτσια, τα παιδιά από μια διαδικασία πάρα πολύ επικίνδυνη για τους ίδιους.

Και πρέπει να δούμε -και τα λέω αυτά περισσότερο για τον κ. Μητσοτάκη, για αυτά που είπε δηλαδή- ότι ή ισχύει η Συνθήκη της Γενεύης και το Πρωτόκολλο της Νέας Υόρκης ή δεν ισχύει. Διότι είναι -αν θέλετε- δυσβάσταχτο για μας. Πρέπει να γίνει βάρος και για άλλες χώρες. Άρα το αίτημά μας, της Ελλάδος το αίτημα, για έναν διακανονισμό -και επειδή έρχεται τώρα αυτό το ζήτημα- για καταμερισμό ισοβαρή σε όλα τα κράτη μέλη της Ευρωπαϊκής Ένωσης και όχι μόνο -εγώ θα έλεγα- θα πρέπει να είναι στην πρώτη γραμμή. Βεβαίως, ο πρώτος που χειροκρότησε τον κ. Μητσοτάκη στη σύγκρουσή του με τον Σασόλι ήταν ο Όρμπαν.

Επειδή θέλω να μιλήσω όμως και για το νομοσχέδιο, θέλω να περάσω στο δεύτερο. Το δεύτερο ζήτημα στην πολιτική είναι η σχέση της πολιτικής αφήγησης με την αλήθεια. Κοιτάξτε τι λέει ο κ. Μητσοτάκης το 2015. Ας πάρουμε ορισμένα στοιχεία. Το 2015 πέρασαν τα σύνορα της Γερμανίας πάνω από ένα εκατομμύριο πρόσφυγες και μετανάστες, ναι ή όχι; Πέρασαν τα σύνορα της Αυστρίας μερικές εκατοντάδες χιλιάδες, ναι ή όχι; Αυτό συνεχίστηκε από το ελληνικό Πάσχα του 2015 μέχρι τον Φεβρουάριο του 2016, που κλείσανε τα σύνορα. Τι έγινε λοιπόν σε αυτό το διάστημα; Ξαφνικά ο Τσίπρας τους έφερε τους μετανάστες ή η Μέρκελ έφερε τους μετανάστες ή οι βομβαρδισμοί δημιούργησαν προσφυγικές ροές; Άρα αν προσπαθούμε να φτάσουμε στο κοινωνικό συνειδητό ότι κάτι έγινε το 2015, περίεργο, παράξενο, χάνουμε την ουσία του πράγματος. Αυτό θέλω να πω.

Το τρίτο ζήτημα είναι το εξής. Αν αντιμετωπίζουμε το προσφυγικό-μεταναστευτικό σαν κάτι που γίνεται τώρα και πρόκειται να τελειώσει αύριο ή πολύ περισσότερο μπορούμε να το τελειώσουμε με τα όπλα -με τα όπλα, κυριολεκτικά το λέω, γιατί με αυτόν τον τρόπο γίνεται- κάνουμε ένα τεράστιο λάθος. Ας πάρουμε όσες αποφάσεις θέλουμε, ας φτιάξουμε όσους νόμους θέλουμε. Και είναι σαν να μου λέτε ότι κάποιος ξεκινάει να ξεφύγει από το θάνατο, τον δικό του, της οικογένειάς του κ.λπ., κι αρχίζει και διαβάζει τη νομοθεσία της Ελλάδας ή τη νομοθεσία της Γερμανίας για το αν θα μπει ή δεν θα μπει. Δεν γίνεται αυτό το πράγμα.

Αντίθετα, επειδή ο κόσμος έχει ζήσει πολλούς μεγάλους πολέμους, έχει διαμορφωθεί ένα δικαϊκό σύστημα, το οποίο δεν μπορούμε καν να φτάσουμε. Η κ. Ρούζβελτ θα θυμόσαστε στα άρθρα 13 και 14 των ανθρωπίνων δικαιωμάτων -αν θυμάμαι καλά, γιατί απ’ έξω προσπαθώ να θυμηθώ- περιγράφει μια κατάσταση που είναι τόσο ιδεατή που αυτήν τη στιγμή δεν μπορούμε ούτε να τη σκεφτούμε, δηλαδή ο καθένας να μπορεί να πηγαίνει όπου θέλει. Μπορεί να το κάνει ο Νεϊμάρ αυτό και ο Μέσι, αλλά δεν μπορεί να το κάνουν οι φτωχοί άνθρωποι.

Επειδή μένει ένα λεπτό, θέλω να πω δύο πράγματα ακόμα. Θέλω να πω κατ’ αρχάς ότι οι ιδέες «ασπίδα της Ευρώπης», «Ευρώπη φρούριο», με επαναπροωθήσεις, αποτροπές και τείχη δεν πρόκειται να πετύχουν. Ούτε η συνεχής επαναφορά του Έβρου θα πετύχει, όπου ορθά έκανε η ελληνική πολιτεία αυτά που έκανε, γιατί ακριβώς έγινε μια πολύ συγκεκριμένη προσπάθεια από τον Ερντογάν εκείνη την περίοδο και όλοι ξέρουμε πώς αποκρούστηκε και όλοι ξέρουμε ότι αν πήγαιναν ένα χιλιόμετρο παραπάνω κατά δεκάδες δεν υπήρχε κανείς να μην τους αφήσει να περάσουν. Το ξέρουμε αυτό το πράγμα. Αλλά ορθώς την αντιμετωπίσαμε, αλλά ήταν μια συγκεκριμένη προσπάθεια, ένα παράδειγμα υβριδικού πολέμου.

Θέλω να μιλήσω και να κλείσω με το άρθρο που αφορά τις ΜΚΟ. Πρέπει να κάνουμε φοβερή συζήτηση πάνω σε αυτό. Υπάρχει ένα ολοκληρωμένο νομοθετικό, νομικό πλαίσιο. Γιατί χρειάζεται αυτό το άρθρο; Δεν έχουμε το πλαίσιο που ορίζει πώς λειτουργούν οι μη κυβερνητικές οργανώσεις; Με ποιο τρόπο συνδράμουν; Ποιες είναι οι υποχρεώσεις του Λιμενικού; Με ποιον τρόπο προΐσταται; Ξέρετε, το Λιμενικό κάνει αυτό που του λέει η πολιτεία. Δεν άλλαξε το Λιμενικό από το 2019 μέχρι το 2021. Αν κάποιοι κάνουν επαναπροωθήσεις αυτήν τη στιγμή είναι αυτοί που κάνανε διασώσεις πριν δύο χρόνια. Η πολιτική επιλογή δηλαδή είναι αυτή που αλλάζει και γι’ αυτόν το λόγο φτάνουμε σε καταστάσεις καταδικών από την Ευρωπαϊκή Επιτροπή.

Κάτι τελευταίο. Έχω εδώ όλη την κατάσταση, πού βρίσκονται τα νησιά κ.λπ., τα είπανε. Διαπιστώνω μια διαφορά: Το Υπουργείο λέει ότι είναι πέντε χιλιάδες διακόσιοι εξήντα τέσσερις στα νησιά. Καλό για τα νησιά είναι αυτό, δεν το λέω για κακό. Η Ύπατη Αρμοστεία λέει έξι χιλιάδες εξακόσιοι πεντήντα. Δεν έχει μεγάλη σημασία ούτε έχει μεγάλη διαφορά. Πού είναι η διαφορά; Όταν έχεις τέτοιους αριθμούς, δεν χτίζεις φυλακές.

Δεύτερον, ας μην κοροϊδευόμαστε μεταξύ μας, ξέρουμε ότι παίρνουν τρίμηνες άδειες και μετά προσπαθούν να μην γυρίσουν ποτέ πίσω. Έτσι δεν είναι; Με τα κεφάλια, να μην καταγραφεί. Αυτό τι λέτε; Δεν θα κάνει και τις άλλες χώρες να πάρουν άλλα μέτρα, αν η Ελλάδα επιλεγεί ως το κράτος το οποίο θέλουν να το κάνουν αποθήκη ψυχών;

Κυρία Πρόεδρε, πρέπει να σας πω το εξής και ίσως πω κάτι το οποίο δεν είναι καθόλου καλό. Σε λίγες μέρες γίνονται οι εκλογές στη Γερμανία. Το αποτέλεσμα των εκλογών, όχι μόνο ποιος θα πάρει την κυβέρνηση, αλλά και σε ποιο επίπεδο θα φτάσει το AFD, πιθανά να κρίνει, μάλλον θα κρίνει κατά τη γνώμη μου το νομοθετικό πλαίσιο μεταναστευτικής πολιτικής που θα οριστεί στο Δουβλίνο IV, ας το ονομάσουμε έτσι. Ο κ. Αβραμόπουλος ήθελε να το πούμε «Αθήνα». Αν εμείς δεν προετοιμαστούμε για αυτό, θα είναι το χειρότερο σενάριο για τις χώρες πρώτης υποδοχής και πρώτα και κύρια για την Ελλάδα και την Κύπρο. Άρα εμείς χρειαζόμαστε ένα πλαίσιο υπεράσπισης των ανθρωπίνων δικαιωμάτων, όλων –γιατί ξέρω τι θα μου πείτε- και των προσφύγων και των μεταναστών. Διότι δεν υπάρχουν ούτε παράτυποι πρόσφυγες ούτε παράνομοι πρόσφυγες, υπάρχουν μόνο πρόσφυγες. Οι μετανάστες μπορεί να είναι παράτυποι. Ένα είναι αυτό. Επίσης χρειαζόμαστε κι ένα πλαίσιο υπεράσπισης και των ντόπιων ανθρώπων, οι οποίοι παλεύουν για τη ζωή τους.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Αντιπρόεδρε.

Επειδή θα πρέπει να προλάβει το αεροπλάνο, θα δώσουμε τον λόγο τώρα στην κ. Άννα Μάνη-Παπαδημητρίου από τη Νέα Δημοκρατία για επτά λεπτά.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ:** Σας ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, χθες έφυγε ο Μίκης Θεοδωράκης, ένας μεγάλος Έλληνας, ένας Έλληνας που αφ’ ενός συνέβαλε με το έργο του όσο λίγοι στη διεθνή ακτινοβολία της πατρίδας μας και αφ’ ετέρου άφησε ως μέρος της πολύτιμης παρακαταθήκης του και το μήνυμά του για την ενότητα του λαού μας. Δανείζομαι τα λόγια του Πρωθυπουργού μας Κυριάκου Μητσοτάκη -γιατί είναι και σχετικά- που αποχαιρετώντας τον ανέφερε ότι οι συμβουλές του ήταν πάντα πολύτιμες, κυρίως αυτές που αφορούσαν στην ενότητα του λαού μας, στην υπέρβαση των διαχωριστικών γραμμών. Πιστεύω πως η καλύτερη τιμή προς αυτόν τον παγκόσμιο Έλληνα θα είναι εμείς, με το καθημερινό μας έργο, να κάνουμε πράξη ακριβώς αυτό το μήνυμά του.

Επί του νομοσχεδίου τώρα, κυρίες και κύριοι συνάδελφοι. Σε μια κρίσιμη πραγματικά περίοδο, λόγω της διεθνούς συγκυρίας και της κρίσης στο Αφγανιστάν, και σε συνέχεια της προηγούμενης νομοθετικής πρωτοβουλίας, με την οποία η Κυβέρνηση θέσπισε ένα πιο αυστηρό μεν, αλλά συνάμα και πιο δίκαιο σύστημα χορήγησης ασύλου, έρχεται η παρούσα ρύθμιση, με την οποία ισχυροποιείται ακόμη περισσότερο το νομοθετικό και θεσμικό οπλοστάσιο της χώρας αναφορικά με το μεταναστευτικό ζήτημα.

Η Κυβέρνηση στέλνει με το σημερινό νομοσχέδιο ένα σαφές και ξεκάθαρο μήνυμα, ότι η χώρα μας δεν είναι ξέφραγο αμπέλι, ότι θα παραμένουν στη χώρα μας μόνο όσοι πληρούν τις νόμιμες προϋποθέσεις, ενώ όλοι οι υπόλοιποι θα απομακρύνονται με σύντομες μεν, αλλά δίκαιες και ξεκάθαρες διαδικασίες. Είναι απαραίτητο, παράλληλα με την ενίσχυση σε υλικοτεχνικές υποδομές και ανθρώπινο δυναμικό την επέκταση του φράκτη στον Έβρο, το αυτοματοποιημένο σύστημα παρακολούθησης των συνόρων, τους νέους συνοριοφύλακες, μέτρα που ήδη λειτουργούν και έχουν επιφέρει σημαντική μείωση των ροών, να υπάρχει και το ανάλογο νομοθετικό πλαίσιο, να υπάρχουν συγκεκριμένοι κανόνες, οι οποίοι θα αποκλείουν εν τη γενέσει κάθε απόπειρα καταχρηστικής άσκησης δικαιωμάτων και κάθε παρελκυστική τακτική που ενδεχομένως αποσκοπεί στην καθυστέρηση των απελάσεων και των επιστροφών και πάντοτε βέβαια με σεβασμό στα ανθρώπινα δικαιώματα, όπως αυτά θεμελιώνονται στο Σύνταγμά μας, όσο και στις διεθνείς συνθήκες, αλλά κυρίως στη βάση του ανθρωπισμού τον οποίο ανέκαθεν επιδείκνυε και επιδεικνύει η πατρίδα μας σε ανάλογες περιστάσεις.

Στο πλαίσιο αυτό μια από τις σημαντικότερες ρυθμίσεις που εισάγονται είναι η τροποποίηση των νόμων περί απελάσεων και επιστροφών καθώς πλέον ορίζεται ρητά ότι για όσους αλλοδαπούς εισέρχονται παράνομα και συλλαμβάνονται στα σύνορα της χώρας εφαρμόζεται η διαδικασία της απέλασης και όχι η διαδικασία της επιστροφής. Η σχετική απόφαση θα εκδίδεται από τις αστυνομικές αρχές και θα εφαρμόζεται άμεσα στην περίπτωση που αλλοδαπός είτε δεν αιτηθεί άσυλο είτε το σχετικό του αίτημα απορριφθεί.

Επίσης με σειρά ρυθμίσεων αναμορφώνεται το πλαίσιο της οικειοθελούς αναχώρησης υπηκόων τρίτων χωρών, έτσι ώστε να μη χρησιμοποιείται πλέον το συγκεκριμένο μέτρο καταχρηστικά για να υπονομεύσει ή να καθυστερήσει τη διαδικασία επιστροφής ανά περίπτωση και τον ίδιο ακριβώς στόχο εξυπηρετούν τόσο η θέσπιση ορισμένου αριθμού ενδίκων βοηθημάτων κατά των αποφάσεων επιστροφών, όσο και η καθιέρωση της ψηφιακής επίδοσης αυτών των αποφάσεων με παράλληλη κοινοποίηση στις αστυνομικές αρχές.

Αγαπητοί συνάδελφοι, πέρα, όμως, από τα παραπάνω και τις διατάξεις που αφορούν τις επιστροφές και τις απελάσεις ένα ιδιαίτερα σημαντικό ζήτημα που ρυθμίζεται με το παρόν νομοσχέδιο είναι αυτό των λεγόμενων ψηφιακών νομάδων. Είναι ένα ζήτημα στο οποίο η χώρα μας πρωτοπορεί όντας μια από τις πρώτες χώρες στην Ευρώπη που θεσπίζει ειδική άδεια διαμονής για την κατηγορία των ψηφιακών ομάδων και αξίζουν πραγματικά συγχαρητήρια στην ηγεσία του Υπουργείου για την εν λόγω νομοθετική πρωτοβουλία. Και επειδή ο συγκεκριμένος όρος μπορεί να ακούγεται πιθανότατα ξένος ας διευκρινίσουμε ότι ψηφιακοί νομάδες ορίζονται όσοι εργάζονται απομακρυσμένα, από οποιοδήποτε μέρος του κόσμου, με τα μέσα της τεχνολογίας, είτε είναι μισθωτοί, είτε είναι αυτοαπασχολούμενοι. Πρόκειται για μια διαρκώς ανερχόμενη τάση με τεράστιες προοπτικές, καθώς με τη μονιμοποίηση σε μεγάλο βαθμό της τηλεργασίας ο αριθμός τους αναμένεται να εκτιναχθεί τα αμέσως επόμενα χρόνια σε παγκόσμιο επίπεδο. Η χώρα μας διαθέτει όλα τα συγκριτικά πλεονεκτήματα για να καταστεί ένας από τους πλέον δημοφιλείς προορισμούς για τους ψηφιακούς νομάδες με κυρίαρχο πάντα στοιχείο τη φυσική ομορφιά και τις άριστες καιρικές συνθήκες.

Είναι ένα πραγματικά σπουδαίο εγχείρημα το οποίο, κύριε Υπουργέ, απαιτεί συντονισμό και συνεργασία όλων των συναρμόδιων Υπουργείων, ούτως ώστε να ρυθμιστούν μια σειρά από επιμέρους ζητήματα, για παράδειγμα η αποφυγή διπλής φορολόγησης, η προϋπόθεση πλήρους ασφάλισης ώστε να μην επιβαρύνεται το εθνικό σύστημα υγείας, αλλά και ο καθορισμός περαιτέρω λεπτομερειών και τεχνικών ζητημάτων.

Η Κυβέρνηση της Νέας Δημοκρατίας με διορατικότητα και αντιλαμβανόμενη την προοπτική αλλά και τα πολλαπλά οφέλη για τις τοπικές κοινωνίες και την εθνική οικονομία για άλλη μια φορά πρωτοπορεί και διαμορφώνει έγκαιρα το θεσμικό πλαίσιο για τη διαμονή των ψηφιακών νομάδων, εργαζομένων με υψηλές απολαβές, οι οποίοι αρχικά θα λάβουν ειδική άδεια διαμονής για δώδεκα μήνες με δυνατότητα παράτασής της. Τη σημασία μάλιστα του εγχειρήματος καταδεικνύουν και πρόσφατα στοιχεία του παγκοσμίου φήμης πανεπιστημίου, του MIT, σύμφωνα με τα οποία αν η χώρα μας κατορθώσει να προσελκύσει εκατό χιλιάδες ψηφιακούς νομάδες σε ένα έτος με μέση παραμονή αυτών έξι μήνες αναμένεται να αποκομίσει όφελος που θα ξεπερνά τα 1,6 δισεκατομμύρια ευρώ.

Κλείνοντας, κύριε Υπουργέ, θα ήθελα να διατυπώσω τη σκέψη μου στην οποία θεωρώ ότι συμφωνούμε όλοι, ότι θα είναι πολύ αποτελεσματικό να γίνει μια συστηματική προσπάθεια προβολής όλων των περιοχών της ελληνικής περιφέρειας, καθώς η προσέλκυση ψηφιακών νομάδων είναι μια πρώτης τάξεως ευκαιρία για να ενισχύσουμε την περιφέρεια και τις τοπικές οικονομίες.

Ίσως να μην είμαι, αγαπητοί συνάδελφοι, η πλέον αντικειμενική και βεβαίως και κάθε γωνιά της πατρίδας μας είναι πανέμορφη, αλλά επιτρέψτε μου να πω ότι ο τόπος μου, η Πιερία φαντάζει ως το ιδανικό μέρος για να ζήσει και να εργαστεί οποιοσδήποτε ψηφιακός νομάς, από οποιοδήποτε μέρος του κόσμου. Και επειδή το παρόν νομοσχέδιο αποτελεί μια πρόσκληση προς τους απανταχού ψηφιακούς νομάδες για τον λόγο αυτό και το υπερψηφίζω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Τον λόγο έχει ζητήσει ο Πρόεδρος της Βουλής, ο κ. Τασούλας, για μια ολιγόλεπτη παρέμβαση.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής): «**Θα ήθελα μάλιστα ευθύς εξαρχής να υπογραμμίσω ότι από όλες τις πλευρές μου που παρουσιάζονται στην έκθεση αυτή, δηλαδή του συνθέτη, του πολίτη και του στοχαστή, ξεχωρίζω εκείνη του Βουλευτή, του ενεργού πολίτη, γιατί θεωρώ ότι χαρακτηρίζει περισσότερο από κάθε τι άλλο την προσήλωσή μου σε ό,τι αγάπησα περισσότερο στη ζωή μου, την πατρίδα και τον λαό μας. Το γεγονός αυτό έχει ιδιαίτερη σημασία όταν μάλιστα η πρωτοβουλία για την πραγματοποίηση αυτής της έκθεσης προέρχεται από τον Πρόεδρο της Βουλής μαζί με μια πλειάδα επιφανών πολιτικών ηγετών που εκπροσωπούν το σύνολο των κομμάτων και των Βουλευτών της παρούσης Βουλής.

Η εθνική ενότητα, όπως ασφαλώς γνωρίζετε, υπήρξε ανέκαθεν η μεγάλη ουτοπία της ζωής μου, ώστε να θεωρώ την τυπική και ουσιαστική, αλλά δυστυχώς συγχρόνως και εφήμερη πραγματοποίησή της, μέσα στα στενά όρια αυτής της έκθεσης ως μια μικρή προσωπική μου νίκη. Έτσι έθεσα την ιδιότητα του πολίτη πάνω από εκείνη του καλλιτέχνη, μιας και τα δραματικά γεγονότα, ξένη κατοχή, εμφύλιος, δικτατορία, δεν μου επέτρεπαν να είμαι ένας απλός παρατηρητής και ως πολίτης θεώρησα πρώτο μου καθήκον την ανάμειξη στα κοινά.

Για μένα, λοιπόν, Βουλή σημαίνει χώρος που αν και χωρά μόνο τριακόσιους Βουλευτές, στην ουσία εκεί είναι παρών σύσσωμος ο ελληνικός λαός, ολόκληρη η Ελλάδα. Και το αίσθημα αυτό με γέμιζε εκτός από ευθύνη και με βαθιά ανθρώπινη ικανοποίηση και περηφάνια, που εξακολουθώ να νιώθω ακόμη και αυτήν τη στιγμή. Γι’ αυτό και είπα ότι η συγκίνηση του πρώην Βουλευτή του ελληνικού Κοινοβουλίου σκιάζει τις υπόλοιπες ιδιότητές μου».

Αυτά έγραψε αυτολεξεί ο αείμνηστος πια Μίκης Θεοδωράκης, προλογίζοντας την ωραία και ενδιαφέρουσα έκδοση που έκανε η Βουλή των Ελλήνων το 2009 επί προεδρίας Δημητρίου Σιούφα για το τρίπτυχο του Μίκη Θεοδωράκη, που το εκφράζουν οι έννοιες «συνθέτης», «πολιτικός» και «στοχαστής». Και επειδή αυτός ο άνθρωπος, όπως ο ίδιος λέει σ’ αυτόν τον χαιρετισμό στην έκθεση, που είχα τη χαρά να μοιραστώ μαζί σας και που θα την επικαιροποιήσουμε σε συνεργασία με το Ίδρυμα της Βουλής, πάνω απ’ όλα έβαζε την ιδιότητα του πολιτικού, του ενεργού πολίτη, δεν μπορεί παρά η Βουλή την ημέρα της κηδείας του, δηλαδή την άλλη Πέμπτη, σε ένδειξη στοιχειώδους τιμής στη μνήμη του να είναι κλειστή.

Εζητήθη αυτό από κόμματα. Χθες το Κομμουνιστικό Κόμμα ζήτησε να είμαστε κλειστοί σήμερα, ζητήθηκε και από άλλα κόμματα, αλλά θεωρώ ότι η πιο ενδεδειγμένη μέρα για να εκφράσουμε στοιχειωδώς και συμβολικά την τιμή προς το πρόσωπό του είναι η μέρα που θα ψαλεί η εξόδιος ακολουθία του.

Συνεπώς, την άλλη Πέμπτη δεν θα γίνει νομοθετική εργασία σαν μία ελάχιστη ένδειξη τιμής προς έναν άνθρωπο, ο οποίος παρ’ όλες τις συγκλονιστικές ιδιότητες που ταυτόχρονα είχε, ο ίδιος έθεσε πάνω απ’ όλες την ιδιότητα του ενεργού πολίτη, την ιδιότητα του εκπροσώπου του ελληνικού λαού.

Ευχαριστώ πολύ.

(Χειροκροτήματα)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε Πρόεδρε. Έχετε απόλυτο δίκιο.

Τον λόγο τώρα έχει ο Ε΄ Αντιπρόεδρος από το Κίνημα Αλλαγής, ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, σήμερα είναι και για μας μια ξεχωριστή μέρα. Είναι η 3η του Σεπτέμβρη. Σαράντα επτά χρόνια πριν, το Κίνημά μας δημιουργήθηκε. Επί πολλά χρόνια βρέθηκε να παίζει ουσιαστικό και σημαντικό ρόλο μέσα από τη διακυβέρνηση της χώρας. Έκανε πολύ μεγάλες μεταρρυθμίσεις που άλλαξαν τον ρου της ιστορίας της χώρας. Πέρασε δυσκολίες και σήμερα βρίσκεται πάλι μπροστά με την ελπίδα ότι μπορεί να συνεισφέρει στη μεγάλη συναίνεση που χρειάζεται η χώρα. Βάζει πάντα -όπως κάνει τα τελευταία χρόνια- τη χώρα πάνω από το κόμμα. Νομίζω στους επόμενους μήνες οι εξελίξεις θα δικαιώσουν την προσπάθειά μας.

Κυρίες και κύριοι συνάδελφοι, τα προηγούμενα χρόνια σ’ αυτήν την Αίθουσα έχουν βάλει πάρα πολλοί το κουστούμι του πατριώτη. Τη λέξη «πατριώτης» τη βάζω σε εισαγωγικά. Άλλος του εθνικιστή σε άλλα επίπεδα. Θέλω να θυμίσω κάτι σε αυτούς που μιλούν πολλές φορές με σκληρά λόγια –για να μην χρησιμοποιήσω κάποια άλλη λέξη- για τους πρόσφυγες και μετανάστες. Άνθρωπος που εδώ μέσα ζητούσε κρεμάλες για τους πρόσφυγες, κατέληξε να τον κρύβει μια Ουκρανή. Δηλαδή, να είσαι ρατσιστής και να σε κρύβει μια Ουκρανή. Άρα, θέλει μια προσοχή στα νέα δεδομένα, στις μεγάλες νέες μεταναστευτικές ροές που θα υπάρξουν αλλά και στο πώς θα αντιμετωπίσουμε αυτό το ζήτημα.

Ο κ. Καμίνης είναι κι αυτός απ’ τη Χίο. Δεν είναι μόνο ο Υπουργός από τη Χίο.

**ΑΝΔΡΕΑΣ ΜΙΧΑΗΛΙΔΗΣ**: Είμαι κι εγώ από τη Χίο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Είναι και ο κ. Μιχαηλίδης εδώ. Ένας πολύ καλός ανταγωνισμός στο επόμενο ψηφοδέλτιο. Εμείς θέλουμε να πάρουμε την έδρα στη Χίο. Μπορούμε να τα καταφέρουμε.

**ΙΩΑΝΝΗΣ ΜΠΟΥΡΝΟΥΣ:** Να την πάρετε από τη Νέα Δημοκρατία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Εμείς θέλουμε να πάρουμε την έδρα. Τον ανταγωνισμό για τον δεύτερο μπορείτε να τον κάνετε με τη Νέα Δημοκρατία. Δεν έχουμε κανένα πρόβλημα.

Για να είμαστε απόλυτα ειλικρινείς, υπήρξε το τελευταίο χρονικό διάστημα μείωση των ροών. Όπως είπε ο κ. Καμίνης, εμείς δεν είμαστε μικρόψυχοι. Κύριε Μηταράκη, εμείς δεν ήμασταν ποτέ μικρόψυχοι. Εμείς αναγνωρίζουμε στους ανθρώπους, ακόμα κι αν είναι συγκυριακό, ότι αφού αυτοί ήταν στο τιμόνι της χώρας, αυτοί έχουν και μια μεγαλύτερη ευθύνη. Το πρόβλημα είναι ότι αυτοί δεν αναγνωρίζουν ποτέ όλα αυτά που έκαναν άλλες παρατάξεις. Σας ακούω όλη την ημέρα να μιλάτε για τον φράχτη στον Έβρο, αλλά δεν έχει βρεθεί κάποιος να πει ο φράχτης στον Έβρο ξεκίνησε επί ΠΑΣΟΚ. Όλα τα φτιάχνετε, τα στήνετε. Όλα τα σχετικά με το θέμα έχουν γίνει από τη Νέα Δημοκρατία. Άρα, με τον τρόπο που εμείς σας αναγνωρίζουμε, πρέπει να αναγνωρίζετε τη μεγάλη συμβολή μας. Όπως και με τα κλειστά κέντρα για τους μετανάστες.

Συζητάμε το θέμα των μεταναστών, ενώ υπάρχει ο Οργανισμός Ηνωμένων Εθνών που έχει αποφασίσει ποιος είναι ο μετανάστης, ποιος είναι ο πρόσφυγας, ποιος είναι ο παράνομος και ποιος όχι. Όμως, θέλω να κάνω μία διαφορετική προσέγγιση στο θέμα, κύριε Υπουργέ. Θα μου το επιτρέψετε γιατί με έχει καλύψει σε όλα τα υπόλοιπα ο κ. Καμίνης. Ακόμα κι αν σήμερα δεν είχαμε αυτά τα προβλήματα που είχαμε στο Αφγανιστάν, η χώρα με τον τρόπο που λειτουργεί σε ειδικούς τομείς, όπως είναι οι αγρότες, η εστίαση, ο τουρισμός και η οικοδομή, χρειάζεται εργατικό δυναμικό το οποίο δεν υπάρχει. Σήμερα άνθρωποι επί πολλά χρόνια μένουν στις δομές. Έχουν όλα τα νόμιμα έγγραφα. Δεν κάνουμε κάτι -μιλάω για όλες τις κυβερνήσεις- γι’ αυτούς τους ανθρώπους. Έχουμε κενά. Λέμε ότι είμαστε ένα σοβαρό κράτος. Λέμε για τη Γερμανία. Αλλά η Γερμανία πήρε ένα εκατομμύριο, τους ενέταξε, βοήθησαν στην ανάπτυξη της χώρας τους και οτιδήποτε άλλο. Άρα ποιο είναι το σχέδιο της Κυβέρνησης γι’ αυτούς που υπάρχουν ήδη τώρα; Το σχέδιό μας είναι να τους κρατάμε κάπου μέσα κλεισμένους, να πληρώνουμε, να βγάζουμε διαγωνισμούς, να φτιάχνουμε διατροφές και να μην έχουν τίποτα άλλο να κάνουν; Και να περιμένουμε; Ο τουρισμός, οι αγρότες, η εστίαση, η οικοδομή και πολλές άλλες εκφάνσεις της ελληνικής οικονομίας να μην μπορούν να ανταποκριθούν και να χαρούν τον ανταγωνισμό τους; Ποιο είναι το σχέδιο της χώρας και το σχέδιο στο οποίο θα μπορούσαν να συμφωνήσουν όλα τα κόμματα; Και ξαναλέω για να μην υπάρχουν παρεξηγήσεις, μιλάω γι’ αυτούς τους ανθρώπους για τους οποίους υπάρχουν νόμιμα χαρτιά.

Ποιο είναι το σχέδιο; Υπάρχει σχέδιο; Μπορεί να βγει κάποιος και να πει ότι δεν υπάρχει ανεργία, δεν υπάρχει έλλειψη προσωπικού. Η έλλειψη προσωπικού αυτόν τον καιρό σ’ αυτούς τους τομείς που σας είπα ξεπερνά το 40%. Και αυτό θα είχε ως πρώτο θέμα να μειωθεί η ανταγωνιστικότητα της ελληνικής οικονομίας πολύ σύντομα. Εγώ θέλω να σας ρωτήσω πραγματικά ευθέως, αν αυτούς τους ανθρώπους μπορούμε με εκπαίδευση, με κατάρτιση, αξιοποιώντας αυτά τα κονδύλια, να τους στηρίξουμε, να τους δώσουμε τη δυνατότητα να δουλέψουν προς όφελος της ελληνικής οικονομίας, να βοηθήσουν τα ασφαλιστικά ταμεία. Πολλοί από αυτούς θα μπορούσαν να ενταχθούν στην ελληνική κοινωνία. Το έχουν κάνει. Βεβαίως αυτοί που είναι παραβατικοί θα πρέπει να φύγουν.

Έχουμε καθυστερήσει πάρα πολύ, κύριε Υπουργέ, και σας καταλαβαίνω. Μειώθηκαν οι ροές. Όλοι ζούμε τον μύθο μας. Κάποια στιγμή όμως αυτά θα αλλάξουν. Πρέπει να πάμε στη λογική πώς θα αξιοποιήσουμε όλη αυτή τη διαδικασία. Εγώ την πρόταση αυτή την έχω κάνει δημόσια στη Βουλή πριν δύο χρόνια. Δυστυχώς δεν υπήρξε ανταπόκριση. Θέλω να πιστεύω ότι το επόμενο χρονικό διάστημα θα υπάρχει μια συνεννόηση των πολιτικών κομμάτων, αυτών που πραγματικά πιστεύουν σε μια συνεννόηση για το μέλλον. Θα υπάρξει χώρος για να μπορέσουμε να δημιουργήσουμε καλύτερες προϋποθέσεις γι’ αυτούς τους ανθρώπους που βρίσκονται στην Ελλάδα. Δεν θέλουν να φύγουν και θέλουν να ενταχθούν με όρους τους οποίους έχει η ελληνική πολιτεία.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Πρόεδρε.

Τον λόγο έχει ο Υπουργός Μετανάστευσης και Ασύλου κ. Μηταράκης.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, κυρίες και κύριοι συνάδελφοι, το υπό συζήτηση σχέδιο νόμου του Υπουργείου Μετανάστευσης και Ασύλου αποτελεί μια νομοθετική πρωτοβουλία που επιφέρει τροποποιήσεις και βελτιώσεις στη διαδικασία απελάσεων όσων μένουν παράνομα στη χώρα μας, καθώς και σε διατάξεις του κώδικα μετανάστευσης για τη βελτίωση επενδυτικών αδειών διαμονής ειδικά η εισαγωγή της έννοιας του ψηφιακού νομά που θα παρουσιάσει ο Αναπληρωτής Υπουργός Εξωτερικών κ. Βαρβιτσιώτης αλλά και άλλα σημαντικά θέματα του Υπουργείου Μετανάστευσης και Ασύλου. Οι ομιλητές της Αντιπολίτευσης, ο τέως Πρόεδρος της Βουλής κ. Βούτσης έθεσε σωστά το νομοσχέδιο στην ιδεολογική του βάση.

Πράγματι, υπάρχουν μεγάλες ιδεολογικές διαφορές μεταξύ Αριστεράς και της Κυβέρνησης της Νέας Δημοκρατίας στην αντιμετώπιση της μεταναστευτικής κρίσης. Θα συμφωνήσω μαζί του ότι το θέμα της μετανάστευσης είναι εδώ για να μείνει για δεκαετίες, αν όχι για περισσότερο και δεκάδες εκατοντάδες εκατομμύρια άνθρωποι μπορεί να βρεθούν στις μεταναστευτικές διαδρομές τα επόμενα χρόνια. Και η χώρα μας είναι υποχρεωμένη να σχεδιάσει λαμβάνοντας υπ’ όψιν αυτό το δεδομένο.

Υπάρχουν, βεβαίως, λόγοι που οδηγούν στη μετανάστευση. Και είναι αυτονόητη η ανθρωπιστική προσέγγιση όλης της Ευρωπαϊκής Ένωσης. Αλλά η επιτυχία είναι να προλάβουμε τους λόγους που δημιουργούνται οι μεταναστευτικές ροές, να προλάβουμε την ακραία φτώχεια, την κλιματική κρίση, τα καθεστώτα τα αντιδημοκρατικά. Και αυτό προσπαθεί να κάνει σύσσωμη η διεθνής κοινότητα, άλλες φορές με επιτυχία, άλλες φορές, δυστυχώς, χωρίς επιτυχία.

Και, βέβαια, να τονίσουμε τη νόμιμη μετανάστευση, να δώσουμε νόμιμους διαδρόμους σε ανθρώπους που εμείς θέλουμε και τις δεξιότητές τους να έρθουν να ζήσουν στη χώρα μας, όπως έχουμε κάνει εδώ και δεκαετίες με ειδικές άδειες παραμονής. Αλλά, φυσικά και ζούμε σε μία χριστιανική Ευρώπη. Ζούμε σε μια χριστιανική Ελλάδα, όπως ορίζει το Σύνταγμά μας. Αλλά το μεγαλείο της Ευρώπης είναι ότι σεβόμαστε απολύτως τις θρησκευτικές πεποιθήσεις όλων των θρησκειών και αυτή είναι η μεγάλη ειδοποιός διαφορά της Ευρωπαϊκής Ένωσης. Βέβαια, έχουμε τις αξίες μας, έχουμε τον ευρωπαϊκό τρόπο ζωής.

Και όλη αυτή η συζήτηση, κυρίες και κύριοι συνάδελφοι, γίνεται ιδιαίτερα επίκαιρη λόγω των εξελίξεων στο Αφγανιστάν. Έχουμε ξεκάθαρα διαμηνύσει ότι δεν θα δεχθούμε, όπως την περίοδο 2015 - 2019, να είμαστε εμείς η πύλη εισόδου στην Ευρώπη για παράνομες μεταναστευτικές ροές, κατά παράβαση του άρθρου 31 της Συνθήκης της Γενεύης.

Σήμερα η Ευρώπη προωθεί δράσεις για την παροχή της απαραίτητης ανθρωπιστικής βοήθειας για την αποτροπή της δημιουργίας προσφυγικών ροών και θα στηρίξουμε στα ευρωπαϊκά όργανα αυτή την κατεύθυνση. Αλλά, όπως αποφασίστηκε την Τρίτη στο Συμβούλιο Εσωτερικών Υποθέσεων, δεν θα επαναλάβουμε τα λάθη του 2015. Και αυτή δεν είναι θέση της Ελλάδος. Η φράση «λάθη του 2015» ειπώθηκε από όλους σχεδόν τους υπουργούς εσωτερικών υποθέσεων της Ευρωπαϊκής Ένωσης. Και η Ελλάδα είναι ένα μέρος αυτή τη στιγμή μιας ισχυρής πλειοψηφίας στην Ευρωπαϊκή Ένωση.

Ειπώθηκε από ομιλητές της Αντιπολίτευσης και σήμερα ότι η Κυβέρνηση επιδιώκει να είμαστε η ασπίδα της Ευρώπης. Έχω απαντήσει ξεκάθαρα πως η Κυβέρνηση προασπίζει τη δικιά μας πατρίδα. Είμαστε η ασπίδα της Ελλάδος. Ο κ. Μουζάλας στην επιτροπή, ο κ. Καμίνης σήμερα, με μία φωνή οι δυο τους, είπαν ότι οι Ευρωπαίοι δεν είναι κουτόφραγκοι. Δίκιο έχουν. Ο ΣΥΡΙΖΑ νόμιζε ότι θα ανοίξει τα σύνορα το 2015, κάνοντας ότι δεν κατάλαβε τις επιπτώσεις για τη χώρα μας, εκείνης της περιόδου, θα μπαίνανε εκατομμύρια στη χώρα μας -όπως και έγινε- αλλά απλώς θα πάνε αλλού. Μέχρι που γρήγορα οι Ευρωπαίοι κατάλαβαν αυτή τη στρατηγική, μας έκλεισαν τα βόρεια σύνορά μας και μας πήραν τα κλειδιά της διακυβέρνησης, επιβάλλοντας την κοινή δήλωση του 2016 Ευρωπαϊκής Ένωσης - Τουρκίας, αναγνωρίζοντας η χώρα μας την Τουρκία ως ασφαλή χώρα για τους μετανάστες και πρόσφυγες από τη Συρία, καθώς η κυβέρνηση του ΣΥΡΙΖΑ δεν μπορούσε μόνη της να αντιμετωπίσει την κρίση των ροών, που τόσο έντονα επηρέασαν τα νησιά μας το 2015. Και, βέβαια, θυμόμαστε πώς ήταν τα νησιά μας, αλλά όχι μόνο τα νησιά μας. Όλη η χώρα είχε γίνει ένας καταυλισμός. Και σήμερα στα λεγόμενα σας αναπολείτε αυτές τις εποχές. Ουσιαστικά μιλάτε και λέτε πως θα φέρουμε νέες ροές από το Αφγανιστάν, με τον ένα ή με τον άλλο τρόπο.

Αντίθετα, η Νέα Δημοκρατία, η Κυβέρνηση του Κυριάκου Μητσοτάκη, με την επανίδρυση του Υπουργείου τον Ιανουάριο του 2020 έθεσε δύο συγκεκριμένους και μετρήσιμους στόχους:

Πρώτον, την ουσιαστική μείωση των ροών και, δεύτερον, τον δραστικό περιορισμό των επιπτώσεων της κρίσης στις τοπικές κοινωνίες. Και πράγματι αυτή η Κυβέρνηση εκλήθη να αντιμετωπίσει πολλαπλές προκλήσεις στο μεταναστευτικό ζήτημα. Είχε να αντιμετωπίσει τις αυξημένες ροές της περιόδου 2015 - 2019, τον υπερπληθυσμό σε όλες τις δομές -κάθε βδομάδα είχαμε μια νέα δομή που δημιουργείτο στη χώρα- την πανδημία του COVID το 2020 και το πώς θα θωρακίσουμε τον πληθυσμό εντός των δομών και στα ΚΥΤ αλλά και στις τοπικές κοινωνίες. Και θέλω να σημειώσω, ενθυμούμενος τις συζητήσεις του 2020, ότι σε όλες τις δομές των νησιών μας, από την αρχή της πανδημίας μέχρι σήμερα, δεν υπήρξε ούτε μία απώλεια ανθρώπινης ζωής.

Θυμάστε τι λέγανε οι ΜΚΟ πέρυσι; Θυμάστε τι προέβλεπαν; Θυμάστε τι λέγαμε σε αυτή την Αίθουσα; Η Κυβέρνηση Μητσοτάκη αντιμετώπισε, επίσης, την εργαλειοποίηση του μεταναστευτικού και τα συμβάντα στον Έβρο, τις συσσωρευμένες εκκρεμότητες ετών ως προς την εξέταση αιτημάτων διεθνούς προστασίας, την ολοσχερή καταστροφή της Μόριας μέσα σε μια νύχτα που οδήγησε χιλιάδες ανθρώπους εκτός δομής εν μέσω πανδημίας. Και, βέβαια, σε όλες αυτές τις προκλήσεις αντεπεξήλθαμε αποτελεσματικά.

Πλέον, μιλάμε για μια διαχειρίσιμη κατάσταση σε όλα τα επίπεδα. Με την εθνική στρατηγική για το μεταναστευτικό 2020 - 2021, που ενέκρινε το Υπουργικό Συμβούλιο, θέσαμε τον πήχη ψηλά, με σχέδιο και συνέπεια. Ανακτήσαμε τον έλεγχο του μεταναστευτικού και κατ’ επέκταση τη διεθνή αξιοπιστία της χώρας μας, ειδικά στην Ευρωπαϊκή Ένωση.

Και, βέβαια, πλέον, τα αποτελέσματα της πολιτικής μας είναι μετρήσιμα. Οι αριθμοί είναι ξεκάθαροι και οι αριθμοί περιγράφουν την πραγματικότητα. Το τελευταίο δωδεκάμηνο οι ροές έχουν μειωθεί στη χώρα μας κατά 86%. Στα νησιά μας -όλοι μιλάτε για τα νησιά- έχουν μειωθεί κατά 96%. Έχει γίνει αρκετή συζήτηση για τη στρατηγική της Κυβέρνηση τα νησιά μας, συζήτηση που ξεκίνησε πριν την επανίδρυση του Υπουργείου Μετανάστευσης και Ασύλου. Όμως, πλέον, έχουν περάσει δύο χρόνια διακυβέρνησης που μας δίνει το δικαίωμα να μιλάμε με στόχους, να μιλάμε με αποτελέσματα, να μη μιλάμε με θεωρία, μιλάμε με αποτελέσματα μετρήσιμα καθώς απέδωσαν οι πρωτοβουλίες μας. Ρωτήθηκε πώς το πετύχαμε αυτό το αποτέλεσμα. Ο Πρωθυπουργός παρουσίασε τη στρατηγική των έξι σημείων.

Το πρώτο σημείο ήταν η ασφάλεια των συνόρων μας. Η χώρα μας έχει χερσαία και θαλάσσια σύνορα και τα φυλάσσει. Και οφείλουμε ευγνωμοσύνη στους άνδρες και στις γυναίκες των Ενόπλων Δυνάμεων και των Σωμάτων Ασφαλείας για τη δουλειά που έχουν κάνει τα τελευταία χρόνια και, βέβαια, και για τις χιλιάδες ζωές που έχουν σωθεί στο Αιγαίο. Η ασφάλεια των συνόρων -να είμαστε ξεκάθαροι- και η διάσωση όπου απαιτείται αφορά τα Σώματα Ασφαλείας της χώρας μας, αφορά το ελληνικό λιμενικό, το οποίο κάνει αποτροπή -φυσικά και κάνει αποτροπή- όπως προβλέπουν οι ευρωπαϊκοί κανονισμοί. Δεν κάνει υποδοχή. Και, βέβαια, δεν μπορούν να φυλάνε τα σύνορα οι ΜΚΟ, οι οποίες χρηματοδοτούνται καθώς αυξάνονται οι μεταναστευτικές ροές. Δεν μπορώ να φανταστώ ότι θα δεχόταν κάποιος οι λαθροδιακινητές να στέλνουν τα δικά τους σκάφη στη μέση γραμμή, να περιμένουν τους πελάτες τους που πλήρωσαν για να περάσουν απέναντι από μία ασφαλή χώρα, την Τουρκία, μετά από συνεννόηση και να το ονομάζουμε αυτό διάσωση. Και θυμίζω ότι στη χώρα μας δεν υπάρχουν διεθνή ύδατα ανάμεσα στην Τουρκία και στα νησιά μας και η ασφάλεια των συνόρων δεν αφορά μόνο το μεταναστευτικό αλλά αφορά την εθνική ασφάλεια, αφορά το λαθρεμπόριο, αφορά πολλά πράγματα. Αυτός, λοιπόν, ήταν ο πρώτος μας στόχος.

Η στρατηγική περιορισμού των ροών περιλαμβάνει, επίσης, τον ταχύ διαχωρισμό των προσφύγων από τους παράνομους οικονομικούς μετανάστες.

Τρίτον, περιλαμβάνει την ενίσχυση των απελάσεων, στόχο που υπηρετεί το σημερινό νομοσχέδιο. Και όλοι δέχεστε το πρόβλημα. Όλοι δέχεστε ότι οι απελάσεις δεν είναι αρκετές. Όλοι το είπατε και γι’ αυτό έρχεται η Κυβέρνηση να νομοθετήσει για να βελτιώσει προβλήματα τα οποία, από την εμπειρία της διοίκησης, παρεμποδίζουν να έχουμε τον αριθμό των απελάσεων που εμείς θέλουμε.

Τέταρτον, η δημιουργία των κλειστών ελεγχόμενων δομών με την πρώτη στη Σάμο να εγκαινιάζεται στις 18 του μηνός. Και καλώ τον κ. Μυλωνάκη να την περπατήσουμε μαζί, να μετρήσει τα κρεβάτια γιατί μάλλον έχουν χάσει το μέτρημα στην Ελληνική Λύση.

**ΑΝΤΩΝΙΟΣ ΜΥΛΩΝΑΚΗΣ:** Θα είμαστε εκεί.

**ΝΟΤΗΣ ΜΗΤΑΡΑΚΗΣ ( Υπουργός Μετανάστευσης και Ασύλου):** Και βέβαια ενώ το ΚΙΝΑΛ μιλάει για ύφεση και έξαρση, ο ΣΥΡΙΖΑ παραδέχεται ότι μπορεί να έχουμε μεταναστευτικές ροές, έρχεστε υποκριτικά για να πάρετε ψήφους, να πείτε ότι δεν χρειάζονται δομές στα νησιά. Μπορεί να διαφωνείτε ότι είναι κλειστές -αυτό είναι ιδεολογικό θέμα-, αλλά σας θυμίζω ότι οι δομές στα νησιά δημιουργήθηκαν επί ΣΥΡΙΖΑ επειδή υπήρχαν ροές. Και θυμίζω ότι υπήρχαν Βουλευτές του ΚΙΝΑΛ το 2014 που με ερώτησή τους στη Βουλή ζήταγαν από την κυβέρνηση Σαμαρά να δημιουργήσει δομές -στη Χίο, παραδείγματος χάριν-, γιατί δεν ήταν επαρκής η δομή που υπήρχε πριν.

Άρα ας είμαστε ξεκάθαροι. Πρέπει να προετοιμαστούμε για να μην υπάρξει κρίση, για να μην υπάρξουν ροές. Και, βέβαια, με τον έλεγχο των ΜΚΟ που και το σημερινό νομοσχέδιο έχει ουσιώδεις προβλέψεις και αυτό συμβάλλει στη μείωση των ροών, καθώς ο περιορισμός της διάρκειας και του ύψους των επιδομάτων.

Και ενώ στις 18 Σεπτεμβρίου εγκαινιάζεται η νέα κλειστή, ελεγχόμενη δομή στη Σάμο, αμέσως δώδεκα μέρες μετά στις 30 Σεπτεμβρίου παραδίδεται καθαρισμένος ο χώρος της παλιάς δομής στο Βαθύ στον Δήμο Ανατολικής Σάμου. Απάντηση σε όσους έλεγαν ότι θα μείνει δήθεν και η παλιά και η νέα δομή. Τα ίδια λέτε τώρα στη Λέσβο και στη Χίο. Τρομάζετε τον κόσμο ότι θα μείνουν και οι δύο δομές. Στη Σάμο θα το δουν οι κάτοικοι. Στη Λέρο θα δουν το ίδιο πράγμα. Ότι αυτές οι δομές κλείνουν καθώς ανοίγουν νέες δομές, όπως κλείνουν και τα διαμερίσματα. Στη Σάμο, στην Κω και στη Λέρο το πρόγραμμα «ΕΣΤΙΑ» τερματίστηκε στις 31 Δεκεμβρίου του 2020, στη Χίο και στη Λέσβο τερματίζεται τον Νοέμβριο του 2021.

Σχολιάζετε, κυρίες και κύριοι της Αντιπολίτευσης, τη στρατηγική της Κυβέρνησης. Ας δούμε όμως, τα αποτελέσματα. Ας δούμε τις ροές στα νησιά και ας επικεντρωθούμε στο καλοκαίρι, στους καλοκαιρινούς μήνες κάθε χρόνο, Ιούνιο, Ιούλιο, Αύγουστο. Το 2017 μπήκαν στα νησιά μας επτά χιλιάδες σαράντα εννέα μετανάστες. Την επόμενη χρονιά, το 2018, αύξηση 16%, μπαίνουν οκτώ χιλιάδες εκατόν σαράντα εννέα. Το 2019, σε μια περίοδο που συμπίπτει ένα τμήμα διακυβέρνησης ΣΥΡΙΖΑ, ένα τμήμα διακυβέρνησης της Νέας Δημοκρατίας έχουμε πράγματι μεγάλη αύξηση, τη δεύτερη κρίση όπως ειπώθηκε και φτάνουμε στους δεκαπέντε χιλιάδες διακόσιους πενήντα τέσσερις. Εφαρμόζουμε, λοιπόν, μετά τη νέα στρατηγική. Το 2020, χίλιοι είκοσι εννέα, μείωση 93%. Θα πείτε «η πανδημία». Πάμε, 2021: Μείωση περαιτέρω 25%. Σε όλα τα νησιά του Αιγαίου, όλο το καλοκαίρι του 2021 είχαμε επτακόσιες εβδομήντα αφίξεις. Θέλετε να δούμε τους διαμένοντες στα νησιά; Στη Λέσβο μας παραδώσατε την ημέρα των εκλογών επτά χιλιάδες εννιακόσιους είκοσι επτά. Σήμερα είναι τρεις χιλιάδες επτακόσιοι πενήντα δύο. Στη Χίο μάς παραδώσατε δύο χιλιάδες εκατόν ενενήντα οκτώ. Σήμερα είναι τετρακόσιοι είκοσι επτά. Στη Σάμο παραδώσατε τρεις χιλιάδες τετρακόσιους πενήντα έξι. Σήμερα είναι εξακόσιοι είκοσι οκτώ. Στην Κω μάς παραδώσατε δύο χιλιάδες ογδόντα πέντε. Σήμερα είναι διακόσιοι πενήντα επτά. Στη Λέρο μας παραδώσατε χίλιους τριακόσιους δεκαπέντε. Σήμερα είναι εκατόν εξήντα δύο.

Πού βλέπετε τον εγκλωβισμό στα νησιά, κυρίες και κύριοι συνάδελφοι της Αντιπολίτευσης; Είναι ξεκάθαρο ότι η πολιτική της Νέας Δημοκρατίας προστάτευσε τα νησιά μας. Δεν έχουμε ροές. Έχουμε πλέον ελάχιστους διαμένοντες. Έχουμε, λοιπόν, το δικαίωμα πλέον να λέμε ότι η στρατηγική που εφαρμόσαμε, δούλεψε. Απέναντί μας διάφορες θεωρίες της Αντιπολίτευσης: Άλλοι λένε για άσυλο στην Τουρκία, οι ίδιοι που λένε ότι η Τουρκία έχει το κλειδί και να αφήσουμε την Τουρκία να επιλέγει πόσοι θα μπουν στην Τουρκία να υποβάλουν αιτήματα. Άλλοι λένε για καταγραφή μόνο στα νησιά. Δηλαδή, λένε να έρχονται και απλώς να πάνε δήθεν αλλού. Οι κάτοικοι των νησιών ζητάνε και έχουν απόλυτο δίκαιο να σταματήσουν τα νησιά να σηκώνουν το βάρος του μεταναστευτικού. Να δούμε το μέλλον, να δούμε την ανάπτυξη των νησιών, στο οποίο σε αυτό -ειρήσθω εν παρόδω- συμβάλλει και η διατήρηση του νησιωτικού ΦΠΑ που ο ΣΥΡΙΖΑ κατήργησε και εμείς καταφέραμε σε αυτά τα πέντε νησιά να το κρατήσουμε. Πρέπει να μη νιώθουν τα νέα παιδιά το μεταναστευτικό ως τροχοπέδη. Αυτό πλέον, όμως, είναι η πραγματικότητα.

Η στρατηγική της Κυβέρνησης έχει απεμπλέξει τα νησιά μας, αφήνοντας χωρίς αφήγημα όσους επενδύουν στον διχασμό και στην κρίση, όσους θέλουν την εσωτερική σύγκρουση ενώ ξέρουν ότι αυτά που προτείνουν σήμερα, αυτά που μας λέτε σήμερα, αυτά οδήγησαν στην κρίση του 2015. Τελικά όσοι λένε «όχι» στις δομές λένε «ναι» στις ροές. Απλώς ελπίζουν να πάνε αλλού, να μη μείνουν στα νησιά. Ξεχνάνε, βέβαια, την εφαρμογή αυτής της πολιτικής από τον ΣΥΡΙΖΑ την περίοδο 2015-2019. Ενώ σήμερα, δώδεκα μήνες στοιχεία, μειώθηκαν οι διαμένοντες κατά 80% στα νησιά μας και κατά 48% συνολικά στη χώρα. Άρα δεν μιλάμε μόνο για αποσυμφόρηση στα νησιά, μιλάμε για αποσυμφόρηση συνολικά της χώρας μας από την πίεση της μεταναστευτικής κρίσης.

Πλέον στις δομές και στο «ΕΣΤΙΑ» έχουμε τριάντα τρεις χιλιάδες διακόσιους εβδομήντα δύο αιτούντες άσυλο και εννιά χιλιάδες εξακόσιους τριάντα επτά αναγνωρισμένους, οι οποίοι θα αποχωρήσουν με χωρητικότητα εξήντα έξι χιλιάδες θέσεις σε όλο το σύστημα.

Και, βέβαια, κλείσαμε ογδόντα πέντε δομές το 2020. Από τις εκατόν είκοσι μία δομές που είχαμε σε όλη τη χώρα σήμερα λειτουργούν τριάντα έξι. Και αυτές οι τριάντα έξι που λειτουργούν στην ηπειρωτική Ελλάδα, θα μετατραπούν σε κλειστές δομές. Το μοντέλο των κλειστών δομών θα εφαρμοστεί σε όλη τη χώρα και όχι στον Έβρο όπως είπε κάποιος συνάδελφος της Αντιπολίτευσης και πήγε να δημιουργήσει πολιτική σπέκουλα. Στον Έβρο η δομή είναι ήδη κλειστή όπως ξέρετε. Και επί ΣΥΡΙΖΑ ήταν κλειστή. Δεν αλλάζει η εθνική στρατηγική για τον Έβρο. Η δομή του Έβρου δεν είναι μία δομή που θα γίνεται εξέταση αιτημάτων ασύλου.

Και, βέβαια, μιλάμε πλέον για ένα θετικό ισοζύγιο, κύριε Καμίνη, σας το έχω πει πολλές φορές, αφαιρώντας τις απελάσεις προς Αλβανία. Και πάλι είναι θετικό. Σας το έχω πει δυο φορές στην επιτροπή και κάνετε ότι δεν το ακούτε. Έχουν φύγει φέτος επτά χιλιάδες εκατόν δεκατέσσερα άτομα νόμιμα από τη χώρα μας, απελάσεις, μετεγκαταστάσεις, εθελοντικές επιστροφές, ενώ ήρθαν τέσσερις χιλιάδες εκατόν εβδομήντα έξι. Και, πράγματι, έχουν φύγει είκοσι πέντε χιλιάδες άτομα για τη Γερμανία. Έχουν φύγει νόμιμα αυτά τα είκοσι πέντε χιλιάδες άτομα για τη Γερμανία, δεν έχουν φύγει παράνομα από τη χώρα μας βάσει της Συμφωνίας του Σένγκεν και έχουν πάει στη Γερμανία. Και αυτή τη στιγμή δεν υπάρχει κανένα θέμα επιστροφής αυτών των ατόμων στην Ελλάδα, έχουν υποβάλει και σχετικό αίτημα για να παραμείνουν στη Γερμανία.

Πρέπει να έκανα λάθος. Είπα στον κ. Καμίνη ότι σας λείπουν. Δεν σας λείπουν, κύριε Καμίνη. Εσείς θέλετε να γυρίσουν στην Ελλάδα, να προστεθούν στους δεκάδες χιλιάδες αλλοδαπούς που ήρθαν στην Αθήνα επί δημαρχίας σας τα προηγούμενα χρόνια, εξαιτίας πολιτικών που σήμερα επαναλαμβάνετε, αλλά ευτυχώς δεν πρόκειται να εφαρμοστούν.

Και ερχόμαστε με το παρόν νομοσχέδιο να επιταχύνουμε περαιτέρω τις διαδικασίες απελάσεων και επιστροφών, να ενισχύσουμε το θετικό αυτό πρόσημο με την τροποποίηση διατάξεων του ν.3386/2005 και του ν.3908/2011. Στόχος των ρυθμίσεων αυτών η επίλυση ζητημάτων που προκύπτουν κατά την εφαρμογή των διατάξεων και κατά το δυνατόν ο περιορισμός των περιθωρίων για την καταχρηστική άσκηση δικαιωμάτων από τους προς απέλαση ή επιστροφή υπηκόους τρίτων χωρών. Στόχος είναι ο σαφής διαχωρισμός των διοικητικών διαδικασιών απέλασης που εφαρμόζεται στις περιπτώσεις αλλοδαπών που συλλαμβάνονται στα σύνορα από τις διαδικασίες επιστροφής που εφαρμόζεται σε λοιπές περιπτώσεις. Και, βέβαια, αναμορφώνεται η διαδικασία παροχής προθεσμίας οικειοθελούς αναχώρησης, αλλά περιορίζονται και οι περιπτώσεις όπου η ελληνική αστυνομία πλέον ως μόνη αρμόδια θα δίνει αυτό το δικαίωμα. Ξέρετε τι γινόταν στα νησιά; Ερχόταν η απορριπτική απόφαση και αντί να κρατηθούν στο ΠΡΟΚΕΚΑ και να απελαθούν, ζήταγαν χαρτί οικειοθελούς αναχώρησης, έπαιρναν το καράβι και έφευγαν. Αυτοί κατέληγαν επί ημερών σας στις πλατείες στην Αθήνα και στη Θεσσαλονίκη.

Ως προς το θέμα των ψηφιακών ομάδων, θα αφήσω τον κ. Βαρβιτσιώτη, τον συναρμόδιο Αναπληρωτή Υπουργό Εξωτερικών, να παρουσιάσει αυτή τη διάταξη. Επειδή, όμως, ρωτηθήκαμε για το αποτέλεσμα αντίστοιχων ρυθμίσεων στο παρελθόν, να σημειώσω ότι ο ν.4146/2013 που είχα την τιμή να εισηγηθώ τότε ως Υφυπουργός Ανάπτυξης, που εισήγαγε την golden visa στη χώρα μας για επενδύσεις ακίνητης περιουσίας, έφερε στη χώρα επενδύσεις ύψους 3 δισεκατομμυρίων ευρώ.

Θα ήθελα να κάνω κάποιες τελευταίες παρατηρήσεις. Ως προς το θέμα στελέχωσης του Υπουργείου Μετανάστευσης σχετικά με τη δυνατότητα απόσπασης μη πολιτικού προσωπικού σάς υπενθυμίζω ότι αυτό δεν θεσμοθετείται σήμερα, προβλέπεται από τον ν.4375/16, νόμος του ΣΥΡΙΖΑ, κύριοι συνάδελφοι. Εσείς φέρατε τους ένστολους στις διαδικασίες μετανάστευσης. Εμείς απλώς διευρύνουμε τις υπηρεσίες στις οποίες αυτό μπορεί να γίνει.

Και ως προς την αξιοποίηση των δημοσίων υπαλλήλων, πέραν του γεγονότος ότι προχωράμε σε περίπου πεντακόσιες πενήντα προσλήψεις μόνιμου προσωπικού με έγκριση του Υπουργικού Συμβουλίου για να καλύψουμε πλέον με μόνιμους τις ανάγκες του Υπουργείου, αξιοποιούμε δημοσίους υπαλλήλους και σε θέσεις που ο νόμος επέτρεπε τη δυνατότητα μετακλητών.

Και θέλω να σας πω ότι το 2021 για πρώτη φορά επικεφαλής της υπηρεσίας ασύλου τοποθετήθηκε δημόσιος υπάλληλος, ενώ επί των ημερών και ΠΑΣΟΚ και ΣΥΡΙΖΑ σε αυτή την κύρια θέση ευθύνης είχε τοποθετηθεί μετακλητός.

Συζητήσαμε στην επιτροπή πότε θεσμοθετήθηκε αυτό. Λοιπόν, θεσμοθετήθηκε το 2011 με τον ν.3907, έχω το ΦΕΚ αν θέλει κάποιος να το δει, ο όποιος λέει ότι στην Κεντρική Υπηρεσία Ασύλου συνιστάται θέση διευθυντή, δηλαδή θέση ευθύνης δημοσίου στην ιεραρχία του δημοσίου και ο διευθυντής διορίζεται με απόφαση του Υπουργού Προστασίας του Πολίτη για τρία συν τρία χρόνια. Και έγινε για πρώτη φορά με κυβέρνηση ΚΙΝΑΛ, με υπογραφή αρμόδιου Υπουργού Εσωτερικών μεγάλου στελέχους σήμερα του ΣΥΡΙΖΑ.

Έρχεστε, λοιπόν, πολλές φορές και διαμαρτύρεστε για την πρωτοφανή, λέτε, αξιοποίηση μετακλητών σε θέσεις ευθύνης στο Υπουργείο Μετανάστευσης όταν εσείς το νομοθετήσατε. Ε, όχι τόση υποκρισία!

Κλείνοντας, κυρίες και κύριοι συνάδελφοι, το κεφάλαιο της παράνομης μετανάστευσης αντιμετωπίστηκε ολιστικά από την Κυβέρνηση Νέας Δημοκρατίας. Είμαστε προετοιμασμένοι να αντιμετωπίσουμε μία νέα κρίση. Λέμε ξεκάθαρα ότι δεν θα είμαστε εμείς η πύλη εισόδου της Ευρώπης για παράνομες μεταναστευτικές ροές. Δεν θα ξαναγίνουμε ποτέ το ξέφραγο αμπέλι που ήμασταν τα προηγούμενα χρόνια με τις επιπτώσεις που εμείς οι νησιώτες βιώσαμε πρώτοι απ’ όλους στο πετσί μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει οΑναπληρωτής Υπουργός Εξωτερικών κ. Βαρβιτσιώτης.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κυρίες και κύριοι συνάδελφοι, δεν υπάρχει αμφιβολία ότι η πανδημία άλλαξε τον τρόπο με τον οποίο λειτουργεί ο κόσμος και η παγκόσμια οικονομία.

Πλέον η απομακρυσμένη εργασία και η εργασία από το σπίτι έχουν καταστεί ένας από τους κυρίαρχους τρόπους μέσα από τους οποίους αναπτύσσεται η παγκόσμια οικονομία. Απέναντι σε αυτή την πρόκληση η Ελλάδα έρχεται σήμερα να πρωτοπορήσει εισάγοντας για πρώτη φορά το καθεστώς φιλοξενίας και εργασίας σ’ αυτούς που ονομάζονται ψηφιακοί νομάδες, δηλαδή τους ανθρώπους που επιλέγουν μέσα από την οθόνη του ηλεκτρονικού τους υπολογιστή να δουλέψουν παράγοντας αποτέλεσμα σε οποιοδήποτε μέρος του πλανήτη.

Είναι κάτι το οποίο φιλοδοξούμε να προσελκύσει ακόμα περισσότερους υψηλής ποιότητας και παραγόμενου αποτελέσματος ανθρώπους, επισκέπτες στη χώρα μας όχι μόνο για μικρή περίοδο διακοπών, αλλά για μεγαλύτερη περίοδο μέσα από την οποία θα μπορέσουν να παραγάγουν και βέβαια ενδεχομένως και να επιλέξουν τελικά την χώρα μας ως έναν από τους τόπους στους οποίους θα ήθελαν να επενδύσουν.

Στην Ευρώπη σήμερα δύο χώρες έχουν εισαγάγει ένα αντίστοιχο καθεστώς. Αυτές είναι η Εσθονία, που φημίζεται για τον ψηφιακό μετασχηματισμό της, αλλά και η Κροατία που έχει μπει πάρα πολύ έντονα πλέον στο τουριστικό παιχνίδι της Μεσογείου.

Κύριε Σκανδαλίδη, μπορεί να αντιμετωπίζετε πρόβλημα στα Δωδεκάνησα, εμείς θέλουμε να σας φέρουμε ανθρώπους για να επιμηκύνετε την τουριστική σας περίοδο.

Και, βέβαια, να καταφέρουμε να φέρουμε και ανθρώπους που παράγουν για μεγάλες ψηφιακές εταιρείες, όπως η «AMAZON», η «MICROSOFT», οι οποίοι θα μπορούσαν να μείνουν εδώ και να παράγουν στο εξωτερικό.

Ξέρετε το 2019, όταν η Κυβέρνηση Μητσοτάκη ανέλαβε, παρέλαβε μία χώρα, η οποία υπολειπόταν δραματικά στην προσέλκυση ταλαντούχων επαγγελματιών και φοιτητών σύμφωνα με αντίστοιχη έρευνα του ΟΟΣΑ. Και προσπαθούμε με κάθε δυνατό τρόπο να φέρουμε την εξωστρέφεια της ελληνικής οικονομίας πιο μπροστά εισάγοντας νέους θεσμούς, μια πολιτική που λέμε Blue Carpet Policy. Το blue από τη θάλασσα, το carpet γιατί ανοίγουμε ένα χαλί εισόδου προς οποιονδήποτε θέλει να επενδύσει, να δραστηριοποιηθεί στη χώρα και βέβαια το policy αντιστοιχεί σε μια συνεκτική πολιτική, η οποία ξεκινάει από αυτό που ανέφερε πριν ο Υπουργός, ο κ. Μηταράκης σε σχέση με τη golden visa. Συζητάμε για τη business visa. Συζητήσαμε για τη φοιτητική visa, την οποία επίσης βάλαμε μπρος και σήμερα ερχόμαστε και ολοκληρώνουμε αυτό το παζλ με την digital nomad visa.

Παράλληλα προσπαθούμε να εκσυγχρονίσουμε όλες τις υπηρεσίες του Υπουργείου Εξωτερικών σε σχέση με την απόδοση των καθεστώτων θεωρήσεων, ώστε να ψηφιοποιηθούν και να σταματήσει η ταλαιπωρία, η οποία υπάρχει από πάρα πολλούς στα ελληνικά προξενεία που έχουν σοβαρές ελλείψεις σε προσωπικό και υποδομές.

Γι’ αυτόν τον λόγο σήμερα προσπαθούμε να προσεγγίσουμε όλους αυτούς τους ψηφιακούς νομάδες μέσα από απλοποιημένες διαδικασίες και με εύκολες διαδικασίες όχι μόνο να πάρουν τη δωδεκάμηνη άδεια παραμονής στη χώρα, αλλά και να επεκτείνουν αυτή την παραμονή τους αν θέλουν να παραμείνουν παραπέρα.

Κυρίες και κύριοι συνάδελφοι, ξέρετε πολύ σωστά αναφέρθηκε ότι το μεταναστευτικό είναι ένα ζήτημα, το οποίο ούτε θα τελειώσει σε μία νομοθετική πρόκληση και σε μία νομοθετική μεταρρύθμιση ούτε βεβαίως έχει μόνο την όψη την αρνητική, αλλά έχει και τη θετική όψη του να προσελκύσεις ανθρώπους στη χώρα σου οι οποίοι θα προσθέσουν στο παραγόμενο εισόδημα, θα προσθέσουν στην αύξηση της ποιότητας της ζωής και βέβαια στην εξωστρέφεια της ελληνικής οικονομίας. Αυτό προσπαθούμε να κάνουμε μέσα από αυτές τις διαδικασίες.

Την ίδια στιγμή νομίζω ότι πολύ σωστά εφαρμόζεται από το Υπουργείο Μεταναστευτικής Πολιτικής μια δέσμευσή μας απέναντι στον ελληνικό λαό, που δεν ήταν άλλη από το να κλείσουμε όλες αυτές τις τρύπες που είχαν ανοίξει στο καθεστώς εισόδου και θεωρήσεων και στο καθεστώς διαχείρισης του μεταναστευτικού προβλήματος από τις προηγούμενες κυβερνήσεις. Γιατί όπως πολύ σωστά είχαμε διαπιστώσει βλέπαμε ότι οποιοσδήποτε έμπαινε στη χώρα μέσα από τα μεγάλα παράθυρα ή τα μικρότερα παράθυρα που είχαν φτιαχτεί στο νομικό μας σύστημα ουσιαστικά δεν έφευγε ποτέ και δεν επέστρεφε πίσω. Είχατε ανοίξει την πόρτα της εισόδου, αλλά είχατε ανοίξει και τις πόρτες και τα παράθυρα της παραμονής των παράνομων μεταναστών στη χώρα.

Σήμερα μέσα από αυτές τις πρωτοβουλίες που έχει αναλάβει το Υπουργείο Μετανάστευσης ουσιαστικά προχωρά στην έτι περαιτέρω θωράκιση απέναντι στο φαινόμενο της παράνομης μετανάστευσης. Είναι σίγουρο ότι σε τίποτα δεν υπολείπεται ο νομικός μας πολιτισμός, αλλά και οι αξίες μας σε σχέση με αυτό που λέμε το Διεθνές Δίκαιο για την προστασία των δικαιωμάτων του ανθρώπου και ιδιαίτερα των δικαιωμάτων των προσφύγων.

Για το όνομα του θεού η Ελλάδα έχει δείξει περίσσια το πνεύμα της φιλοξενίας της απέναντι στους κατατρεγμένους πρόσφυγες, γι’ αυτό και έχει ίσως έναν από τους μεγαλύτερους αριθμούς ανθρώπων που έχουν τεθεί κάτω από το καθεστώς προστασίας σε όλη την Ευρωπαϊκή Ένωση.

Από την άλλη θα ήταν λάθος ιδιαίτερα στην κρίσιμη στιγμή που ζούμε και με τις εξελίξεις στο Αφγανιστάν να προαναγγέλλουν ένα καινούργιο ρεύμα ανθρώπων, οι οποίοι φεύγουν από την πολύπαθη αυτή χώρα να πούμε ότι η Ελλάδα δεν είναι αποφασισμένη να υπερασπίσει τόσο τα ευρωπαϊκά σύνορα όσο τα εθνικά σύνορα και βέβαια τον ευρωπαϊκό πολιτισμό.

Γι’ αυτό και η προχθεσινή απόφαση που ελήφθη στο σχέδιο των συμπερασμάτων του Ευρωπαϊκού Συμβουλίου των Εσωτερικών Υποθέσεων νομίζω ότι δείχνει ακριβώς την κατεύθυνση μέσα από την οποία πρέπει να κινηθούμε στο μέλλον. Να στηρίξουμε όλους τους Αφγανούς οι οποίοι φεύγουν από το Αφγανιστάν στην παραμονή τους στις γειτονικές προς το Αφγανιστάν χώρες, ώστε να μη μετατραπεί αυτό το πρόβλημα σε ένα πρόβλημα που για άλλη μια φορά θα διχάσει την Ευρώπη και κάθετα και οριζόντια, ανάμεσα στον Βορρά και στο Νότο, ανάμεσα στην Ανατολή και στη Δύση, ανάμεσα στη Δεξιά και στην Αριστερά. Διότι οι ευρωπαϊκές αξίες τις οποίες υπερασπιζόμαστε, που δεν είναι άλλες από τις αξίες της υπεράσπισης των ανθρωπίνων δικαιωμάτων, σε καμμία περίπτωση δεν μας δίνουν το δικαίωμα να χαλαρώσουμε αυτά τα οποία έχουμε υπογράψει και έχουμε συναποφασίσει τόσα χρόνια μαζί και αυτά είναι όσα περιγράφονται στη Συνθήκη του Σένγκεν για την ελεύθερη κυκλοφορία των προσώπων, αλλά και παράλληλα για την προστασία των ευρωπαϊκών συνόρων.

Γι’ αυτό θεωρώ ότι η σημερινή πρωτοβουλία αξίζει την υποστήριξη των κομμάτων της Βουλής και σε ό,τι αφορά τους ψηφιακούς νομάδες που ελπίζω να υποστηριχθεί από όλα τα κόμματα της Αντιπολίτευσης, αλλά και στο σύνολό της, διότι θωρακίζει ακριβώς τη χώρα μας απέναντι στις επερχόμενες εξελίξεις.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Τον λόγο έχει τώρα ο Κοινοβουλευτικός Εκπρόσωπος κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κυρία Πρόεδρε.

Κυρίες και κύριοι Βουλευτές, κυρία και κύριοι Υπουργοί, αγαπητοί εργαζόμενοι στη Βουλή των Ελλήνων, πολύς ντόρος έχει γίνει τις τελευταίες μέρες μετά τον καταπληκτικό ανασχηματισμό του κ. Μητσοτάκη για την περίφημη συνέντευξη και την περίφημη ρήση του υπέροχου Υπουργού Υγείας του κ. Πλεύρη. Πολλοί έσπευσαν να προβούν στην τραβηγμένη, νομίζω, διατύπωση να ζητήσει συγγνώμη αμέσως ο κ. Πλεύρης ή να παραιτηθεί από το υπουργικό θώκο που κατέλαβε.

Ας θυμίσουμε λίγο σε όσους μας ακούν και σε εσάς εδώ τι είχε πει τότε, αρκετά παλιά πρέπει να ομολογήσω, ο κ. Πλεύρης σε σχέση με τους μετανάστες που συζητάμε σήμερα. Είχε πει: «Θα πρέπει να τους κάνουμε τη ζωή τέτοια κόλαση όσων βρίσκονται εδώ, ώστε η κόλαση που άφησαν εκεί πίσω στην πατρίδα τους να τους φαντάζει πια σαν παράδεισος».

Ακούτε, κυρία Πρόεδρε, τι είχε πει;

Και έχει συμπληρώσει -με συγχωρείτε που διαβάζω, αλλά πρέπει να διαβάζω γιατί είναι σε εισαγωγικά τα ακριβή λόγια του κ. Πλεύρη- ότι: «Δεν υπάρχει φύλαξη συνόρων αν δεν υπάρχουν νεκροί σ’ αυτά τα σύνορα». Το ακούτε; Αυτά είχε πει ο Υπουργός σας ο κ. Πλεύρης.

Και ρωτάω εσάς, τους Υπουργούς που είστε τώρα εδώ και κυρίως τον κ. Μηταράκη που ο αρμόδιος Υπουργός. Κύριε Μηταράκη, πραγματικά με το νομοσχέδιο που φέρνετε σήμερα και με τις «βελτιώσεις», με την κτηνωδία που επιφυλάσσει στην υποδοχή και στη συμπεριφορά των προσφύγων, των μεταναστών και συνολικά όλων όσων αιτούνται κάποιο άσυλο, με αυτό το νομοσχέδιο που φέρνετε και τα προσκόμματα όλα αυτά που βάζετε, στα αλήθεια αισθάνεστε ότι θα πρέπει να ζητήσει ο κ. Πλεύρης συγγνώμη ή να παραιτηθεί από την παράταξή σας; Ή μήπως αντιθέτως θα πρέπει, όπως εγώ φρονώ πια, μετά το νομοσχέδιο που σήμερα θα ψηφίσετε η παράταξή σας η Νέα Δημοκρατία σύσσωμη να ζητήσει αμέσως συγνώμη εδώ και τώρα από τον κ. Πλεύρη και να παραιτηθείτε όλοι εσείς μαζί από το κόμμα του, που εδώ και καιρό από ό,τι φαίνεται κυβερνάει; Μα, έτσι είναι τα πράγματα. Ο κ. Πλεύρης επικράτησε στη Νέα Δημοκρατία. Η Νέα Δημοκρατία που ξέραμε πάει, πάπαλα!

Κοιτάξτε το προσφυγικό-μεταναστευτικό είναι ένα πρόβλημα που όπως όλα τα προβλήματα δεν έπεσε από τον ουρανό. Κάποιοι το δημιούργησαν. Είπε ο επίτιμος Πρόεδρος της Βουλής μας ο κ. Βούτσης ότι θα δημιουργηθεί και για την κλιματική αλλαγή. Προς το παρόν, όμως, αυτοί οι πρόσφυγες, τα εκατομμύρια των προσφύγων και μεταναστών, τα περίπου δέκα που περιφέρονται σε αυτή τη γη και δεν τους χωράει πουθενά, δεν έχουν τόπο να σταθούν, δεν έχουν μια σπηλιά να κρυφτούν, όλοι αυτοί έχουν προκύψει από συγκεκριμένες πολιτικές στις οποίες εμπλεκόμαστε -σας τα είπε ο κ. Βούτσης- ως Ευρωπαϊκή Ένωση. Εμπλεκόμαστε όταν δεχόμαστε την Τουρκία ως ασφαλή προορισμό για ξένους. Ποια Τουρκία; Την Τουρκία του κ. Ερντογάν. Και εμπλεκόμαστε κυρίως ότι σε κάθε τέτοια περίπτωση, σε κάθε πόλεμο, στρατιωτικό ή οικονομικό που θα οδηγήσει και έχει δημιουργήσει προσφυγιές, εμείς έχουμε στείλει και ένα αντιτορπιλικό μας, έχουμε στείλει και μια ειδική μονάδα με καταδρομείς μας, έχουμε στείλει Σούπερ Πούμα ελικόπτερά μας. Εμπλεκόμαστε και στρατιωτικά στις αιτίες και άρα είμαστε υπεύθυνοι και θα πρέπει να σκεφτούμε ότι είμαστε υπεύθυνοι και για τη λύση.

Δεν είμαστε μόνο εμείς υπεύθυνοι και είμαστε από τους ελάχιστα υπεύθυνους. Υπεύθυνη είναι η Ευρωπαϊκή Ένωση την οποία αφήνετε στο απυρόβλητο και την οποία δεν αναγκάζετε ασκώντας το βέτο που έχετε και δικαιούστε να ασκήσετε. Θα το ακούσει ο ελληνικός λαός και το ακούει κάθε φορά από μένα. Όλοι σας δικαιούμασταν και όσοι κυβερνούσατε πριν να το ασκείστε και δεν το ασκήσαμε και έτσι δεν τους αναγκάζετε να επιμερίσουν αυτούς τους δύσμοιρους ανθρώπους, τα δύο εκατομμύρια που είναι και στην Τουρκία τώρα σε όλες τις χώρες της Ευρωπαϊκής Ένωσης αναλογικά σε σχέση με τον πληθυσμό της καθεμιάς εξ αυτών.

Είπε ο κ. Βίτσας πριν τα πράγματα με τα οποία συμφωνώ πάρα πολύ, αλλά θα πρέπει να του θυμίσω, όπως και στον κ. Βούτση που θύμισα ήδη ότι άσκησε κανένα βέτο η Κυβέρνησή του, ότι ο κ. Βίτσας, δυστυχώς γι’ αυτόν, διατέλεσε Υπουργός Μεταναστευτικής Πολιτικής από τον Φλεβάρη του 2018 μέχρι τις εκλογές του 2019. Μίλησε πριν λίγο εδώ για τη μετατροπή της χώρας μας σε ασπίδα της Ευρώπης κατά των προσφύγων -και ουσιαστικά η χώρα γίνεται παρίας έτσι- και καταδίκασε τις παράνομες επαναπροωθήσεις στην Τουρκία.

Όμως, συγγνώμη κιόλας, ο ίδιος, δηλαδή η κυβέρνηση του κ. Τσίπρα είναι αυτή που υπέγραψε την επαίσχυντη και κατάπτυστη συμφωνία Ευρωπαϊκής Ένωσης - Τουρκίας η οποία αναγνωρίζει την Τουρκία, ούτε λίγο ούτε πολύ, ότι είναι μία ασφαλής χώρα και κάνει την Ελλάδα ασπίδα της Ευρώπης με τις παράνομες επαναπροωθήσεις οι οποίες, ειρήσθω εν παρόδω, θα το πω και αυτό, συγγνώμη, πρώην σύντροφοι, ξεκίνησαν επί υπουργίας του αγαπημένου μου -κατά τα άλλα- κ. Βίτσα, που είμαστε εδώ και γείτονες στα έδρανα της Βουλής και έχει αναπτυχθεί μια προσωπική σχέση. Άνθρωποι είμαστε.

Συνεχίζω. Κυρίες και κύριοι Βουλευτές, κύριοι Υπουργοί, αλλά κυρίως αγαπητοί μου εργαζόμενοι της Βουλής των Ελλήνων, ο Μίκης Θεοδωράκης ήταν όλοι εμείς μαζί. Κι όταν λέω όλοι εμείς μαζί, δεν εννοώ απλώς όλους εμάς εδώ μέσα μαζί, αλλά εννοώ όλους, όλους εμάς εδώ μέσα και όλους εμάς εκεί έξω και όλους εμάς παντού όπου υπάρχει Ελλάδα, αλλά και εκτός Ελλάδας όπου επί Γης υπάρχει και ζει Ελληνισμός. Αυτό ήταν ο Μίκης. Ήταν όλοι εμείς οι Έλληνες μαζί.

Με αφορμή αυτή μου τη σκέψη θα ήθελα από την καρδιά μου να σας παρακαλέσω στη μνήμη του να προσπαθήσουμε όλοι εμείς μαζί να πάψουμε να πληγώνουμε άλλους ξένους ανθρώπους που είναι κομμάτια του εαυτού μας, κύριε Πρόεδρε. Θέλω να σας παρακαλέσω, δηλαδή, να σταματήσουμε κάποτε επιτέλους να πληγώνουμε συστηματικά τον εαυτό μας.

Κάθε φορά που η ελληνική πολιτεία η οποία θα έπρεπε να εκφράζει όλους εμάς, υιοθετεί παράνομες πρακτικές και παραβαίνει τους διεθνείς κανόνες, αλλά και κυρίως παραβαίνει τους αρχαίους άγραφους νόμους της αρωγής και της αλληλεγγύης, πληγώνουμε τον εαυτό μας. Κάθε φορά που μια ελληνική κυβέρνηση, όπως αυτή που για κακή μας τύχη έχουμε τώρα της Νέας Δημοκρατίας του Κυριάκου Μητσοτάκη καταδέχεται να «χαϊδέψει» τα χειρότερα των ενστίκτων της ελληνικής κοινωνίας, τρέφοντας έτσι τα ξενοφοβικά αντανακλαστικά του πιο ακραίου εκλογικού της ακροατηρίου, πληγώνουμε απλώς τον εαυτό μας. Κάθε φορά που μια τέτοια κυβέρνηση χτίζει έναν τεράστιο φράχτη και στη συνέχεια πυροβολεί με πλαστικές σφαίρες κυνηγημένους και εργαλειοποιημένους ανθρώπους που προσπαθούν να περάσουν αυτόν τον έρμο τον φράχτη για να φτάσουν σε ένα καταφύγιο που είναι στα μάτια αυτών των ανθρώπων η Ελλάδα μας, πληγώνουμε απλώς τον εαυτό μας.

Και κάθε βράδυ που καταφέρνουμε όλοι εμείς εδώ μέσα να κοιμηθούμε, γνωρίζοντας πως με τις παράνομες επαναπροωθήσεις μάς έχουμε αφήσει σε μια σωστική λέμβο στη μέση της θάλασσας, στα βαθιά σκοτεινότατα ύδατα, χωρίς μηχανή και χωρίς πηδάλιο, αθώους ανθρώπους και σε πολλές περιπτώσεις ανάμεσά τους ανήλικα παιδιά ή ακόμα και βρέφη, ελπίζοντας -ακούστε το- να τους μαζέψουν οι Τούρκοι, κυρίες και κύριοι Βουλευτές, κύριε Υπουργέ και αγαπητότατοι εργαζόμενοι της Βουλής, πληρώνουμε απλώς τον εαυτό μας.

Επίσης, ναρκοθετούμε το μέλλον μας, γιατί στο μέλλον όταν εσείς και εγώ θα έχουμε πια αποχωρήσει από τον μάταιο τούτο κόσμο, αλλά η ζωή ευτυχώς θα συνεχίζεται, τα παιδιά, τα εγγόνια και τα δισέγγονα μας θα γνωρίζουν πως η θάλασσά τους, ίσως η ωραιότερη θάλασσα του κόσμου, είναι στρωμένη κάτω στον βυθό της με ένα μακάβριο σάβανο χιλιάδων πνιγμένων αθώων συνανθρώπων τους κάθε ηλικίας.

Τι αντίκτυπο λέτε, κύριε Μηταράκη, να έχει στη ζωή τους η γνώση και η συναίσθηση αυτού του κατ’ εξακολούθηση εγκλήματος που λαμβάνει χώρα στη θάλασσά μας χρόνια τώρα με ευθύνη βέβαια όλων των κομμάτων του μνημονιακού τόξου που ανανεώνουν έτσι τα διαπιστευτήριά τους ως υποδειγματικοί κρατούμενοι των δεσμοφυλάκων τους και μας; Και, βέβαια, με την αρωγή όλα αυτά και την ενορχήστρωση του παράνομου, «παρανομότατου!» -με συγχωρείτε για τον νεολογισμό- ιερατείου των Βρυξελλών, του παράνομου ιερατείου, που θυμίζω, κυρία Πρόεδρε, ότι συμμετείχε αυτό το ιερατείο στη δημιουργία των πολέμων και στρατιωτικών και οικονομικών, των πολέμων, οι οποίοι τελικά οδήγησαν με τον έναν ή τον άλλον τρόπο όλους αυτούς τους ανθρώπους στα πελάγη μας. Τι αντίκτυπο λέτε να έχει, κυρίες και κύριοι συνάδελφοι;

Να σας πω εγώ τι αντίκτυπο πιστεύω πως θα έχει: Τύψεις, ενοχές και βαθιά ντροπή για όλους εμάς, τους προγόνους τους μαζί με αυτή την αίσθηση ενός άδικα απολεσθέντα παραδείσου, ενός πελαργού που όταν το νέμεσαι σαν ψαράς ή το χαίρεσαι κολυμπώντας το, δεν μπορείς πια να ξεχάσεις στιγμή πως κάτω από την ειδυλλιακή του επιφάνεια κρύβεται απλώς ένα νεκροταφείο.

Κυρίες και κύριοι Βουλευτές, κύριε Υπουργέ, κυρία Υπουργέ, αγαπητοί εργαζόμενοι της Βουλής, ξεκίνησα την ομιλία μου με τη φράση «ο Μίκης Θεοδωράκης ήταν όλοι εμείς μαζί» και άρα κατά κάποιον τρόπο νομίζω ότι τώρα πια που πέθανε οφείλουμε όλοι εμείς μαζί να επιχειρήσουμε να γίνουμε αυτός στην προσπάθειά μας κάπως, με κάποιον τρόπο, να τον αναπληρώσουμε έστω και λιγάκι. Και αν καταφέρουμε και αξιωθούμε κάποια στιγμή όλοι μαζί να γίνουμε έστω και για μια στιγμή εκείνος, τότε φαντάζομαι ότι θα νιώθουμε όπως ένιωθε εκείνος.

Σας ρωτάω όλους. Πώς λέτε να ένιωθε άραγε εκείνος, ο μεγάλος Μίκης Θεοδωράκης, την ημέρα εκείνη πριν από πενήντα ένα χρόνια δηλαδή, που έφτανε πολιτικός πρόσφυγας -ναι, καλά ακούσατε, δεν κάνετε λάθος- κυνηγημένος από τη χούντα, που είχε προλάβει ήδη να τον φυλακίσει και να τον βασανίσει, στο φιλόξενο τότε ακόμα, προ Μακρόν, για πάσης φύσεως πρόσφυγες Παρίσι; Πώς να ένιωθε; Θα πρέπει να ένιωθε, κυρία Πρόεδρε, κατ’ αρχάς, βαθιά ανακουφισμένος που βρήκε καταφύγιο και άσυλο για να ανακάμψει η υγεία του, που τόσο έχει επιβαρυνθεί τα τελευταία χρόνια από τη φυλάκισή του στην οδό Μπουμπουλίνας, μετά στις φυλακές Αβέρωφ, με τη μεγάλη απεργία πείνας που τον οδήγησε για νοσηλεία στο νοσοκομείο, την εκτόπισή του στη συνέχεια στη Ζάτουνα Αρκαδίας και τελικά, βέβαια, τη φυλάκισή του στο στρατόπεδο του Ωρωπού.

Κατ’ αρχάς, ανακουφισμένος, λοιπόν, που δραπέτευσε από όλα αυτά και στη συνέχεια, τις αμέσως επόμενες βδομάδες και μήνες είναι μαζί με τη Μελίνα και τόσους άλλους, που επίσης είχαν σωθεί. Γιατί είχαν σωθεί; Γιατί είχε τύχει να βρουν το ίδιο καταφύγιο που τους προσφέρθηκε. Φαντάζομαι, όλοι αυτοί οι άνθρωποι θα ένιωθαν να αναγεννώνται, σχεδιάζοντας και οργανώνοντας τη συνέχιση της αντίστασης στη δικτατορία με κάθε μέσο και τρόπο.

Φαντάζομαι, κύριε Μηταράκη, την ευτυχία και την ευγνωμοσύνη τους που βρήκαν -ξέρετε τι βρήκαν;- έναν ξένο τόπο να σταθούν πάνω του για να παλέψουν, κυρία Πρόεδρε, να σώσουν τον δικό τους τόπο. Φαντάζομαι τη συγκίνησή τους να έχουν στο πλάι τους σ’ αυτόν τον δίκαιο και όμορφο και γενναίο αγώνα ξέρετε ποιους; Να σας θυμίσω: Τον Ζαν Πολ Σαρτρ, τον Άρθουρ Μίλερ, τον Ντμίτρι Σοστακόβιτς, τον Λόρενς Ολίβιε, τον Υβ Μοντάν και τόσους άλλους γνωστούς και άγνωστους, απλώς αλληλέγγυους ανθρώπους από όλον τον πλανήτη μας.

Ξέρετε, κυρίες και κύριοι Βουλευτές, τι κοινό έχουν όλοι αυτοί οι γνωστοί και άγνωστοι άνθρωποι που αποφάσισαν τότε να συντρέξουν τον Μίκη και την Ελλάδα μας; Ξέρετε; Ότι ήταν ξένοι. Αυτό ήταν το μόνο κοινό τους, ότι δεν ήταν Έλληνες. Άλλοι ήταν δεξιοί, άλλοι ήταν αριστεροί, άλλοι ήταν βασιλικοί. Ένα πράγμα είχαν κοινό, ότι δεν ήταν Έλληνες, ότι ήταν ξένοι, ότι ήταν «οι άλλοι», αυτοί που δεν γνωρίζουμε. Και, όμως, μπήκαν στον κόπο μας και μας κατάλαβαν και αποφάσισαν να αγωνιστούν για τη σωτηρία μας και τα ιδανικά τους, βέβαια, κάνοντας την υπόθεσή μας και δική τους υπόθεση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, τελειώνω σε δύο λεπτά.

Τώρα, λοιπόν, που νιώσαμε, υποθέτω, λίγο όλοι μας όπως θα ένιωθε -φαντάζομαι εγώ- τότε εκείνος, πλημμυρισμένος από τα αισθήματα της ευγνωμοσύνης, της αλληλεγγύης, της συναδέλφωσης και της αναγέννησης της ελπίδας πάνω απ’ όλα για τον αγώνα για την αποκατάσταση της δημοκρατίας, τώρα που νιώσαμε όλοι λίγο σαν αυτόν οφείλουμε, νομίζω, όλοι μας εδώ μέσα να αναλογιστούμε πώς θα θέλαμε και θα προσδοκούσαμε να φερθεί τότε η Γαλλική Δημοκρατία στον Μίκη μας, αλλά και στους εκατοντάδες άσημους πολιτικούς πρόσφυγες που βρέθηκαν εκεί μαζί του. Θα θέλαμε να τους φερθεί όπως τελικά τους φέρθηκε ή θα θέλαμε, κύριε Μηταράκη, να τους φερθεί όπως θα τους φερόμασταν εμείς -όχι εσείς, αλλά η Κυριάκος Μητσοτάκης ΑΕ- σήμερα και ακόμα χειρότερα από αύριο που αυτό το νομοσχέδιο θα έχει γίνει πια νόμος του κράτους;

Τι θα προτιμούσατε, κυρίες και κύριοι συνάδελφοι; Απαντήστε. Οφείλετε πρώτα στον εαυτό σας και αμέσως μετά στα παιδιά σας και φυσικά τέλος στον ελληνικό λαό μία απάντηση.

Εγώ, για λογαριασμό του ΜέΡΑ25, έχω ήδη απαντήσει μέσα μου και η απάντησή μου, κυρία Πρόεδρε, είναι ότι όποιος αποδέχεται, στηρίζει και ψηφίζει την εφαρμογή τέτοιων απάνθρωπων πρακτικών απέναντι σε ανυπεράσπιστους ανθρώπους που βρίσκονται μάλιστα σε μεγάλη ανάγκη δεν έχει κανένα απολύτως δικαίωμα σήμερα να παριστάνει εδώ μέσα πως πενθεί για τον πολίτη του κόσμου και πρόσφυγα, για τον Μίκη μας.

Και αν γίνει νόμος του κράτους μας το σημερινό σχέδιο νόμου σας, κύριε Μηταράκη, όσοι το ψηφίσετε θα έχετε καταφέρει απλώς να πληγώσετε για άλλη μια φορά τον εαυτό σας. Λυπάμαι.

Σας ευχαριστώ πολύ, κυρία Πρόεδρε, για την ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης και αμέσως μετά ακολουθούν ο κ. Μωραΐτης, ο κ. Χήτας, ο κ. Μπογδάνος, η κ. Πούλου και ο κ. Καππάτος.

Κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Άντε τώρα να ισορροπήσεις ανάμεσα στον φλογοβόλο λόγο του Υπουργού και στον ποιητικό και επαναστατικό οίστρο του φίλου μου του Κλέωνα. Είναι λιγάκι δύσκολο φαντάζομαι.

Κύριε Υπουργέ, ακόμη κι αν διεκδικείτε τον τίτλο του εκπρόσωπου της χριστιανικής Ελλάδας, θα μπορούσατε να το κάνετε με έναν διαφορετικό λόγο και με ένα διαφορετικό ύφος. Θα έρθω, όμως, σε αυτό το ιδεολογικό που θέσατε στο τέλος.

Ίσως, όμως, αυτό είναι από άμυνα, γιατί είναι κάτι περισσότερο από σαφές πως η Κυβέρνησή σας τελευταία δεν τα πάει και τόσο καλά. Δεν πάει καλά ακόμα και επικοινωνιακά, που το θεωρούσε το «βαρύ πυροβολικό» της ηγεμονίας της. Βλέπει για πρώτη φορά μετά από δύο χρόνια αρνητικά δημοσιεύματα στον φιλικό της τύπο. Αμφισβητείται η ηγετική μορφή του Πρωθυπουργού. Από την αδυναμία να επιτευχθούν οι στόχοι του εμβολιασμού και τις καταστροφικές πυρκαγιές του Αυγούστου φτάσαμε στον ανασχηματισμό-παρωδία.

Πώς να στηριχτούν όλα αυτά τα πράγματα; Τι να γράψει κάποιος; Αν έχεις θριαμβολογήσει ως αρθρογράφος για την ψήφιση του νέου νόμου περί πολιτικής προστασίας, αν έγραψες για το κράτος που επιτέλους προετοιμάζεται από την άνοιξη για την αντιπυρική περίοδο, τι να γράψεις όταν ολόκληρες περιοχές γίνονται παρανάλωμα του πυρός;

Δεν πάει καλά, λοιπόν, η επικοινωνιακή σας πολιτική και προφανώς δεν είναι θέμα επικοινωνιολόγων. Τι να κάνουν ακόμη και οι επικοινωνιολόγοι μπροστά στη σκληρή πραγματικότητα; Μια πραγματικότητα που οσονούπω φέρνει στο προσκήνιο αυτό που δεν το είδατε ακόμα στο μέγεθός του, το εκρηκτικό μείγμα συρρίκνωσης εισοδημάτων και ανεξέλεγκτων αυξήσεων στα αγαθά. Η περίοδος χάριτος, λοιπόν, κύριε Υπουργέ, κράτησε πιο πολύ ίσως από το αναμενόμενο, έχει, όμως, πια ορατή ημερομηνία λήξης.

Κυρίες και κύριοι συνάδελφοι, σήμερα συζητάμε ένα σχέδιο νόμου που εντάσσεται στην προσπάθεια της Κυβέρνησης να αλλάξει ατζέντα. Χάθηκε, όμως, μέσα στις εξελίξεις των ημερών.

Είναι πολλαπλά ενδιαφέρων ο τρόπος που αντιμετώπισε η Κυβέρνηση τις εξελίξεις στο Αφγανιστάν, για να αρχίσω από εκεί. Η ταχύτητα που πήγε να ελέγξει τα σύνορα μου φάνηκε πιο γρήγορη κι από αυτή που κατέλαβαν οι Ταλιμπάν την εξουσία. Έκαιγαν ακόμα φωτιές και ο Υπουργός πήγε να δει τον φράχτη εσπευσμένα, λες κι έχουν ξεκινήσει οι ξεριζωμένοι από το Αφγανιστάν και βρίσκονται επί θύραις της χώρας μας. Γιατί πολύ απλά θεώρησαν πως είναι win-win κατάσταση να αποτρέψεις ροές μεταναστών και προσφύγων όταν αυτές δεν υπάρχουν ακόμα.

Ένα επιτελικό κράτος, βέβαια, θα κατανοούσε πως σε αυτή την πρώτη φάση, μετά από ένα ανθρωπιστικό, αλλά και γεωπολιτικό σοκ που συνέβη κοντά μας, άλλα όχι δίπλα μας, η δύναμη ταχείας επέμβασης είναι αυτή του Υπουργείου Εξωτερικών είτε κατά μόνας είτε στο πλαίσιο της Ευρωπαϊκής Ένωσης και του ΝΑΤΟ. Σχεδόν πλήρης ανυπαρξία.

Είναι ντροπιαστικό για τη χώρα πως δεν καταφέραμε να προστατέψουμε τους λίγους Αφγανούς συνεργάτες των Ελληνικών Ενόπλων Δυνάμεων εκεί, σε αντίθεση με ότι έκαναν οι άλλες ευρωπαϊκές χώρες κι ενώ το θέμα συζητείται εδώ και μήνες στις ΗΠΑ, στη Γαλλία, στη Γερμανία και στην Ιταλία. Καμμία προετοιμασία! Από αναρτήσεις στο Facebook και δημοσιεύματα σε εφημερίδες ενημερώθηκε η Κυβέρνηση και άρχισε να ασχολείται, δυστυχώς ανεπιτυχώς. Αν δεν μπορούν να οργανωθούν τα αυτονόητα, πώς μπορεί να περιμένει κάποιος μια στιβαρή εξωτερική πολιτική;

Σαν Κίνημα Αλλαγής, με αρχές που νομίζαμε ότι είναι κοινές σε κάθε ευρωπαϊκό κόμμα της Βουλής, στεκόμαστε δίπλα σε όσες και όσους κινδυνεύουν στο Αφγανιστάν. Είμαστε στην αρχή ακόμη και η διεθνής κοινότητα, ιδιαίτερα η Δύση, οφείλει να μην καθυστερήσει, να μη στρέψει το βλέμμα αλλού, να παρακολουθήσει τις εξελίξεις και να προσπαθήσει να τις προλάβει.

Είναι εντυπωσιακός, πράγματι, ο τρόπος που αντιμετώπισαν στελέχη και Υπουργοί της Κυβέρνησης, ακόμα και ο ίδιος ο Πρωθυπουργός το θέμα Αφγανιστάν. «Δεν θα πάρουμε ούτε έναν», είπε ο ένας. «Δεν θα γίνουμε πύλη εισόδου», είπε ο άλλος. Μα, κανείς δεν είπε να πάρουμε κάποιον που οι δύσμοιροι οι Αφγανοί είναι ακόμα εκεί.

Το Κίνημα Αλλαγής, για όλους τους πιθανούς λόγους που μπορεί να σκεφτεί κάποιος, συμφωνεί πως το πρώτο βήμα είναι η αντιμετώπιση των αναγκών των προσφύγων που θα προκύψουν στις γειτονικές χώρες. Συμφωνεί, όμως, και σε αυτό που αρνήθηκε προχτές ο Πρωθυπουργός, διαφωνώντας με τον Ιταλό Πρόεδρο του Ευρωπαϊκού Κοινοβουλίου, τον κ. Σασόλι. Τα κράτη-μέλη της Ευρωπαϊκής Ένωσης και του ΝΑΤΟ πρέπει να κάνουν τη μέγιστη δυνατή προσπάθεια για την υποδοχή προσφύγων στο έδαφός τους κατευθείαν από τις γειτονικές χώρες.

Δεν μπορεί να διαφωνεί με μια τέτοια εξέλιξη η Ελλάδα, στην οποία αναλογούν ελάχιστοι πρόσφυγες, ενώ με αυτόν τον τρόπο θα μειωθεί η πιθανή πίεση στα σύνορά μας. Δεν μπορεί να διαφωνεί γιατί έτσι τάσσεται στο ίδιο στρατόπεδο με τις χώρες του Βίζεγκραντ, που η αντιμεταναστευτική τους ρητορική και πολιτική οδηγεί στο να γίνει η Ελλάδα αποθήκη ψυχών για όλους τους πρόσφυγες και μετανάστες που έρχονται από την Ανατολή. Γιατί σε περίπτωση που φτάσουν στη χώρα μας, περιμένουμε την ανάλογη απόφαση που θα μοιράζει τους αιτούντες άσυλο αναλογικά στην Ευρώπη. Είναι ξεκάθαρη εθνική θέση αυτή δεν μπορείτε να τη θολώνετε.

Έρχομαι στο σημερινό σχέδιο νόμου. Είναι ψευδεπίγραφο. Οι επιστροφές και οι απελάσεις όσων δεν δικαιούνται να είναι στη χώρα μας είναι κάτι αυτονόητο. Πώς, όμως, γίνονται πράξη; Σίγουρα όχι με τις ρυθμίσεις που φέρνει η Κυβέρνηση. Είναι παραπλανητικός ο τρόπος που παρουσιάζετε το σχέδιο νόμου. Θα δεχτεί η Τουρκία πίσω κάποιους επειδή θα ψηφιστεί το σχέδιο νόμου σε λίγες ώρες ή το Πακιστάν, το Μπαγκλαντές, το Ιράν και το Ιράκ;

Δεν θα γίνει ούτε μία επιστροφή! Γιατί το βασικό πρόβλημα που παραδέχεται δεν μπορεί να λύσει ούτε η Ευρωπαϊκή Ένωση είναι οι δυσκολίες που υπάρχουν μετά την απόφαση επιστροφής. Εκεί είναι οι πολύχρονες καθυστερήσεις. Πόσοι βρίσκονται στην Αμυγδαλέζα σήμερα, για πόσον καιρό βρίσκονται εκεί και πόσοι έχουν ημερομηνία αναχώρησης για τη χώρα τους; Με τη δική σας Κυβέρνηση, όχι του ΣΥΡΙΖΑ ή κάποιου άλλου. Αυτά να εξηγήσετε στο Κοινοβούλιο και στον ελληνικό λαό και όχι με βαρύγδουπο λόγους.

Αυτό που πράγματι επιταχύνεται είναι η απώλεια της άδειας διαμονής ώστε να βρεθούν σε ξεκρέμαστοι κάποιοι άνθρωποι. Σε λίγο καιρό, αν δεν αλλάξετε την απόφασή σας για ορισμό της Τουρκίας ως ασφαλούς χώρας για πολίτες πέντε χωρών, δεκάδες χιλιάδες Σύροι και Αφγανοί θα βρεθούν χωρίς χαρτιά, δηλαδή στον δρόμο. Η Αθήνα κυρίως θα ζήσει εφιαλτικές στιγμές, με άστεγους και πένητες που δεν θα μπορούν να πάνε ούτε μπροστά ούτε πίσω, με παιδάκια στον δρόμο, τους Ευρωπαίους να διαμαρτύρονται για την παραβίαση δικαιωμάτων και κρυφά να χαμογελούν ικανοποιημένοι γιατί εμείς αναλάβαμε οικειοθελώς -και βλακωδώς θα πρόσθετα- υποχρεώσεις που είναι δικές τους.

Μπορείτε να μας εξηγήσετε γιατί ο Πρωθυπουργός στις δύο συνομιλίες που είχε πρόσφατα με τον Ερντογάν δεν έθεσε το θέμα; Σταματήστε να μεταχειρίζεστε το Υπουργείο σας ως υπουργείο προπαγάνδας. Θα καταρρεύσει το αφήγημά σας στην πρώτη κρίση, είτε στα σύνορα είτε στις φαραωνικές δομές, που ετοιμάζετε στα νησιά και τον Έβρο, είτε στο κέντρο της Αθήνας. Και τότε δεν θα φτάνουν οι τρεις μεταγραφές σας από το ΛΑΟΣ για να αλιεύετε ψήφους στα θολά νερά.

Αντιμετωπίστε τις αρμοδιότητές σας όπως πραγματικά είναι. Δουλειά σας δεν είναι η φύλαξη των συνόρων, κύριε Υπουργέ. Έχουμε Αστυνομία, Λιμενικό και Στρατό γι’ αυτό το θέμα. Δεν είναι σώμα ασφάλειας το Υπουργείο σας, που μάθαμε πως θα δίνετε και παράσημα. Είναι πολιτική υπηρεσία πολύ σημαντική για τη χώρα, για την κοινωνική συνοχή και την ανάπτυξη, για τους περίπου εξακόσιες χιλιάδες νόμιμους μετανάστες που ζουν δεκαετίες και με την ευθύνη σας δεν έχουν καν υπηρεσίες να απευθυνθούν ούτε να ανανεώσουν τις άδειες που δικαιούνται. Μαζί με τις δομές στελεχώστε υπηρεσίες διοικητικές για να επιταχύνετε διαδικασίες, για να μη γυρίσουν χωρίς χαρτιά στους δρόμους της Αθήνας. Η υποστελέχωση ακυρώνει όλα τα σχέδιά σας στην πράξη, είτε για τις επιστροφές είτε για τις επενδύσεις.

Αυτό το σχέδιο νόμου έχει λίγες διατάξεις που αντέχουν σε κριτική κι έχουν κάποιο ουσιαστικό ενδιαφέρον. Η άδεια για τους ψηφιακούς νομάδες, οι αλλαγές στην εποχική εργασία έχουν ένα ενδιαφέρον. Είναι πραγματική μεταναστευτική πολιτική. Τα αδικήσατε αυτά τα δύο θέματα. Θα έπρεπε να συζητηθούν περισσότερο.

Η εποχική εργασία ενδιαφέρει πολλές χιλιάδες Έλληνες αγρότες, τα εργατικά συνδικάτα για τους ίδιους τους αλλοδαπούς. Ο ΣΥΡΙΖΑ την είχε διαχειριστεί με μια βουλευτική τροπολογία θυμάμαι του Μάκη Μπαλαούρα ίσως πρόχειρα και αναποτελεσματικά. Τώρα το ίδιο πρόχειρα καταργείτε την τροπολογία του ΣΥΡΙΖΑ και φέρνετε αλλαγές που δεν προλαβαίνουν να συζητηθούν, με τροπολογία-σκούπα την τελευταία στιγμή.

Κύριε Υπουργέ, περιμέναμε μια τροπολογία σας είναι η αλήθεια, έστω και την τελευταία στιγμή. Ελπίζαμε πως θα κρατούσατε την υπόσχεση που δώσατε διά στόματος της Υφυπουργού σε μια πολύ ευαίσθητη κατηγορία νέων που είναι τα παιδιά των μεταναστών που έχουν μεγαλώσει στην Ελλάδα κι έχουν πάει στα ελληνικά σχολεία, όπως στην Ανδρονίκη Κίφτη που αντιμετωπίζει ένα πρόβλημα λόγω της αστοχίας του νομοθέτη όταν θέσπισε την άδεια δεύτερης γενιάς το 2014.

Είναι δυνατόν να μην ανανεώνουμε ως χώρα άδειες διαμονής επειδή κάποιες νέες και κάποιοι νέοι σπουδάζουν ή βρίσκουν δουλειά στο εξωτερικό; Είναι δύο νέες γυναίκες που γνωρίζουμε με αυτό το πρόβλημα. Η μία κάνει διδακτορικές σπουδές στην Αμερική και η άλλη είναι αεροσυνοδός. Ελληνίδες που τις διώχνει η πατρίδα, που οι γονείς τους έχουν άδειες διαμονής, θα πάρουν την ελληνική ιθαγένεια, ενώ αυτές γίνονται ξαφνικά ξένες.

Η πατρίδα είναι τα παιδικά μας χρόνια, κύριε Υπουργέ, ο τόπος που μεγαλώνουμε. Δεν αλλάζει αυτό για κανέναν, όσες ιδεολογικές υπερβολές και να προτάξει κανείς. Δεν είναι μόνο ο Γιάννης Αντετοκούμπο η δεύτερη γενιά μεταναστών. Δεν είναι μόνο ο Γιάννης Αντετοκούνμπο Έλληνας του εξωτερικού με μεταναστευτική καταγωγή. Δεν αποδεικνύεται η ευαισθησία μας μόνο με αναρτήσεις για το πρωτάθλημα ΝΒΑ.

Εμείς καταθέσαμε μια τροπολογία που λύνει το πρόβλημα που έχει δημιουργηθεί ώστε στη συνέχεια αυτή η κατηγορία συμπατριωτών μας να μπορεί να αποκτήσει την ελληνική ιθαγένεια, γιατί είναι μια πραγματικά βάρβαρη στιγμή όταν κάνει κάποιος στην πατρίδα του. Σας κάνουμε έκκληση να δεχτείτε την τροπολογία μας και θεωρώ ότι είναι και αυτονόητη υποχρέωσή σας.

Κυρίες και κύριοι συνάδελφοι, θα ήθελα να τελειώσω με μια γενικότερη διαπίστωση και προτροπή, λόγια που πάρα πολύ συχνά τα λέμε σ’ αυτή την Αίθουσα, άλλα που τελικά μένουν λόγια. Από τις αρχές της δεκαετίας του 1990 ο πλανήτης εισήλθε σε μια νέα εποχή, καθώς το άνοιγμα των συνόρων οδήγησε στα πρώτα μαζικά μεταναστευτικά ρεύματα. Από τότε όσοι ασχολούνται με ευρύτερα γεωπολιτικά ζητήματα μιλούν για δραματική επιδείνωση και δημογραφική ανατροπή και για ένα πρόβλημα που τον 21ο αιώνα θα είναι από τα κυρίαρχα. Εκατομμύρια άνθρωποι από την Ασία, την Αφρική, τη Νότια Αμερική θα αναζητούν μοίρα στον ήλιο. Η Ελλάδα και η Ευρώπη θα είναι τα επόμενα πολλά χρόνια στο επίκεντρο των εξελίξεων.

Ούτε η Ευρωπαϊκή Ένωση έχει συνειδητοποιήσει το μέγεθος του προβλήματος ούτε η προετοιμασία του ελληνικού κράτους να ανταποκριθεί στις απαραίτητες διαδικασίες υπήρξε αντίστοιχη του μεγέθους του. Εγώ δεν είμαι δογματικός από τη μια και την άλλη πλευρά. Προφανώς η Ελλάδα έχει σύνορα, κύριε Υπουργέ. Προφανώς πρέπει να τα φυλάξει. Προφανώς πρέπει να υπάρχουν και δυνάμεις που προστατεύουν τα σύνορα. Προφανώς πρέπει, επίσης, να έχει οργανώσει το ελληνικό κράτος την κοινωνική ενσωμάτωση των ανθρώπων που έρχονται και καθίστανται νόμιμα στη χώρα μας.

Το νομοσχέδιό σας δεν παρεμβαίνει ούτε στο ελάχιστο σε αυτά τα μεγάλα θέματα. Προσπαθεί απλώς να υπερκεράσει την ανάγκη με κάποιες διαχειριστικές επιλογές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά θα χρειαστώ ακόμη, κυρία Πρόεδρε.

Ακόμη χειρότερα, περισσότερα προβλήματα δημιουργεί παρά αλλάζει την υπάρχουσα κατάσταση προς το καλύτερο. Η προετοιμασία σας γίνεται στις συγκεκριμένες κατευθύνσεις. Ανανέωση, επέκταση, εκσυγχρονισμός των δομών στα νησιά. Εγώ θα πω, ναι, τις δομές δεν μπορεί κανείς να τις αρνηθεί ως ιδέα και ως θεσμό, ως δομή, που μπορεί, πραγματικά, να στηρίξει μια προσπάθεια και να βοηθήσει σε μια μεταβατική κατάσταση. Όμως, δεν είναι μόνο οι δομές. Όλες οι ευρωπαϊκές χώρες έχουν μια πολιτική διασποράς οργανωμένη και εσείς, επειδή δεν μπορείτε να αντιμετωπίσετε τους δημάρχους και τους θεσμούς της χώρας, καταλήξατε να λέτε «δομές».

Νομίζω, λοιπόν, ότι αυτό είναι ένα μεγάλο, ένα τεράστιο πρόβλημα. Και δεν μπορείτε να λέτε εδώ με αριθμούς, «τόσοι ήρθαν τότε, το 2015», «τόσοι είναι σήμερα», «τόσοι ήταν χθες», «τόσοι θα είναι αύριο», γιατί δεν εξαρτάται μονάχα από τις δομές και από το τη δύναμη αποτροπής που εμείς έχουμε ειδικά στα πλαίσια αυτής της Ευρωπαϊκής Ένωσης, αλλά εξαρτάται κατά μεγάλο ποσοστό από τις θελήσεις του κ. Ερντογάν, ο οποίος ανά πάσα στιγμή ανοίγει τη στρόφιγγα. Και δεν νομίζω ότι αυτή την εποχή τον φοβίζει τόσο η FRONTEX και η φύλαξη των θαλασσίων συνόρων που δεν ανοίγει και έχει κλειστή τη στρόφιγγα και δεν θα την ξανανοίξει ποτέ.

Μη λέτε, λοιπόν, λόγια για μεγάλα για αυτά που θα συμβούν τα επόμενα χρόνια. Είναι πολύ ευαίσθητο το θέμα για να το αντιμετωπίζετε με αυτόν τον τρόπο.

Έρχομαι στο τελευταίο σημείο. Κύριε Υπουργέ, οι πολιτικοί λεονταρισμοί και οι ιδεολογικοί ακροβατισμοί είναι επικίνδυνα πράγματα στην ελληνική πολιτική ζωή. Η χριστιανική Ελλάδα έρχεται σε μεγάλη αντίθεση με το κήρυγμα που κάνετε εσείς, γιατί η ουσία της ορθόδοξης πίστης είναι ανθρωπιστική και είναι πάνω από όλα γι’ αυτή ο άνθρωπος και η ελευθερία του και η ελευθερία της συνείδησής του. Μην επικαλείστε, λοιπόν, τη χριστιανική Ελλάδα. Οι περισσότεροι Έλληνες έχουν τη δική τους θρησκεία, όπως κάθε άνθρωπος κουβαλάει έναν θεό μέσα του. Δεν μπορεί αυτό να είναι μια ιδεολογική αντιπαράθεση στον 21ο αιώνα στη Βουλή των Ελλήνων. Σας μιλά ένας ορθόδοξος χριστιανός με συνείδηση αυτού που είναι.

Δεν χρειάζονται, λοιπόν, οι πολιτικοί λεονταρισμοί, ότι εδώ εμείς κάναμε αυτό και εσείς δεν κάνατε τίποτα κ.λπ.. Ας κάτσουμε όλοι μαζί να δούμε πώς λύνεται αυτό το πρόβλημα. Δεν γίνεται να αντιμετωπιστεί από καμμία παράταξη ξεχωριστά. Δεν γίνεται! Μόνο η ακροδεξιά πρέπει να μείνει στο περιθώριο της ιστορίας όταν αντιμετωπίζουμε παρόμοια προβλήματα.

Εγώ, λοιπόν, σας συμβουλεύω -είμαι λίγο παλαιότερος από εσάς- να αλλάξετε και ύφος και τακτική, για να βοηθήσουμε όλοι μαζί να λύσουμε το πρόβλημα αυτό που θα το έχουν μαζί τους και οι επόμενες γενιές.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε.

Τον λόγο τώρα έχει ο κ. Μωραΐτης από τον ΣΥΡΙΖΑ.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Ευχαριστώ, κυρία Πρόεδρε.

Συζητάμε ένα νομοσχέδιο πάρα πολύ σημαντικό. Και θα συμφωνήσω με τον τρόπο με τον οποίο έκλεισε ο κ. Σκανδαλίδης, ότι, δηλαδή, είναι ένα θέμα το οποίο δεν απασχολεί μόνο εμάς, αλλά θα απασχολήσει πολύ έντονα τις επόμενες γενιές.

Θέλω, όμως, αγαπητοί μου συνάδελφοι να αλλάξω θέμα. Και αναγκάζομαι εκ των πραγμάτων να αλλάξω θέμα, κυρία Πρόεδρε, διότι πέραν αυτού του νομοσχεδίου -το οποίο, πράγματι, απαιτεί τη δέουσα σοβαρότητα, συζήτηση και ανάλυση, αν θέλετε- κατατέθηκε χθες το απόγευμα ένα άλλο μίνι νομοσχέδιο από τον κ . Αυγενάκη με δώδεκα άρθρα, που στην ουσία έρχεται να πάρει πίσω όλα αυτά τα οποία εισηγήθηκε και ψήφισαν οι Βουλευτές της Συμπολίτευσης πριν από τρεις μήνες και να ξηλώσει όλο το αφήγημα το οποίο είχε τα τελευταία δύο χρόνια. Το κείμενο το οποίο φέρνει προς ψήφιση επί της ουσίας -όπως σας είπα, είναι ένα μίνι νομοσχέδιο- θα μπορούσα να το χαρακτηρίσω ως επιτομή κακής νομοθέτησης, αλλά θεωρώ ότι με ξεπερνά. Είναι ντροπή για το Κοινοβούλιο τέτοια θέματα σημαντικά, που έχουν διασύρει τη χώρα μας διεθνώς το τελευταίο διάστημα, να έρχονται να κουκουλωθούν κατ’ αυτόν τον τρόπο που επιχειρεί ο κ. Αυγενάκης.

Και το φοβερότερο όλων είναι ότι στην αντιπαράθεση με την Κοινοβουλευτική μας Εκπρόσωπο το πρωί -γιατί τρία λεπτά αφιέρωσε για τα δώδεκα άρθρα και όλες τις παλινωδίες του στον χώρο του αθλητισμού- το μόνο που απάντησε είναι «δεν ξέρετε και, αν θέλετε να σας ενημερώσω, μπορείτε να καταθέσετε μια επίκαιρη επερώτηση και να έρθουμε εδώ να τα πούμε όλα».

Είναι κρίμα ειλικρινά το 2021, με τα προβλήματα και τα αδιέξοδα τα οποία έχει δημιουργήσει ο κ. Αυγενάκης στον αθλητισμό, το μπάχαλο που έχει επιφέρει, με αυτόν τον τρόπο να απαξιώνει την κοινοβουλευτική διαδικασία.

Τι αποκαλύπτει, όμως, αυτό το μίνι νομοσχέδιο; Αποκαλύπτει την προχειρότητα, την ανικανότητα, την επιπολαιότητα με την οποία αντιμετωπίζει δύο χρόνια τώρα ο Υφυπουργός Αθλητισμού τα μεγάλα και κρίσιμα ζητήματα του χώρου, αποκαλύπτει τον τρόπο με τον οποίο βλέπει, αντιλαμβάνεται την άσκηση διοίκησης. Είναι ξεκάθαρη πλέον η έλλειψη σχεδίου και με βεβαιότητα διαπιστώνουμε κάθε φορά στην Αίθουσα του Κοινοβουλίου τη λεγόμενη «αλά καρτ νομοθέτηση».

Είναι σε ένα πράγμα πιστός, όμως, ο κ. Αυγενάκης και αυτό θέλω να το υπογραμμίσω. Είναι δύο χρόνια τροχονόμος των συμφερόντων του χώρου του αθλητισμού και τίποτε άλλο. Το μόνο που κάνει είναι να μεγαλώνει τα προβλήματα, να διαιωνίζει το μπάχαλο και να προσπαθεί να ρίξει σε όλους τους άλλους τις ευθύνες. Βεβαίως, είναι ξεκάθαρο πλέον ότι όλα τα βέλη είναι καταπάνω του και εκτιμώ ότι θα πρέπει να αναλάβει τις ευθύνες του.

Έρχομαι, λοιπόν, στην εγκληματική του ανικανότητα και αδράνεια που οδήγησε στην οριστική άρση της πιστοποίησης του εργαστηρίου της Αθήνας από τη WADA, γιατί από το άρθρο 1 μέχρι το 8 και με στοιχεία που θα σας αναφέρω στη συνέχεια, με αυτό έχει να κάνει το μίνι νομοσχέδιο, μια απόφαση που διέσυρε τη χώρα μας, όπως σας είπα και πριν. Το μόνο που έκανε ο κ. Αυγενάκης ενάμιση χρόνο τώρα ήταν να μιλά για τις μεγάλες ευθύνες του ΣΥΡΙΖΑ στο θέμα του αντιντόπινγκ, το πώς δεν έδρασε, το τι δεν έκανε. Και φτάνουμε μετά από δύο χρόνια η WADA να μας διασύρει, να μας βάζει προθεσμίες, να μην τις πιάνουμε και να ευελπιστούμε, με βάση αυτά που είπε σήμερα ο κ. Αυγενάκης, ότι 14 Σεπτέμβρη μάλλον θα αποκατασταθεί το πρόβλημα. Και εμείς το ευχόμαστε. Δεν θέλουμε για τη χώρα μας αυτή την κατάσταση ούτε να μας αντιμετωπίζουν οι διεθνείς οργανισμοί με αυτόν τον τρόπο. Όμως, ερχόταν εδώ μέσα και κούναγε το δάχτυλο στον ΣΥΡΙΖΑ.

Αυτά, λοιπόν, θα του πρότεινα να τα ξεχάσει το επόμενο διάστημα, γιατί πλέον θα βρει κι άλλα μπροστά.

Τρέχει, λοιπόν, τώρα να καλύψει άρον-άρον τα πάντα με αυτό το μίνι νομοσχέδιο. Και θέλω να θυμίσω ότι πέραν των δικών μας παρεμβάσεων ως ΣΥΡΙΖΑ - Προοδευτική Συμμαχία, ήρθε και τον αποκάλυψε και ο «ΔΗΜΟΚΡΙΤΟΣ» ο ίδιος, που ανέδειξε, αν θέλετε, την αδράνειά του και την αποκλειστική ευθύνη γιατί δεν μπόρεσε έγκαιρα, μέσα σε δύο χρόνια, να προσλάβει το απαραίτητο επιστημονικό προσωπικό για το εργαστήριο της Αθήνας ούτε να ολοκληρώσει έγκαιρα τους διαγωνισμούς προμήθειας του τεχνολογικού εξοπλισμού και γι’ αυτό φτάσαμε σε αυτό το σημείο. Είχαμε κάνει και επίκαιρη ερώτηση, κοινοβουλευτική. Και με τα στοιχεία τα δικά σας, της Κυβέρνησης, προκύπτει ότι στον ΕΟΚΑΝ δεν έχει προσληφθεί κανείς, παρά δύο υπάλληλοι της Γενικής Γραμματείας που έχουν κάνει αίτηση απόσπασης εκεί, όταν οι οργανικές θέσεις του οργανισμού υπερβαίνουν σήμερα τις είκοσι πέντε.

Θα μπορούσα να πω και άλλα, αλλά υπάρχει και κάτι άλλο το οποίο είναι πάρα πολύ σημαντικό και θεωρώ ότι ακριβώς εκεί είναι που αποδομείται όλο το αφήγημα Αυγενάκη. Πάει να κάνει αλλαγές πάλι με τις ημερομηνίες για το μητρώο και για τη χρήση των αθλητικών χώρων. Σήμερα μας είπε -και τον άκουσα με μεγάλη προσοχή- ότι αυτό το οποίο τον ενδιαφέρει κυρίως είναι ένα ξεκάθαρο τοπίο -χρησιμοποιώ τα λόγια του-, τάξη στον αθλητισμό και ότι οι αθλητές μας δεν πρέπει να έχουν άγχος.

Στον αθλητισμό το τοπίο δεν είναι καν γκρίζο, είναι μαύρο. Όσον αφορά την τάξη, υπάρχει διάλυση και μπάχαλο. Και όσον αφορά το άγχος των αθλητών, για πρώτη φορά έχουμε Ολυμπιονίκες να στέλνουν αυτό το μήνυμα που έστειλαν φέτος προς την αθλητική ηγεσία και την Κυβέρνηση, που τους τα έψαλαν για πρώτη φορά για την εγκατάλειψη την οποία βιώνουν. Αυτή είναι η πραγματικότητα στον αθλητισμό σήμερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και έρχομαι στο μητρώο και θέλω ένα λεπτό, κυρία Πρόεδρε. Άλλαζαν ημερομηνίες η μία μετά την άλλη. Ο σκοπός και στόχος ποιος ήταν; Να χρησιμοποιηθεί το μητρώο ως ένα εργαλείο της Κυβέρνησης για να μπορέσουν να επιβάλουν τις διοικήσεις που ήθελαν στις αθλητικές ομοσπονδίες. Το θετικό εδώ είναι ότι ο κόσμος του αθλητισμού έστειλε το δικό του μήνυμα, στάθηκε απέναντι από αυτές τις επιδιώξεις και τους γύρισε την πλάτη. Αλλά το ότι εργαλειοποίησε το μητρώο πλέον είναι ξεκάθαρο από τις διορίες που δίνονται. Σας λέγαμε πριν από έναν χρόνο, αφήστε δύο χρόνια για το μητρώο για να μπορέσει να ολοκληρωθεί. Ήταν δική μας πρόταση. Και απ’ αυτό φαίνεται ότι πλέον δικαιωνόμαστε σήμερα, γιατί έχουμε κλείσει έναν χρόνο ήδη. Θα πάμε σίγουρα στα δύο. Και δεν θέλατε να το κάνετε, γιατί οι ημερομηνίες που θέτετε είχαν όλες σχέση με διάφορες εκλογικές διαδικασίες οι οποίες γίνονταν σε ομοσπονδίες.

Τέλος θέλω να κλείσω, κυρία Πρόεδρε, με το ότι εμείς ψηφίζουμε «παρών» σε αυτό το μίνι νομοσχέδιο-τροπολογία του κ. Αυγενάκη, γιατί δεν θέλουμε να γίνουμε συνένοχοι στην απαξίωση και στη διάλυση του ελληνικού αθλητισμού που επιχειρείται από την Κυβέρνηση Μητσοτάκη. Για την Κυβέρνηση είναι ξεκάθαρο ότι ο αθλητισμός είναι εμπόρευμα και όχι βεβαίως κοινωνικό αγαθό.

Με την Κυβέρνηση και τον κ. Αυγενάκη εκπροσωπούμε δύο διαφορετικούς κόσμους. Βλέπουμε τον αθλητισμό ως πολιτισμό, ως παιδεία, ως αγαθό συνδεδεμένο με την ποιότητα ζωής, τη σωματική και ψυχική υγεία των ανθρώπων. Και είναι ευθύνη μας να τον υπερασπιστούμε. Στο επίκεντρο της ματιάς μας βρίσκεται ο άνθρωπος, ο αθλούμενος, ο αθλητής, το ερασιτεχνικό σωματείο. Στόχος μας είναι να βγάλουμε τον αθλητισμό από την ακαμψία και την καθήλωση στην οποία τον έχει θέσει η σημερινή Κυβέρνηση. Και η ευθύνη μας η μεγάλη είναι ο αθλητισμός το επόμενο διάστημα να γυρίσει σελίδα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κυρία Πρόεδρε.

Θεωρώ τυχαίο το γεγονός ότι πέντε λεπτά ενώ είχε ανακοινωθεί το πρόγραμμα πριν μιλήσω, ο κ. Μηταράκης επέλεξε να κάνει το διάλειμμα του και να πίνει τον καφέ του. Ελπίζω εκεί έξω να μας ακούει. Κυρία Βούλτεψη, δεν έχει να κάνει με εσάς το σχόλιο. Απλά θα θέλαμε να είναι και ο Υπουργός εδώ, ο οποίος ενημερώθηκε και προτίμησε να βγει έξω.

Μας είπε διάφορα εδώ. Μας είπατε ότι κλείσατε δομές, κύριε Μηταράκη, και το λέτε και περήφανα. Δεν μας λέτε όμως ότι κλείσατε πολλές μικρές δομές και φτιάξατε πεντάστερα ξενοδοχεία, πέντε, δέκα, δεκαπέντε χιλιάδων ανθρώπων. Και δεν μας απαντήσατε στο καίριο ερώτημα. Όλοι αυτοί που φύγανε, πού είναι; Πού πήγαν; Δεν μας απαντάτε σε αυτό και επιμένετε.

Τώρα για τον Κλέωνα Γρηγοριάδη, εντάξει, δεν χρειαζόταν η σημερινή παράσταση για να επιβεβαιώσει ότι είναι ένας πολύ καλός ηθοποιός. Αλλά όλα έχουν και ένα όριο. Όταν μιλάνε τα κόμματα της Αριστεράς, τα φιλεύσπλαχνα αυτά κόμματα -λες και οι υπόλοιποι είμαστε απάνθρωποι, μόνο εσείς έχετε αισθήματα και ενδιαφέρεστε- για παράνομες επαναπροωθήσεις, να βλέπετε και τις παράνομες προωθήσεις και να μη μένετε μόνο στις επαναπροωθήσεις και να τις χαρακτηρίζετε παράνομες. Να βλέπετε, λοιπόν, τις παράνομες εισβολές στην πατρίδα μας.

Και είπατε να αναρωτηθούμε για το μέλλον μας, που αλλοιώνουμε τον πληθυσμό μας. Αναρωτιέστε για το μέλλον μας, για το τι μέλλον θα παραδώσουμε στα παιδιά μας με την αλλοίωση του κοινωνικού ιστού και του πληθυσμού μας; Δεν σας ενδιαφέρει!

Κυρία Βούλτεψη, κυρία Υφυπουργέ, από τη στιγμή που ο κ. Μηταράκης δεν μας κάνει την τιμή και είναι εκτός, πραγματικά τι να πρωτοπούμε για το νομοσχέδιό σας; Τι να πρωτοπούμε για την κυβερνητική πολιτική; Είμαστε στο εθνικό Κοινοβούλιο, στην ελληνική Βουλή και καλούμαστε να νομοθετήσουμε για το καλό του τόπου, της πατρίδας, των Ελλήνων πολιτών. Τελικά δεν αποδειχτήκαμε ούτε υπερβολικοί ούτε εμμονικοί για όλα όσα λέγαμε και λέμε εδώ και δύο χρόνια για το τεράστιο πρόβλημα της παράνομης μετανάστευσης και όλων αυτών που κυκλοφορούν. Και τι δεν ακούσαμε δύο χρόνια απ’ όλους εσάς εδώ μέσα. Και μη μου πείτε ότι πολλοί από αυτούς που έχουν κατακλύσει την πατρίδα μας είναι πρόσφυγες. Τα έχουμε ξεκαθαρίσει αυτά. Δεν είναι. Πρόκειται για παράνομους που δρουν οργανωμένα και εκμεταλλεύονται καταστάσεις και συγκυρίες.

Θα μου επιτρέψετε τώρα όμως -γιατί πραγματικά ήταν ανατριχιαστικό αυτό προχθές- να διαβάσω ένα απόσπασμα της ομιλίας του κ. Μηταράκη από τη χθεσινή επιτροπή για τα γεύματα σε δομές φιλοξενίας πολιτών τρίτων χωρών κ.λπ. και απευθύνομαι στις Ελληνίδες και τους Έλληνες. Τι ήταν αυτό; Μια επιτροπή όπου ο κ. Μηταράκης ανέλαβε να ενημερώσει εμάς, άρα την Εθνική Αντιπροσωπεία, άρα τις Ελληνίδες και τους Έλληνες για τη σίτιση σαράντα χιλιάδων και πλέον παράνομων μεταναστών, το κόστος των οποίων ξεπερνάει το 1 δισεκατομμύριο, πάνω από 900 εκατομμύρια ευρώ.

Διαβάζω από τα πρακτικά, όχι κείμενο Ελληνικής Λύσης, τα λεγόμενα του κ. Μηταράκη. Η συμφωνία-πλαίσιο περιλαμβάνει ένα γενικό συσσίτιο για τους ενήλικες και ειδικό διαιτολόγιο για διαβητικούς, για ευάλωτες ομάδες. Υπάρχει ένα ενδεικτικό εβδομαδιαίο διαιτολόγιο που περιλαμβάνει πρωινό, μεσημεριανό, βραδινό, που υπερκαλύπτουν τις θερμιδικές ανάγκες των ωφελούμενων. Παράλληλα λαμβάνονται υπ’ όψιν τυχόν διαφοροποιήσεις βάσει θρησκευτικών πεποιθήσεων -αλίμονο!- τις οποίες φυσικά η χώρα μας απολύτως και σέβεται.

Ενδεικτικά -ακούστε τώρα Ελληνίδες, Έλληνες- ένα τέτοιο γεύμα μπορεί να περιλαμβάνει για πρωινό συνδυασμό από φρούτα, πίτες, ξηρούς καρπούς, κρουασάν, σάντουιτς, για μεσημεριανό συνδυασμό από κρέας, κοτόπουλο, λαδερό, ζυμαρικά, ψάρι, συνοδευτικά, φρέσκια σαλάτα, για βραδινό έναν συνδυασμό από λαδερά, ομελέτα, όσπρια, σαλάτα εποχής, περιλαμβάνει αραβικές πίτες, επαρκή ποσότητα εμφιαλωμένου πόσιμου νερού. Αλήθεια, υπερκαλύπτονται οι θερμιδικές ανάγκες; Να βάλουμε κάτι ακόμα;

Τι είναι αυτά, ρε παιδιά; Πού απευθύνονται; Μοιραία έρχεται η σύγκριση για αυτό που θα πω. Την ίδια ώρα που ελληνικός λαός υποφέρει κάνοντας θυσίες, υπομονή, είναι άνεργος, χωρίς σύνταξη, του κόβουν το ρεύμα, διπλασιάζετε την τιμή του ρεύματος -βγαίνει ο Γεωργιάδης και μας λέει ότι θα πληρώνουμε 5 ευρώ τον καφέ!-, υπάρχει ανατίμηση στο ψωμί, εμείς έχουμε το μενού, κύριε Μηταράκη, και τα λέμε στο ελληνικό Κοινοβούλιο αυτά!

Είναι ικανοποιημένοι όλοι αυτοί που παρανόμως ήθελα να μπουν στη χώρα μας με το 1 δισεκατομμύριο; Και μη μου πείτε Ευρωπαϊκή Ένωση. Και μέλος της Ευρωπαϊκής Ένωσης είμαστε, άρα πληρώνουμε, αλλά και μεγάλο ποσό από αυτό βάσει προϋπολογισμού που ψηφίστηκε εδώ προέρχεται από την τσέπη της Ελληνίδας και του Έλληνα, κύριε Υπουργέ.

Μετά από αυτό τι να πω για το νομοσχέδιο; Πραγματικά τι να πούμε; Αυτά να τα ακούει ο κόσμος να του σηκώνεται η τρίχα εκεί έξω. Αυτά νομοθετεί το ελληνικό Κοινοβούλιο. Απίστευτα πράγματα!

Για τη χορήγηση άδειας αυτοτελούς διαμονής για λόγους φιλευσπλαχνίας, ανθρωπιστικούς ή άλλους λόγους, που προβλέπεται, σε πολίτη τρίτης χώρας ο οποίος διαμένει παράνομα στην ελληνική επικράτεια τι να πούμε; Ότι αν απορριφθεί η αίτησή τους -ακούστε- για χορήγηση άδειας, για να το πω απλά, ασκούν προσφυγή και κυκλοφορούν ελεύθεροι. Αυτά προβλέπει το νομοσχέδιο. Και έχετε το θράσος να ζητάτε τη συναίνεσή μας. Παιδιά, δεν γίνονται αυτά!

Για το ότι προσφέρετε σε όλους υγειονομική περίθαλψη, την ίδια ώρα που στην Ελλάδα γίνεται ένας χαμός πραγματικός στα νοσοκομεία, ένα χάος πραγματικό; Αλλά εδώ προβλέπεται η περίθαλψη.

Για το ότι το νομοσχέδιο κάνει κάποιες αλλαγές στη διαδικασία παροχής ασύλου και στις άδειες διαμονής, ενώ το πρόβλημα γίνεται όλο και πιο οξύ, ενώ η εγκληματικότητα αυξάνει όλο και περισσότερο;

Αλλά το αποκορύφωμα όλων αυτών, κύριε Μηταράκη, κυρία Υπουργέ, κυρία Υφυπουργέ, είναι ότι δίνετε εξουσία στις ΜΚΟ να επιχειρούν, όπως το Λιμενικό Σώμα, σε περιστατικά παράτυπης εισόδου προσώπων μέσω θαλάσσης. Με άλλα λόγια δηλαδή θα τρέχουν οι ΜΚΟ να σώσουν τους παράνομους στη θάλασσα; Από πού κι ως πού; Σε λίγο θα δούμε και ΜΚΟ να επιχειρούν και στην ξηρά! Αυτά θα δούμε, φοβερά πράγματα πραγματικά. Εσείς οι ίδιοι εξάλλου πιστεύετε ότι τα πράγματα θα γίνουν ακόμη χειρότερα μετά τις εξελίξεις στο Αφγανιστάν. Το είπατε, «έρχεται κακό μεγάλο».

Το πρόβλημα της πατρίδας μας όμως δεν είναι πώς θα φροντίσουμε αυτούς τους ανθρώπους. Όχι. Το θέμα είναι να επιστρέψουν άμεσα στις χώρες τους όσοι δεν δικαιούνται άσυλο και να αποτρέψουμε νέα κύματα παράνομης μετανάστευσης. Αυτό είναι το πρόβλημα. Διότι το πρόβλημα θα παραμείνει εδώ και θα απασχολεί, όπως η πανώλη, και τις επόμενες γενιές, όσο εξακολουθούμε να το αντιμετωπίζουμε έτσι. Ως τι; Ως χώρα υποδοχής και ως χώρα προστασίας και προσφοράς όλων αυτών που περιέγραψα πριν από λίγο. Προφανώς και θα υπάρχει. Αλλά άμα εκεί έχουμε μια ξεκάθαρη θέση, κύριε Μηταράκη, όπως είπε ο Καγκελάριος της Αυστρίας κ. Κουρτς «τέλος», τότε τέλος. Εδώ δεν έχει τέλος, κανένα τέλος.

Τι πρέπει να γίνει; Ρωτάτε. Να θωρακίσουμε, να σφραγίσουμε τα χερσαία και θαλάσσια σύνορά μας. Ναι, κύριοι της Αριστεράς και του ΜέΡΑ25, πρέπει. Τι θα γίνει η Ελλάδα, δηλαδή; Κλαίτε επειδή έχουμε φράχτη; Πάλι μισές δουλειές κάνανε αυτοί εδώ. Τείχος έπρεπε να κάνουν, όχι φράχτη. Γιατί όταν τα λέγαμε πάλι υπερβολικοί ήμασταν. Τώρα πάτε και κουνάτε εκεί τους φράχτες, να δείτε άμα είναι στέρεοι. Ξυπνήσατε μετά από πέντε-έξι μήνες και παραπάνω. Από την αρχή λέγαμε πόσο απαραίτητο είναι να χτιστεί τείχος στον Έβρο. Εσείς τώρα βάλατε φράχτη.

Αλλά και στη θάλασσα. Μέχρι και τα Κύθηρα έφτασαν. Θα τους δούμε σε λίγο στο Σούνιο. Στα Κύθηρα ήταν προχθές.

Έχουμε πει από την πρώτη μέρα, κυρία Βούλτεψη, κλείστε τις ΜΚΟ! Τι περιμένετε; Είχατε ένα πυροτέχνημα, τρεις-τέσσερις τις κλείσατε, τις ελέγξατε και τις αφήσατε τώρα. Κλείστε τις ΜΚΟ. Δεν ελέγχονται. Είναι ο καρκίνος του προβλήματος οι ΜΚΟ. Ξέρετε την πηγή του κακού. Κλείστε τις ΜΚΟ, αυτές που εκμεταλλεύονται και κονομάνε από τα ευρωπαϊκά χρήματα. Είναι μπίζνα, δεν το καταλαβαίνετε; Μπίζνα είναι!

Άμεση και προσωρινή μετακίνηση όλων των παράνομων μεταναστών σε ακατοίκητα νησιά, με ανθρώπινες υποδομές, μέχρι να φύγουν από εδώ.

Εφαρμογή της Συνθήκης της Γενεύης και της εξαίρεσης του άρθρου 33, που προβλέπει την επαναπροώθηση για λόγους εθνικής ασφάλειας και δημόσιας τάξης. Εδώ συντρέχουν λόγοι σοβαρής εθνικής ασφάλειας και δημόσιας τάξης. Έχει γίνει η Αθήνα Καμπούλ και η επαρχία Ισλαμαμπάντ.

Άσκηση πίεσης στην Ευρωπαϊκή Ένωση για ουσιαστική αλληλεγγύη, κύριε Μηταράκη. Δεν γίνεται η πατρίδα να σηκώνει άλλο βάρος, αυτό το τεράστιο βάρος, και οι εταίροι μας απλώς να μας συμπονούν και να μας στέλνουν λεφτά, ψίχουλα, για να τους παίρνουμε τρεις μερίδες φαγητό την ημέρα, όσπρια, λαχανικά, κοτόπουλο, ψάρι και χυμούς.

Κι όλα αυτά, την ίδια ώρα που ο κ. Γεωργιάδης προειδοποίησε κιόλας και μας απειλεί να μπαίνουμε στο e-Καταναλωτής -έτσι είπε στους Έλληνες πολίτες- να βλέπετε τις τιμές, ότι θα πάει στα 5 ευρώ ο καφές. Καμπανάκι από Σταϊκούρα για γενικευμένες ανατιμήσεις.

Ανατιμήσεις στις ζωοτροφές. Τεράστιο θέμα. Πλησιάζουν το 50% και η αύξηση θα μετακυλισθεί και στα είδη πρώτης ανάγκης. Γάλα, τυρί, τα πάντα θα αυξηθούν.

Και οι εταιρείες, με την αύξηση του ρεύματος, 50% πάνω. Τι είναι αυτό το πράγμα; Αύξηση στο ψωμί 20%. Αυτά ισχύουν για τους Έλληνες. Και αυτά, κύριε Μηταράκη, που διάβασα προηγουμένως από τα Πρακτικά της Βουλής είναι το μενού του «Μηταράκης Restaurant». Αυτή είναι η διαφορά.

Θα περιμένουμε, κυρία Πρόεδρε, για να πάμε στο θέμα της υγείας, στο χάος που επικρατεί σε όλα τα νοσοκομεία σήμερα. Διότι η πολιτική μαγκιά σας θα φανεί εδώ, να εφαρμόσετε όσα λέτε. Ο σκληρός, πολλά βαρύς κ. Πλεύρης, ο οποίος ανέλαβε μια ειδική αποστολή να κάνει τώρα -θα τον δούμε στις 16.00΄, που θα έρθει εδώ- ήταν πολύ σκληρός και τον λέγανε «βιτάμ». Έτσι, «βιτάμ». Διότι για άλλα ξεκίνησε και μας πληροφόρησε τελικά ότι αίρεται το καθεστώς της αναστολής όσων υγειονομικών το μετανιώνουν και αποφασίζουν να εμβολιαστούν. Στην αρχή ήσασταν πολύ αγριεμένοι και πολύ σκληροί και έτοιμοι για όλα. Τώρα τι έγινε, τι αλλάζει και πώς δουλεύουν εδώ και δύο εικοσιτετράωρα οι ανεμβολίαστοι στα νοσοκομεία, όπου γίνεται χαμός πραγματικά;

Παιδική χαρά, Κυβέρνηση παιδική χαρά, σε όλα, από τον ανασχηματισμό ως και αυτά εδώ που κάνετε στο θέμα της υγείας. Παιδική χαρά πραγματικά!

Και μέσα σε όλα αυτά παραιτήθηκε και λόγω του εμβολίου ο στρατηγός Γκιζάρης από το ΝΙΜΙΤΣ. Ακέφαλη η περίθαλψη των στρατιωτικών. Αυτά είναι τα παιδιά σας. Αυτά είναι τα έργα σας και οι ημέρες σας. Αυτά έχετε να πείτε στον ελληνικό λαό.

Κύριε Μηταράκη, το καλύτερο το αφήσαμε για το τέλος. Τροπολογία που φέρνει, κυρίες και κύριοι, αγαπητοί συνέλληνες και συνελληνίδες, το Υπουργείο Μετανάστευσης, ο κ. Μηταράκης, η 1055, διαμνημόνευση μεταναστευτικής αρωγής. Τι είναι αυτό; Αυτή η διαμνημόνευση, ακούστε, θα απονέμεται με απόφαση του Υπουργού σε Έλληνες ή αλλοδαπούς οι οποίοι συνέβαλαν αποφασιστικά στην αντιμετώπιση της μεταναστευτικής κρίσης και των επιπτώσεων στις τοπικές κοινωνίες. Έπειτα από πρόταση, λοιπόν, του Υπουργού Μετανάστευσης και Ασύλου Μηταράκη καθορίζεται η ιεραρχική τάξη και τα είδη των μεταλλίων. Θα δίνουμε μετάλλια. Θα δίνουμε μετάλλια, το καταλαβαίνετε; Μετάλλια της διαμνημόνευσης.

Δηλαδή δεν μπορέσατε να χορηγήσετε μετάλλιο σε αυτόν τον ανθρωπιστή, τον αλά καρτ, τον αριστερόστροφο, τον Αποστολόπουλο, ο οποίος είχε το θράσος να βραβευτεί και από την Πρόεδρο της Δημοκρατίας και τον απέκλεισαν και ορθώς, ε, πώς θα πάει του χρόνου; Να μην πάνε οι ΜΚΟ; Να μην πάνε αυτοί οι Αποστολόπουλοι όλοι; Αυτοί βέβαια είναι εξαφανισμένοι στις πυρκαγιές, είναι εξαφανισμένοι στους σεισμούς, είναι εξαφανισμένοι όταν πλημμυρίζει η Ελλάδα. Εκεί δεν έχει μαρμίτα. Εδώ έχει μαρμίτα. Αυτοί όλοι.

Θα δίνετε και μετάλλια, κύριε Μηταράκη; Τι κάνετε; Μίνι Ολυμπιακούς Αγώνες; Θα δίνετε και μετάλλια σε αυτούς; Μη χειρότερα. Τι να πω πραγματικά, κύριε Υπουργέ, δεν έχω λόγια.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει τώρα ο κ. Κωνσταντίνος Μπογδάνος από τη Νέα Δημοκρατία.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Κυρίες και κύριοι συνάδελφοι, ας ξεκινήσουμε από αυτά στα οποία συμφωνούμε. Τι κοινωνία θέλουμε να είμαστε; Η συντριπτική πλειονότητα των Ελληνίδων και των Ελλήνων, πέρα από ιδεολογικές διαφορές και εκλογικές προτιμήσεις, θέλουμε να είμαστε μια κοινωνία ελεύθερη, ευνομούμενη, δίκαιη, ευημερούσα και συμπεριληπτική, όπου όλες και όλοι -θρήσκοι, άθρησκοι, αριστεροί, κεντρώοι, δεξιοί, γυναίκες, άντρες, ετεροφυλόφιλοι, ομοφυλόφιλοι, ΛΟΑΤΚΙ άτομα- θα ζούμε με αλληλοσεβασμό σε ένα περιβάλλον δημοκρατικών κανόνων ισονομίας και δημοκρατίας, όπου κάθε άνθρωπος θα μπορεί να κάνει τις επιλογές ζωής που επιθυμεί.

Θέλουμε, δηλαδή, να είμαστε μια δυτική, φιλελεύθερη κοινωνία και βέβαια δημοκρατία. Και η φιλελεύθερη κοινωνία δεν προέκυψε έτσι απλά. Γεννήθηκε μέσα στο περιβάλλον της Δύσης, ως προϊόν της ελληνορωμαϊκής και της ιουδαιοχριστιανικής παράδοσης, ζυμώθηκε από γενιά σε γενιά, ωρίμασε με τη σοφία αιώνων και είναι το κοπιώδες αποτέλεσμα μιας μακρόχρονης και συχνά δύσκολης διαδικασίας εξέλιξης και παράδοσης.

Και η φιλελεύθερη κοινωνία μας ακριβώς έχει δύο βασικές προϋποθέσεις.

Η πρώτη είναι αυτό που λέγεται στην πολιτική θεωρία, τα προπολιτικά της θεμέλια, ο πολιτισμός μας, οι αξίες, η ιστορία, οι κοινές καταβολές, ό,τι έχει διαμορφώσει την κυρίαρχη κουλτούρα μας, τα στοιχεία δηλαδή που συνέχουν έναν πληθυσμό σε λαό, του δίνουν την αίσθηση του συνανήκειν, του κοινού καλού και της κοινής αποστολής, στοιχεία βεβαίως ανοιχτά και διαθέσιμα σε όποιον θέλει ενεργά να τα υιοθετήσει, αλλά καθόλου αυτονόητα.

Η δεύτερη προϋπόθεση είναι βεβαίως η νομοκρατία, δηλαδή η απαρέγκλιτη εφαρμογή των νόμων πάντα, παντού και για όλους. Αν δεν διαφυλάξουμε αυτές τις προϋποθέσεις, η ελευθερία μας θα χαθεί, όπως σοφά είπε ο Πρόεδρος Ρίγκαν, «η ελευθερία δεν απέχει ποτέ περισσότερο από μια γενιά από την εξαφάνισή της».

Συζητώντας, λοιπόν, σήμερα ακόμα ένα νομοσχέδιο που αφορά το σύγχρονο ιστορικό φαινόμενο της μαζικής μετανάστευσης από την ισλαμική Ανατολή στη Δύση πρέπει να ξεκινήσουμε από μια παραδοχή. Η κοινωνία μας αυτή, η ελεύθερη, δυτική κοινωνία, είναι απολύτως ασύμβατη με τον ισλαμισμό, δηλαδή την ακραία ριζοσπαστικοποιημένη πολιτική έκφραση της μουσουλμανικής θρησκείας. Και όπως είδαμε πρόσφατα στο Αφγανιστάν η ελευθερία δεν είναι ένα ρούχο το οποίο μπορείς να το φορέσεις με το ζόρι σε κάποιον που ούτε του πάει ούτε το θέλει. Και όποιος βάζει το Κοράνι πάνω από το Σύνταγμα, όπως δυστυχώς σε δική μου εκπομπή το 2016 έχει δηλώσει και ο πρόεδρος της εδώ πακιστανικής κοινότητας, δεν έχει θέση στη Δύση. Να το ξαναπώ. Όσοι διαφωνούν με τον χαρακτήρα του Συντάγματος της Ελληνικής Δημοκρατίας και τις θεμελιώδεις αρχές τις οποίες αυτό αντανακλά δεν έχουν θέση στην πατρίδα μας.

Δυστυχώς ορισμένοι δήθεν δικαιωματιστές της φαίνεται ότι αυτό δεν το καταλαβαίνουν. Αναφέρομαι βεβαίως στην Αριστερά, που και ως κυβέρνηση στην Ελλάδα ενθάρρυνε τη λαθρομεταναστευτική ασυδοσία, καταστρατηγώντας θεμελιώδεις αρχές της πολιτείας μας, που επιβάλλουν τη φρούρηση των συνόρων, την τήρηση των κανόνων, την υπεράσπιση ακριβώς των θεμελίων της δημοκρατίας μας.

Δεν θα μείνω, όμως, στα λάθη της προηγούμενης κυβέρνησης. Σε τελική ανάλυση η μεταναστολαγνεία της είναι απόρροια μιας ιδεολογίας που, μετά την κατάρρευση της οικονομικής της θεωρίας από το ’90 και μετά, αναζήτησε νέους τρόπους για να διχάσει τις κοινωνίες, χτυπώντας τα ίδια τα στοιχεία εξ ων ο πολιτισμός μας συνετέθη, μεταξύ των οποίων το έθνος κράτος και τον χριστιανισμό, δηλαδή την πρώτη παγκόσμια επανάσταση που διατράνωσε ότι δεν υπάρχουν αφέντες και δούλοι, δεν νοούνται διακρίσεις με βάση φύλο, φυλή και χρώμα, μήπως και καταφέρει να γκρεμίσει τον καπιταλισμό.

Κυρίες και κύριοι συνάδελφοι, βεβαίως το υπό συζήτηση νομοσχέδιο κινείται προς τη σωστή κατεύθυνση. Όμως δεν αναιρεί λάθη που έχουν γίνει και που εξακολουθούν να γίνονται. Θυμίζω τις δεκάδες χιλιάδες παράνομους μετανάστες που μπήκαν στη χώρα πριν από την επανασύσταση του Υπουργείου και την ασύμμετρη εισβολή του Ερντογάν στον Έβρο, που μας έδωσε τη δυνατότητα να αποδείξουμε ότι τα σύνορα -θαλάσσια και χερσαία- όντως μπορούν να φρουρηθούν, όπως το κάνουμε σήμερα.

Θυμίζω την εσφαλμένη -δυστυχώς- εκτίμηση ότι δίνοντας άσυλο στην πλειονότητα των αιτούντων αυτοί θα έφευγαν προς άλλες ευρωπαϊκές χώρες και ταυτόχρονα επισημαίνω ορισμένα ζητήματα που χρήζουν προσοχής, την οποία είμαι βέβαιος ότι η Κυβέρνηση θα δώσει:

Το γεγονός, κύριε Υπουργέ, ότι συνεχίζει να επιτρέπεται η κυκλοφορία γυναικών με καλυμμένα τα χαρακτηριστικά του προσώπου τους και του σώματός τους πλήρως κατά τρόπο απαράδεκτο και προσβλητικό προς την ανθρώπινη υπόσταση και στην ισότητα των φύλων, όπως τουλάχιστον αντιλαμβάνεται αυτές τις έννοιες ο δυτικός πολιτισμός, στην μπούρκα αναφέρομαι. Το ότι ενώ ορθά ανοίξαμε το τέμενος στον Βοτανικό, συνεχίζουν ακόμα να λειτουργούν εκατοντάδες παράνομα τζαμιά, χωρίς να γνωρίζει και κανείς με βεβαιότητα αν πρόκειται για χώρους λατρείας ή για κάτι άλλο. Το ότι οι πληθυσμοί που ορθότατα εκκενώθηκαν από τα νησιά ξεφορτώθηκαν χύδην στην Αθήνα. Το ότι στην πράξη το πρόγραμμα «ESTIA» για τη στέγαση των προσφύγων δεν αφορά και τους εξήντα τέσσερις δήμους του Λεκανοπεδίου, αλλά μόνο δύο δημοτικά διαμερίσματα στο κέντρο της Αθήνας, επιβαρύνοντας ασύμμετρα συγκεκριμένες ήδη υποβαθμισμένες γειτονιές. Το ότι στις 14 Αυγούστου η πλατεία Κοτζιά παραχωρήθηκε για εκδήλωση της πακιστανικής κοινότητας, όπου μικρά παιδιά φορούσαν στρατιωτικές στολές και εκτελούσαν ασκήσεις ακριβείας, ενώ οι υπόλοιποι πολίτες περιοριζόμασταν από τα μέτρα COVID, ότι επετράπη για ακόμα μια φορά το δημόσιο έως αιματοχυσίας έθιμο αυτομαστιγώματος στον Πειραιά για τη σιιτική γιορτή Ασούρα. Το ότι ενώ απαγορεύθηκε λόγω COVID σε όλη την επικράτεια η περιφορά της εικόνας της Παναγίας, λιτανεύεται πανελλαδικά η κούκλα μετανάστης Αμάλ. Το ότι δεν έχουν ελεγχθεί επαρκώς οι μη κυβερνητικές οργανώσεις.

Κυρίες και κύριοι συνάδελφοι, ίσως κάποιοι με κρίνετε υπερβολικό. Βλέπω, όμως, ως Βουλευτής Αθήνας τι γίνεται στην ελληνική πρωτεύουσα. Δίπλα στους Έλληνες κατοίκους, δίπλα στους νοικοκύρηδες και τους προκομμένους νόμιμους μετανάστες -πολλοί από τους οποίους έχουν ενσωματωθεί πλήρως με τις οικογένειές τους στον Ελληνισμό- κάποιοι άλλοι, ατάκτως ερριμμένοι στις γειτονιές της πόλης, ρημάζουν όσα έχτισαν οι γονείς, οι γιαγιάδες και οι παππούδες μας. Αν δεν αφυπνιστούμε τώρα, δύο πράγματα θα συμβούν. Αφ’ ενός θα παγιωθούν τα γκέτο στην Αθήνα και αφ’ ετέρου θα διαχυθούν παρόμοια φαινόμενα στην υπόλοιπη χώρα, δηλαδή στις περιφέρειες όσων τώρα έχετε ίσως την πολυτέλεια να σφυρίζετε αδιάφορα.

Αν θέλουμε, λοιπόν, τα παιδιά μας και τα παιδιά των παιδιών μας να ζήσουν ελεύθερα και δημοκρατικά, τότε θα πρέπει εμείς, τώρα, να φανούμε σθεναροί. Όποιος δεν δικαιούται πραγματικά άσυλο, πρέπει να φύγει. Όποιος πήρε άσυλο και εγκληματεί, πρέπει να φύγει και όποιος μείνει οφείλει να συμμορφωθεί απόλυτα με τους κανόνες της φιλελεύθερης κοινωνίας μας. Εάν μέχρι το τέλος της θητείας μας δεν θεραπεύσουμε τα προβλήματα, δεν θα ζημιώσουμε μόνο την παράταξη, αλλά θα ζημιώσουμε πρώτα και κύρια την ίδια την πατρίδα.

Μακάρι, λοιπόν, η ψήφιση του σημερινού νομοσχεδίου να αποδειχθεί -όπως και δείχνει- ένα καλό βήμα προς την ορθή κατεύθυνση.

Ευχαριστώ για την προσοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο τώρα έχει η Κοινοβουλευτική Εκπρόσωπος του ΣΥΡΙΖΑ, η κ. Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, έχω ήδη αποχαιρετήσει από αυτό το Βήμα τον Μίκη Θεοδωράκη χθες, αλλά αξίζει να σας μεταφέρω σήμερα, γιατί άκουσα σήμερα το πρωί κάτι, μια είδηση του BBC. Ακόμα και στην Καμπούλ το 2001 οι Αφγανοί υποδέχονταν τις ειρηνευτικές δυνάμεις με το τραγούδι «Ο Αντώνης» του Μίκη Θεοδωράκη. Μίκης Θεοδωράκης, ο οικουμενικός, ο μέγας!

Κυρίες και κύριοι συνάδελφοι, η σημερινή συζήτηση για το νομοσχέδιο του Υπουργείου Μετανάστευσης και Ασύλου βρίσκει τη χώρα πιασμένη στη μέγγενη μιας εξαιρετικά δύσκολης συγκυρίας. Στην υγεία, στην παιδεία, στην οικονομία, στο περιβάλλον οι πολίτες δεν προλαβαίνουν να μετρούν ανοιχτά μέτωπα, να ψηλαφούν νέες πληγές που η κυβερνητική πολιτική της Νέας Δημοκρατίας δεν τους βοηθά να κλείσουν.

Όμως μια κοινωνία αντιμέτωπη με πιεστικά προβλήματα, από τη μια, και με μια Κυβέρνηση βραχυκυκλωμένη και εντελώς ανήμπορη, από την άλλη, δεν είναι καθόλου καλός συνδυασμός. Μια Κυβέρνηση που δεν μπορεί καν να ολοκληρώσει τον ανασχηματισμό της, έναν κουτσό και ημιτελή ανασχηματισμό που ο κ. Μητσοτάκης επιχείρησε πάνω στις στάχτες του ενός εκατομμυρίου τριακοσίων χιλιάδων στρεμμάτων και των δύο χιλιάδων κατεστραμμένων κατοικιών, που το δήθεν επιτελικό κράτος δεν κατάφερε τελικά να προστατεύσει ή δεν θέλησε να προστατεύσει, αν πιστέψουμε τις πρώτες δηλώσεις-καταγγελίες του Περιφερειάρχη της δικής μου περιφέρειας, της Στερεάς Ελλάδας.

Γιατί η αλήθεια είναι ότι με αυτόν τον δήθεν ανασχηματισμό ο κ. Μητσοτάκης θέλησε να μας κάνει να ξεχάσουμε ότι πρόσβαλε βάναυσα τους πολίτες, λέγοντας πως ζητούν όλοι ένα ελικόπτερο πάνω από το σπίτι τους, αλλά και ότι διέπραξε την απίστευτη πολιτική τυμβωρυχία να συγκρίνει ανθρώπινες ζωές με στρέμματα, να ξεχάσουμε ότι άφησε τη χώρα χωρίς δασικούς χάρτες το 2011, ανοίγοντας δρόμο στους επίδοξους καταπατητές δημόσιας γης, αλλά και χωρίς τις πέντε χιλιάδες εργαζόμενους στη δασοπροστασία που είχε εξασφαλίσει ο ΣΥΡΙΖΑ μέσω του προγράμματος του ΟΑΕΔ. Πέρα από τις στάχτες των δασών, προσπάθησε με τον δήθεν ανασχηματισμό να ξεχάσουμε και τις στάχτες των ονείρων σαράντα χιλιάδων παιδιών που ο κόφτης Κεραμέως-Μητσοτάκης απέκλεισε από τα πανεπιστήμια για να στείλει πελατεία στα ιδιωτικά κολλέγια.

Δεν ξεχνάμε όμως ότι o ανασχηματισμός του κ. Μητσοτάκη δεν είχε στόχο να εξυπηρετήσει το δημόσιο συμφέρον, αλλά να βλάψει και να διασπάσει την Αντιπολίτευση, επικαλούμενος μάλιστα την έννοια της συναίνεσης, την ίδια στιγμή που την εξευτέλιζε προσπαθώντας να εξαπατήσει και να παγιδεύσει ένα άξιο στέλεχος της κυβέρνησης ΣΥΡΙΖΑ. Αυτή είναι η μοναδική έγνοια του Πρωθυπουργού. Μέσα στον καταιγισμό των καταστροφών το μόνο που σκέφτηκε ήταν πως να βλάψει τον ΣΥΡΙΖΑ. Το μόνο που κατάφερε όμως τελικά ήταν ένα κυβερνητικό σχήμα αδύναμο, όπου ολοκληρώνεται πια η ακροδεξιά μετάλλαξη της Νέας Δημοκρατίας.

Όσο για τις διακηρύξεις του περί ανεξάρτητου Υπουργείου Πολιτικής Προστασίας για την αντιμετώπιση της κλιματικής κρίσης αυτές, ως φαίνεται, εξαντλήθηκαν μετά την άρνηση του κ. Αποστολάκη. Διερωτόμαστε. Αλήθεια δεν υπάρχουν στην παράταξή σας ή και σε ολόκληρη τη χώρα κατάλληλα στελέχη για να αναλάβουν τα συγκεκριμένα καθήκοντα; Περιμένουμε εξελίξεις.

Η κοινωνία όμως, κύριοι της Κυβέρνησης, δεν ενδιαφέρεται για τις απελπισμένες μεθοδεύσεις ενός πανικόβλητου Πρωθυπουργού. Αυτό που ζητά είναι λύσεις και πάνω απ’ όλα ζητάει λύσεις στο κρίσιμο μέτωπο της πανδημίας. Εκεί όπου οι αριθμοί των νέων κρουσμάτων, των διασωληνώσεων και των θανάτων είναι αμείλικτοι. Φέρετε αποκλειστικά την ευθύνη, αφού και πάλι ο κ. Μητσοτάκης καλούσε τους νέους να εμβολιαστούν για να επιστρέψουν στην κανονικότητα και να απολαύσουν το καλοκαίρι και τις διακοπές τους.

Ο περσινός Σεπτέμβριος ξεκίνησε με διακόσια περίπου νέα κρούσματα σε καθημερινή βάση και σχεδόν μηδενικούς θανάτους. Ενώ ο φετινός ξεκίνησε με δύο χιλιάδες εννιακόσια περίπου νέα κρούσματα καθημερινά, ενώ οι θάνατοι προσεγγίζουν τους πενήντα. Όλα δείχνουν ότι η πανδημία επιστρέφει δριμύτερη μέσω της μετάλλαξης «Δέλτα» και πιάνει την Κυβέρνηση για δεύτερη φορά σε βαθύ ύπνο. Ένας ακόμη ολόκληρος χρόνος πήγε χαμένος.

Η τραγική αποτυχία της εμβολιαστικής εκστρατείας δεν μπορεί πια να σκεπαστεί από τα χρυσοπληρωμένα δημοσιεύματα του κρατικοδίαιτου μιντιακού συστήματος. Ο αριθμός των εμβολιασμένων στην Ελλάδα είναι καθηλωμένος στο 50% περίπου. Ένα από τα χαμηλότερα ποσοστά στην Ευρώπη. Σε σύνολο τριάντα ευρωπαϊκών κρατών η Ελλάδα βρίσκεται στην εικοστή πρώτη θέση σε ποσοστό εμβολιασμένων με μία δόση και στη δέκατη έβδομη σε ποσοστό πλήρως εμβολιασμένων.

Με την αλλοπρόσαλλη πολιτική σας δεν καταφέρατε να πείσετε τους πολίτες να εμβολιαστούν και τώρα ποντάρετε τα πάντα σε έναν νέο εθνικό διχασμό στοχοποιώντας τους ανεμβολίαστους συμπολίτες μας. Ακόμη μια φορά την κυβερνητική ευθύνη τη βαφτίζετε ατομική και τη φορτώνετε στους πολίτες και μαζί με την ευθύνη τούς φορτώνετε και ένα χαράτσι 80 ευρώ τον μήνα για τεστ COVID, ενώ τα ιδιωτικά διαγνωστικά κέντρα τρίβουν τα χέρια τους.

Το μόνο που σας απασχολεί είναι να επιβιώσετε πολιτικά, ακόμη κι αν διχάσετε την κοινωνία. Οι πολίτες όμως βιώνουν καθημερινά τη ζοφερή εικόνα αποσύνθεσης του Εθνικού Συστήματος Υγείας που εσείς δημιουργείτε, χωρίς προσλήψεις, χωρίς τη στήριξή του, με νέες υποδομές και εξοπλισμό. Τη στιγμή που κανένας γιατρός και νοσηλευτής δεν περισσεύει, δρομολογείτε το κλείσιμο περιφερειακών νοσοκομείων -αυτό τουλάχιστον εξήγγειλε ο Πρωθυπουργός-, βάζετε έξι χιλιάδες υγειονομικούς σε αναστολή εργασίας.

Αφήνετε τέσσερις χιλιάδες συμβασιούχους στον τομέα υγείας σε εργασιακή ομηρία, ενώ η συνεχής αναστολή των αδειών για τους εξουθενωμένους υγειονομικούς από την αρχή της πανδημίας έχει οδηγήσει ήδη σε παραιτήσεις, όπως στο Ρέθυμνο των εντατικολόγων. Αλλά και το υπόλοιπο υγειονομικό προσωπικό των νοσοκομείων μας έχει ξεπεράσει πλέον τα όρια με την υπερεργασία. Επίσης, με τη δικαστική και τιμωρητική πολιτική σας καταδικάζετε σε εργασιακή επισφάλεια και άλλους εργαζόμενους σε ιδρύματα και σε κοινωνικές υπηρεσίες των δήμων, όπως είναι το «Βοήθεια στο Σπίτι». Αυτούς τους ανθρώπους, που εσείς οι ίδιοι δήθεν χειροκροτούσατε με ευγνωμοσύνη στις αρχές της πανδημίας, τώρα προσπαθείτε να τους θέσετε ως αναποτελεσματικούς και ανεύθυνους. Οι ήρωες έγιναν ξαφνικά προδότες.

Δεν είναι τυχαίο το πρόσωπο που επέλεξε ο Πρωθυπουργός για να ηγηθεί της συνδυασμένης επίθεσης κατά των συμπολιτών μας που δεν έχουν ακόμη εμβολιαστεί αλλά και κατά συνολικά της δημόσιας υγείας. Ο κ. Πλεύρης, συνοδοιπόρος και συναγωνιστής των αρνητών μέχρι χθες, καλείται πλέον να τους πλευρίσει, αλλά και να χρησιμοποιήσει την αυτονόητη ανάγκη μαζικού εμβολιασμού των υγειονομικών που έρχονται σε επαφή με ασθενείς ως άλλοθι διάλυσης του ΕΣΥ, με αναστολή εργασίας και περικοπές μισθών, ώστε να ανοίξει διάπλατα ο δρόμος για τα ιδιωτικά συμφέροντα.

Σε αυτό το σημείο, κυρία Πρόεδρε, θα ήθελα να ενημερώσω το Σώμα ότι η Κοινοβουλευτική Ομάδα του ΣΥΡΙΖΑ θα καταθέσει αίτημα ονομαστικής ψηφοφορίας για την τροπολογία με γενικό αριθμό 1054 και ειδικό 9 που κατέθεσε ο Υπουργός κ. Πλεύρης, ο οποίος σε εντεταλμένη υπηρεσία στο Υπουργείο Υγείας με το καλημέρα σας παραδίδει νευραλγικές υπηρεσίες του δημοσίου συστήματος υγείας σε ιδιώτες.

Παρ’ όλη την κριτική, λοιπόν, των κομμάτων της Αντιπολίτευσης και τις αντιδράσεις των κοινωνικών φορέων, συνεχίζετε την καταστροφική ταξική υπέρ των λίγων πολιτική σας, διευρύνοντας τις ανισότητες σε όλα τα κοινωνικά πεδία. Στην πρώτη κατοικία, στην εργασία, στην παιδεία, στην υγεία, στο περιβάλλον, σε ελευθερίες και δικαιώματα και πλέον και στην κοινωνική ασφάλιση. Ο Πρωθυπουργός κ. Μητσοτάκης και η Κυβέρνησή του αντιλαμβάνονται το κράτος ως ιδιοκτησία τους, την οποία διαχειρίζονται ως μάνατζερ όχι με βάση το δημόσιο συμφέρον, αλλά με βάση τις ορέξεις των μεγάλων συμφερόντων που τους στηρίζουν.

Ας περάσουμε τώρα στο νομοσχέδιο, κυρίες και κύριοι. Η Κυβέρνηση της Νέας Δημοκρατίας δεν διστάζει, όπως είδαμε, να εργαλειοποιεί τις μεγάλες φυσικές καταστροφές, κάνοντας αδιανόητες και μακάβριες συγκρίσεις, με έναν και μοναδικό στόχο: το ξέπλυμα των δικών της τεράστιων ευθυνών. Φαίνεται όμως ότι αυτό δεν της είναι αρκετό. Με το επικοινωνιακό σόου των Υπουργών Προστασίας του Πολίτη και Εθνικής Άμυνας στον Έβρο πριν από μερικές ημέρες αλλά και τώρα με το νομοσχέδιο που φέρνετε στη Βουλή εσείς, κύριε Υπουργέ, αποδεικνύετε ότι αξιοποιείτε για τους ίδιους λόγους μικροπολιτικής και τις μεγάλες διεθνείς κρίσεις.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Η πολιτική τυμβωρυχία είναι προφανώς το αγαπημένο σπορ της παράταξής σας. Γι’ αυτό επιλέγετε να φέρετε στη Βουλή το παρόν νομοσχέδιο σε μια περίοδο που οι εξελίξεις στο Αφγανιστάν εκτοξεύουν ξανά το προσφυγικό στην κορυφή της παγκόσμιας ατζέντας. Η παλινόρθωση του καθεστώτος των Ταλιμπάν, μετά από δύο δεκαετίες αμερικανικής στρατιωτικής παρουσίας και διακοσίων πενήντα χιλιάδων θανάτων, σήμανε την κατάρρευση του δυτικού γεωπολιτικού μοντέλου εξαγωγής της δημοκρατίας και οικοδόμησης κρατών μέσω ένοπλων επεμβάσεων και εισβολών. Αποδείχτηκε ότι οι πρακτικές αυτές όχι μόνο παραβιάζουν το Διεθνές Δίκαιο και την εθνική κυριαρχία, αλλά είναι τελικά και εντελώς αναποτελεσματικές.

Ωστόσο η ταχύτατη κατάρρευση της αφγανικής κυβέρνησης μετά την αποχώρηση των αμερικανικών δυνάμεων εξέθεσε για ακόμη μία φορά την ατολμία, την παθητικότητα και την έλλειψη αυτόνομης εξωτερικής πολιτικής της Ευρωπαϊκής Ένωσης. Γι’ αυτό εξάλλου ο Πρόεδρος του ΣΥΡΙΖΑ Αλέξης Τσίπρας από την πρώτη στιγμή ζήτησε την έκτακτη σύγκληση του Ευρωπαϊκού Συμβουλίου και την ανάληψη κοινής πρωτοβουλίας από τον ΟΗΕ, την Ευρωπαϊκή Ένωση και τις χώρες της περιοχής, ώστε να τεθούν αυστηροί διπλωματικοί και οικονομικοί όροι στο καθεστώς των Ταλιμπάν.

Αυτή η έκκληση κοινής λογικής όμως δεν εισακούστηκε. Όλες οι δεξιές και ακροδεξιές κυβερνήσεις αυτή τη στιγμή στην Ευρώπη χρησιμοποιούν την κρίση στο Αφγανιστάν για να ψαρέψουν ψήφους στα θολά νερά της γεωπολιτικής αστάθειας. Και φυσικά η δική σας δεν αποτελεί εξαίρεση, κύριε Υπουργέ. Στόχος σας να ενεργοποιήσετε και πάλι ξενοφοβικά αντανακλαστικά, να εμπορευτείτε φθηνό εθνικισμό και να στρέψετε την προσοχή της κοινής γνώμης μακριά από τα καυτά προβλήματα που ταλανίζουν τη χώρα. Κατασκευάζοντας και πάλι το φάντασμα μιας δήθεν απειλής από ανεξέλεγκτες μεταναστευτικές ροές, που προεξοφλείτε ότι θα εργαλειοποιήσει η Τουρκία, προσπαθείτε να επιβεβαιώνετε το δόγμα της αποτροπής. Γι’ αυτό προτάσσετε και πάλι τις επιστροφές, τις απελάσεις και την κράτηση για όλους ως μοναδικό τρόπο διατήρησης ενός πολυσύνθετου ζητήματος. Μετά από τόσες αποτυχίες στο εσωτερικό αναζητάτε με αγωνία μια δήθεν επιτυχία. Αφού αφήσατε τα δάση χωρίς πυροσβέστες, τα νοσοκομεία χωρίς γιατρούς και νοσοκόμους, υπόσχεστε τώρα ότι θα υπερασπιστείτε ως άγρυπνοι φρουροί τα εθνικά σύνορα αλλά και το φρούριο Ευρώπη από τους πρόσφυγες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ ακόμη δύο λεπτά.

Γιατί κρύβεστε, βέβαια, πίσω από τις ευθύνες της Ευρωπαϊκής Ένωσης που, χαϊδεύοντας τις δεξιές και ακροδεξιές κυβερνήσεις, δεν θεσπίζει τη θεσμική αλληλεγγύη και τον υποχρεωτικό αναλογικό επιμερισμό των προσφύγων και αιτούντων άσυλο.

Στην προσπάθειά σας, όμως, αυτή κατεδαφίζετε τώρα και τα τελευταία θεσμικά εχέγγυα προστασίας της διαδικασίας αίτησης ασύλου. Με τις προτεινόμενες ρυθμίσεις στο παρόν νομοσχέδιο ανοίγετε ένα μεγάλο παράθυρο κατάχρησης των διαδικασιών απέλασης και επιστροφής, ενώ δημιουργείτε τις προϋποθέσεις παραβίασης των εγγυήσεων του Ενωσιακού και Διεθνούς Δικαίου. Επιπλέον, ποινικοποιείτε άκριτα την εμπλοκή της κοινωνίας των πολιτών στη διάσωση ανθρώπων, περιορίζετε τη δυνατότητα παροχής άδειας παραμονής για εξαιρετικούς λόγους, θεσπίζετε παράβολο για υποβολή μεταγενέστερης αίτησης για άσυλο, τοποθετείτε μη πολιτικό ένστολο προσωπικό στην υπηρεσία υποδοχής και ταυτοποίησης και γενικά κάνετε τα πάντα για να υπονομεύσετε το δικαίωμα των προσφύγων σε ουσιαστική και εξατομικευμένη εξέταση των αιτήσεών τους.

Οδηγούμαστε, πλέον, σε μία κατάσταση στην οποία θα διατηρούνται οι εξωτερικοί τύποι της προστασίας, αλλά δεν θα υπάρχει η ουσία της προστασίας. Σας τα επεσήμαναν άλλωστε αυτά και η Ύπατη Αρμοστεία του ΟΗΕ και η Εθνική Επιτροπή για τα Δικαιώματα του Ανθρώπου και οι υπόλοιποι φορείς στη συζήτηση στην επιτροπή. Ωστόσο, δεν ιδρώνει το αυτί σας. Αυτές οι πρακτικές, σε συνδυασμό με τη συστηματική υπονόμευση του προγράμματος «ESTIA», που αποκλείστηκε από το Ταμείο Ανάκαμψης και για το οποίο θα μιλήσω στη συνέχεια στη δευτερολογία μου, συνθέτουν την πολιτική σας.

Κύριοι Υπουργοί, φαίνεται ότι αυτό που σας ενδιαφέρει είναι να δώσετε εξετάσεις ως άξιοι μαθητές του Σαλβίνι και του Όρμπαν. Όπως οι δεξιοί και ακροδεξιοί συνάδελφοί σας στην Ευρώπη, θέλετε να αποκομίστε εκλογικά κέρδη σε βάρος κυνηγημένων και απελπισμένων ανθρώπων. Όμως, η αντιμετώπιση μιας πιθανής νέας προσφυγικής κρίσης δεν μπορεί να γίνει με εθνικά κατασταλτικά μέτρα. Απαιτεί μια ολοκληρωμένη πολιτική και διπλωματική ευρωπαϊκή παρέμβαση, με συνεπή τήρηση του Διεθνούς και Ενωσιακού Δικαίου και όχι με εθνικιστικές κορώνες, επικοινωνιακά σόου, επαναπροωθήσεις και απελάσεις.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει ο Βουλευτής της Νέας Δημοκρατίας κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρία Υπουργέ, κύριε Υπουργέ, κυρίες και κύριοι συνάδελφοι, ξεκινώ την εισήγησή μου με μία γενική διαπίστωση που σχετίζεται με τη λειτουργία του κοινοβουλευτικού διαλόγου και τα όσα συζητούμε στις επιτροπές και την Ολομέλεια της Βουλής των Ελλήνων. Η διαπίστωση αυτή αφορά στο γεγονός πως κάθε συζήτηση, κάθε αντιπαράθεση, κάθε τι που μας απασχολεί και πάνω στο οποίο επιχειρηματολογούμε δεν είναι αποκομμένο από την πραγματικότητα. Το θεσμικό, οικονομικό, κοινωνικό και πολιτικό περιβάλλον εντός και εκτός των τειχών της πατρίδας μας επηρεάζει και επηρεάζεται από τα επιχειρήματα που ανταλλάσσονται και τα όσα ψηφίζονται σε αυτή εδώ την Αίθουσα.

Το σημερινό σχέδιο νόμου του Υπουργείου Μετανάστευσης και Ασύλου είναι ένα εξαιρετικό παράδειγμα για τη διαπίστωσή μου αυτή. Οι εξελίξεις στο Αφγανιστάν και η στάση σειράς κρατών και οργανισμών απέναντι σε αυτές πυροδοτούν ένα ντόμινο προκλήσεων που δεν μας επιτρέπει να αγνοήσουμε. Η επιλογή αποχώρησης των ΗΠΑ από την περιοχή σε συνδυασμό με τις ευκαιρίες που βλέπουν χώρες όπως η Τουρκία, η Κίνα και η Ρωσία στην εξέλιξη αυτή θέτουν ξεκάθαρα το πλαίσιο εντός του οποίου η Ελλάδα και η Ευρωπαϊκή Ένωση θα κληθούν να λάβουν δραστικές αποφάσεις. Στο πεδίο της μεταναστευτικής κρίσης πρόκειται για πρόκληση που μας είναι οικεία. Η αποφασιστική, συντεταγμένη και άκρως επιτυχημένη αντιμετώπιση της κρίσης του Έβρου τον Μάρτιο του περασμένου έτους δεν αφορούσε ένα μεμονωμένο περιστατικό. Ήταν αντιθέτως το καμπανάκι ότι ως χώρα και ως Ευρώπη δεν εφησυχάζουμε και παρακολουθούμε στενά τις εξελίξεις στην ευρύτερη περιοχή του γεωπολιτικού ενδιαφέροντός μας.

Σε αυτό το περιβάλλον νομοθετούμε σήμερα για ζητήματα που αφορούν στην αναμόρφωση των διαδικασιών απελάσεων και επιστροφών πολιτών τρίτων χωρών, την προσέλκυση επενδυτών και «ψηφιακών νομάδων», την άδεια διαμονής και τη διαδικασία χορήγησης διεθνούς προστασίας, καθώς και άλλες διατάξεις. Το νομοσχέδιο, που τροποποιεί τον ν.3386 του 2005 περί απελάσεων και τον ν.3907 του 2011 περί επιστροφών, αποσαφηνίζει ρητά ότι για τους παράνομους εισελθόντες και συλληφθέντες στα σύνορα της χώρας αλλοδαπούς εφαρμόζονται οι διαδικασίες της απέλασης όπως καθορίζονται στον ν.3386 του 2005. Η απόφαση απέλασης είναι αποκλειστικά, πια, αρμοδιότητα των αστυνομικών αρχών και εκδίδεται άμεσα στις περιπτώσεις που ο αλλοδαπός είτε δεν αιτηθεί είτε το αίτημά του έχει απορριφθεί. Αντίθετα η επιστροφή που αφορά υπηκόους τρίτων χωρών διατάσσεται από τις αρμόδιες αρχές ασύλου και μετανάστευσης.

Την ίδια ώρα, το πλαίσιο της διαδικασίας παροχής προθεσμίας οικειοθελούς αναχώρησης σε υπηκόους τρίτων χωρών, που η παραμονή τους στη χώρα έχει κριθεί παράνομη, επανακαθορίζεται. Ο χρόνος αυτής της προθεσμίας μειώνεται από τριάντα σε είκοσι πέντε ημέρες, ενώ παράλληλα προβλέπονται οι περιπτώσεις στις οποίες δεν χορηγείται το διάστημα οικειοθελούς αναχώρησης. Αυτό θεσπίζεται από κοινού με τη ρύθμιση περί υποχρέωσης προηγούμενης εισήγησης των αρμοδίων αστυνομικών αρχών προς την αρμόδια αρχή, σχετικά με το αν ο υπήκοος τρίτης χώρας αποτελεί κίνδυνο για τη δημόσια τάξη και την ασφάλεια ή αν υπάρχει κίνδυνος διαφυγής.

Με την αναφορά μου στις συγκεκριμένες προβλέψεις του σχεδίου νόμου δεν εξαντλείται το αντικείμενο και το πεδίο εφαρμογής του νομοθετήματος, που εκτείνεται σε επτά κεφάλαια και σαράντα τέσσερα συνολικά άρθρα. Δεν είναι, άλλωστε, εφικτή μια τέτοια παράθεση στον διαθέσιμο χρόνο μου ούτε θα προσφέρει κάτι στη συζήτησή μας σήμερα.

Αντίθετα, εκείνο που αξίζει να επισημάνουμε περιλαμβάνεται στο άρθρο 11 του νομοσχεδίου και αφορά στους «ψηφιακούς νομάδες». Η ραγδαία ανάπτυξη της τεχνολογίας στην εποχή της τέταρτης βιομηχανικής επανάστασης και του 5G και η ώθηση που η πανδημία έδωσε στην εξ αποστάσεως εργασία δημιουργούν μια νέα κατηγορία εργαζομένων. Μπορεί η έδρα εργασίας τους να βρίσκεται οπουδήποτε στον κόσμο, οι πελάτες τους ομοίως, αλλά εκείνοι, οι «ψηφιακοί νομάδες», επιλέγουν την Ελλάδα προκειμένου να εργαστούν από απόσταση. Οι καιρικές συνθήκες, οι επιλογές που η πατρίδα μας προσφέρει, η φιλοξενία και οι προοπτικές της Ελλάδας αποτελούν ένα εξαιρετικό περιβάλλον απασχόλησης για τη συγκεκριμένη κατηγορία. Είναι, συνεπώς, δική μας δουλειά να εξασφαλίσουμε το θεσμικό και νομικό εκείνο πλαίσιο, ώστε συστηματικά η πατρίδα μας να γίνει τόπος προσέλκυσης των «ψηφιακών νομάδων», ενός κλάδου που συνεχώς αναπτύσσεται και μπορεί να αποτελέσει μια εξαιρετική για εμάς ευκαιρία.

Πρακτικά, στο πλαίσιο του νομοσχεδίου η αρχική άδεια παραμονής προβλέπεται στους δώδεκα μήνες, με δυνατότητα παράτασης, ώστε να παραμένουν στη χώρα και να εργάζονται από εδώ. Η πρωτοβουλία αυτή έρχεται σε ευθεία σύνδεση με πρόσφατη πρωτοβουλία του Υπουργείου Εξωτερικών αναφορικά με τις διαδικασίες θεσμοθέτησης ειδικής θεώρησης εισόδου για τους «ψηφιακούς νομάδες». Είναι άλλωστε και δική μας επιθυμία η Κεφαλλονιά και η Ιθάκη να αποτελέσουν νησιά προσέλκυσης «ψηφιακών νομάδων», όπως πρόσφατα έχουμε συζητήσει με την Υφυπουργό Τουρισμού κ. Σοφία Ζαχαράκη. Η οικονομία και η κοινωνία προχωρούν, με την ψηφιακή εποχή να μην επιτρέπει από εμάς οποιαδήποτε καθυστέρηση.

Κυρίες και κύριοι συνάδελφοι, τον Νοέμβριο του 2019 είχα τη δυνατότητα, ως εισηγητής της Πλειοψηφίας τότε για το νομοσχέδιο της διεθνούς προστασίας, να αναδείξω όλες εκείνες τις προκλήσεις στις οποίες καλούμασταν να απαντήσουμε. Μιλήσαμε τότε για τον κατακερματισμό των διάσπαρτων διατάξεων, τις οποίες και αντικαταστήσαμε με ένα σαφές και συνεκτικό νομικό πλαίσιο. Αναφερθήκαμε ακόμη στο αδόμητο ελληνικό σύστημα παροχής ασύλου, το οποίο και διορθώσαμε. Προτείναμε, στη συνέχεια, ένα σύστημα σε αρμονία με τις επιταγές του ενωσιακού νομοθέτη. Και, τέλος, εξαλείψαμε τις συνέπειες μιας νομοθέτησης με περίπλοκες διαδικασίες και αναποτελεσματική διαχείριση που έως τότε λειτουργούσαν ως τροχοπέδη. Και μετά ήρθε ο Έβρος. Οι δραματικές εξελίξεις στις αρχές του περασμένου έτους και η αποτελεσματική διαχείριση της κρίσης και της απειλής, που η Ελλάδα απέκρουσε με επιτυχία, δεν μας επιτρέπουν να αμφιβάλλουμε. Η μεταναστευτική πολιτική και το νομοθετικό πλαίσιο για το οποίο ψηφίζουμε σήμερα δεν γίνεται παρά να υπολογίσει το εθνικό, περιφερειακό, ευρωπαϊκό και διεθνές περιβάλλον. Για όλα αυτά ψηφίζουμε σήμερα με το βλέμμα στραμμένο στο αύριο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Καππάτο και για την οικονομία στον χρόνο.

Τον λόγο έχει ζητήσει ο κύριος Υπουργός.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, να καταθέσω νομοτεχνικές βελτιώσεις στο νομοσχέδιο.

Να σημειώσω ότι έχουν κατατεθεί τέσσερις εμπρόθεσμες τροπολογίες από την Κυβέρνηση, οι οποίες φυσικά γίνονται δεκτές. Έχουν κατατεθεί επίσης δύο εκπρόθεσμες βουλευτικές τροπολογίες, οι οποίες δεν είχαν τον χρόνο να τύχουν επαρκούς ανάλυσης και κατά συνέπεια δεν μπορούν να γίνουν δεκτές αυτή τη στιγμή.

Ευχαριστώ πολύ.

(Στο σημείο αυτό ο Υπουργός Μετανάστευσης και Ασύλου κ. Νότης Μηταράκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 272)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Τον λόγο έχει ο Βουλευτής του ΣΥΡΙΖΑ - Προοδευτική Συμμαχία κ. Ανδρέας Μιχαηλίδης.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Ως Βουλευτής Χίου, της γενέτειρας δηλαδή του μεγάλου Μίκη Θεοδωράκη, οφείλω και από αυτού του Βήματος να απευθύνω το ύστατο «χαίρε», τον ύστατο χαιρετισμό στον μεγάλο δημιουργό, που τίμησε την πατρίδα μας, που τον τίμησε η πατρίδα μας και μαζί με αυτή και το νησί μας, η Χίος.

Κύριε Πρόεδρε, θα μου επιτρέψετε να καταχραστώ του χρόνου για ένα δίλεπτο, προκειμένου αρχικά να τοποθετηθώ επί της τροπολογίας την οποία έχει καταθέσει το Υπουργείο Υγείας. Και πιο συγκεκριμένα, θα ήθελα να επισημάνω το εξαιρετικά προβληματικό άρθρο 3 της τροπολογίας, με το οποίο προβλέπεται ότι διοικητικό προσωπικό μπορεί να αντικαθίσταται με τρίμηνες συμβάσεις προμήθειας των σχετικών υπηρεσιών, χωρίς καμμία πληροφορία για τις προϋποθέσεις των προμηθευτών, κατά παρέκκλιση κάθε διάταξης για τις δημόσιες συμβάσεις.

Για τα εργαστήρια επίσης προβλέπονται συμβάσεις με ιδιωτικά εργαστήρια που ήδη συνεργάζονται με τον ΕΟΠΥΥ και για το ΕΚΑΒ προβλέπεται συνεργασία με ιδιωτικά ασθενοφόρα για τις δευτερογενείς μεταφορές ασθενών.

Πρόκειται, λοιπόν, ουσιαστικά για μια άνευ όρων παράδοση νευραλγικών υπηρεσιών του δημόσιου συστήματος υγείας σε ιδιώτες, με ανυπολόγιστες συνέπειες για την εύρυθμη λειτουργία των μονάδων, το οικονομικό κόστος, αλλά και τη διατήρηση του δημόσιου χαρακτήρα των νοσοκομείων του ΕΣΥ.

Φαίνεται ότι η Κυβέρνηση κάνει μια πρόβα τζενεράλε για την εφαρμογή των ΣΔΙΤ στον χώρο της υγείας, πράγμα άλλωστε που είναι στο αρχικό σχέδιό της, να παραδώσει δηλαδή κερδοφόρα τμήματα του δημόσιου συστήματος υγείας σε πάσης φύσεως ιδιωτικά συμφέροντα.

Επίσης, η διάταξη και ο χρόνος που κατατίθεται η τροπολογία αυτή δείχνει το αδιέξοδο της Κυβέρνησης, η οποία προφανώς πίστεψε ότι με την αναστολή των εργασιακών σχέσεων θα συμμορφώσει τους αντιεμβολιαστές υγειονομικούς και έτσι δικαιώνεται ο ΣΥΡΙΖΑ, που από την αρχή έλεγε ότι η αυταρχική επιλογή αναστολών θα προκαλέσει λειτουργικό μπλακάουτ στο σύστημα υγείας.

Η τροπολογία, βεβαίως, περιέχει και διατάξεις άλλων Υπουργείων, όμως μόνο για το άρθρο 3 εμείς την καταψηφίζουμε.

Κυρίες και κύριοι συνάδελφοι, η σημερινή συζήτηση του σχεδίου νόμου του Υπουργείου Μετανάστευσης και Ασύλου διεξάγεται εν μέσω διεθνών γεωπολιτικών εξελίξεων, οι οποίες είναι βέβαιο πως θα παράξουν νέα δεδομένα για τη χώρα μας όσον αφορά την αναμονή νέου κύματος προσφυγικών ροών, κατά κύριο λόγο από το Αφγανιστάν. Το νέο καθεστώς των Ταλιμπάν, με τις γνωστές ζοφερές τακτικές τους απέναντι στους πολίτες και στα δικαιώματά τους, κύρια στις γυναίκες, είναι βέβαιο πως θα οδηγήσει εκατοντάδες χιλιάδες ανθρώπων να εγκαταλείψουν τη χώρα αυτή για να σωθούν.

Παράλληλα, με γνωστή την πάγια τακτική της προς Ανατολάς γείτονος χώρας να εργαλειοποιεί το προσφυγικό, προκειμένου να προσποριστεί οφέλη από τη Δύση και κυρίως από την Ευρωπαϊκή Ένωση, είναι εύκολο κανείς να συμπεράνει το τι θα ακολουθήσει. Τούτων δοθέντων, η χώρα μας παραμένει παντελώς απούσα από τις εξελίξεις, αν και -κυρίως και άμεσα ενδιαφερόμενη- θα έπρεπε να πρωτοστατεί σε πρωτοβουλίες, κυρίως σε επίπεδο Ευρωπαϊκής Ένωσης. Καμμία σοβαρή πρωτοβουλία σε επίπεδο κορυφής Ευρωπαίων ηγετών, σύγκληση Ευρωπαϊκού Συμβουλίου, όπως πρότεινε ο Αλέξης Τσίπρας, δημιουργία εκ μέρους διεθνών οργανισμών ασφαλών διαύλων απεγκλωβισμού Αφγανών πολιτών που εγκαταλείπουν τη χώρα κ.ά.. Αντ’ αυτών, μία τηλεφωνική επικοινωνία του Πρωθυπουργού με τον Πρόεδρο Ερντογάν, που περιορίστηκε σε γενικά ευχολόγια και γενικόλογες δηλώσεις.

Στο πλαίσιο αυτής της ισχνής και άτολμης προσπάθειας για την αντιμετώπιση του νέου προσφυγικού κύματος, το Υπουργείο Μετανάστευσης και Ασύλου κατέθεσε το παρόν σχέδιο νόμου, το οποίο χαρακτηρίζουν κύρια οι συντμήσεις των προθεσμιών εξέτασης ασύλου, απελάσεων και επιστροφών.

Νομίζετε, κύριε Υπουργέ, πως με τις ρυθμίσεις αυτές θα αντιμετωπίσετε το πρόβλημα. Προσπαθείτε να σβήσετε τη φωτιά, φυσώντας τις φλόγες. Με την ευκαιρία, όμως, κύριε Υπουργέ, ας δούμε τα στοιχεία της μέχρι στιγμής πολιτικής που εφαρμόσατε στη διαχείριση του προσφυγικού, μεταναστευτικού ζητήματος.

Μιλήσατε για ασφαλή πλέον φύλαξη των συνόρων, με την οποία πετύχατε τη δραστική μείωση των ροών, κάτι που δεν συνέβαινε κατά την περίοδο διακυβέρνησης του ΣΥΡΙΖΑ. Πέρα από την απαράδεκτη εθνικά αυτή στάση, ότι υπήρξε δηλαδή κυβέρνηση που δεν φύλασσε τα σύνορα της χώρας, εξηγήστε μας την έκρηξη των αφίξεων κατά το πρώτο διάστημα της δικής σας διακυβέρνησης. Τι συνέβαινε τότε; Δεν φυλάσσατε τότε και εσείς τα σύνορα; Και αφού τα σύνορα πλέον είναι ερμητικά κλειστά, γιατί κατασκευάζετε υπερδομές στα νησιά μας; Βλέπετε η λαθροχειρία και η καραμέλα της πολιτικής των δήθεν ανοιχτών συνόρων του ΣΥΡΙΖΑ ήταν αρκετά προσοδοφόρες. Αρνείστε πως κύριος ρυθμιστής των ροών είναι η ίδια η γείτονα χώρα, για τους δικούς της προφανώς λόγους. Αγνοείτε δε επιδεικτικά τις γεωπολιτικές εξελίξεις στην περιοχή της Μέσης Ανατολής ως βασική γενεσιουργό αιτία των προσφυγικών ροών.

Τα ψέματα όμως κάποτε τελειώνουν, κύριε Υπουργέ, και οι πολίτες αντιλαμβάνονται την πραγματικότητα.

Επιτρέψτε μου, όμως, να αναφερθώ και σε κάποια τοπικού ενδιαφέροντος θέματα, που αφορούν τη Χίο, την εκλογική σας δηλαδή περιφέρεια, το νησί που, μαζί με τη Λέσβο, αιματοκυλίστηκε για τρεις μέρες τον Φλεβάρη του 2020 και ετοιμάζεστε να κάνετε το ίδιο το προσεχές διάστημα. Κλείνετε τη «ΒΙΑΛ», κύριε Υπουργέ, κάθε Πάσχα και Χριστούγεννα, αφήνοντάς τη να λειτουργεί με μηδενικές, όπως ισχυρίζεστε, ροές. Και επιχειρείτε να δελεάσετε τους κατοίκους άλλοτε με νέους δρόμους παράκαμψης του Χαλκειούς, άλλοτε με ενοικίαση ιδιοκτησιών περιμετρικά της «ΒΙΑΛ», καθρεφτάκια δηλαδή στους ιθαγενείς.

Φτάσατε δε να μας μέμφεστε ως ιδρυτές της «ΒΙΑΛ», εσείς που διαγκωνιζόσασταν για να φωτογραφηθείτε δίπλα στον τότε Πρωθυπουργό, Αλέξη Τσίπρα, κατά την επίσκεψή του στη νεοϊδρυθείσα τότε «ΒΙΑΛ».

Προσφάτως δε ανακαλύψατε πως η Συντονιστική Επιτροπή Αιρετών και Πολιτών, η οποία σθεναρά αντιτίθεται στους σχεδιασμούς σας, δεν έχει θεσμικό χαρακτήρα και επιχειρήσατε ανεπιτυχώς τον αποκλεισμό και τη φίμωσή της.

Αναρωτιέμαι, κύριε Υπουργέ, η αλήστου μνήμης Πανχιακή Επιτροπή, με τις γνωστές μισαλλόδοξες και ρατσιστικές πρακτικές της, βασικός σας τότε συνεργάτης όταν ήσασταν στην αντιπολίτευση, είχε κάποιον θεσμικό ρόλο; Πώς αγκαλιάζατε και στηρίζατε κάθε της πρωτοβουλία;

Για τα συγκεκριμένα ζητήματα που αναφύονται από το σχέδιο νόμου που καταθέσατε, θα ήθελα απλά να κάνω μία αναφορά στο ότι μία από τις διαφαινόμενες στοχεύσεις του είναι η ενίσχυση της δυνατότητας απελάσεων και επιστροφών αλλοδαπών, συμπεριλαμβανομένων των αιτούντων άσυλο.

Βασικό πρόβλημα δεν είναι μόνο ο κίνδυνος σύγχυσης των δύο αυτών διακριτών διαδικασιών, αλλά κυρίως το γεγονός ότι η Κυβέρνηση εμμένει για προφανείς επικοινωνιακούς σκοπούς να τις προβάλλει ως κύριο μέσο διαχείρισης του προσφυγικού, μεταναστευτικού, τη στιγμή που τα ίδια τα στοιχεία του Υπουργείου αλλά και των αρχών όλων των ευρωπαϊκών κρατών καταδεικνύουν τον περίπλοκο και περιορισμένης αποτελεσματικότητας χαρακτήρα των επιστροφών.

Τέλος, θα παρατηρούσα ότι η αύξηση με το άρθρο 35 των εν δυνάμει δικαιούχων δήμων από το Ταμείο Αλληλεγγύης και μειώνει τα ποσά που θα μπορούσαν να καλύψουν πράγματι ανάγκες περιοχών που βιώνουν εντονότερα το προσφυγικό, όπως τα νησιά του ανατολικού Αιγαίου, αλλά και δημιουργούν συνθήκες για χρηματοδοτήσεις και μοίρασμα κονδυλίων άσχετες με τους σκοπούς του ταμείου.

Το σχέδιο νόμου που καταθέσατε στη Βουλή αποτελεί ένα ακόμα τεκμήριο της αδιέξοδης πολιτικής σας για το προσφυγικό, μεταναστευτικό ζήτημα. Οι πρακτικές σας εξακολουθούν να διχάζουν τις τοπικές κοινωνίες σε έναν ευαίσθητο εθνικά χώρο, στα νησιά μας, δηλαδή, και προκαλούν τους πολίτες με πρωτοφανή αλαζονεία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ τον κ. Μιχαηλίδη.

Τον λόγο τώρα έχει, αφού τακτοποιηθεί το Βήμα, ο Βουλευτής της Νέας Δημοκρατίας κ. Αθανάσιος Λιούπης.

Ορίστε, κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η συζήτηση του σημερινού νομοσχεδίου έρχεται αναμφίβολα σε μια ιδιαίτερη χρονική στιγμή για τα διεθνή μεταναστευτικά και προσφυγικά δεδομένα. Οι πρόσφατες δυσμενείς εξελίξεις στο Αφγανιστάν αναμένεται να δημιουργήσουν νέες προσφυγικές ροές προς την Ευρώπη με πρώτη χώρα εισόδου, όπως συνήθως, την Ελλάδα.

Από την πρώτη στιγμή ο Πρωθυπουργός, Κυριάκος Μητσοτάκης, κατέστησε σαφές στους Ευρωπαίους ότι δεν πρέπει να επαναληφθεί η κατάσταση που βιώσαμε το ’15 και ότι η Ελλάδα είναι αποφασισμένη να προστατέψει τα σύνορά της πάντα με τον σεβασμό του Διεθνούς Δικαίου.

Αυτή τη φορά σύσσωμη η Ευρώπη οφείλει να έχει μια πιο ορθή προσέγγιση του προβλήματος. Οφείλουμε για το καλό όλων να προκρίνουμε ως λύση τη μετεγκατάσταση των προσφύγων σε γειτονικές στο Αφγανιστάν χώρες με τη στήριξη φυσικά και της Ευρωπαϊκής Ένωσης.

Η σημερινή Κυβέρνηση από την πρώτη στιγμή φρόντισε να αλλάξει πορεία στη μεταναστευτική πολιτική της χώρας, να διαφυλάξει τα σύνορά μας με τον καλύτερο δυνατό τρόπο και να μεριμνήσει για την επιτάχυνση της απόδοσης των αιτήσεων ασύλου. Οι αριθμοί αποδεικνύουν όσα έχουν επιτευχθεί. Τους τελευταίους δώδεκα μήνες οι ροές έχουν μειωθεί κατά 85%. Από τον Ιανουάριο έως τον Ιούλιο του ’21 επτά χιλιάδες εκατόν δεκατέσσερα άτομα αναχώρησαν από την Ελλάδα είτε επειδή απελάθηκαν είτε επειδή μετεγκαταστάθηκαν σε άλλες χώρες. Στις δομές φιλοξενούνται οι μισοί συγκριτικά με πέρυσι, ενώ οι υπηρεσίες ασύλου έχουν μειώσει στο μισό τις εκκρεμείς υποθέσεις τους.

Το σχέδιο νόμου που συζητάμε σήμερα έρχεται να ενισχύσει σε επιμέρους σημεία τη μεταναστευτική πολιτική που εφαρμόζεται με επιτυχία τα δύο τελευταία χρόνια. Για όσους συλλαμβάνονται να εισέρχονται παρανόμως στα σύνορα ακολουθείται η διαδικασία της απέλασης, οπότε επιλαμβάνονται οι αρμόδιες αστυνομικές αρχές, εφόσον δεν έχουν αιτηθεί άσυλο ή το αίτημά τους έχει απορριφθεί.

Ένα σημαντικό κεφάλαιο είναι αυτό των οικειοθελών αναχωρήσεων για τους παρανόμως διαμένοντες στη χώρα. Είναι μια διαδικασία χρήσιμη και σημαντική, αλλά ταυτόχρονα και αβέβαιη πολλές φορές. Βελτιώνεται το πλαίσιο λειτουργίας της, μειώνονται μειώνοντας την προθεσμία που τάσσεται για οικειοθελή αναχώρηση. Σημαντικό είναι ότι προκειμένου να αφεθεί ελεύθερος ο υπήκοος τρίτης χώρας για να αποχωρήσει θα πρέπει να έχουν εισηγηθεί οι αστυνομικές αρχές ότι δεν είναι επικίνδυνος για τη δημόσια τάξη και δεν είναι ύποπτος φυγής.

Ένα συνηθισμένο εμπόδιο στην νομική διαδικασία είναι η δύσκολη και αδύνατη πολλές φορές ανεύρεση του αλλοδαπού για την επίδοση της απόφασης που τον αφορά. Αυτό επιλύεται με τη νέα ψηφιακή επίδοση, που προβλέπεται για πρώτη φορά είτε στη διεύθυνση ηλεκτρονικού ταχυδρομείου που έχει δηλώσει είτε μέσω του gov.gr.

Η πανδημία ανέδειξε μια νέα μορφή εξ αποστάσεως εργαζομένων, τους αποκαλούμενους ψηφιακούς νομάδες. Πρόκειται για υπηκόους τρίτων χωρών ελεύθερους επαγγελματίες ή μισθωτούς που εργάζονται με τη χρήση της τεχνολογίας για εργοδότες και πελάτες στο εξωτερικό. Πολλοί έλκονται με την ιδέα να μένουν στην Ελλάδα μια χώρα με εξαιρετική φυσική ομορφιά και κλίμα και ταυτόχρονα να συνεχίζουν απρόσκοπτα την επαγγελματική ζωή τους.

Στο σημερινό νομοσχέδιο υπάρχει ειδική πρόβλεψη για αυτή την κατηγορία εργαζομένων. Τους χορηγείται εθνική θεώρηση, βίζα για δώδεκα μήνες στους ίδιους και τα μέλη της οικογενείας τους. Στη συνέχεια μπορούν να λάβουν άδεια παραμονής για άλλα δύο χρόνια. Οπότε με το σημερινό νομοθέτημα καλύπτεται η πρώτη προϋπόθεση για τη δημιουργία ευνοϊκού κλίματος προσέλκυσης όσων ενδιαφέρονται να μετοικήσουν από την Ελλάδα υπό αυτούς τους όρους.

Η δεύτερη προϋπόθεση που πρέπει να καλύψουμε αφορά την εξασφάλιση σε όλη την επικράτεια υψηλής ταχύτητας και αξιόπιστο διαδίκτυο. Γι’ αυτό ακριβώς το θέμα κατέθεσα σχετική ερώτηση προ μηνός στον Υπουργό Ψηφιακής Διακυβέρνησης, προκειμένου να λυθεί το πρόβλημα των λευκών περιοχών που αντιμετωπίζουν πολλοί δήμοι στη χώρα και επίσης πολλοί δήμοι και στο Νομό Μαγνησίας όπου εκλέγομαι και όπου πολλοί αναμένεται να επιλέξουν να μετοικήσουν.

Σημαντική είναι και η ευελιξία που δίνεται σε υπηκόους τρίτων χωρών που επενδύουν στη χώρα μας. Θεσπίζεται η επενδυτική κινητικότητα, ώστε όσοι έχουν λάβει άδεια διαμονής ως επενδυτές να επιτρέπεται να αλλάξουν τύπο επένδυσης, κάτι που δεν συνέβαινε μέχρι σήμερα. Γίνονται επιπλέον παρεμβάσεις σε θέματα μεταναστευτικής πολιτικής, μειώνεται η προθεσμία για κατάθεση αιτήσεως θεραπείας κατά αποφάσεων που εκδίδονται βάσει του Κώδικα Μετανάστευσης από έξι μήνες σε δύο μήνες, ώστε να σταματήσει η καταχρηστική πρακτική που συχνά παρατηρείται.

Ταυτόχρονα, η αρμόδια υπηρεσία υποχρεούται να αποφανθεί επί της ζητήσεως θεραπείας εντός διαστήματος τριάντα ημερών. Δεν θα χορηγείται εξαρχής άσυλο όταν ο αιτών θεωρηθεί ότι συνιστά κίνδυνο για την εθνική ασφάλεια της χώρας ή έχει καταδικαστεί τελεσίδικα για σοβαρά εγκλήματα.

Οι ασυνόδευτοι ανήλικοι, οι οποίοι δεν λαμβάνουν άσυλο και δεν μπορούν να επιστρέψουν στη χώρα τους, αποκτούν όπως πρέπει ιατροφαρμακευτική περίθαλψη. Είναι συχνό φαινόμενο οι παρανόμως εισερχόμενοι αλλοδαποί να ισχυρίζονται ότι είναι ανήλικοι για να τύχουν ευνοϊκής μεταχείρισης. Γι’ αυτό πλέον λαμβάνεται υπ’ όψιν το δελτίο ταυτότητας μόνο εφόσον αναγράφεται σε αυτό η πλήρης ημερομηνία γέννησης. Η διάρκεια του δελτίου αιτούντος ασύλου αυξάνεται από τους έξι στους δώδεκα μήνες, ώστε να μειωθεί η γραφειοκρατία από τις ανανεώσεις ανά εξάμηνο. Κάθε αίτηση παροχής διεθνούς προστασίας εκτός από την πρώτη επιβαρύνεται με παράβολο 100 ευρώ για να αντιμετωπιστούν φαινόμενα καταχρηστικών και αβάσιμων διαδοχικών αιτήσεων που λειτουργούν παρελκυστικά.

Τέλος, μία από τις αλλαγές που βρίσκει αντίθετη την Αντιπολίτευση είναι η ρύθμιση που εισάγει τις προϋποθέσεις για τον τρόπο που οι εθελοντικές οργανώσεις δρουν σε περιοχές αρμοδιότητας του Λιμενικού και της Ακτοφυλακής. Επιδίωξη είναι οι διασώστες μέσω της θαλάσσης να κάνουν τη δουλειά τους με κανόνες και υπό καθεστώς ασφάλειας για όλους.

Στα ζητήματα μετανάστευσης απέχουμε πολύ ιδεολογικά από την Αξιωματική Αντιπολίτευση. Αυτό διαφάνηκε από την πολιτική που ακολούθησε η προηγούμενη κυβέρνηση την περίοδο 2015 - 2019, η οποία, κατά τη γνώμη μου, υπήρξε αποτυχημένη. Είναι δύσκολη η διαχείριση ενός τόσο ευαίσθητου ζητήματος που αφορά ανθρώπινες ζωές. Για τη σημερινή Κυβέρνηση είναι μονόδρομος η απόλυτη εφαρμογή της νομιμότητας, των αρχών του Διεθνούς Δικαίου, αλλά και η προάσπιση των ελληνικών συνόρων.

Το σημερινό νομοσχέδιο εξυπηρετεί επιτυχημένα όλους τους ανωτέρω στόχους με σεβασμό πάντα στις αρχές του Διεθνούς Δικαίου και τις αρχές της Ευρωπαϊκής Ένωσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για την οικονομία του χρόνου.

Πριν δώσουμε τον λόγο στην Υφυπουργό του Υπουργείου Μετανάστευσης και Ασύλου την κ. Σοφία Βούλτεψη, θέλω να κάνω μια ανακοίνωση.

Οι συνάδελφοι του ΣΥΡΙΖΑ κατέθεσαν αίτηση ονομαστικής ψηφοφορίας επί της τροπολογίας με γενικό αριθμό 1054 και ειδικό αριθμό 9 και με βάση την εικόνα που έχουμε μπροστά μας υπολογίζουμε ότι αυτή θα γίνει περί τις 18.30΄ με 19.00΄ παρά. Το λέω αυτό για να ενημερωθούν κάποιοι συνάδελφοι από τώρα. Θα ενημερώσουμε και τις Κοινοβουλευτικές Ομάδες, προκειμένου να κάνουν τη σχετική ενημέρωση στους Βουλευτές τους.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, τα πρόσφατα γεγονότα στο Αφγανιστάν και ο κίνδυνος για νέο γύρο εργαλειοποίησης προσφύγων και μεταναστών έχει προκαλέσει μεγάλη ανησυχία στην Ευρώπη και φυσικά και στην Ελλάδα, όπου ήδη ζήσαμε την απόπειρα μετατροπής της χώρας σε πεδίο άσκησης αυτής της παράνομης πρακτικής.

Διαπιστώνω, ωστόσο, ότι εκ μέρους της αντιπολίτευσης εκτοξεύονται διάφορες κατηγορίες και διαφωνίες για την αποφασιστικότητα με την οποία η Κυβέρνηση με επικεφαλής τον Πρωθυπουργό ανακοίνωσε προς πάσα κατεύθυνση ότι η χώρα μας σκοπεύει να αντιμετωπίσει τον νέο κίνδυνο. Η αλήθεια, όμως, είναι μία. Τα αποτελέσματα της πολιτικής των ανοιχτών συνόρων και των γενικών προσκλητηρίων τα ζήσαμε το 2015 και το 2016 και συνεχίζουμε να υφιστάμεθα τις συνέπειές τους. Φυσικά και οι μεταναστευτικές ροές είναι αποτέλεσμα γεωστρατηγικών εξελίξεων. Βέβαια η αντιμετώπιση, όμως, μιας επερχόμενης μεταναστευτικής κρίσης εξαρτάται από την πολιτική βούληση.

Εδώ θα ήθελα να κάνω δύο παρατηρήσεις σχετικά με τις ομιλίες προηγούμενων συναδέλφων. Η συνάδελφος του Κομμουνιστικού Κόμματος κ. Κομνηνάκα ανήκει σε εκείνους οι οποίοι πιστεύουν ότι στη χώρα πρέπει να μπαίνουν οι πάντες. Συγγνώμη αλλά αυτό δεν μπορεί να γίνει και δεν γινόταν ούτε στη Σοβιετική Ένωση από όσο θυμόμαστε όλοι. Τα σύνορα ήταν κλειστά και ξέρουμε τι συνέβαινε για όποιον παραβίαζε τα σύνορα της Σοβιετικής Ένωσης. Θα πείτε ότι ήταν Ψυχρός Πόλεμος. Και τώρα Ψυχρός Πόλεμος είναι και μεγάλο παιχνίδι παίζεται στην περιοχή και κοιτάξτε ποιοι κάνουν γυμνάσια αυτή τη στιγμή μετά την αποχώρηση των Αμερικανών στην περιοχή.

Δεύτερον, ο κ. Ψυχογιός κατέθεσε την επιστολή της κ. Μιγιάτοβιτς. Νομίζω ότι αυτά τα έχουμε ξεκαθαρίσει, κύριε συνάδελφε, από την επιτροπή. Η Ελλάδα είναι χώρα με Κοινοβούλιο το οποίο στηρίζεται στη δεδηλωμένη και οι μη κυβερνητικές οργανώσεις ούτε κυβερνούν ούτε νομοθετούν. Άρα δεν νομίζω ότι μπορεί να επέμβει κάποιος με αυτόν τον τρόπο σε τέτοιου είδους εσωτερικές διευθετήσεις που άλλωστε συμβαδίζουν και με το Διεθνές Δίκαιο και με τη Σύμβαση της Γενεύης. Δεν λέει πουθενά η σύμβαση ότι όποιος θέλει θα παίρνει μια βάρκα και θα κάνει ό,τι θέλει. Υπάρχουν αρχές, υπάρχει το Λιμενικό και είναι υποχρεωτικό να υπάρχει συνεργασία.

Το έχουμε επαναλάβει σε όλους τους τόνους: Η Ελλάδα δεν μπορεί να αντέξει νέο κύμα ατάκτων και άναρχων ροών. Έχουμε πράξει το ανθρωπιστικό μας καθήκον στο ακέραιο και γι’ αυτό λέω, κύριε συνάδελφε, ότι δεν μπορεί το Συμβούλιο της Ευρώπης να υποστηρίζει ότι δεν έχουμε κάνει κάτι τέτοιο. Και να σας πω ότι όταν επισκέφθηκαν το Υπουργείο μας εκπρόσωποι, συνάδελφοι Βουλευτές από το Συμβούλιο της Ευρώπης, τους έθεσα το θέμα ότι για να μπορέσει οποιαδήποτε χώρα μέλος του Συμβουλίου της Ευρώπης να πάρει πέντε ασυνόδευτα παιδιά διαπραγματευόμαστε πέντε μήνες και αυτό δεν είναι ανθρωπισμός. Άρα από μακριά δεν κουνάμε το δάχτυλο. Το λέω για το Συμβούλιο της Ευρώπης αυτό. Και τότε πράγματι οι Βουλευτές είπαν: «Έχετε δίκιο. Έχουμε εντυπωσιαστεί. Τόσος πολύς χρόνος για να πάρουμε τα πέντε παιδάκια;».

Άρα, λοιπόν, αυτά είναι ξεκάθαρα θέματα. Η χώρα φυλάσσει τα σύνορά της, δεν μπορεί να είναι ξέφραγο αμπέλι και διαφυλάσσει έτσι την εθνική της ασφάλεια. Μεταναστευτική πολιτική μόνο με αφίξεις δεν γίνεται. Η μεταναστευτική πολιτική έχει και απελάσεις. Και έως ότου η Ευρωπαϊκή Ένωση αποφασίσει επιτέλους να φτιάξει ένα κοινό σύστημα ασύλου και ένα κοινό σύστημα απελάσεων, εμείς οφείλουμε να λαμβάνουμε τα μέτρα μας. Περί αυτού πρόκειται. Η μεταναστευτική πολιτική περιλαμβάνει και το μέτρο της κράτησης. Σε ποια χώρα η παραβίαση των συνόρων δεν είναι παράνομη πράξη; Οι νόμοι υπάρχουν για να εφαρμόζονται και οι νόμοι δεν μπορούν να αποτελούν από μόνοι τους γενικά προσκλητήρια. Πρέπει να στέλνουν μηνύματα αποτροπής, γι’ αυτό και επιστρέφουμε σε κάποιες διατάξεις του νόμου του 2005 που για μένα πάντα ήταν ο αρτιότερος και ο πληρέστερος, γιατί και ο ανθρωπισμός αποτελεί έργα και πράξεις, όχι λόγια.

Επί Κωνσταντίνου Καραμανλή κυρώθηκε η Σύμβαση της Γενεύης, όπως σας είχα πει, το 1959 και επί Κυβέρνησης Νέας Δημοκρατίας το 2007 συστήθηκε η Εθνική Επιτροπή για την Κοινωνική Ένταξη των Μεταναστών, επί συγκυβέρνησης Νέας Δημοκρατίας - ΠΑΣΟΚ το 2014 ψηφίστηκε ο Κώδικας Μετανάστευσης και Κοινωνικής Ένταξης. Άρα, λοιπόν, όλα τα θέματα ρυθμίζονται με ισορροπία. Δεν μπορεί να υπάρχει η μία ή η άλλη πλευρά.

Ο πόλεμος στη Συρία ξεκίνησε το 2011. Τα δραματικότερα γεγονότα του, οι εκτοπισμοί, οι βομβαρδισμοί, οι αποκεφαλισμοί συνέβησαν το 2013 και το 2014. Το 2015 υπήρχε -μπορώ να σας πω- ύφεση μετά από τους στοχευμένους συμμαχικούς βομβαρδισμούς. Τι ήταν αυτό δηλαδή που προκάλεσε το 2015 όλα αυτά; Το γενικό προσκλητήριο το οποίο έγινε εκείνη την εποχή, και αυτό προκύπτει και από όλες σας τις ανακοινώσεις, από όλες τις πολιτικές αποφάσεις του ΣΥΡΙΖΑ, την επιστολή που είχε στείλει ο κ. Τσίπρας προς τον κ. Ρομπάι που του έλεγε ότι καμμία δύναμη FRONTEX και κανένας φράκτης δεν μπορούν να αποτρέψουν το φαινόμενο, ότι η Αμυγδαλέζα εθεωρείτο Νταχάου και ότι ζητούσατε με τις διακηρύξεις για τις ευρωεκλογές Ευρώπη χωρίς Σένγκεν και FRONTEX. Άρα είναι ξεκάθαρο το μήνυμα που πηγαίνει προς πάσα κατεύθυνση.

Ακούω επίσης, κύριοι συνάδελφοι, και κάποια γκρίνια για το θέμα της ένταξης που ανήκει στο χαρτοφυλάκιό μου. Φυσικά γίνεται λίγο και στο πλαίσιο δολοφονίας χαρακτήρων που συνηθίζετε. Άκουσα τον κ. Μουζάλα να λέει στην επιτροπή προχτές ότι έχουμε καθυστερήσει. Σήμερα ακούσαμε τον κ. Ψυχογιό να λέει ότι εμείς ξηλώσαμε ό,τι κάνατε εσείς. Σωστά; Να σας θυμίσω, λοιπόν, ότι το μοναδικό υπαρξιακό πρόγραμμα που δημιουργήθηκε ήταν το «HELIOS» το οποίο εφαρμόζεται…

**ΓΕΩΡΓΙΟΣ ΨΥΧΟΓΙΟΣ:** Εμείς το στήσαμε αυτό!

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Πότε; Λίγο πριν τις εκλογές. Μα όλα πέρασαν τέσσερα χρόνια για να τα ψηφίσετε. Πότε; Τον Απρίλιο του 2019. Τέσσερα χρόνια κρίση, ένταξη δεν είχατε κάνει. Κάνατε τη συμφωνία το 2019. Ποιος εφάρμοσε το πρόγραμμα από τον Αύγουστο και μετά; Η Νέα Δημοκρατία. Τέσσερα χρόνια γιατί δεν το κάνατε;

Σας θυμίζω ότι τέσσερα χρόνια που δεν είχατε κάνει τίποτα άλλο εκτός από αυτό, είχατε εξαντλήσει όλα τα ευρωπαϊκά κονδύλια από το 2018 χωρίς καμμία ένταξη και παρά το γεγονός ότι τότε επειδή υπήρχε έκτακτη ανάγκη, τα λεφτά έπεφταν με το τσουβάλι. Όλα τα προγράμματα στα οποία αναφερθήκατε γίνονταν αποσπασματικά από διάφορες μη κυβερνητικές οργανώσεις οι οποίες χρηματοδοτούνταν τότε απευθείας από την Ευρωπαϊκή Ένωση. Άρα μισά λεφτά απευθείας στις ΜΚΟ από την Ευρωπαϊκή Ένωση, μισά λεφτά απευθείας εσείς από την Ευρωπαϊκή Ένωση και να ’μαι εγώ τώρα από τον Γενάρη χωρίς φράγκο.

Αυτά –με συγχωρείτε πάρα πολύ- πρέπει να τα λαμβάνετε υπ’ όψιν σας όταν λέτε κάτι, όταν είναι άδειο το ταμείο από το ’18 και όταν ξέρετε πολύ καλά ότι η προηγούμενη χρηματοδοτική περίοδος έχει λήξει και η επόμενη ’21-’27 θα φέρει τα πρώτα χρήματα στο πρώτο τρίμηνο του ’22. Δεν μπορείτε, λοιπόν, να λέτε κάτι για την ένταξη.

Η Ευρωπαϊκή Ένωση ισχυρίζεται ότι δεν υπάρχει κρίση. Η κρίση ήρθε με το Αφγανιστάν, αλλά υπάρχει ένα πρόβλημα στην πρόβλεψη του τι μπορεί να συμβεί, άρα δεν χρειάζεται να έχουμε περισσότερα χρήματα και δεν χρειάζεται να βιαζόμαστε και για τις εκταμιεύσεις.

Και αυτή τη στιγμή που μιλάμε έχουμε ετοιμάσει προγράμματα που κάποτε στην Ελλάδα δεν υπήρχαν ούτε ως ιδέα. Θα τα εφαρμόσουμε, γιατί πρέπει να το κάνουμε. Γιατί δεν πρέπει -αναφέρθηκε από πολλούς από εσάς- να επιβαρύνεται ο κρατικός προϋπολογισμός και ο Έλληνας φορολογούμενος μέσω των διαφόρων επιδομάτων που πηγαίνουν στους αναγνωρισμένους πρόσφυγες. Γιατί και αυτοί πρέπει να στέκονται στα πόδια τους με αξιοπρέπεια για όσο διάστημα φιλοξενούνται στην πατρίδα μας και τους παρέχουμε τη διεθνή προστασία και έως ότου λήξουν οι έκτακτες συνθήκες στη χώρα τους. Και γιατί η διαδικασία της ένταξης βοηθά και τη διαδικασία της μετεγκατάστασης, η οποία διευκολύνεται ακριβώς επειδή υπάρχουν άνθρωποι οι οποίοι μιλούν γλώσσες, γνωρίζουν τον ευρωπαϊκό τρόπο ζωής, έχουν εξοικειωθεί με τις δημοκρατικές αρχές, έχουν εξοικειωθεί με τα θέματα της ισότητας των φύλων, της αποτροπής της βίας, της ενδοοικογενειακής βίας, της εμπορίας ανθρώπων.

Όλα αυτά για να εφαρμοστούν χρειάζονται χρήματα. Προσπαθούμε, λοιπόν, αυτή τη στιγμή να χρησιμοποιήσουμε κάποια χρήματα έως ότου έρθουν τα κονδύλια της Ευρωπαϊκής Ένωσης, που ουσιαστικά θα φτάσουν έναν χρόνο και από την έναρξη ουσιαστικά του προγράμματος.

Άκουσα και τον κ. Κωνσταντινόπουλο. Έχει δίκιο. Πολλοί μπορούν να χρησιμοποιηθούν σε πολλούς τομείς της οικονομίας. Αυτό, όμως, σημαίνει ότι πρέπει να εκπαιδευτούν. Αναφέρθηκε και στον αγροτικό τομέα και στον τουριστικό. Όλα αυτά είναι έτοιμα, όμως δεν μπορεί τώρα κάτω απ’ αυτές τις συνθήκες να υπάρχει κάποιο μονοπώλιο ανθρωπισμού όπου κάποιος δεν θέλει να το κάνει αυτό.

Είδατε το θέμα των ασυνόδευτων ανηλίκων. Απόφαση προσωπική του Πρωθυπουργού, με μεγάλες επιτυχίες. Γιατί η γραμματεία είχε εντοπίσει και παραλάβει πεντέμισι χιλιάδες περίπου ασυνόδευτα ανήλικα. Έχουν ήδη μειωθεί σε κάτω από τρεις χιλιάδες χάρη στις επιτυχημένες μετεγκαταστάσεις με όλο αυτόν τον κόπο, που σας ανέφερα…

**ΘΕΑΝΩ ΦΩΤΙΟΥ:** Το νούμερο που στείλατε;

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Το νούμερο είναι πέντε χιλιάδες τριακόσια ένα, αυτά παραλάβαμε. Εκτός αν εννοείτε το νούμερο του κ. Καμμένου που έλεγε ότι χάσατε δέκα χιλιάδες παιδιά. Αν εννοείτε αυτό, μπορεί να συμβαίνει και αυτό. Τι να σας πω; Εσείς κυβερνούσατε. Εμείς πάντως πήραμε τα παιδιά. Δεν υπάρχει πια προστατευτική φύλαξη στα τμήματα, με νόμο του Υπουργείου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κύριε Πρόεδρε, θα χρειαστώ λίγα λεπτά. Εξάλλου, δεν νομίζω ότι θα χρειαστεί να ξαναμιλήσω.

Παραλάβαμε πάνω από τριακόσια παιδιά να ζουν στα αστυνομικά τμήματα και να τα προσέχουν οι αστυνομικοί. Άρα, λοιπόν, δεν είναι έτσι τα πράγματα.

Τώρα έρχεται διάταξη για διευκόλυνση της ιατροφαρμακευτικής περίθαλψης. Πρόκειται να υπάρξει πρόγραμμα που ούτε το είχατε φανταστεί, γιατί αυτά τα ασυνόδευτα παιδιά, κυρίες και κύριοι συνάδελφοι, όταν γίνονται δεκαοκτώ χρονών εκεί που είναι μια χαρά ξαφνικά βρίσκονται εκεί έξω χωρίς να ξέρουν τίποτα.

Εμείς ετοιμάζουμε πρόγραμμα που θα ξεκινά έξι μήνες πριν από την ενηλικίωσή τους και θα φτάνει στα είκοσι ένα -θα δούμε πώς θα το ονομάσουμε, «ΗΛΙΟΣ ΤΖΟΥΝΙΟΡ» ας το πούμε- το οποίο θα βοηθήσει αυτά τα παιδιά να έχουν επαγγελματική αποκατάσταση ή να μπορέσουν να δουλέψουν, να μπορέσουν να σπουδάσουν. Μπορεί να υπάρχουν κάποια παιδιά που να θέλουν να σπουδάσουν. Ήδη έχουμε κάποια παιδιά που έχουν, για παράδειγμα, μεγάλο μουσικό ταλέντο.

Ήδη έχω υπογράψει τριετές πρόγραμμα που θα εκτελέσει η UNICEF για την άτυπη εκπαίδευση και τη μετάβαση στην τυπική εκπαίδευση, δηλαδή την ομαλή μετάβαση στο δημόσιο σχολείο. Γιατί δεν μπορείτε να φανταστείτε ένα παιδί δώδεκα χρονών να βγαίνει από τη βάρκα και να μπαίνει στο δημόσιο σχολείο. Χρειάζεται να υπάρχει μια υποστήριξή του. Υπάρχουν μνημόνια συνεργασίας με το Καποδιστριακό Πανεπιστήμιο, με το Πάντειο.

Εγώ δεν βρήκα κάτι απ’ όλα αυτά. Με συγχωρείτε. Εκεί ήταν το Υπουργείο, το παραλάβαμε. Δεν βρήκαμε κάτι απ’ όλα αυτά, δεν έγινε κάτι απ’ όλα αυτά όταν έρρεε το χρήμα. Δεν μπορεί, λοιπόν, να κατηγορούμεθα επειδή προσπαθούμε να κάνουμε κάποια πράγματα αυτή τη στιγμή και πρέπει να τα κάνουμε.

Με ενοχλεί πάρα πολύ ότι υπάρχει και μια τάση για λοιδορία. Και ο ΣΥΡΙΖΑ: «Η κ. Βούλτεψη που ανέλαβε την ένταξη». Συγγνώμη, αλλά αυτά που κάνει η κ. Βούλτεψη για την ένταξη -και δεν το κάνω για να περιαυτολογήσω, αλλά γιατί σας τα ανέφερα- δεν είχαν ξαναγίνει ποτέ. Ειδικά για τα ασυνόδευτα, που δεν το ξεκίνησα εγώ, ήταν απόφαση του Πρωθυπουργού και το εφάρμοσε η κ. Αγαπηδάκη. Αυτά είναι πρότυπο για όλη την Ευρώπη και όλο τον κόσμο.

Τι θέλει να πει ο κ. Μπουρνούς, ο συνάδελφος, που απ’ ό,τι βλέπω θα μιλήσει μετά, με τις ειρωνείες του, ας πούμε; Ότι δεν είμαστε αρκετά ανθρωπιστές και ο ίδιος είναι και οι φίλοι του; Αλήθεια; Και πώς γίνεται να είμαστε ανθρωπιστές, να πέφτουν τα λεφτά από το «αεροπλάνο», και να μη γίνει τίποτε απ’ όλα αυτά που σας ανέφερα τώρα;

Δεν υπάρχει μονοπώλιο ανθρωπισμού. Όταν επικρατεί το χάος, δεν υπάρχουν περιθώρια ανθρωπιστικής δράσης. Δεν μπορείς να βοηθήσεις αυτούς που πραγματικά έχουν ανάγκη. Αδικούνται αυτοί που έχουν πραγματικά ανάγκη μέσα στο χάος και πρέπει να είναι ξεκάθαρο σε όλους μας πια. Στη χώρα μπορούν να μένουν όσοι πρέπει να μένουν. Για τους άλλους θα εφαρμόζονται οι νόμοι, όπως αυτός που καλούμεθα σήμερα να ψηφίσουμε στο Κοινοβούλιο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Υπουργό.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κυρία Υφυπουργέ, με όλο τον σεβασμό, θα ήθελα να σας πω ότι μάλλον το αγνοείτε, αλλά υπάρχει ένα πρόγραμμα ένταξης, το «ΗΛΙΟΣ», το οποίο εφαρμόζεται και αυτή τη στιγμή σε όλη την Ελλάδα.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Αυτό σας είπε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δεν ξέρω, βέβαια, εάν το έχετε κατανοήσει, αλλά, κατά τη δική μου άποψη, το έχετε απαξιώσει ολοκληρωτικά.

Επίσης, θα ήθελα να σας πω ότι ακόμα και μερικές θετικές διατάξεις που έχετε σήμερα, όπως το άρθρο 37 για το ΠΑΑΥΠΑ, δική σας αβλεψία ήταν. Όταν νομοθετούσατε σας είχαμε επιστήσει την προσοχή ότι δεν είναι δυνατόν να δημιουργείται τέτοιο πρόβλημα και εν μέσω πανδημίας σε πολλούς πρόσφυγες. Αυτές τις αβλεψίες σας διορθώνετε σήμερα.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Βούλτεψη, έχετε τον λόγο.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κυρία συνάδελφε, το «ΗΛΙΟΣ» εγώ το είπα ότι περιμένατε τέσσερα χρόνια για να το κάνετε τον Απρίλιο του ’19 λίγο πριν από τις εκλογές. Μόνο τότε. Γιατί δεν το κάνατε τέσσερα ή τρία ή δύο χρόνια πριν; Το εφαρμόσαμε εμείς.

Και τη γνώμη για το τι γίνεται το «ΗΛΙΟΣ» και το αν το έχουμε απαξιώσει να τη ζητήσετε από τον Διεθνή Οργανισμό Μετανάστευσης και τον επικεφαλής του. Να ξέρετε ότι έχει πολύ διαφορετική γνώμη από εσάς για τον τρόπο με τον οποίο συνεργάζεται με το Υπουργείο, όπως και όλοι οι διεθνείς οργανισμοί, και η Ύπατη Αρμοστεία και η UNICEF. Και τόσα μνημόνια με διεθνείς οργανισμούς δεν είχε δει ποτέ η Ελλάδα.

Όσο για το άλλο που λέτε μπερδεύετε λίγο τα πράγματα. Μιλάμε για τα ασυνόδευτα. Όλα τα άλλα έχουν ΠΑΑΥΠΑ, μπορούν να εμβολιάζονται, έχουν ιατροφαρμακευτική περίθαλψη. Και είναι άλλο πράγμα το ΑΜΚΑ, που είναι εθνικός αριθμός, που αφορά Έλληνες πολίτες και άλλο πράγμα ένας αριθμός τον οποίο χρησιμοποιούν οι πρόσφυγες και οι μετανάστες για να μπορούν να έχουν ιατροφαρμακευτική περίθαλψη.

Με συγχωρείτε, το έχετε μπερδέψει λίγο το θέμα. Δεν έχει καμμία σχέση η διάταξη που φέρνουμε σήμερα με αυτό που είπατε εσείς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Μπουκώρος, στη συνέχεια η Κοινοβουλευτική Εκπρόσωπος του Κομμουνιστικού Κόμματος Ελλάδας, η κ. Μανωλάκου και στη συνέχεια πάλι ο συνάδελφος Βουλευτής της Νέας Δημοκρατίας, ο κ. Δημοσχάκης.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, να ξεκαθαρίσουμε δύο πράγματα. Δεν υπάρχει αμφιβολία και είναι φυσιολογικό για ένα πρόβλημα παγκοσμίων διαστάσεων να υπάρχουν ιδεολογικές διαφορές και προσεγγίσεις. Πιο φυσιολογικό πράγμα απ’ αυτό δεν μπορεί να υπάρξει.

Εμείς θέλουμε να ξεκαθαρίσουμε δύο πράγματα σε κάθε πτέρυγα και κυρίως στα κόμματα της Αντιπολίτευσης στο πλαίσιο της συζήτησης που έγινε σήμερα. Η χώρα διαθέτει σύνορα και χερσαία και θαλάσσια και φυλάσσονται νυχθημερόν με τις θυσίες και τους κόπους των γυναικών και των ανδρών των Ενόπλων Δυνάμεων και των Σωμάτων Ασφαλείας της χώρας. Και επειδή η δύσκολη φύλαξη πράγματι είναι στον θαλάσσιο χώρο, με τις ηρωικές προσπάθειες των γυναικών και των ανδρών του Λιμενικού Σώματος της χώρας.

Το δεύτερο που θέλουμε να ξεκαθαρίσουμε είναι ότι ζητήματα υψίστης σημασίας όπως είναι το μεταναστευτικό δεν είναι αρμοδιότητα μη κυβερνητικών οργανώσεων, όπως πιθανότατα πιστεύει ο ΣΥΡΙΖΑ. Είναι αρμοδιότητα κυβερνητικών υπηρεσιών και μάλιστα του στενού πυρήνα του κράτους. Αυτό είναι αδιαπραγμάτευτο για μας.

Γι’ αυτό και νομοθετούμε στο πλαίσιο που νομοθετούμε σήμερα με μια νομοθεσία αυστηρή, αλλά δίκαιη. Τι σημαίνει το αυστηρή. Σημαίνει ότι σε αυτή τη χώρα δεν μπορεί να εισέρχεται ο καθένας παράνομα. Θα εισέρχεται με κανόνες και θα υπακούει στους κανόνες που ισχύουν σε αυτή τη χώρα. Τι σημαίνει δίκαιη; Σημαίνει ότι σε αυτή τη χώρα θα έρχεται όποιος δικαιούται να έρθει και θα λαμβάνει άσυλο αυτός που δικαιούται να λάβει άσυλο. Νομίζω ότι είναι εξαιρετικά απλές έννοιες, γι’ αυτό και αληθινές. Δεν μπορούν να θολώσουν. Δεν μπορούν να συκοφαντηθούν αυτές οι έννοιες. Είναι συγκεκριμένες οι συντεταγμένες που βαδίζει η Κυβέρνηση και σίγουρα δεν έχουν καμμία σχέση με την πολιτική που εφάρμοσε η προηγούμενη κυβέρνηση.

Θα μου επιτρέψετε τώρα να πω ότι δίνετε την εντύπωση ότι εξακολουθείτε να ζείτε σε μια αυταπάτη, σε μια φενάκη, σε ένα πεδίο χωρίς ορατότητα, θολό, γιατί κάνετε ένα σενάριο εργασίας το οποίο εδράζεται στο εξής επιχείρημα: Ανθρωπιστικά, βρε παιδί μου, ας διευκολύνουμε όλους αυτούς τους κατατρεγμένους, δυστυχείς ανθρώπους να έλθουν στην Ελλάδα και στη συνέχεια να πάνε στον τελικό τους προορισμό που σίγουρα δεν είναι η Ελλάδα, είναι η Γερμανία, είναι η Ολλανδία, είναι το Βέλγιο, είναι η Μεγάλη Βρετανία. Είναι έωλος, όμως, αυτός ο συλλογισμός σας. Και είναι έωλος γιατί έχει αποδειχθεί από τα πράγματα. Η ιστορία των τελευταίων χρόνων δείχνει ότι βρισκόμαστε σε μια Ευρώπη -κι αυτό είναι αλήθεια και πρέπει να επισημάνουμε, κύριε Υπουργέ- όπου ο καθένας δείχνει ότι δεν θέλει το πρόβλημα στην πόρτα του, με συνέπεια να έχουμε τον εγκλωβισμό αυτών των χιλιάδων ανθρώπων στην Ελλάδα.

Αν μιλούσαμε για μια Ευρώπη που μπορεί να συνεννοηθεί για το συγκεκριμένο ζήτημα –για άλλα συνεννοείται, για άλλα όχι η Ευρώπη, έναν υπερεθνικό οργανισμό είκοσι επτά κρατών που δύσκολα αποφασίζει, που δύσκολα συμφωνεί- τότε ενδεχομένως το πρωταρχικό σας επιχείρημα να είχε κάποια βάση και να μπορούσαμε να το συζητήσουμε. Βλέπετε να υπάρχει τέτοια συνεννόηση;

Μπορούμε να αγνοούμε τα δεδομένα και τα ισχύοντα και να εφαρμόζουμε πολιτικές; Μα, η πολιτική πρέπει να εδράζεται στα δεδομένα και στα ισχύοντα. Να παλέψουμε να τα αλλάξουμε, αυτά και άλλα πολλά για άλλα ζητήματα; Να το κάνουμε. Εν τω μεταξύ, όμως, τι γίνεται; Συσσωρεύονται στην Ελλάδα, ως αποθήκη ανθρώπινων ψυχών, όπως συνέβη τα προηγούμενα χρόνια.

Κι έχετε αν θέλετε και τη διάθεση να ρίξετε και λίγη λάσπη στον ανεμιστήρα, ενισχύοντας αυτή την πολιτική, αυτή την υπόθεση εργασίας, αυτό το σενάριο εργασίας με ισχυρές δόσεις ανθρωπισμού. Εσείς είστε ανθρωπιστές κι εμείς είμαστε απάνθρωποι; Πώς το ισχυρίζεστε αυτό από το Βήμα της Βουλής; Είναι ανθρωπισμός η Μόρια και το Βαθύ της Σάμου; Είναι ανθρωπισμός αυτό που είδαμε τα προηγούμενα χρόνια; Γιατί είναι περισσότερο ανθρωπιστής αυτός που κάνει νεύμα στον οικονομικό μετανάστη και του λέει έλα να ζήσεις στη Μόρια και δεν είναι ανθρωπιστής αυτός που του λέει καλύτερα στις φτωχικές συνθήκες του χωριού σου, παρά στη Μόρια; Ποιος είναι περισσότερο ανθρωπιστής, αυτός που λέει την αλήθεια ή αυτός που εξαπατά τον οικονομικό πρόσφυγα;

Γιατί, κυρίες και κύριοι συνάδελφοι, ασφαλώς υπάρχουν οι κατατρεγμένοι των πολέμων και των εμφυλίων συρράξεων, αλλά γνωρίζουμε όλοι, τα στοιχεία το έχουν αποδείξει τα προηγούμενα χρόνια, ότι η συντριπτική πλειοψηφία αυτών των ανθρώπων είναι οικονομικοί μετανάστες που αναζητούν μια καλύτερη τύχη. Έχουν το δικαίωμα να το κάνουν αυτό, να αναζητούν μια καλύτερη τύχη.

Εμείς τους λέμε ότι ο σωστός δρόμος δεν είναι μέσω της Ελλάδος και αποδείχθηκε κι αυτό ιστορικά ότι δεν είναι ο σωστός δρόμος. Δεν είναι ούτε ο σωστός δρόμος ούτε ο σωστός τρόπος. Το να λέμε ότι θα έρχονται στην Ελλάδα, στις πλατείες, στην Ομόνοια, στο κέντρο της Αθήνας, θα στοιβάζονται κάτω από άθλιες συνθήκες και μετά θα εξαφανίζονται, ενώ είστε εσείς οι ίδιοι που επισημαίνετε τον κίνδυνο να επιστρέψουν πίσω στην Ελλάδα αυτοί οι άνθρωποι, είναι μια πελώρια αντίφαση, είναι η φενάκη που λέγαμε.

Τώρα δεν ξέρω τι σας προσδίδει πολιτικά η εμμονή σας σε τέτοιες θέσεις ιδεοληπτικές. Πραγματικά, δεν νομίζω ότι σας προσθέτει κάτι. Νομίζω ότι έχει αποδειχθεί ότι είναι μια ατελέσφορη μεταναστευτική πολιτική αυτή που ακολουθήθηκε τα τελευταία χρόνια στην Ελλάδα. Δεν υπάρχουν ανοιχτά σύνορα πουθενά στην οικουμένη. Υπάρχουν νόμοι παντού. Πως ζητάτε από την Ελλάδα όλα αυτά να έχουν έτσι αν θέλετε μια πιο διασταλτική ερμηνεία; Έχει τέτοιες δυνατότητες η χώρα να φιλοξενήσει τόσο κόσμο, κάτω από ανθρώπινες συνθήκες;

Σε αυτά τα πραγματικά ερωτήματα θα τοποθετηθούμε ποτέ; Μια χώρα των δέκα εκατομμυρίων πόσους μετανάστες παράτυπους μπορεί να αντέξει και να τους παρέχει μάλιστα και ανθρώπινες συνθήκες διαβίωσης και ένα μέλλον καλύτερο σε σχέση με το μέλλον που αντιμετωπίζουν στις χώρες από τις οποίες προέρχονται; Αυτά είναι τα πραγματικά ερωτήματα. Τα άλλα είναι πολιτικές στρακαστρούκες για να δημιουργούμε εντυπώσεις προοδευτισμού και ανθρωπισμού και το πρόβλημα να διογκώνεται συνεχώς.

Ο ελληνικός λαός, δηλαδή, είναι αφιλόξενος και απάνθρωπος που σε μεγάλα ποσοστά λέει ότι δεν έγινε σωστή διαχείριση αυτού του ζητήματος τα προηγούμενα χρόνια; Γιατί δεν είναι η Νέα Δημοκρατία που φέρνει αυτό το νομοσχέδιο προκειμένου να μπει σε ένα πλαίσιο η μεταναστευτική πολιτική, είναι και ο ελληνικός λαός και το δείχνουν όλες οι δημοσκοπήσεις των προηγούμενων ετών ότι θεωρεί τη μεταναστευτική πολιτική, όπως εφαρμόστηκε, σοβαρό πρόβλημα, μείζον πρόβλημα για την ελληνική κοινωνία. Στα πραγματικά ερωτήματα, λοιπόν, του φλέγοντος αυτού ζητήματος θα τοποθετηθείτε κάποτε;

Η πολιτική που εφαρμόζει ο κ. Μηταράκης και η κ. Βούλτεψη με τις εντολές του Πρωθυπουργού Κυριάκου Μητσοτάκη έχει κάποια μετρήσιμα αποτελέσματα. Εγώ έχω διαφορετική άποψη από όσους λένε ότι ο κορωνοϊός περιόρισε τις ροές. Η φύλαξη των συνόρων μας στην υβριδική επίθεση του Έβρου είναι αυτή που περιόρισε τις ροές, γιατί έστειλε ισχυρό μήνυμα ότι η χώρα δεν είναι ξέφραγο αμπέλι.

Λέμε όλοι και συμφωνούμε όλοι ότι ο Ερντογάν ανοιγοκλείνει την κάνουλα των προσφυγικών ροών. Και δεν μου λέτε, εμπόδισε ο κορωνοϊός τον Ερντογάν τον ενάμιση τελευταίο χρόνο να ανοιγοκλείνει την κάνουλα; Εγώ νομίζω ότι έλαβε τις απαντήσεις που έπρεπε και στη Νοτιοανατολική Μεσόγειο και στον Έβρο και στο Αιγαίο και αυτό τον έκανε να σκέφτεται δύο φορές τέτοιου είδους εγχειρήματα.

Τώρα, βεβαίως, ασφαλώς κάποιος μπορεί να πει δεν ξέρουμε τι θα γίνει στο μέλλον και ποιες θα είναι οι πιέσεις. Ασφαλώς, αυτό δεν το ξέρουμε. Μπορεί να είναι πολλαπλάσιες οι ροές στο μέλλον και οι πιέσεις να ανέβουν στα ύψη. Τι μας προτείνετε, λοιπόν, να μείνουμε με σταυρωμένα τα χέρια; Να μην ξεκαθαρίσουμε το πλαίσιο ποιος δικαιούται και ποιος δεν δικαιούται; Να μην καταστήσουμε σαφές ότι υπάρχουν κλειστά κέντρα, ότι υπάρχουν επιστροφές, ότι υπάρχουν απελάσεις μέσα σε ένα πλαίσιο μεταναστευτικής πολιτικής, υπάρχουν και κρατήσεις; Να μην το ξεκαθαρίσουμε;

**ΘΕΟΦΙΛΟΣ ΞΑΝΘΟΠΟΥΛΟΣ:** Αυτή είναι η συζήτηση σήμερα, κύριε συνάδελφε;

**ΧΡΗΣΤΟΣ ΜΠΟΥΚΩΡΟΣ:** Είναι και αυτή η συζήτηση σήμερα. Ασφαλώς, είναι και αυτή η συζήτηση σήμερα.

**ΘΕΟΦΙΛΟΣ ΞΑΝΘΟΠΟΥΛΟΣ:** Από τις δέκα το πρωί αυτό συζητάμε;

**ΧΡΗΣΤΟΣ ΜΠΟΥΚΩΡΟΣ:** Βεβαίως.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Βρίσκεστε σε λάθος Αίθουσα.

**ΧΡΗΣΤΟΣ ΜΠΟΥΚΩΡΟΣ:** Δεν είναι ότι βρίσκεστε σε λάθος Αίθουσα, αγαπητοί συνάδελφοι. Είναι ότι είστε προσκολλημένοι σε ιδεοληψίες και νομίζετε ότι αυτό που σκέφτεστε είναι και η πραγματικότητα. Δεν είναι, όμως, η πραγματικότητα. Κινείστε μακράν της πραγματικότητας, δυστυχώς.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν κάνουμε γενική συζήτηση. Μιλάμε επί του νομοθετήματος.

**ΧΡΗΣΤΟΣ ΜΠΟΥΚΩΡΟΣ:** Μα, είναι το νομοθέτημα, αγαπητέ συνάδελφε, που βάζει το συγκεκριμένο πλαίσιο ενός ευρύτερου ζητήματος όπως είναι η μεταναστευτική πολιτική. Δηλαδή, χωρίς να θίξουμε το πρόβλημα θα επεξηγήσουμε το νομοσχέδιο; Χωρίς να θίξουμε το ζήτημα και όλες τις πτυχές του, θα αιτιολογήσουμε γιατί είναι αυτές οι συγκεκριμένες διατάξεις του νομοσχεδίου; Πρωτοφανή πράγματα!

Θα έλεγα, λοιπόν, κυρίες και κύριοι, ότι ναι, και η έλλειψη συνεννόησης στο ευρωπαϊκό πλαίσιο με προβληματίζει βαθύτατα. Η Ευρώπη είναι πάντα έτσι. Αργεί να αποφασίσει, αργεί προηγουμένως να συνεννοηθεί. Με προβληματίζει, όμως, ακόμα περισσότερο το γεγονός ότι έχει φύγει από το προσκήνιο του παγκόσμιου προβληματισμού μια συζήτηση που γινόταν και αρκετά έντονα παλαιότερα, για την ισόρροπη παγκόσμια ανάπτυξη που θα βελτίωνε τις συνθήκες ζωής των ανθρώπων αυτών στις ηπείρους και στις χώρες από τις οποίες προέρχονται. Θα ήταν αυτό μια πολιτική, πραγματικά, που θα μπορούσε να περιορίσει τις ροές σε συνδυασμό με την καταπολέμηση των αιτιών της επερχόμενης κλιματικής αλλαγής, η οποία, επίσης, μπορεί να τροφοδοτήσει τις προσφυγικές ροές. Όμως, βλέπετε, μπροστά στα συμφέροντα και στις απόψεις κρατών και πολυεθνικών οργανισμών αυτές οι συζητήσεις έχουν, πράγματι, υποχωρήσει. Ίσως είναι ευθύνη και του ελληνικού Κοινοβουλίου να τροφοδοτήσει τέτοιες συζητήσεις, να ξεκινήσει τέτοιες συζητήσεις, ώστε προβλήματα που απασχολούν την ανθρωπότητα και γίνονται όλο και πιο έντονα, όπως το μεταναστευτικό, να αντιμετωπιστούν στην πηγή τους, να αντιμετωπιστούν στη ρίζα τους όσο αυτό είναι δυνατό.

Κατά τα λοιπά, κυρία Υπουργέ και κύριε Υπουργέ, θέλω να σας συγχαρώ για τα μέχρι σήμερα αποτελέσματα του Υπουργείου σας, γιατί η μείωση των ροών σε ποσοστά περίπου 90% είναι πρωτοφανής σύμφωνα με τα δεδομένα της τελευταίας δεκαετίας. Ασφαλώς υπερψηφίζουμε το σημερινό νομοσχέδιο -και καλούμε και όλους τους συναδέλφους να το υπερψηφίσουν- το οποίο, αν θέλετε, βάζει ένα αυστηρό, αλλά δίκαιο, πλαίσιο για ένα κρίσιμο ζήτημα για τη χώρα μας όπως είναι αυτό της μεταναστευτικής πολιτικής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μπουκώρο και για τη συνέπεια στον χρόνο.

Τον λόγο θα λάβει τώρα η Κοινοβουλευτική Εκπρόσωπος του Κομμουνιστικού Κόμματος Ελλάδας, η κ. Διαμάντω.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Οι αντιφάσεις, τα αδιέξοδα, τα συσσωρευμένα προβλήματα, η εκμετάλλευση, η απανθρωπιά και πολλά άλλα δεν έχουν τέλος. Αναδεικνύουν τη σαπίλα του καπιταλιστικού συστήματος, χαρακτηρίζουν και φαίνονται και στις πολιτικές σας. Χτες ψηφίσατε ένα ακόμα αντιλαϊκό νομοσχέδιο που ληστεύει τους κόπους εκατομμυρίων εργαζομένων, μετατρέποντας σε ατομική υπόθεση την ασφάλιση για τους νέους εργαζόμενους, εξασφαλίζοντας, όμως, κέρδη στους ιδιωτικούς ομίλους. Και στα εργασιακά, όμως, έμαθαν, ειδικά οι νέοι, από την Κυβέρνηση πως προστασία της εργασίας σημαίνει δεκάωρα, εντατικοποίηση και απλήρωτες ώρες δουλειάς, ελαστικές σχέσεις εργασίας, χαμηλοί μισθοί και κατά χιλιάδες σε ανεργία. Αρπάζετε δικαιώματα και κατακτήσεις περασμένου αιώνα για να έχουν οι καπιταλιστές φτηνό εργατικό δυναμικό, χωρίς δικαιώματα.

Το ίδιο και στη δημόσια υγεία. Αφού η Κυβέρνηση με την πολιτική και τις παλινωδίες της υπονόμευσε το μαζικό εμβολιασμό, τώρα προσθέτει και άλλα εμπόδια στην προστασία της υγείας του λαού. Το πέταγμα χιλιάδων υγειονομικών έξω από το σύστημα υγείας με την εφαρμογή για την υποχρεωτικότητα, επιβαρύνοντας κι άλλο την κατάσταση στο ήδη υποστελεχωμένο δημόσιο σύστημα με ορατό τον κίνδυνο την αναστολή λειτουργίας κλινικών, εξειδικευμένων ιατρείων και άλλων υπηρεσιών.

Και έρχεστε τώρα να τα πραγματοποιήσετε αυτά με μία τροπολογία, όπου τα περισσότερα δεν αποτελούν έκτακτα μέτρα λόγω συνθηκών της πανδημίας, αλλά υλοποίηση της διαχρονικής αντιλαϊκής πολιτικής στον χώρο της υγείας. Βρήκατε τώρα και την ευκαιρία να επεκτείνετε την εκχώρηση στον ιδιωτικό επιχειρηματικό τομέα εργασιών του δημόσιου νοσοκομείου, με επίκληση την αδυναμία λόγω της διαθεσιμότητας του προσωπικού.

Όλα αυτά αντανακλούν την ανθυγιεινή πολιτική περικοπών στο δημόσιο σύστημα υγείας, τη μείωση του εργατικού κόστους μέσω της βίαιης μείωσης του προσωπικού, της ενίσχυσης του επικουρικού προσωπικού και της μείωσης του μόνιμου. Τελικά, χτίζετε τείχος ανοσίας στην κερδοφορία των επιχειρηματικών ομίλων. Αυτό κάνετε. Και, βεβαίως, θα καταψηφίσουμε την τροπολογία του Υπουργείου Υγείας.

Μπορεί, λοιπόν, με μια τέτοια πολιτική να ενδιαφέρεστε και να σεβόσαστε τα ανθρώπινα δικαιώματα σε πρόσφυγες και μετανάστες; Μα, θα ήταν αντίφαση. Εξάλλου, ο κύριος Υπουργός ήταν καθαρός, το είπε. «Έτσι, με αυτά τα μέτρα, θα πετύχουμε τον αριθμό των επαναπροωθήσεων που θέλουμε». Αριθμούς βλέπετε και όχι δικαιώματα. Αυτά τα τσακίζετε.

Μήπως και η όξυνση του μεταναστευτικού και προσφυγικού δεν έχει τη ρίζα του στους ιμπεριαλιστικούς πολέμους που συμμετέχουν και οι αστικές ελληνικές κυβερνήσεις μέσω του ΝΑΤΟ και της Ευρωπαϊκής Ένωσης;

Με το Αφγανιστάν σήμερα και την αποχώρηση των στρατευμάτων των ΗΠΑ μήπως αυτό δεν συνδέεται με τις αμερικανικές προτεραιότητες που μετατοπίζονται προς τον Ειρηνικό Ωκεανό, στην κόντρα και τον οξυμένο ανταγωνισμό με την Κίνα για την πρωτοκαθεδρία στο καπιταλιστικό σύστημα; Μα, είναι καθαρό ότι κάνουν αναδιάταξη των στρατιωτικών τους δυνάμεων. Και αποτελούν υποκρισία τα όσα υποστηρίζει η κυβέρνηση Μπάιντεν, ότι δηλαδή αποχωρεί στρατιωτικά εξαιτίας της ολοκλήρωσης του αντιτρομοκρατικού έργου της. Έτσι ονομάζει την ιμπεριαλιστική επέμβαση των ΗΠΑ στην αρχή του 2001. Όμως, o στόχος δεν ήταν ο λεγόμενος πόλεμος με την τρομοκρατία, αλλά ο έλεγχος της στρατηγικής θέσης που καταλαμβάνει το Αφγανιστάν, αφού βρίσκεται στο τρίγωνο μεγάλων ανταγωνιστών της: Κίνα, Ρωσία, Ινδία. Και είναι μια κρίσιμη περιοχή στη χάραξη νέων ενεργειακών μεταφορικών δρόμων.

Επίσης, μεγάλο και ενδιαφέρον ζήτημα ήταν και είναι ο τεράστιος ορυκτός πλούτος του Αφγανιστάν.

Η πρόσφατη, λοιπόν, επικράτηση των Ταλιμπάν που έγινε με αρκετά γρήγορους ρυθμούς, συνδέθηκε με την αποχώρηση των αμερικανικών και των NATOϊκών Ενόπλων Δυνάμεων μετά τη Συμφωνία της Ντόχα το 2020 που κατέληξαν ΗΠΑ και Ταλιμπάν χωρίς την παρουσία εκπροσώπων της τότε Αφγανικής κυβέρνησης.

Έτσι έχουν τα γεγονότα και ας παριστάνετε μερικοί τους ανίδεους και τους ξαφνιασμένους.

Φυσικά, το ΚΚΕ από την πρώτη στιγμή, το 2001, είχε καταγγείλει την ιμπεριαλιστική επέμβαση ΗΠΑ και ΝΑΤΟ στο Αφγανιστάν. Και όλα αυτά τα είκοσι χρόνια καταγγείλαμε την εμπλοκή των ελληνικών κυβερνήσεων, με Νέα Δημοκρατία, με ΠΑΣΟΚ, με ΣΥΡΙΖΑ, στην ιμπεριαλιστική επέμβαση και ζητήσαμε επιστροφή των ελληνικών Ενόπλων Δυνάμεων από το Αφγανιστάν, αλλά και από κάθε άλλη ιμπεριαλιστική αποστολή εκτός συνόρων. Κωφεύατε όλοι και εσείς του ΣΥΡΙΖΑ.

Και τώρα, μετά τα δραματικά γεγονότα, θεωρούμε ότι περισσεύει η υποκρισία σε διάφορα αστικά επιτελεία και τα κροκοδείλια δάκρυα για την τύχη του λαού και ειδικά των γυναικών του Αφγανιστάν. Όμως, και η διαφόρων ειδών βοήθεια που εξετάζεται από την Ευρωπαϊκή Ένωση και άλλων προς το Αφγανιστάν -ανθρωπιστική, αναπτυξιακή και άλλα- αποτελεί στην πραγματικότητα μοχλό όξυνσης πολύπλευρων παζαριών και ανταγωνισμών σε βάρος του Αφγανικού λαού.

Επίσης, υπάρχει υποκρισία και για την αναμενόμενη αύξηση του προσφυγικού. Και οι ίδιες οι εξελίξεις αποδεικνύουν αυτό που όλοι σας θέλετε να κρύψετε, πως πρόσφυγες είναι τελικά τα θύματα των πολέμων και των επεμβάσεων και, ταυτόχρονα, με νόμους, οδηγίες και κανονισμούς αφαιρούνται τα δικαιώματα προστασίας και αξιοπρέπειας της ζωής τους. Αυτό κάνετε. Και με αυτό το νομοσχέδιο υλοποιείτε όλο το αντιδραστικό πλαίσιο της Ευρωπαϊκής Ένωσης.

Είναι φανερό ότι συμβάλλει και η Κυβέρνηση και επιδιώκει την πλήρη περιθωριοποίηση και εξαθλίωση προσφύγων και μεταναστών χωρίς ούτε μια στιγμή να έχει λάβει κάποιο μέτρο για την ένταξη και ενσωμάτωσή τους στον κοινωνικό ιστό. Είναι η πολιτική που εγκλωβίζει αιτούντες άσυλο, πρόσφυγες και μετανάστες στην Ελλάδα με τον κανονισμό του Δουβλίνου, τη συμφωνία Ευρωπαϊκής Ένωσης και Τουρκίας, εργαλειοποίηση των προσφύγων, και βεβαίως έχουν μετατρέψει την Ελλάδα σε φυλακή της Ευρωπαϊκής Ένωσης.

Εξάλλου η εφαρμογή όλου του νομοθετικού πλαισίου και των αποφάσεων της Ευρωπαϊκής Ένωσης για το άσυλο και τους πρόσφυγες, δηλαδή, ενός πλαισίου που παραβιάζει τα δικαιώματα των αιτούντων άσυλο και τη Συνθήκη της Γενεύης, οι ελληνικές κυβερνήσεις η μία μετά την άλλη το έχουν ενσωματώσει στο ελληνικό δίκαιο. Το αποτέλεσμα είναι να έχει διαμορφωθεί ένα ολόκληρο αντιδραστικό πλαίσιο.

Δεν έρχεστε λοιπόν να λύσετε τέτοια ζητήματα, αλλά επιδιώκετε αυστηροποίηση των απελάσεων παραβιάζοντας τη Συνθήκη της Γενεύης. Πώς; Πρώτον, καταργώντας τη βεβαίωση μη απομάκρυνσης για ανθρωπιστικούς λόγους, μειώνοντας έτσι την προστασία και παραβιάζοντας διεθνείς συνθήκες. Δεύτερον, κάνετε συντμήσεις προθεσμιών. Αυτό σημαίνει ότι οι εξαιρετικά σύντομες προθεσμίες δημιουργούν αμφιβολίες ως προς την ποιότητα των διαδικασιών καθαυτών και ως προς την αποτελεσματικότητά τους. Τρίτον, δημιουργείται σύγχυση μεταξύ του καθεστώτος επιστροφής και απέλασης, νομιμοποιώντας πρακτικές που παραβιάζουν τη Συνθήκη της Γενεύης.

Τέταρτον, με τα νέα παράβολα και τα μέτρα υπέρ του κεφαλαίου και του κοσμοπολιτισμού του φαίνεται ο ταξικός χαρακτήρας του νομοσχεδίου σας. Για όσους έχουν golden visa και τους λεφτάδες που αποκαλείτε ψηφιακούς νομάδες, δημιουργείτε διευκολύνσεις ψάχνοντας ακόμα και υπηρεσίες μιας στάσης με υποχρέωση του κράτους να απαντήσει μέσα σε δέκα μέρες. Αντίθετα, για τους κατατρεγμένους επιλέγετε τις σιωπηρές απορρίψεις, τις υποστελεχωμένες υπηρεσίες με χιλιάδες κενά και βέβαια υψηλά παράβολα, σε αντίθεση με τους ψηφιακούς νομάδες που μειώνετε και βάζετε πολύ χαμηλότερα παράβολα.

Πέμπτον, εντείνετε την καταστολή με τον εγκλωβισμό ενός ανεξέλεγκτου αριθμού ανθρώπων, που τα στοιχεία δείχνουν τις δυσκολίες των επιστροφών, και την επιλογή της Κυβέρνησης να γενικεύει την κράτηση στις περιπτώσεις των ανθρώπων που απορρίπτονται τα αιτήματά τους. Τελικά δημιουργείτε μόνιμες φυλακές ψυχών στα νησιά. Επίσης ποινικοποιείτε με απαράδεκτο τρόπο τη διάσωση ανθρώπων που κινδυνεύει η ζωή τους επιβάλλοντας και απαιτώντας σε περίπτωση που υπάρχει κίνδυνος στη θάλασσα να γραφτεί έγκριση του λιμεναρχείου, δηλαδή, προτεραιότητα η γραφειοκρατία του χαρτιού του λιμεναρχείου και όχι η διάσωση της ανθρώπινης ζωής. Απαράδεκτο και ντροπιαστικό! Και βέβαια υπάρχουν και άλλα που ανέλυσε η εισηγήτρια μας Μαρία Κομνηνάκα στην εισήγησή της.

Τι φαίνεται λοιπόν από αυτό το αντιδραστικό νομοσχέδιο; Ότι η πάλη ενάντια στον ιμπεριαλιστικό πόλεμο, τις επεμβάσεις και την απεμπλοκή της χώρας μας είναι μονόδρομος, όπως μονόδρομος είναι να διεκδικήσουμε ανθρώπινη, αξιοπρεπή ζωή για όλους με βάση τον πλούτο που υπάρχει γύρω μας και τις δυνατότητες της εποχής μας.

Συνεπώς απαντώντας και στον Κοινοβουλευτικό Εκπρόσωπο της Νέας Δημοκρατίας ιδεολογικές διαφορές και προσεγγίσεις υπάρχουν και είναι δεδομένες. Για αυτό και εμείς δεν ξεχνάμε και κανένας δεν πρέπει να ξεχάσει από τους παλιότερους και να το μάθει στους νεότερους ότι υπήρξαν χώρες όπου οικοδομούνταν ο σοσιαλισμός και ήταν ανοικτές και φιλόξενες για τους πρόσφυγες και τους ξεριζωμένους και κλειστές για δικτάτορες, βασιλιάδες και μεγιστάνες του πλούτου. Αυτές οι χώρες φιλοξένησαν και χιλιάδες Έλληνες κυνηγημένους μετά τον Εμφύλιο, μικρά παιδιά που είχαν χάσει τους γονείς τους. Σε όλους τους πολιτικούς πρόσφυγες έδωσαν δουλειά με δικαιώματα και μια ανθρώπινη ζωή. Όλα τους τα παιδιά μορφώθηκαν με έξοδα του κράτους, έμαθαν από το ουγγρικό, πολωνικό, τσέχικο τότε σοβιετικό σχολείο να γράφουν και να μιλούν καλά την ελληνική γλώσσα, τη μητρική τους γλώσσα, τα ελληνικά ήθη και έθιμα, μορφώθηκαν στα καλύτερα πανεπιστήμια. Αυτή είναι η ποιοτική ανωτερότητα και ανθρωπιά του σοσιαλιστικού συστήματος. Τώρα σε αυτές τις χώρες με τη καπιταλιστική παλινόρθωση σηκώνουν φράχτες και συρματοπλέγματα.

Για αυτό και είναι υποκριτικά τα λόγια παρηγοριάς, συμπάθειας ή συγκίνησης απέναντι στο δράμα των προσφύγων όσων στηρίζουν την αστική εξουσία, τον καπιταλισμό και τις ενώσεις των καπιταλιστών όπως την Ευρωπαϊκή Ένωση και το ΝΑΤΟ.

Βέβαια το προσφυγικό δεν είναι απλό ζήτημα, δεν είναι ένα φαινόμενο των ημερών που θα περάσει. Είναι φαινόμενο του καπιταλισμού που έχει παρασαπίσει, κλυδωνίζεται από τις κρίσεις του που γενούν ξανά και ξανά πολέμους, προσφυγιά και φτώχεια. Οι ανταγωνισμοί μεταξύ των καπιταλιστικών κρατών είναι οξύτατοι και η καταλήστευση άγρια. Εκατομμύρια φεύγουν για να αποφύγουν το θάνατο και την πείνα. Για αυτό λύση και ελπίδα είναι η ανατροπή της καπιταλιστικής βαρβαρότητας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Μανωλάκου.

Και τον λόγο τώρα έχει, αφού τακτοποιηθεί το Βήμα, ο Βουλευτής της Νέας Δημοκρατίας ο κ. Αναστάσιος Δημοσχάκης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, προπέμπουμε τον τεράστιο Μίκη Θεοδωράκη με σεβασμό και σε θέση προσοχής. Η ρωμιοσύνη ανά τον κόσμο τον αποχαιρετά με ευγνωμοσύνη τόσο για το δημοκρατικό του ανάστημα όσο και για την ενότητα που επιδίωξε και δίδαξε μια ζωή ολόκληρη.

Και τώρα επί του νομοσχεδίου. Το μεταναστευτικό ζήτημα αποτελεί διεθνές και διαρκές πρόβλημα που μπορεί να μετεξελιχθεί στο μέλλον σε εφιαλτική ιστορική απειλή γιατί μόνο το Πακιστάν από 220 εκατομμύρια σήμερα θα ανέλθει το 2050 στα 400 εκατομμύρια, το δε Μπαγκλαντές από 170 εκατομμύρια θα φθάσει στα 300 εκατομμύρια. Τα δύο κράτη σε σχέση με τα λοιπά αποτελούν την πληθυσμιακή «πυρηνική βόμβα». Αυτό όμως αναζωπυρώνεται ανάλογα με τα διεθνή γεγονότα και τις εξελίξεις σε εύφλεκτες περιοχές όπως στη Συρία και τώρα στο Αφγανιστάν. Αλλά επιβαρύνεται και από την απόπειρα χωρών όπως η Τουρκία να εργαλειοποιούν το ζήτημα εκμεταλλευόμενες ανθρώπους σε ανάγκη.

Τον Μάρτιο του 2020 η Τουρκία με τον μεταναστευτικό της στρατό προκάλεσε στις Καστανιές Έβρου σημαντική κρίση με πολλές στοχεύσεις. Η σημερινή Κυβέρνηση από την πρώτη στιγμή έθεσε την αποτελεσματική διαχείρισή του στον πυρήνα των προτεραιοτήτων της. Κατάφερε να ανακτήσει τον έλεγχο του μεταναστευτικού και κατ’ επέκταση τη διεθνή αξιοπιστία της χώρας μας. Τα αποτελέσματα της οποίας είναι ορατά με τα πλήρη μέτρα φυσικής, τεχνικής, ηλεκτρονικής και ηλεκτρικής προστασίας σε ό,τι αφορά τον φωτισμό των συνόρων μας και την από αέρος κατόπτευση αυτών.

Μάλιστα, κύριε Υπουργέ, ο όρος «φράχτης» δυστυχώς αδικεί την πατρίδα μου και προσβάλλει τους ευγενικούς κατοίκους αυτής. Ο διεθνώς παραδεκτός όρος είναι αποτρεπτικό τεχνικό εμπόδιο, έτσι όπως το ξεκινήσαμε σχεδιαστικά και οργανωτικά το 2007.

Κύριε Υπουργέ και κυρία Υφυπουργέ, μπορείτε ως πράξη καλής θέλησης προς τους Εβρίτες να το αλλάξετε. Ωστόσο, η παρούσα νομοθετική πρωτοβουλία συνιστά άλλη μία προσπάθεια προκειμένου να ενισχυθεί θεσμικά το οπλοστάσιο μας σε εισαγωγικά.

Θεσπίζονται τροποποιήσεις και βελτιώσεις στις διαδικασίες των απελάσεων, των επιστροφών και των αδειών διαμονής. Υπογραμμίζεται ότι κανείς δεν εμποδίζει την άσκηση δικαιωμάτων. Εμποδίζεται, όμως, η καταχρηστική άσκηση δικαιωμάτων από τους προς απέλαση ή επιστροφή υπηκόους τρίτων χωρών. Αποσαφηνίζεται ρητά ότι για τους συλληφθέντες στα σύνορα σε όχι επίσημα σημεία και παρανόμως εισελθόντες στη χώρα εφαρμόζονται οι διαδικασίες της απέλασης και όχι οι διαδικασίες της επιστροφής. Στόχος είναι ο σαφής διαχωρισμός της διαδικασίας της διοικητικής απέλασης, η οποία πλέον γίνεται μόνο από τις αστυνομικές αρχές από τη διαδικασία επιστροφής, η οποία διατάσσεται από τις αρμόδιες αρχές ασύλου και μετανάστευσης.

Ταυτόχρονα αναμορφώνεται το πλαίσιο της διαδικασίας παροχής προθεσμίας οικειοθελούς αναχώρησης σε υπηκόους τρίτων χωρών που η παραμονή τους στη χώρα έχει κριθεί παράνομη. Παράλληλα ενσωματώνεται διάταξη της ευρωπαϊκής οδηγίας περί μη χορήγησης ασύλου όταν ο αιτών θεωρείται ότι συνιστά κίνδυνο για την εθνική ασφάλεια λόγω τελεσίδικης καταδίκης του για συγκεκριμένα αδικήματα ή ουσιαστικής αιτιολόγησης και τεκμηρίωσης των αρμόδιων αρχών.

Το παρόν σχέδιο νόμου εισάγει και προνοεί για μια καινούργια μορφή εργασίας, η οποία παρατηρείται παγκοσμίως και αφορά τους εργαζόμενους εξ αποστάσεως, όπως επίσης υπάρχει πρόνοια για τους φοιτητές, τους σπουδαστές, τους ερευνητές και τους επενδυτές, καθιστώντας την Ελλάδα προορισμό επενδύσεων, σπουδών και εργασίας και όχι μόνον. Επίσης καθορίζονται οι προϋποθέσεις δραστηριοποίησης των εθελοντικών οργανώσεων σε περιπτώσεις αρμοδιότητας της ελληνικής ακτοφυλακής.

Κύριε Υπουργέ, έχω εμπειρία στα θέματα αλλοδαπών και γι’ αυτό αναδεικνύω την αναγκαιότητα επέκτασης της επιτυχημένης συμφωνίας της Ευρωπαϊκής Ένωσης για το Αφγανιστάν όσον αφορά το ευρωπαϊκό προσωρινό ταξιδιωτικό έγγραφο «Laissez-passer» και με τις λοιπές χώρες υψηλού ενδιαφέροντος με ταυτόχρονες συμφωνίες για ειδικευμένους εργάτες και τεχνίτες, όπως αυτή της Ελλάδας με την Αίγυπτο σε ό,τι αφορά τη χρήση αλιεργατών στα ποντοπόρα αλιευτικά καράβια μας, καθόσον αποτελεί χρήσιμο εργαλείο σε ό,τι αφορά τη διαδικασία γρήγορων και ασφαλών επιστροφών επαναπροωθήσεων οικονομικών μεταναστών στις χώρες προέλευσης. Πρόσθετο εργαλείο αποτελεί και μπορεί να αποτελέσει το «Titre de voyage», το λεγόμενο «ταξιδιωτικό έγγραφο προσφύγων».

Επίσης έχω καταθέσει τεκμηριωμένη πρόταση στον Αντιπρόεδρο της Ευρωπαϊκής Επιτροπής Μαργαρίτη Σχοινά αναφορικά με την προστασία και την πρόοδο των οικισμών της εξωτερικής περιμέτρου των κρατών-μελών της Ευρωπαϊκής Ένωσης, τα οποία βρίσκονται πλησίον της συνοριογραμμής τρίτων χωρών και σε ακτίνα πενήντα χιλιομέτρων προς την ευρωπαϊκή ενδοχώρα, προκειμένου να ισχυροποιηθεί η ανθρώπινη παρουσία σε μια άκρως ευπαθή περιοχή της Ευρώπης, όπως είναι ο ακριτικός Έβρος. Οι δυνάμεις αποτροπής και διαχείρισης των μεταναστευτικών ροών αποτελούν τους πυλώνες προστασίας των συνόρων μας, αλλά το κύριο μέσο αποτροπής είναι τα αναμμένα φώτα στα χωριά μας πλησίον των συνόρων. Οι οικισμοί συρρικνώνονται πληθυσμιακά και έτσι το πεδίον είναι ανοιχτό στην παρανομία, στη λαθροδιακίνηση και στις εθνικές απειλές και ενδεχομένως ακόμα και σε εφαρμογή σκοτεινών σχεδίων και το υπογραμμίζω, κυρίες και κύριοι.

Η πολιτική των ανοικτών συνόρων της απελθούσας κυβέρνησης κατέστησε τη χώρα ξέφραγο αμπέλι, η οποία μας κληροδότησε πρόβλημα δύσκολα διαχειρίσιμο. Η περίοδος, όμως, αυτή πλέον ανήκει στο παρελθόν και δεν πρόκειται να επανέλθει, γιατί οι εμμονικές πολιτικές πληρώθηκαν, καθόσον οι εταίροι μας αντέδρασαν και έφεραν τα σύνορα της Αυστροουγγαρίας στα βόρεια σύνορά μας. Γιατί εμείς υπογράψαμε τη Συνθήκη του Σένγκεν, αλλά δυστυχώς την απεμπολήσαμε και μάλιστα μία Συνθήκη του Σένγκεν που αποτελεί πραγματικά το χρήσιμο εργαλείο σε ό,τι αφορά την ελεύθερη διακίνηση προσώπων, πραγμάτων και κεφαλαίων.

Η σημερινή Κυβέρνηση δεν εφησυχάζει και δεν επαναπαύεται. Άλλαξε τα δεδομένα σε επίπεδο αποτροπής, προστασίας των συνόρων και ενίσχυσης των Ενόπλων Δυνάμεων και Σωμάτων Ασφαλείας σε ένα ενιαίο δόγμα, όσον αφορά το θεσμικό πλαίσιο για τη διεθνή προστασία. Και αυτή την προσπάθεια ενισχύει και το παρόν σχέδιο νόμου και γι’ αυτό το υπερψηφίζω.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Δημοσχάκη.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο. Τι θέλετε να πείτε;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, θέλω απλώς να καταθέσω μια νομοτεχνική βελτίωση στην τροπολογία με γενικό αριθμό 1054 και ειδικό 9 του Υπουργείου Υγείας, το οποίο συμπεριλαμβάνει στην εν λόγω τροπολογία αναγκαίες προσλήψεις για το ΟΚΑΝΑ, για το ΚΕΘΕΑ και για το Εθνικό Κέντρο Ψυχικής Υγιεινής και Ερευνών.

Συνολικά την τροπολογία με τη νομοτεχνική θα υποστηρίξει ο Υπουργός Υγείας κ. Πλεύρης στη σημερινή συνεδρίαση.

(Στο σημείο αυτό ο Υπουργός Μετανάστευσης και Ασύλου κ. Παναγιώτης (Νότης) Μηταράκης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 326α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Θεανώ Φωτίου.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, το παρόν νομοσχέδιο κλείνει σκόπιμα ερμητικά τα μάτια στο παρόν και το μέλλον της Ευρώπης και της Ελλάδας, διότι οι προσφυγικές και οι μεταναστευτικές ροές θα είναι η κανονικότητα του μέλλοντος της Ευρώπης τα επόμενα χρόνια. Πόλεμοι, κλιματική κρίση, πείνα και ανέχεια θα οδηγούν τους απελπισμένους, τους κολασμένους αυτής της γης στους τόπους επαγγελίας, όπως φαντάζουν στα μάτια τους οι χώρες της Ευρώπης.

Αυτές τις μέρες ζούμε την τραγωδία του Αφγανιστάν στην οποία η Ευρώπη συνέπραξε. Είναι οι όψεις της κανονικότητας του μέλλοντος που γίνεται παρόν και η Ευρώπη τραυλίζει, κάνοντας ένα βήμα μπρος και δύο πίσω, διότι είναι δέσμια των νεοφιλελεύθερων και συντηρητικών κυβερνήσεων που τρέμουν μήπως χάσουν τις ακροδεξιές τους ψήφους από τα φασιστικά και ακροδεξιά κόμματα που καιροφυλακτούν. Αυτό συμβαίνει και στη δική μας Κυβέρνηση.

Όμως, η Ελλάδα είναι από τις βασικές πύλες εισόδου της Ευρώπης και η πολιτική που ακολουθείτε είναι πολλαπλά αδιέξοδη.

Το σημερινό νομοσχέδιο ψηφίζεται, ενώ εγκαθιδρύεται το καθεστώς των Ταλιμπάν στο Αφγανιστάν και η έννοια του πρόσφυγα αποκτά πάλι την πιο ξεκάθαρή της υπόσταση. Τα κροκοδείλια δάκρυα για το τι περιμένει τις γυναίκες στο Αφγανιστάν περισσεύουν, όταν δεν αναστέλλετε ούτε τις επιστροφές προς το Αφγανιστάν, όπως έκαναν οι άλλες χώρες της Ευρώπης και επιμένετε να θεωρείτε ασφαλή τρίτη χώρα την Τουρκία.

Το αποτέλεσμα είναι οι αιτήσεις ασύλου των Αφγανών να θεωρούνται a priori απαράδεκτες και να τους εγκλωβίζετε προφανώς, αφού για αυτούς δεν υπάρχει καμμία λύση ούτε μπρος ούτε πίσω.

Το ίδιο κάνετε και για τους ανήλικους πρόσφυγες, δηλαδή για τα ανήλικα ασυνόδευτα. Αθλιότητα θεωρώ το άρθρο 21, αθλιότητα που συνεχίζει την αθλιότητα του νόμου Χρυσοχοΐδη. Τον αποπέμψατε, αλλά τον ακολουθείτε κατά πόδας, διότι ο νόμος Χρυσοχοΐδη για πρώτη φορά χώριζε τους ανήλικους ασυνόδευτους σε άνω των δεκαπέντε και κάτω των δεκαπέντε, διαχωρισμός που δεν υπάρχει. Τα ανήλικα ασυνόδευτα είναι μέχρι δεκαοχτώ χρονών και σήμερα εσείς ζητάτε αυτοί οι ανήλικοι πρόσφυγες να φέρνουν και το πιστοποιητικό γέννησής τους για να τους απελάσετε.

Με τον νόμο Χρυσοχοΐδη πάτε να τους απελάσετε. Σας προειδοποιούμε ότι αν το κάνετε, θα προσφύγουμε στα διεθνή και ευρωπαϊκά δικαστήρια και θα πάει η χώρα άπατη με αυτήν την ιστορία.

Όσο για τα νούμερα και τι παραδώσαμε, κυρία Βούλτεψη, παραδώσαμε τρεις χιλιάδες οκτακόσια εξήντα οκτώ ανήλικα προσφυγόπουλα το 2019, στις 30 Ιουνίου. Να δείτε τα στοιχεία του ΕΚΚΑ. Ευτυχώς, έχουμε φτιάξει εμείς αυτό το σχέδιο.

Δεύτερον, τον Δεκέμβρη του 2019 με τις καταπληκτικές πολιτικές σας φτάσατε τα ανήλικα πέντε χιλιάδες εξακόσια πενήντα πέντε. Το καλοκαίρι του 2020 τα φτάσατε τέσσερις χιλιάδες οκτακόσια τριάντα τέσσερα. Για διαβάστε λίγο τα νούμερα! Τώρα μόλις μας είπατε ότι τα φτάσατε τρεισήμισι χιλιάδες. Μπράβο σας, στο νούμερο που σας παραδώσαμε!

Και εκείνος ο Πρωθυπουργός που μέσα στην πανδημία πήγαινε και κουνούσε το μαντήλι σε έντεκα προσφυγόπουλα που πήγαιναν στο Λουξεμβούργο!

Δεν μας λέτε, κυρία Βούλτεψη, πόσα έχετε στείλει στο εξωτερικό ασυνόδευτα προσφυγόπουλα;

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Χιλιάδες!

**ΘΕΑΝΩ ΦΩΤΙΟΥ:** Όλο αυτό, λοιπόν, ήταν μια μασκαράτα, επίτηδες! Και διαλύσατε την προστασία του παιδιού. Τα προσφυγόπουλα έπρεπε να είναι στην κ. Μιχαηλίδου. Πήγατε τα μισά στο Υπουργείο Μεταναστευτικής Πολιτικής και πάει λέγοντας. Αθλιότητες επί αθλιοτήτων!

Σήμερα η Κυβέρνησή σας με βάση το δόγμα της αποτροπής προτάσσει για ακόμη μια φορά τις επιστροφές, τις απελάσεις και την κράτηση για όλους ως πανάκεια και βασικό τρόπο διαχείρισης ενός πολυσύνθετου προβλήματος. Μύθος της Κυβέρνησης, αφού ξέρετε ότι οι επιστροφές που γίνονται, ακόμη και οι οικειοθελείς, είναι ελάχιστες!

Δεν διστάζετε να εισάγετε σαλβινικής έμπνευσης ρυθμίσεις, ποινικοποιώντας σε έναν βαθμό τη διενέργεια επιχειρήσεων διάσωσης στη θάλασσα -αυτό σας ζητάει σήμερα να αναθεωρήσετε η Επίτροπος Ανθρωπίνων Δικαιωμάτων του Συμβουλίου της Ευρώπης- παράλληλα με τα επικοινωνιακά σόου στον Έβρο, τη στιγμή που στα σύνορα δημιουργούνται κλειστές δομές - φυλακές χιλιάδων ανθρώπων.

Έτσι επιχειρείτε να αλλάξετε την ατζέντα, για να σωθεί η Κυβέρνηση από τη δυσαρέσκεια του ελληνικού λαού, δυσαρέσκεια για την κατάσταση της οικονομίας, για τη διαχείριση της πανδημίας, των πυρκαγιών, για την κατάρρευση των εργασιακών δικαιωμάτων, για την κατάρρευση της δημόσιας δωρεάν εκπαίδευσης.

Η πολιτική σας είναι αδιέξοδη, είναι πολιτική στρουθοκαμήλου, πολιτική που δηλητηριάζει την ελληνική κοινωνία. Συντάσσεται με τις ξενοφοβικές δυνάμεις της Ευρώπης, με εκείνες που για εκλογικές σκοπιμότητες σιωπούν. Μόνο που η γεωστρατηγική θέση της χώρας δεν επιτρέπει αυτήν τη στάση. Εκείνες οι χώρες μπορούν να επιλύουν το δημογραφικό τους πρόβλημα αλά καρτ με τους πρόσφυγες, όπως έκανε η Γερμανία της Μέρκελ, που σήμερα μένει βουβή λόγω των επικείμενων εκλογών.

Εσείς, όμως, χθες με πρόσχημα το δημογραφικό, για το οποίο επί δύο χρόνια δεν κάνατε τίποτα, ψηφίσατε την ιδιωτικοποίηση της επικουρικής ασφάλισης, βάζοντας ενέχυρο την ασφάλεια των νέων, το δημοσιονομικό χρέος της χώρας και το μέλλον των συνταξιούχων, εργαζόμενων και μη και φορολογούμενων που θα «πληρώσουν το μάρμαρο» για τα 70 δισεκατομμύρια ευρώ μετάβασης.

Είναι η Νέα Δημοκρατία που συνυπέγραψε το πόρισμα της Βουλής το 2018 για το δημογραφικό, που θεωρεί τους πρόσφυγες ως μία παράμετρο επίλυσης του δημογραφικού προβλήματος της χώρας. Αυτό το συνυπογράψατε και είναι στη Βουλή, αλλά την υπογραφή σας μας έχετε συνηθίσει να την εννοείτε και να την τιμάτε με δύο τρόπους, είτε όταν εξυπηρετεί συμφέροντα μιας οικονομικής ολιγαρχίας είτε όταν πρέπει να αλιεύσετε ψήφους από τα θολά νερά της Ακροδεξιάς.

Δυστυχώς, το σημερινό νομοσχέδιο που καταψηφίζουμε είναι αποτέλεσμα αυτής της κοντόφθαλμης πολιτικής.

Κύριε Πρόεδρε –τελειώνω- όπως είχαμε καταγγείλει, η πανδημία είναι ευκαιρία για την ιδιωτικοποίηση του ΕΣΥ που αφήσατε ανοχύρωτο. Ο κ. Πλεύρης ήρθε να κάνει τη βρώμικη δουλειά. Δεν έχασε ούτε εικοσιτετράωρο στο ΕΣΥ. Έφερε τροπολογία και βάζει τους ιδιώτες στο Εθνικό Σύστημα Υγείας, παράλληλα με τη διαδικασία της επιδότησης πράξεων αναστολής.

Τον δρόμο, βέβαια, τον άνοιξε η κ. Μιχαηλίδου με το Κέντρο Κοινωνικής Πρόνοιας Περιφέρειας Αττικής, το οποίο εποπτεύει και στο οποίο ανέθεσε απευθείας –με απευθείας ανάθεση- σε εταιρεία καθαρισμού-απεντόμωσης-security και τα λοιπά να προμηθεύσει νοσηλευτές για ένα από τα παραρτήματά του για ανάπηρους, προκειμένου να καλύψουν τα κενά του προσωπικού που μπήκε σε αναστολή. Όπως βλέπετε, από την πρόνοια και δη από τη φροντίδα των αναπήρων ξεκινά η ιδιωτικοποίηση των δομών προστασίας και του ΕΣΥ. Ντροπή σας!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τον Βουλευτή της Νέας Δημοκρατίας κ. Κωνσταντίνο Μπλούχο.

**ΠΑΥΛΟΣ ΠΟΛΑΚΗΣ:** Τον Πλεύρη τον βρήκαμε ή τον ψάχνουμε ακόμα;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Πρώτη φορά υπάρχει τέτοια αγωνία για να έρθει ένας Υπουργός!

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Μπλούχο, έχετε τον λόγο.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ, κύριε Πρόεδρε.

Εν μέσω υπέροχων σχολίων, κυρίες και κύριοι συνάδελφοι, ήρθα στο Βήμα εξ αφορμής της κατάθεσης της τροπολογίας στο παρόν νομοσχέδιο εκ μέρους του Υπουργείου Υγείας και μόνο αυτής.

Θεωρώ καθήκον μου ενώπιον του Κοινοβουλίου να κάνω έναν σχολιασμό με την ιδιότητα ενός μάχιμου υγειονομικού, χειρουργού του ΕΣΥ, για όσα διακυβεύονται στη δημόσια ζωή και συνάμα μία κριτική θεώρηση κυρίως στη στάση της Αξιωματικής Αντιπολίτευσης.

Καταγγέλλεται η Κυβέρνηση από την Αξιωματική Αντιπολίτευση για κινήσεις δήθεν πολιτικού αυταρχισμού, κοινωνικής αναλγησίας, υπονόμευσης της ανθεκτικότητας του Εθνικού Συστήματος Υγείας, ότι αναζητά δήθεν εξιλαστήρια θύματα στο υγειονομικό προσωπικό και ότι αποτυγχάνει στην επιχείρηση «ΕΛΕΥΘΕΡΙΑ». Λέτε, μάλιστα, ότι η πανδημία δεν θα κριθεί από το ανεμβολίαστο προσωπικό του Εθνικού Συστήματος Υγείας. Συμπληρώνει, μάλιστα, εκλεκτός συνάδελφος του ΣΥΡΙΖΑ ότι είναι εμμονή της Κυβέρνησης η εφαρμογή της υποχρεωτικότητας του εμβολιασμού στους επαγγελματίες υγείας.

Η αντίφαση που πρεσβεύει η Αξιωματική Αντιπολίτευση έγινε απτή προχθές με άλλον εκλεκτό συνάδελφο, κατά δήλωσή του σκεπτικιστή περί τον εμβολιασμό, ο οποίος υποστήριζε: «Είμαστε υπέρ του καθολικού και εκούσιου εμβολιασμού, αλλά δεν μπορούμε να δεχτούμε την υποχρεωτικότητα».

Τώρα, τι είδους ιατροί εκπροσωπούνται κάτω από αυτές τις κουβέντες; Ποια ιατρική θυσιάζεται σε αυτές τις σκοπιμότητες; Μάλλον επιλέγουν κάποιοι να ζουν σε παράλληλες πραγματικότητες. Είναι θέμα ανειλικρίνειας, νομίζω. Λέτε «ναι» στον καθολικό και εκούσιο εμβολιασμό που στην ουσία είναι ένα πράγμα και ένα ζητούμενο ανέφικτο κατ’ ουσίαν διότι εκ των πραγμάτων δεν μπορεί να πειστεί ή να προσαρμοστεί μήτε όλη η χώρα μήτε το σύνολο των εργαζομένων στους χώρους υγείας.

Τι κάνουμε, λοιπόν, όταν ένα μεγάλο ποσοστό αρνείται όχι μόνο τον δικό του εμβολιασμό, αλλά και την ίδια την αναγκαιότητα του εμβολιασμού στον χώρο της υγείας; Να τους τιμωρήσουμε; Σαφέστατα όχι. Να τους αφήσουμε έτσι; Και πώς θα διαχειριστούμε αυτό το ανθρώπινο δυναμικό στην κλινική πράξη που είναι και το κυρίως ζητούμενο; Πώς μπορεί να εμπλακεί το προσωπικό αυτό; Πιθανότατα δεν μπορεί. Θα δημιουργηθούν εκτός των κινδύνων νόσησης, πολλά διαχειριστικά προβλήματα. Και ποιος είναι ο στόχος; Μα, φυσικά, όσο το δυνατόν λιγότερο ποσοστό να μείνει ανεμβολίαστο. Αυτός είναι ο στόχος.

Πάμε τώρα στη διαχείριση του προσωπικού. Φυσικά, εδώ, η μόνιμη επωδός είναι γνωστή και είναι οι μόνιμες προσλήψεις. Το αφήνω αυτό κατά μέρος. Πώς, λοιπόν, μία νοσηλευτική υπηρεσία διαχειρίζεται προσωπικό ελαφράς υπηρεσίας –είναι ένα πολύ μεγάλο ποσοστό, τα γνωρίζει πάρα πολύ καλά και ο πρώην Υπουργός Υγείας που είναι εδώ- και το προσωπικό εδώ το ανεμβολίαστο που επιπροστίθεται και το μη υπάρχον προσωπικό, το επικουρικό, από τις ήδη εξαντλημένες λίστες του επικουρικού και έναν ικανό αριθμό επιπλέον άλλων απωλειών, για παράδειγμα αναρρωτικών αδειών; Πώς λύνει κάποιος τέτοια εξίσωση στην κλινική πρακτική;

Μάλλον είστε και νιώθετε τυχεροί που δεν έχετε την ευθύνη της διαχείρισης τέτοιας κρίσης και εξαντλείτε έτσι και την πολυτέλειά σας σε άγονη κριτική. Προσβλέπετε στην επίταση των προβλημάτων και όχι στη λύση τους. Αυτό δείχνει μια περισσή ανευθυνότητα.

Όσοι εμπλεκόμενοι στον χώρο της υγείας αρνούνται να εμβολιαστούν κάνουν μια συνειδητή εξαίρεση του εαυτού τους από την επιστημονική κοινότητα και τις επιταγές της. Δυστυχώς, η Αξιωματική Αντιπολίτευση ναι μεν υποστηρίζει υποκριτικά το μήνυμα του καθολικού εμβολιασμού, υποκύπτει εν τούτοις στον ζηλωτισμό των αρνητών, δίνοντας άγονο αγώνα οπισθοφυλακής υπέρ του διχασμού. Ως την τελευταία στιγμή, πριν την εκπνοή της διορίας του υποχρεωτικού εμβολιασμού των υγειονομικών, ζητούσε σοβαρό διάλογο για να πειστούν οι αρνητές, ευνοώντας μάλλον τη διγλωσσία και εκδηλώνοντας αναφυλαξία σε μια ξεκάθαρη και γενναία θέση. Ο λόγος αυτός εκφράζει μια Αξιωματική Αντιπολίτευση που δεν αναλογίζεται το ύψος της ευθύνης της μάλλον. Είναι τραγική και επικίνδυνη αντίφαση να καταφάσκεις στη λογική της υποχρέωσης του εμβολιασμού, όπως συμβαίνει με όλα τα εμβόλια σε διάφορες επαγγελματικές κατηγορίες, κλείνοντας συνάμα το μάτι σε όσους αποτελούν μια οιονεί εκλογική πελατεία, η οποία θέλει πολιτική κάλυψη και μέσα στην απόλυτα εγκληματική αποδοχή συνωμοσιολογικών ψευδολογημάτων ή άλλων ανακριβειών ή απλού ανορθολογισμού.

Πώς και γιατί οι σκεπτικιστές και οι ανεμβολίαστοι υγειονομικοί δεν πείστηκαν περί του αντιθέτου; Ποιες δυνάμεις αντέδρασαν για να εκμεταλλευτούν την αγωνία και την επιφυλακτικότητα, την απροθυμία και την αμφισβήτηση συνανθρώπων μας, που όσο συστηματικά και επίμονα η επιστημονική κοινότητα και η πολιτεία έχτισε, τόσο κάποιοι με την ίδια ή μεγαλύτερη επιμονή υπονόμευαν και γκρέμιζαν; Κι αυτό διότι οι δυνάμεις και οι συλλογικότητες, ακόμη και οι φορείς, δεν επέμεναν στην αποκρυστάλλωση του μηνύματος, αλλά μάλλον στη συσκότισή του. Και μπροστά σε αυτήν την οδυνηρή πραγματικότητα, την πανδημική, με τις τόσες συνέπειές της, εμείς προδεικνυόμαστε κούφιοι και κουφοί άνθρωποι που με την πολιτικάντικη ξιπασιά μας και δηλητηριασμένοι από την τοξική γοητεία της αντιπαλότητας, ξεπερνούμε και τις αναγκαστικές δεσμευτικότητες και τους προϋποθετικούς όρους αντιμετώπισης μιας κορυφαίας κρίσης.

Και πόσο μακρινό φαντάζει τώρα, όταν γονάτιζαν τα νοσοκομεία στο δεύτερο πανδημικό κύμα, κυρίως στα επαρχιακά νοσοκομεία της βόρειας Ελλάδας, που με την εκ των πραγμάτων μη δυνάμενη αποφυγής κατάσταση νόσησης μεγάλου αριθμού υγειονομικών, να υπερτονίζουμε τότε τις αδυναμίες της εσωτερικής διαχείρισης και να αγωνιούμε λόγω των εκ των πραγμάτων μετρημένων δυνάμεών μας. Και κατηγορούσατε τότε για τον φαύλο κύκλο νόσησης, αν θυμάστε, κι ας γνωρίζαμε όλοι ότι είναι ένα φαινόμενο που επισυμβαίνει σε όλα τα νοσοκομεία του κόσμου. Όμως τότε αυτή η κριτική συνέφερε. Και τώρα ξεχνάτε αυτή τη δριμεία κριτική σας. Και τι θέλετε; Θέλετε να επαναληφθεί το ίδιο φαινόμενο; Και τότε αγωνιούσαμε για την έλευση του εμβολίου ως του πρώτιστου μέσου προστασίας και ανοσίας μας. Τώρα, έχοντας αυτήν την επιστημονική πολυτέλεια, να μην την αποδεχόμαστε και να μη μας προβληματίζει ταυτόχρονα μήπως και περάσουμε τα ίδια και τα ίδια με έναν νέο φαύλο κύκλο νόσησης;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Την ανοχή σας θα ήθελα, κύριε Πρόεδρε.

Ο εμβολιασμός των υγειονομικών και όλων των εργαζομένων στις μονάδες υγείας δεν είναι επ’ ουδενί εξαναγκασμός. Η τυπική προϋπόθεση για να βρίσκεται κάποιος σε μια θέση δεν είναι εξαναγκασμός. Ως γιατρός ήμουν από τους πρώτους που αδημονούσα και αδημονώντας εμβολιάστηκα, με όσο επιστημονικό κύρος μπορεί να διασώζει η ταπεινότητά μου ως διάκονος της ιατρικής. Εγώ είμαι χειρουργός και φυσικά όχι λοιμωξιολόγος. Εν προκειμένω, τους λοιμωξιολόγους ακούμε και ακολουθούμε κι εμείς οι χειρουργοί. Τις κατευθυντήριες οδηγίες επιστημονικών εταιρειών παρακολουθούμε και όχι αυθεντίες που εξυπηρετούν τον εγωπαθητικό και ανορθόλογο εγωτισμό τους.

Παγκοσμίως και ελλαδικά, λοιπόν, όλοι οι υγειονομικοί αυτό οφείλουμε να κάνουμε και να ακούμε την επιστημονική κοινότητα, γιατί η επιστήμη και ο ορθός λόγος είναι το δώρο του θεού στον άνθρωπο. Τους επιστήμονες έχουμε. Οπότε, ας σταματήσει επιτέλους ο «ξερολισμός» και η πολιτικάντικη υποκρισία. Οφείλουμε για λόγους δεοντολογίας και πολιτικής εντιμότητας να πούμε ένα συλλογικό «όχι» στον μετριασμό και την εκμετάλλευση τάσεων του εκλογικού Σώματος προς άγραν εκλογικής πελατείας.

Χρειαζόμαστε τον σεβασμό στην επιστήμη. Και ναι, αν η έλευση του νέου κύματος πάρει ασύμμετρες διαστάσεις που θα εξαντλούν τα αποθέματα του ΕΣΥ, είναι αυτονόητη και καθ’ όλα παραδεκτή η αναπροσαρμογή των δυνάμεων, η αναζήτηση των όποιων υπηρεσιών για να διαφυλαχθεί η δημόσια υγεία, όπως προβλέπεται στην παρούσα τροπολογία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πλέον, μπορεί ο γόνιμος διάλογος που υποκριτικά επικαλείστε ποτέ να μην εξαντλείται, η κρίσιμη αποφασιστικότητα όμως για την καίρια και αναγκαία αποτελεσματικότητα σε καταστάσεις εκτάκτων συνθηκών ποτέ δεν περιμένει. Η διαμόρφωση των συνθηκών δεν μας επιτρέπει πολυτέλειες χρονικές και θα το πω όσο πιο ευγενικά γίνεται, παραθέτοντας κάτι από τον αγαπημένο μου Εμμανουήλ Ροΐδη: «Το ν' ασχολήται τις εν Ελλάδι εις γενικά και απλώς θεωρητικά ζητήματα είναι περίπου το αυτό, ως ει χειρουργός, περικυκλούμενος υπό ηλκωμένων, αντί να μεταχειρίζηται την μάχαιραν και το πυρ κατά της σαπράς σαρκός, κατεγίνετο συντάσσων πραγματείας περί πυαιμίας και φαγεδαίνης».

Υπάρχει σαφέστατη ιδεολογική διαφορά που καταδεικνύεται με τον πιο επίσημο τρόπο. Εμείς ορίζουμε ως απόλυτο διακύβευμα την προστασία της δημόσιας υγείας. Εσείς ορίζετε ως τέτοια την εξασφάλιση δικαιωματισμών. Ηρωοποιείτε τους δικαιωματισμούς, αντί της προστασίας αυτής καθαυτής της υγείας.

Θα ήθελα να πω και δύο μάλλον πρακτικά ζητήματα. Δεν είναι εδώ και ο Υπουργός που εναγωνίως τον περιμένουμε όλοι στην Αίθουσα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κύριε συνάδελφε.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ολοκληρώνω με αυτό, κύριε Πρόεδρε.

Επειδή αυτή η Κυβέρνηση είναι εδώ όχι για να νομοθετήσει με αναλγησία και αυταρχισμό, όπως αναιτιολόγητα κατηγορείται, αλλά για να αναγνωρίζει τα προβλήματα και να επιδεικνύει ευελιξία και προσαρμοστικότητα, είναι κρίσιμο, νομίζω, να ερωτηθεί η επιτροπή και να διερευνήσει σοβαρά το ενδεχόμενο των υπαλλήλων μας που έχουν νοσήσει πέραν του εξαμήνου και έχουν έναν υψηλό τίτλο αντισωμάτων αν θα δύναντο να μην αποκλειστούν. Αφορά σε ένα μεγάλο τμήμα ανθρώπων μας που βγήκαν σε αναστολή. Αφορά την πραγματικότητα των νοσοκομείων, κυρίαρχα της βορείου Ελλάδος, γιατί το κύμα μάς έπληξε όχι στη χρονική συγκυρία του τρίτου κύματος.

Πρέπει να εξαντλήσουμε την όποια μας ευελιξία, αν αυτό είναι παραδεκτό από την επιτροπή των επιστημόνων –το επισημαίνω- γιατί σε αυτά τα νοσοκομεία οι καλύψεις μας είναι πάντα οριακές λόγω ποικίλων και αντικειμενικών δεδομένων και χρόνιων, να προσθέσω.

Ευχαριστώ, κύριε Πρόεδρε και για την ανοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Μουζάλας.

**ΙΩΑΝΝΗΣ ΜΟΥΖΑΛΑΣ:** Ευχαριστώ, κύριε Πρόεδρε.

Κοιτάξτε, η συζήτηση γίνεται και από την πλευρά της Νέας Δημοκρατίας κάθε φορά στηρίζεται σε ένα τρικ και εκεί πέρα υπάρχει πραγματικά μια τεράστια διαφορά ανάμεσα στη Νέα Δημοκρατία, στον ΣΥΡΙΖΑ και φαντάζομαι και στο Κίνημα Αλλαγής και στο ΜέΡΑ25 και στο ΚΚΕ.

Οι ιδεολογικές διαφορές μας δεν βρίσκονται απέναντι στους πρόσφυγες και στους μετανάστες. Εμείς αυτό που συζητάμε σήμερα εδώ είναι το κράτος δικαίου. Δεν μας νοιάζει αν τους αγαπάτε εσείς ή δεν τους αγαπάμε εμείς, αν τους αγαπάει ο άλλος, τους μισεί ο παράλλος. Δεν παλεύουμε γι’ αυτό. Παλεύουμε για την εφαρμογή του κράτους δικαίου στην ευρωπαϊκή χώρα που λέγεται Ελλάδα, στην Ευρώπη η οποία είναι η Ευρώπη μετά τον Διαφωτισμό, μετά τον Β΄ Παγκόσμιο Πόλεμο και μετά από τόσα κινήματα που δημιούργησαν τη νομοθεσία. Δεν παλεύουμε γι’ αυτόν τον μετανάστη ή γι’ αυτόν τον πρόσφυγα. Παλεύουμε και γι’ αυτό, αλλά στη Βουλή δεν βάζουμε αυτό το θέμα. Στη Βουλή βάζουμε το θέμα ότι μετά τον Β΄ Παγκόσμιο Πόλεμο δημιουργήθηκε ένα διεθνές δίκαιο, το οποίο διευρύνθηκε με το ευρωπαϊκό δίκαιο και το εθνικό δίκαιό μας υποτάσσεται σε αυτά, αλλά παρ’ όλα αυτά είναι καλό και λέμε ότι πρέπει να εφαρμόζεται αυτό.

Δεν μπορεί ο κάθε Μηταράκης, ο κάθε Μουζάλας, ο κάθε Μητσοτάκης, ο κάθε Τσίπρας να κάνει ό,τι θέλει σε σχέση με το προσφυγικό και με το μεταναστευτικό. Αυτή είναι η απόφαση του Οργανισμού Ηνωμένων Εθνών, αυτή είναι η διεθνής νομοθεσία, αυτή είναι η νομοθεσία της Ευρώπης. Αυτή είναι η συζήτηση που κάνουμε σήμερα. Εσείς μέσα από διάφορα ψέματα, μέσα από διάφορα τρικ προσπαθείτε να την υποβαθμίσετε και να την αλλοιώσετε.

Φύλαξη συνόρων: Μας κουράσατε με αυτό το πράγμα, κουράσατε τη διεθνή κοινότητα με αυτό το πράγμα. Σας το λέω για τελευταία φορά γιατί το λέμε κάθε φορά: Τα σύνορα τα φυλάει η Κυβέρνηση με τον Στρατό και με την Αστυνομία. Είναι το Σύνταγμα. Εάν πιστεύετε ότι ο Τσίπρας έπιασε τον Στεφανή και του είπε: «Στρατηγέ, κάνε τα στραβά μάτια να περάσουν», πρέπει να κάνετε ΕΔΕ για τον Στεφανή. Εγώ οφείλω να δηλώσω ότι ο Στεφανής ως στρατηγός στη Θεσσαλονίκη τότε στη μεγάλη κρίση βοήθησε. Δεν έχω κάτι. Ο άλλος που τα φυλάει αφού περάσουν τα σύνορα είναι η Αστυνομία. Εάν πιστεύετε ότι ο Τσίπρας έπιασε τον Τσουβάλα και του είπε «άφηνέ τους να περνάνε» και ο Τσουβάλας το έκανε, παραβιάζοντας τον όρκο του, πρέπει να κάνετε ΕΔΕ. Δεν τα πιστεύετε, απλώς τα λέτε, γιατί αλλιώς θα λέγατε ότι ο Σαμαράς άφησε αφύλακτα τα σύνορα το 1989 και ήρθαν ένα εκατομμύριο Αλβανοί. Δεν το λέτε. Κοροϊδεύετε όμως τον κόσμο. Πάτε στα πιο ταπεινά αισθήματα που μπορεί κανείς να δημιουργήσει, στα αισθήματα φόβου.

Ποτέ δεν ήμασταν ξέφραγο αμπέλι. Μια χαρά δουλέψαμε με τον Στρατό, με την Αστυνομία, με βάση το Διεθνές Δίκαιο. Εκεί βρίσκεται η διαφορά μας. Δεν βρίσκεται στο αν έχουμε σύνορα στη θάλασσα. Το λέτε και το ξαναλέτε. Είναι καλαμπούρι πια. Βρίσκεται στο πώς αντιμετωπίζεις τους πρόσφυγες και τους μετανάστες στη θάλασσα. Εμείς λέμε κράτος δικαίου. Εσείς λέτε αποτροπή. Ακούστηκε Υπουργός Μετανάστευσης να μιλάει στο Ευρωπαϊκό Κοινοβούλιο για αποτροπή. Πώς στο καλό θα κάνετε την αποτροπή μέσα στη θάλασσα; Την κάνατε και παλιότερα, την κάνετε και τώρα και η Ευρώπη σάς έχει στο μικροσκόπιο για push back στη θάλασσα, σας έχει κόψει κονδύλια που δικαιούται το Λιμενικό ζητώντας σας να φτιάξετε ανεξάρτητη αρχή που να ελέγχει εσάς. Δεν το κάνετε και βγάζετε ηρωικούς λόγους.

«Αποτρέψαμε». Τι εννοείτε όταν λέτε «αποτρέψαμε»; Τι την κάνατε τη βάρκα; Πού την πήγατε τη βάρκα; Σας καταγγέλλει η γερμανική κυβέρνηση, σας καταγγέλλει η κυβέρνηση της Δανίας. Δεν αναφέρομαι σε ΜΚΟ. Η FRONTEX έχει τεθεί στο μικροσκόπιο για συμμετοχή της σε ενέργειες που δεν θα έπρεπε να γίνουν. Και μας μιλάτε για φύλαξη συνόρων; Σας μιλάμε για φύλαξη του διεθνούς δικαίου και μας μιλάτε για Φαρμακονήσια;

Μειώσατε τις ροές. Το είπατε μια, το είπατε δυο, το είπατε τρεις. Πώς τις μειώσατε τις ροές; Βγήκε κάποιος εδώ πέρα -δεν αναφέρομαι προσωπικά, μην το πάρει κανείς προσωπικά- και είπε «με βάση την αποφασιστικότητά μας ο Ερντογάν φοβάται ότι μπορεί να βουλιάξουμε τους πρόσφυγες και μπορεί να πνιγούν και δεν τους στέλνει». Πηγαίνετε να πείτε στην Ευρώπη αυτό το επιχείρημα, ότι ο Ερντογάν έχει πιο καλή διεθνή πολιτική από εμάς, ότι ο Ερντογάν φοβάται μην πνιγούν και γι’ αυτό δεν τους στέλνει. Αντίθετα θα πω -και θα το χρεώσετε σε μένα όχι στον ΣΥΡΙΖΑ και θα ζητήσω συγγνώμη από τους συντρόφους- ότι όντως πετύχατε μία μεγάλη μείωση ροών γιατί ο Ερντογάν, το τουρκικό κράτος και το παρακράτος έπαψε να στέλνει κόσμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Αυτό, κύριοι, συνέβη -και βάλτε κάτω τις ημερομηνίες- μετά τη μυστική συνάντηση του Βερολίνου που είχατε με τη Μέρκελ και τον Ερντογάν, τους αντίστοιχους εκπροσώπους, όχι τον Ερντογάν και τον Μητσοτάκη. Ποτέ δεν μάθαμε τι αποφασίστηκε εκεί, αλλά λίγο μετά οι ροές μειώθηκαν και το «ORUC REIS» έμεινε ογδόντα δύο μέρες σουλάτσο μέσα στα ελληνικά νερά.

Μας «φάγατε» με τον Έβρο. Ήμασταν μαζί εκεί, ήταν μαζί όλη η Αντιπολίτευση εκεί. Έγινε μία προσπάθεια χειραγώγησης προσφύγων και μεταναστών από τον Ερντογάν που την αντιμετωπίσατε όπως οποιαδήποτε ελληνική κυβέρνηση θα την αντιμετώπιζε.

Μας κατηγορείτε για τις επιστροφές και τις απελάσεις. Να σας πω κάτι, κύριε Υπουργέ, δεν έχετε κάνει ούτε μία επιστροφή. Μία επιστροφή δεν έχετε κάνει. Λέτε ψέματα. Δεν φταίτε που δεν έχετε κάνει επιστροφές. Δεν τους παίρνουν οι άλλοι. Φταίτε που λέτε συνέχεια «οι επιστροφές», «οι απελάσεις». Δεν έχετε κάνει μία απέλαση. Αλβανούς, Βούλγαρους Ρουμάνους, εντάξει. Λέτε ψέματα. Πάνω σε αυτά τα ψέματα χτίζετε μια υπεροπλία που δεν έχετε και που θα μας αφήσει έκθετους. Ασπίδα της Ευρωπαϊκής Ένωσης. Λέει ο κ. Μηταράκης «δεν το είπα». Το είπε ο κ. Μητσοτάκης μαζί με τον κ. Σχοινά. Και καμαρώνετε. «Δεν θα γίνουμε πύλη εισόδου». Η πύλη εισόδου είναι γεωγραφικός όρος. Δεν αλλάζει η ρημάδα η γεωγραφία. Η πολιτική μπορεί να αλλάξει. Όταν λέτε, λοιπόν, «ασπίδα της Ευρώπης» καταδικάζετε τη χώρα που αντικειμενικά είναι πύλη εισόδου στο ή να είναι σε πόλεμο με μη εχθρούς -νομικά, εγώ μιλάω πάντα κατά το κράτος δικαίου- ή να βουλιάζει βάρκες ή να συγκεντρώσει στην Ελλάδα όλους όσοι καταφέρνουν με τον ένα ή με τον άλλο τρόπο να περάσουν.

Αντί να πάτε στην Ευρώπη με τις δυνάμεις που θέλουν να μοιραστούν οι πρόσφυγες και οι μετανάστες, να εφαρμοστούν οι κανόνες του δικαίου, πάτε στην Ευρώπη με τον Όρμπαν, πάτε με τον Σαλβίνι, πάτε με αυτές τις ομάδες. Αλλάξατε μία πολιτική για την οποία είμαστε πολύ περήφανοι. Γιατί; Γιατί τα κάναμε όλα καλά; Όχι. Πετύχαμε, όμως, και συνεργαστήκαμε με τον Γιούνκερ, Λαϊκό Κόμμα, με τον Τόμας ντε Μεζιέρ, Λαϊκό Κόμμα, με τον Άσελμπορν, Σοσιαλδημοκρατία, εμείς, η Αριστερά. Φτιάξαμε τη συμφωνία Ευρώπης - Τουρκίας. Όπως θα θέλαμε; Όχι. Έβαλε, όμως, έναν φραγμό, μας έδωσε μια ανάσα να προχωρήσουμε.

Συγγνώμη, θα μιλήσω πιο γρήγορα. Ευχαριστώ, Πρόεδρε, που μου δίνετε χρόνο.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε όμως, κύριε Μουζάλα.

**ΙΩΑΝΝΗΣ ΜΟΥΖΑΛΑΣ:** Θα ήθελα δύο λεπτά ακόμη.

Όσον αφορά τις εγκαταστάσεις στα νησιά, εσείς δημιουργήσατε το πρόβλημα. Για θυμηθείτε από πού ξεκίνησαν οι εγκαταστάσεις στα νησιά;

Ο κ. Στεφανής βγήκε εδώ με χάρτη τα Λέβιθα και έλεγε αυτό που λέει η Ελληνική Λύση, να πάμε σε ξερονήσια. Αυτή ήταν η πρώτη σας προσέγγιση. Η άλλη προσέγγιση ποια ήταν; Κλειστά κέντρα επτά χιλιάδων ανθρώπων στα νησιά. Εσείς τα λέγατε. Αυτό δημιούργησε την αναταραχή.

Η Ευρωπαϊκή Ένωση δεν τα πλήρωνε και μετά έγιναν λίγο ελεγχόμενα, λίγο κλειστά, λίγο έτσι, λίγο αλλιώς. Είμαστε αντίθετοι; Εσείς ήσασταν αντίθετοι στην προσπάθειά μας να δημιουργήσουμε μικρά προαναχωρησιακά κέντρα στα νησιά, όχι φυλακές, προαναχωρησιακά κέντρα για να μπορούν όσοι εμπίπτουν στη συμφωνία Ευρώπης - Τουρκίας να επιστρέψουν. Ξεσηκωθήκατε. Το πολεμήσαμε στη Βουλή, στην τοπική αυτοδιοίκηση, παντού.

Ένα προαναχωρησιακό κέντρο έγινε στα νησιά, το κάναμε εμείς στην Κω, αξιοπρεπέστατο. Τα προαναχωρησιακά κέντρα, κύριοι, δεν είναι φυλακές.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Μουζάλα. Επί του νομοσχεδίου. Τώρα αυτό είναι...

**ΙΩΑΝΝΗΣ ΜΟΥΖΑΛΑΣ:** Κύριε Πρόεδρε, να σας πω κάτι. Δώστε μου ένα δικαίωμα για την ταλαιπωρία μου τόσα χρόνια.

**ΠΡΟΕΔΡΕΥΩΝ (Αθανάσιος Μπούρας):** Εντάξει, δεν είναι θέμα, είναι και ο Κανονισμός. Εγώ έδειξα τη μέγιστη ανοχή, αλλά είναι για γενικευμένη συζήτηση αυτά που λέτε.

**ΙΩΑΝΝΗΣ ΜΟΥΖΑΛΑΣ:** Τελειώνω. Σας ευχαριστώ που θα με αφήσετε να τελειώσω.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ πολύ να κλείσετε.

**ΙΩΑΝΝΗΣ ΜΟΥΖΑΛΑΣ:** Ήθελα να πω στην κ. Βούλτεψη το εξής. Η κ. Βούλτεψη ειλικρινά δεν έχει καμμία προσωπική επίθεση. Εγώ χάρηκα με αυτά που είπατε ότι θα κάνετε, αλλά δεν λέτε την αλήθεια. Παραλάβατε παιδιά τα οποία ήταν εμβολιασμένα, τα οποία είχαν ιατροφαρμακευτική περίθαλψη και η Κυβέρνησή σας -όχι εσείς- την κατήργησε, τα οποία πηγαίναν στα σχολεία και εσείς τα βγάλατε.

Είχαμε συμβάσεις με το ΕΚΠΑ, είχαμε συμβάσεις με την Πάντειο, είχαμε με τον IOM, φτιάξαμε προγράμματα. Χαίρομαι πάρα πολύ που τώρα θα τα προχωρήσετε και το χαιρετίζω αυτό.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Μουζάλα.

**ΙΩΑΝΝΗΣ ΜΟΥΖΑΛΑΣ:** Τελευταία πρόταση, κύριε Πρόεδρε.

Ο ΣΥΡΙΖΑ έχει πολύ συγκεκριμένη άποψη για το τι πρέπει να γίνει. Το λέμε και τελειώνουμε. Πρέπει να συγκληθεί ευρωπαϊκό συμβούλιο άμεσα για το Αφγανιστάν. Πρέπει η Ευρώπη και η διεθνής κοινότητα να πολεμήσει τη βία του χαλιφάτου, την αιτία πριν το αποτέλεσμα.

**ΠΡΟΕΔΡΕΥΩΝ (Αθανάσιος Μπούρας):** Μην πάτε σε άλλα θέματα, σας παρακαλώ θερμά. Σας παρακαλώ, δεν έχετε άλλο χρόνο.

**ΙΩΑΝΝΗΣ ΜΟΥΖΑΛΑΣ:** Πρέπει να επανέλθουν…

**ΠΡΟΕΔΡΕΥΩΝ (Αθανάσιος Μπούρας):** Δεν έχετε άλλο τον λόγο, σας παρακαλώ. Έχουμε ορίσει ονομαστική ψηφοφορία κι έχουν κληθεί συνάδελφοι από όλα τα κόμματα για συγκεκριμένη ώρα. Σας παρακαλώ και σας ευχαριστώ.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ναι, κυρία Υπουργέ, έχετε τον λόγο.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κοιτάξτε, επειδή γίνεται μεγάλη συζήτηση σχετικά με το θέμα των παιδιών, μην μπερδεύουμε τα παιδιά τα οποία ήταν ασυνόδευτα και ήταν σε κάποιες δομές, με τα παιδιά, κύριε Μουζάλα, τα οποία ήταν στα νησιά και δεν ξέρατε πού είναι. Μιλάμε για δύο διαφορετικά πράγματα.

Υπήρχαν ασυνόδευτα τα οποία υπήρχαν και επί των ημερών σας και τα οποία βρίσκονταν σε κάποιες δομές και ήταν εμβολιασμένα, υπήρχαν όμως χιλιάδες ασυνόδευτα στα νησιά που η ειδική γραμματεία συγκέντρωσε και τα έχει όλα μαζί σε ασφαλείς δομές. Αυτή είναι η διαφορά. Μην παίζουμε τώρα με τα νούμερα των παιδιών. Το έκανε πριν και η κ. Φωτίου.

Είναι άλλο πράγμα αυτό που παραλάβαμε στις δομές και άλλο πράγμα αυτά τα οποία μαζέψαμε από τους επισφαλείς χώρους που βρίσκονταν. Αυτό λέμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ.

Τον λόγο τώρα έχει ο Βουλευτής της Νέας Δημοκρατίας κ. Βασίλειος - Πέτρος Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, νομίζω ότι η συζήτηση δεν έχει επικεντρωθεί στα πλεονεκτήματα και στα θετικά σημεία αυτού του νομοσχεδίου.

Συζητάμε σήμερα ένα σχέδιο νόμου του Υπουργείου Μετανάστευσης και Ασύλου που περιέχει ρυθμίσεις για τις διαδικασίες απελάσεων και επιστροφών, ρυθμίσεις για ζητήματα αδειών διαμονής και χορήγησης προστασίας, αλλά και μία σειρά ρυθμίσεων για την προσέλκυση και τη διευκόλυνση των επενδύσεων από πολίτες τρίτων χωρών.

Το νομοσχέδιο έχει κάποια πλεονεκτήματα που πρέπει να ακουστούν σε αυτήν την Αίθουσα. Και ποια είναι αυτά;

Πρώτον, μπαίνουν ξεκάθαροι και αναγκαστικά πιο αυστηροί κανόνες στις διαδικασίες επιστροφής και απελάσεων των υπηκόων τρίτων χωρών που διαμένουν παράνομα στη χώρα. Η Ελλάδα σε καμμία περίπτωση δεν μπορεί να είναι ή να δίνει την εντύπωση πως είναι ξέφραγο αμπέλι. Η Ελλάδα δεν είναι ξέφραγο αμπέλι με την Κυβέρνηση Μητσοτάκη.

Δεύτερον, παράλληλα οι προτεινόμενες ρυθμίσεις συμβάλλουν αποτρεπτικά για τις μελλοντικές ροές με τις διατάξεις που έρχονται. Είναι ένα ευαίσθητο ζήτημα το μεταναστευτικό, με την Ευρώπη να αποτελεί επιθυμητό προορισμό για πλήθος προσφύγων και μεταναστών, ενώ η χώρα μας λόγω θέσης αποτελεί κομβικό πέρασμα.

Και οι Έλληνες άλλωστε έχουν υπάρξει και πρόσφυγες και οικονομικοί μετανάστες. Έχουμε ευαισθησία και κατανοούμε πλήρως το ζήτημα. Οφείλουμε λοιπόν να είμαστε δίκαιοι, αλλά και αυστηροί όπου χρειάζεται. Κυρίως δε πρέπει να έχουμε ξεκάθαρους κανόνες, ώστε να μην υπάρχουν περιθώρια για παρερμηνείες και κυρίως εκμετάλλευση.

Η χώρα μας είναι μια δημοκρατική χώρα, ανήκει στον πυρήνα της Ευρώπης και της Ευρωπαϊκής Ένωσης και σέβεται απόλυτα τα ατομικά δικαιώματα, καθώς και όλες τις ευρωπαϊκές και διεθνείς συνθήκες. Σε αυτό δεν χωρά καμμία αμφισβήτηση και όποιος υποστηρίζει το αντίθετο μάλλον δεν έχει ιδέα.

Από την άλλη και επειδή έχουμε σηκώσει μεγάλο βάρος στο μεταναστευτικό, ειδικά την τελευταία πενταετία, ενώ υπάρχει αυτήν τη στιγμή το σοβαρό ζήτημα με το Αφγανιστάν, δεν θα πρέπει σε καμμία περίπτωση να δίνουμε την εντύπωση πως όποιος θέλει μπαίνει, όποιος θέλει κάνει ό,τι θέλει. Κυρίως δεν θέλουμε και δεν θα επιτρέψουμε να είναι η Ελλάδα η πύλη εισόδου στην Ευρώπη για τα κυκλώματα λαθροδιακινητών. Με το νομοσχέδιο αυτό στέλνουμε ένα ξεκάθαρο μήνυμα στους λαθροδιακινητές.

**ΘΕΟΔΩΡΟΣ ΔΡΙΤΣΑΣ:** Τα είπε καλά ο Μουζάλας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Θα τα λέμε σε αυτήν την Αίθουσα.

Τρίτον, παρέχουμε με αυτό το νομοσχέδιο κίνητρα για επενδύσεις, κίνητρα για την ενίσχυση της οικονομίας, ένα από αυτά είναι η εισαγωγή της έννοιας των ψηφιακών νομάδων. Πρόκειται για έναν νέο τύπο θεώρησης εισόδου που δίνει τη δυνατότητα παραμονής έως δώδεκα μήνες σε εργαζόμενους και στελέχη από τρίτες χώρες που θέλουν να μείνουν, να εργαστούν από τη χώρα μας εξ αποστάσεως.

Τέταρτο πλεονέκτημα: κωδικοποιημένα και απλά, στο ίδιο πλαίσιο παροχής κινήτρων, για την προσέγγιση προσέλκυση επενδυτών, φέρνουμε την επενδυτική κινητικότητα. Για παράδειγμα, ένας πολίτης τρίτης χώρας που έχει λάβει τη χρυσή βίζα για μια επένδυση σε τραπεζική κατάθεση σε κάποιο επενδυτικό προϊόν μπορεί να αξιοποιήσει το επενδυτικό του κεφάλαιο, μπορεί σε κάποιον άλλο κλάδο, σε άλλο επενδυτικό προϊόν, να αγοράσει για παράδειγμα ακίνητη περιουσία ή να προβεί σε έναν συνδυασμό επενδύσεων.

Επί των επιμέρους διατάξεων του νομοσχεδίου, το οποίο στο μεγαλύτερο μέρος αφορά τροποποιήσεις και αλλαγές διατάξεων κυρίως των ν.3907/11, ν.4251/17, ν.4639/19, ν.4375/16 και άλλων:

Ενδεικτικά, με το άρθρο 4 εισάγονται ρητά οι διατάξεις στις οποίες αποτυπώνεται η αρχή της μη επαναπροώθησης. Στο άρθρο 5 καθορίζονται τα ένδικα μέσα κατά αποφάσεων επιστροφής, ενώ με το άρθρο 7 επιδιώκεται η αναμόρφωση της διαδικασίας παροχής προθεσμίας οικειοθελούς αποχώρησης ως προς το αυστηρότερο, ώστε να μην γίνεται κατάχρηση στην προθεσμία οικειοθελούς αναχώρησης που προβλέπεται για τους υπηκόους τρίτων χωρών που η παραμονή τους στη χώρα έχει κριθεί παράνομη.

Στο δεύτερο μέρος τροποποιούνται κάποιες διατάξεις του κώδικα μετανάστευσης, ώστε να βελτιωθούν τα ζητήματα που προκύπτουν από την αδυναμία ή την καθυστέρηση επίδοσης απορριπτικών αποφάσεων για χορήγηση ή για ανάκληση αδειών διαμονής. Για τον σκοπό αυτό, εισάγονται ρυθμίσεις που προβλέπουν τη χρήση τεχνολογιών και πληροφορικής στις διοικητικές διαδικασίες.

Στο κεφάλαιο αυτό συμπεριλαμβάνονται και οι πολύ σημαντικές ρυθμίσεις που ανέφερα ήδη, αλλά τις τονίζω ιδιαιτέρως για τη διαδικασία μεταφοράς στην Ελλάδα των κεφαλαίων που προορίζονται για επένδυση, τη χορήγηση αδειών διαμονής σε επενδυτές που επιθυμούν να αλλάξουν τομέα επένδυσης, τη δυνατότητα επένδυσης σε παραπάνω από έναν τομέα, καθώς και τις ρυθμίσεις για την προσέλκυση ψηφιακών νομάδων.

Το τονίζω αυτό, κυρίες και κύριοι συνάδελφοι, διότι όλα αυτά θα δώσουν μεγάλη δύναμη στην ελληνική οικονομία. Και βλέπετε ότι σε κάθε νομοσχέδιό μας υπάρχουν ειδικές διατάξεις που ενδυναμώνουν και δίνουν προοπτική στην ελληνική οικονομία.

Το τρίτο μέρος αυτού του νομοσχεδίου μεταξύ άλλων περιλαμβάνει ρυθμίσεις για το ζήτημα της κάλυψης των ιατροφαρμακευτικών αναγκών και της κοινωνικής ασφάλισης για τους ασυνόδευτους ανηλίκους των οποίων έχει μεν απορριφθεί η αίτηση διεθνούς προστασίας, αλλά δεν μπορεί να εκδοθεί ή να εκτελεστεί απόφαση απομάκρυνσής τους από τη χώρα. Αυτό αντιμετωπίζεται με το να παραμείνει σε ισχύ ο προσωρινός αριθμός ασφάλισης και υγειονομικής περίθαλψης αλλοδαπού.

Υπάρχουν επίσης και ρυθμίσεις που αφορούν στην απόσπαση, μετάταξη και μετακίνηση προσωπικού προς την Υπηρεσία Ασύλου ή την Υπηρεσία Υποδοχής και Ταυτοποίησης ώστε να αντιμετωπιστούν καλύτερα οι ανάγκες των υπηρεσιών αυτών. Και για να μην ξεχνιόμαστε, αγαπητοί συνάδελφοι του ΣΥΡΙΖΑ, να θυμηθείτε πώς μας αφήσατε τις υπηρεσίες ασύλου. Να μην ξεχνιόμαστε μέσα σε αυτή την Αίθουσα.

Τέλος, στο πέμπτο μέρος περιλαμβάνονται οι διατάξεις με τις οποίες διευρύνονται οι δικαιούχοι χρηματοδότησης από το Ταμείο Αλληλεγγύης. Σήμερα επωφελούμενοι είναι οι δήμοι και πλέον θα μπορούν να είναι και οι περιφέρειες με τα νομικά πρόσωπα δημοσίου δικαίου. Επίσης διευρύνονται και οι σκοποί της χρηματοδότησης ώστε να στηριχτούν οι τοπικές κοινωνίες που έχουν επωμιστεί το μεγαλύτερο βάρος από τις μεταναστευτικές ροές.

Κυρίες και κύριοι συνάδελφοι, το Υπουργείο Μετανάστευσης και Ασύλου φέρνει προς ψήφιση ένα δίκαιο νομοσχέδιο με τις διατάξεις του οποίου η χώρα θωρακίζεται ενώ παράλληλα προστατεύονται όλοι αυτοί που πραγματικά το έχουν ανάγκη και πληρούν αυστηρά τις προϋποθέσεις. Ταυτόχρονα παρέχουμε επιπλέον κίνητρα για επενδύσεις και ενίσχυση της ελληνικής οικονομίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Σπανάκη.

Τον λόγο τώρα θα δώσω στον Βουλευτή του ΣΥΡΙΖΑ - Προοδευτική Συμμαχία κ. Ιωάννη Μπουρνούς και αμέσως μετά τον λόγο θα πάρει ο Υπουργός Υγείας κ. Πλεύρης.

Κύριε Μπουρνούς, έχετε τον λόγο.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Στο νομοσχέδιο αυτό συνεχίζετε την πολιτική που χαράξατε όταν αναλάβατε την κυβέρνηση της χώρας και κόντεψε να καταρρεύσει όλο το σύστημα διαχείρισης του μεταναστευτικού - προσφυγικού ζητήματος, δηλαδή την πολιτική της έγερσης διοικητικών και γραφειοκρατικών εμποδίων σε κάθε διαδικασία που αφορά τους αιτούντες άσυλο με ένα κουτοπόνηρο σκεπτικό ότι θα τους αποθαρρύνετε να έρχονται, αλλά με πρακτικό αποτέλεσμα την υπαγωγή χιλιάδων σε καθεστώς εξαθλίωσης, μετέωρων μεταξύ ενός καθεστώτος πρόσφυγα, που δεν αποκτάται ποτέ, και απέλασης, που δεν γίνεται σχεδόν ποτέ. Έτσι έχουμε μια σειρά από διατάξεις με μοναδικό σκοπό να αυξάνουν την ταλαιπωρία, προσθέτουν παράβολα, μικραίνουν ασφυκτικά προθεσμίες αιτήσεων και προσφυγών, κάνουν κατάχρηση διαδικασιών και ανατρέπουν ακόμη και την καθημερινότητα των παιδιών.

Επεκτείνετε το δόγμα κράτησης και δυσχεραίνετε με κάθε τρόπο το πλαίσιο που υφίσταται για τους αιτούντες διεθνή προστασία ενάντια και στις προβλέψεις της Ευρωπαϊκής Οδηγίας για την παροχή ασύλου. Με άλλα λόγια από τον Ιούλιο του ΄19 ακολουθείτε με συνέπεια τη γραμμή του νέου Υπουργού Υγείας ή του Υπουργού Ανάπτυξης «να τους κάνουμε τη ζωή δύσκολη, να τους φαίνεται το Πακιστάν παράδεισος».

Δεν μπορείτε βέβαια να το πάτε μέχρι εκεί που θα ήθελαν οι ακροδεξιοί που ελέγχουν το κόμμα σας γιατί η Ελλάδα παραμένει συνταγματικό κράτος δικαίου, μέλος της διεθνούς κοινότητας και της Ευρωπαϊκής Ένωσης και χώρα με ισχυρές δημοκρατικές αντιστάσεις. Θέλετε όμως να μας κάνετε ένα αυταρχικό, εκδικητικό, ξενοφοβικό κράτος σαν την Ουγγαρία του Όρμπαν.

Φτάσατε στο σημείο να ποινικοποιείτε ακόμη και την ανθρωπιστική διάσωση ακόμη και από αναγνωρισμένες οργανώσεις και ζητάτε τη γραπτή έγκριση για να σώσει κάποιος ανθρώπους που κινδυνεύουν. Η ηθική κατρακύλα είναι ντροπιαστική και ευθέως υπονομευτική για το διεθνές κύρος της χώρας με τις καταγγελίες να πολλαπλασιάζονται.

Φυσικά η πολιτική να τους ταλαιπωρούμε για να μην έρχονται εκτός από ηθικά κατάπτυστη είναι κοντόφθαλμη, ανόητη και φέρνει τα αντίθετα αποτελέσματα από τα επιδιωκόμενα. Πρώτα απ’ όλα γιατί ούτε ακόμα και εσείς δεν μπορείτε να μας κάνετε χώρα χειρότερη από το Πακιστάν και το Αφγανιστάν έτσι ώστε να μην έρχονται. Ό,τι και να κάνετε όσο και να εξαθλιώνετε τους φτωχούς και τους αδύναμους πολίτες της χώρας η Ελλάδα παραμένει ασύγκριτα προτιμότερη από τις χώρες προέλευσης των μεταναστών και των προσφύγων ενώ δεν μπορείτε να αλλάξετε τη γεωγραφική της θέση. Η Ελλάδα είναι χώρα υποδοχής για την Ευρωπαϊκή Ένωση και χώρα διέλευσης για τη βόρεια Ευρώπη, τον επιθυμητό προορισμό όλων των προσφύγων και μεταναστών και αυτό δεν θα αλλάξει ποτέ.

Ακολουθείτε μια πολιτική που, όπως όλες οι ακροδεξιές προσεγγίσεις του προβλήματος, είναι μυωπική και αυτοκαταστροφική γιατί αγνοεί τη βασική πολιτική διάσταση του προβλήματος, δηλαδή την ανάγκη κεντρικής ευρωπαϊκής διαχείρισης, την ανάγκη εμπλοκής στο πρόβλημα όλων των χωρών της Ευρωπαϊκής Ένωσης πόσω μάλλον αυτών που αποτελούν τον προορισμό των προσφύγων. Αγνοείτε, δηλαδή την πολιτική προτεραιότητα της αναλογικής κατανομής και επανεγκατάστασης.

Είναι πολιτικό πρόβλημα όχι επιχειρησιακό και είναι πρόβλημα όχι της Ελλάδας μόνο, αλλά όλης της Ευρωπαϊκής Ένωσης στη βάση της θεσμικής αλληλεγγύης μεταξύ εταίρων και κυρίως μεταξύ βορειότερων χωρών και χωρών πρώτης υποδοχής. Το μεταναστευτικό δεν είναι ζήτημα που θα λυθεί με την απώθηση και τη φυλάκιση προσφύγων στην ελληνική επικράτεια και μάλιστα στα νησιά μας, όπως η Λέσβος, η Χίος ή και η Κως. Είναι πρόβλημα μιας ροής μεταναστών και προσφύγων προς μία από τις πιο εύπορες περιοχές του κόσμου, την Ευρωπαϊκή Ένωση, με πληθυσμό που αγγίζει το μισό δισεκατομμύριο και οι βόρειες χώρες της αποτελούν επιθυμητό προορισμό για εκατομμύρια ανθρώπους ακόμη και για Έλληνες μετανάστες.

Ο Πρόεδρος του Ευρωπαϊκού Κοινοβουλίου ανέδειξε τις αυτονόητες ευθύνες όλης της Ευρωπαϊκής Ένωσης για το αφγανικό και την υποχρέωσή της να αναγνωρίσει το πρόβλημα και να ανταποκριθεί με μια κοινή στάση. Αντί λοιπόν για την εντελώς παιδαριώδη κριτική του κ. Μητσοτάκη στον κ. Σασόλι, που έφτασε στο σημείο να του αντιπαρατίθεται επειδή ο Πρόεδρος του Ευρωκοινοβουλίου κατήγγειλε τον στρουθοκαμηλισμό των κυβερνήσεων, θα έπρεπε τώρα να απαιτείτε σύγκληση του Συμβουλίου της Ευρωπαϊκής Ένωσης για μια κεντρική στρατηγική διαχείρισης του προσφυγικού ρεύματος από το Αφγανιστάν, που να περιλαμβάνει πρώτον, πίεση στους Ταλιμπάν για να ανακοπούν οι ακρότητες, δεύτερον, παρέμβαση της Ευρωπαϊκής Ένωσης για ανθρωπιστικό διάδρομο όσων διατρέχουν κίνδυνο στο Αφγανιστάν προς τις όμορες με αυτό χώρες και από εκεί οργανωμένη μετεγκατάσταση προσφύγων στην Ευρωπαϊκή Ένωση με αναλογική και δίκαιη κατανομή ανά χώρα χωρίς εξαιρέσεις.

Και όταν κυβερνήσεις, όπως οι αγαπημένες σας του Βίζεγκραντ, δεν δείχνουν την απαιτούμενη αλληλεγγύη προς τις χώρες υποδοχής πρέπει να υφίστανται αυστηρές συνέπειες δημοσιονομικού χαρακτήρα. Μόνο αυτή η πολιτική μπορεί να απομειώσει τα ρεύματα μέσω Τουρκίας προς την Ελλάδα.

Αντί για όλα αυτά έχετε συνταχθεί με την πιο ξενοφοβική και πολιτικά κυνική ομάδα κυβερνήσεων ώστε η Ευρώπη να καταλήξει σε άλλη μια καταστροφική διαχείριση για να ικανοποιήσει μικρόνοες και εγωιστικές αντιλήψεις που τελικά ένα μόνο αποτέλεσμα θα έχουν, δηλαδή να φορτωθούμε εμείς όλο το πρόβλημα για λογαριασμό της Αυστρίας, της Ολλανδίας και της Γερμανίας. Ας το καταλάβουμε αυτό και ας το καταλάβετε και εσείς.

Θέλετε να μας κάνετε Ουγγαρία, αλλά δεν έχουμε τη γεωγραφική θέση της Ουγγαρίας. Κάθε εγωιστική και ανόητη διαχείριση στη μετωπική λογική «έξω από εμάς και ας πάνε όπου θέλουν» έχει και θα έχει πάντα, νομοτελειακά το ίδιο αποτέλεσμα να εγκλωβίζονται τελικά όλοι στην Ελλάδα και στα νησιά του ανατολικού Αιγαίου, να μετατρεπόμαστε σε αποθήκη ψυχών και να διαχειριζόμαστε το πρόβλημα με μεθόδους γραφειοκρατικού σαδισμού και επίδειξης μικροψυχίας που καταρρακώνει το κύρος της χώρας. Ο κ. Κουρτς και ο κ. Όρμπαν θα χτυπάνε στην πλάτη τον κ. Μητσοτάκη και ο κ. Μητσοτάκης θα φορτώνει το πρόβλημα στη Λέσβο και στα ακριτικά νησιά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μπουρνούς και για τη συνέπεια του χρόνου.

Τον λόγο έχει ο Υπουργός Υγείας κ. Πλεύρης, προκειμένου να τοποθετηθεί επί της τροπολογίας με γενικό αριθμό 1054 και ειδικό 9.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Σας ευχαριστώ πολύ, κύριε Πρόεδρε.

Θα ήθελα κατ’ αρχάς να εκφράσω τα συλλυπητήριά μου για τον θάνατο του μεγάλου Έλληνα, του Μίκη Θεοδωράκη.

Ως πρώτη μου τοποθέτηση ως Υπουργός Υγείας θα ήθελα να ενημερώσω την ελληνική αντιπροσωπεία για κάτι που σχετίζεται και με την τροπολογία, για την πορεία των αναστολών, όπως έχουν ολοκληρωθεί μέχρι αυτήν τη στιγμή, όπως δρομολογούνται, ώστε να υπάρχει μια εικόνα ακριβώς πού βρισκόμαστε.

Πρώτα απ’ όλα, επειδή βασική προτεραιότητα της Κυβέρνησης, όπως μας λένε οι επιστήμονες για την αντιμετώπιση της πανδημίας, είναι ο εμβολιασμός, λυπούμαι που και σήμερα έχουμε συνανθρώπους μας οι οποίοι έχουν πεθάνει και συνανθρώπους μας οι οποίοι βρίσκονται διασωληνωμένοι. Και πραγματικά, αυτό που πρέπει να ακούσουν οι συμπολίτες μας είναι ότι οι διασωληνωμένοι αυτήν τη στιγμή σε ποσοστό πάνω από το 90% -προχθές 92%, χθες 91%, σήμερα 90%, έχουμε αποφασίσει να δίνουμε αυτά τα στοιχεία κάθε μέρα, για να φαίνονται- είναι μη εμβολιασμένοι.

Και πρέπει να συνυπολογίσετε σε αυτό, κύριοι συνάδελφοι το εξής, ότι οι εμβολιασμένοι σε ποσοστά είμαστε στο 60% περίπου του γενικού πληθυσμού, στο 66% του ενήλικου πληθυσμού και κατά βάση στις μεγάλες ηλικίες είμαστε πολύ περισσότερο. Άρα οι ευάλωτες ομάδες είναι εμβολιασμένες και αυτές προστατεύονται. Και αν κάποιος πιστεύει ότι τα εμβόλια δεν κάνουν κάτι ή δεν έκαναν κάτι, θα έπρεπε η αναλογία στις ΜΕΘ να ήταν αντίστοιχη. Όταν έχουμε 60% εμβολιασμένους και σας λέει ο Υπουργός Υγείας με τα στοιχεία που έχουμε ότι το 90% στις ΜΕΘ είναι από μη εμβολιασμένους, σημαίνει ότι αυτό το 90%, 91%, 92% είναι από το υπόλοιπο ποσοστό και στο υπόλοιπο ποσοστό είναι κυρίως νέος κόσμος και είναι και τα παιδιά που κατά βάση δεν προκαλούν νοσηλείες στις ΜΕΘ. Άρα είναι πολύ μεγαλύτερος ο κίνδυνος να νοσήσεις και να βρεθείς στη ΜΕΘ.

Και εδώ πρέπει να είμαστε ξεκάθαροι. Όσοι αμφισβητούν τον εμβολιασμό να δουν τα στοιχεία, να δουν ότι οι μεγάλες ηλικίες, που εμβολιάζονται και θα ήταν οι ευάλωτες τώρα, είναι εκτός ΜΕΘ ή είναι σε ποσοστό ΜΕΘ πολύ μικρότερο, κάτω από το 10%, και ότι πληθυσμός κατά βάση που βρίσκεται σε μια καλύτερη ηλικία και έχει επιλέξει να μην εμβολιαστεί στα ίδια ποσοστά, είναι αυτός που είναι στις κλίνες ΜΕΘ. Πιστεύω ότι όλοι οι Βουλευτές εδώ πέρα πρέπει να είμαστε ξεκάθαροι.

Τι γίνεται τώρα με την αναστολή; Η Κυβέρνηση αποφάσισε ότι σε κάποιες κατηγορίες θα πρέπει ο εμβολιασμός να είναι υποχρεωτικός, υπό την έννοια ότι δεν θα μπορείς να βρίσκεσαι και να παρέχεις τις υπηρεσίες. Διότι στη στάθμιση μεταξύ της ατομικής επιλογής και της δημόσιας υγείας έχουμε προκρίνει ότι πρέπει να υπάρχει δημόσια υγεία.

Είχε αποτέλεσμα η υποχρεωτικότητα; Είχε και θα το δείτε τώρα από τα στοιχεία που θα σας πω. Διότι, πριν ξεκινήσει η υποχρεωτικότητα του εμβολιασμού, μιλούσαμε για ποσοστά που είναι διψήφια και πολύ παραπάνω στο Εθνικό Σύστημα Υγείας, που ήταν ανεμβολίαστοι. Υπήρχε νοσοκομείο συγκεκριμένο με 35% εμβολιασμένους και σήμερα είναι στο 87% εμβολιασμένοι. Και κάτω από τις καλύτερες προοπτικές θεωρούσαμε ότι, όταν θα εφαρμοζόταν το μέτρο και είχε προετοιμαστεί η πολιτεία, το Υπουργείο, θα είχαμε αναστολές άνω των δέκα χιλιάδων κόσμου. Σήμερα σας ανακοινώνω με τα μέχρι στιγμής στοιχεία -γιατί υπάρχουν και κάποιες περιπτώσεις, αλλά θεωρούμε ότι η διαφορά δεν θα είναι πολύ μεγαλύτερη- ότι έχουμε να κάνουμε για έξι χιλιάδες τετρακόσιες δώδεκα αναστολές αυτήν τη στιγμή. Είναι τα στοιχεία τα οποία μου δώσανε πριν έρθω εδώ πέρα. Αυτά τα στοιχεία θα αλλάξουν προς τα πάνω, γιατί επεξεργάζονται τα νοσοκομεία αυτήν τη στιγμή άτομα τα οποία έχουν ζητήσει αναρρωτικές άδειες ή υπάρχουν άτομα που βρίσκονται σε αναρρωτικές άδειες ή για κάποιους λόγους τεχνικούς δεν έχει ολοκληρωθεί η διαδικασία. Άρα έχουμε ένα ποσοστό που μας δίνει τη δυνατότητα σε μεγάλο βαθμό να διαχειριστούμε την κατάσταση στο Εθνικό Σύστημα Υγείας και με την τροπολογία την οποία θα σας παρουσιάσω. Παράλληλα στο ΕΚΑΒ έχει γύρω στα πεντακόσια άτομα σε αναστολή, εκ των οποίων τα τετρακόσια είναι πληρώματος σε ένα σύνολο κόσμου τεσσάρων χιλιάδων οκτακοσίων το οποίο απασχολεί.

Ενώ, λοιπόν, μέχρι τώρα η κατεύθυνση ήταν ότι αυτός ο κόσμος που δεν έχει εμβολιαστεί θα επέστρεφε στην εργασία του όταν θα ολοκλήρωνε τον εμβολιασμό του και θα περνούσαν δεκατέσσερις μέρες, επειδή ακριβώς είχαμε δώσει τη δυνατότητα όσοι μέχρι τις 31 Αυγούστου έκαναν το πρώτο εμβόλιο να παρέμεναν στο σύστημα, με δήλωση την οποία έκανα χθες και θα έχετε πληροφορηθεί και με την τροπολογία που θα έρθει την άλλη εβδομάδα θα δώσουμε τη δυνατότητα και σε αυτούς τους ανθρώπους τώρα οι οποίοι δεν έχουν εμβολιαστεί με το που θα μπούνε στην εμβολιαστική διαδικασία, με το που θα κάνουν δηλαδή το πρώτο εμβόλιο, να μπορέσουν να μπουν στο σύστημα. Ήδη λαμβάνω στοιχεία ότι για 1 και 2 Σεπτεμβρίου υπάρχει κόσμος ο οποίος έχει πάει και έχει δηλώσει να εμβολιαστεί, πράγμα που σημαίνει ότι έχει επηρεαστεί σε ένα βαθμό από αυτό που άκουσε, γιατί θα μου φαινόταν παράλογο κάποιος να έβαζε να εμβολιαστεί στην 1η του μηνός που ξεκινούσε η αναστολή.

Αυτό το κάνουμε ακριβώς διότι εμείς σεβόμαστε όλους τους εργαζόμενους στο Εθνικό Σύστημα Υγείας που τον στήριξαν. Δεν υπάρχει καμμία αντιπαράθεση μαζί τους. Μάλιστα, τον ενημέρωσα τον πρόεδρο της ΠΟΕΔΗΝ χθες που ζήτησε συνάντηση ότι την επόμενη εβδομάδα όσο πιο γρήγορα γίνεται θα τον δω, γιατί θέλω να βλέπω τους ανθρώπους και να τους εξηγώ αυτά τα οποία κάνουμε και τους εργαζόμενους, ώστε να ξέρουν ποιες είναι οι προθέσεις της Κυβέρνησης και να μην αιφνιδιάζονται, να γνωρίζουν και να τους εξηγούμε κάθε πράγμα το οποίο θα γίνει. Παράλληλα, πήραμε αυτήν την πρωτοβουλία, ώστε και σήμερα οι άνθρωποι που κλείνουν εμβολιασμό, θα ξέρουν ότι μόλις ψηφιστεί η τροπολογία που θα έρθει την επόμενη εβδομάδα, μπορούν να ξαναμπούν στο Εθνικό Σύστημα Υγείας.

Επειδή παρακολουθούσα ότι υπήρξαν κάποιες αναφορές για δυσλειτουργίες οι οποίες παρουσιάστηκαν και προσπάθησα και ήρθα σε επαφή με όλες τις ΥΠΕ, για να δω πού υπάρχει πρόβλημα, προβλήματα παρατηρούνται σε κάποια νοσοκομεία. Είναι πολύ λιγότερος ο αριθμός των ιατρών οι οποίοι έχουν βγει σε αναστολή. Τα κενά καλύπτονται αυτήν τη στιγμή με εσωτερικές μεταθέσεις και θα καλυφθούν -και γι’ αυτό έπρεπε να ψηφιστεί σήμερα η τροπολογία- και με τις διαδικασίες τις οποίες θα ορίσει η τροπολογία.

Επίσης, ενημερώθηκα, επειδή είδα ότι έγινε διαμαρτυρία και βλέπω ότι έχουν θέσει πολλοί θέμα, για τις δεκαοκτώ κλίνες ΜΕΘ του «Παπανικολάου». Θέλω να σας ενημερώσω και σε αυτό ότι οι συγκεκριμένες δεκαοκτώ κλίνες ΜΕΘ λειτούργησαν, όταν χρειάστηκαν με το υπάρχον προσωπικό. Δεν λειτούργησαν με παραπάνω προσωπικό. Αυτήν τη στιγμή δεν βρίσκονται σε λειτουργία -μίλησα απευθείας με τον διοικητή της ΥΠΕ-, διότι δεν υπάρχει αναμονή στη Θεσσαλονίκη και με το υπάρχον προσωπικό μπορούν να λειτουργήσουν όποτε τις χρειαστούν. Ζήτησα από τον ίδιο τον ΥΠΕάρχη να κάνει το σχέδιο να λειτουργήσουν και η έγκριση της προκήρυξης για τις συγκεκριμένες κλίνες ΜΕΘ -αλλά θέλω να πιστεύω ότι θα ολοκληρωθεί και γενικότερα η έγκριση για τις προσλήψεις- θα έχει υπογραφεί από τον Υπουργό, από εμένα, την επόμενη εβδομάδα. Οπότε και στο θέμα των προσλήψεων για τις συγκεκριμένες ΜΕΘ θα δοθεί άμεση λύση, αλλά και τώρα αυτές τις ΜΕΘ οποτεδήποτε τις χρειαστούμε, με το υπάρχον προσωπικό και με αλλαγές μπορούν να λειτουργήσουν.

Θέλησα να ερευνήσω πάλι, επειδή ακούστηκαν διάφορα και πιστεύω ότι πρέπει να ενημερώνεται η εθνική αντιπροσωπεία. Λόγου χάρη, είχε ακουστεί ένα περιστατικό, ότι υπήρχε νοσηλεύτρια που είπε στην κόρη ογκολογικού ασθενή «αν δεν έχεις εμβολιαστεί, και εσύ σε τρία χρόνια θα βρίσκεσαι εδώ». Ψάξαμε το περιστατικό. Δεν υπάρχει. Επίσης, και σε κάποια περιστατικά που είπαν ότι γίνανε παραιτήσεις, παραιτήσεις δεν έχουν κατατεθεί.

Πάμε τώρα σε όλο αυτό το πλαίσιο να δούμε τι ορίζει η τροπολογία, γιατί άκουσα κιόλας ότι στην πρώτη τροπολογία που φέρνω, πάμε για την ιδιωτικοποίηση του ΕΣΥ και αναφέρονται στις θέσεις, που, ναι, τις έχω εκφράσει, δηλαδή ότι προφανώς πρέπει να υπάρχουν συμπράξεις δημόσιου και ιδιωτικού τομέα. Και αν αυτές αποφασιστεί να γίνουν με οποιονδήποτε τρόπο, προφανώς θα γίνουν με διαδικασίες που θα έρθουν εδώ και θα συζητήσουμε σε νομοσχέδιο.

Είναι, όμως, αυτό το νομοσχέδιο αυτό το πράγμα; Όχι, κύριοι συνάδελφοι. Εδώ πέρα κάνετε το μεγάλο λάθος κατά την άποψή μου -άλλο να διαφωνείτε με το πλαίσιο της αναστολής που έχετε πει- να βάζετε ονομαστική ψηφοφορία. Γιατί; Γιατί αν αυτό δεν ψηφιστεί, με την απόφαση της Κυβέρνησης που έχει πάρει και θέλει να βάλει τις αναστολές θα υπάρχει πρόβλημα λειτουργίας του ΕΣΥ.

Τι ορίζει αυτή η τροπολογία; Πέρα από τις παρατάσεις, που δεν θα πω, γιατί τις ξέρετε. Είναι οι παρατάσεις που μπαίνουν συνεχώς. Δίνει τη δυνατότητα μετακινήσεων, δίνει τη δυνατότητα πρόσληψης προσωπικού για τρεις μήνες που θα καλύψει τις θέσεις του προσωπικού το οποίο έχει μπει σε αναστολή. Και αυτό το οποίο σας έχει δημιουργήσει τη μεγαλύτερη ένσταση είναι ότι δίνει τη δυνατότητα να δίνονται παροχές και υπηρεσίες σε ιδιώτες για τρίμηνο, για όσο διαρκεί η συγκεκριμένη διαδικασία και ότι αυτές μπορεί να είναι σε επίπεδο υπηρεσιών προσωπικού, μπορεί να είναι σε επίπεδο διαγνωστικών εξετάσεων. Διότι υπάρχουν πάρα πολλοί στα νούμερα που είδατε που έχουν βγει και ενδεχομένως θα πρέπει να γίνουν διαγνωστικές εξετάσεις εκτός του Εθνικού Συστήματος Υγείας. Και δίνει τη δυνατότητα στο ΕΚΑΒ, αν υπάρξει πρόβλημα, να μπορούν να γίνονται διακομιδές με ιδιωτικά ασθενοφόρα. Όλη αυτή η διαδικασία είναι για τρεις μήνες. Και εγώ σας κοιτώ στα μάτια και θέλω να είμαι ειλικρινής, διότι αυτό το οποίο σας λέω, επειδή κατά βάση έχω υπάρξει Βουλευτής και έχω δει πολλές φορές να αιφνιδιάζεται ο Βουλευτής, πρόθεσή μου είναι να μην αιφνιδιάζω την Αντιπολίτευση.

Πράγματι, λοιπόν, θα μπορούσαμε να συζητήσουμε οποιεσδήποτε συμπράξεις. Και επειδή ακούω τι λένε «αυτές είναι οι θέσεις μου», είναι οι θέσεις μου και έχω εκφράσει βέβαια -κυβερνητική πολιτική θα υλοποιήσω- ότι πρέπει να υπάρχουν συμπράξεις δημόσιου και ιδιωτικού τομέα. Εάν, λοιπόν, αυτό αποφασιστεί να προχωρήσει, να γίνει και να κάνουμε τις μεταρρυθμίσεις που θέλουμε, θα είναι ένα νομοσχέδιο που θα το συζητήσουμε. Αυτό όμως είναι κάτι άλλο. Είναι η κάλυψη των συγκεκριμένων αναγκών που υπάρχουν για ένα τρίμηνο με δυνατότητα παράτασης, ακριβώς λόγω του ότι υπάρχει η αναστολή και μέχρι να ολοκληρωθεί η αναστολή.

Παράλληλα, ακριβώς για να μην αιφνιδιάζουμε, όπως στο Εθνικό Σύστημα Υγείας και σε όλες τις χώρες που έχουν να κάνουν με τις μονάδες υπάρχει η αναστολή, αντιστοίχως και ιδιώτες ιατροί που δεν επιθυμούν να εμβολιαστούν δεν μπορούν να παρέχουν τις υπηρεσίες τους σε ιδιωτικές κλινικές και εξετάζεται τώρα και θα έρθει, όταν είναι έτοιμο, και ποιες ακριβώς συνέπειες θα υπάρχουν στους ιδιώτες γιατρούς ως προς γενικότερα την άσκηση του επαγγέλματός τους όσο δεν εμβολιάζονται, πάλι όχι με διάθεση τιμωρητικού χαρακτήρα. Δεν μπορεί ένας γιατρός ανεμβολίαστος να μπαίνει να χειρουργήσει ένα άτομο. Δεν μπορεί ένας ανεμβολίαστος γιατρός να μπαίνει να βλέπει και έναν ασθενή. Διότι, όπως σας έδειξα από τα πρώτα στοιχεία που έχουμε, άνω του 90% στις ΜΕΘ ανεμβολίαστο κόσμο, θέλουμε να προστατεύσουμε τον άνθρωπο που θα λαμβάνει υπηρεσία από έναν γιατρό που κατά την εκτίμηση της επιστήμης δεν δείχνει την ευαισθησία την οποία πρέπει και ορίζει η επιστημονική κοινότητα ώστε να έχει εμβολιαστεί. Και έχει δικαίωμα να θέσει τον εαυτό του σε κίνδυνο, η υπηρεσία όμως που κάνει είναι τέτοιας φύσεως που δεν του επιτρέπει να θέσει τους άλλους σε κίνδυνο.

Η συγκεκριμένη λοιπόν τροπολογία για ορισμένο χρόνο ορίζει τα εργαλεία τα οποία θα έχει το ΕΣΥ προκειμένου να μπορεί να λειτουργήσει. Το πλαίσιο των αναστολών πήγε λιγότερο από αυτό το οποίο υπολόγιζε η πολιτεία. Θεωρούμε, λοιπόν, και με το κίνητρο που δώσαμε της δεύτερης ευκαιρίας στον κόσμο, αντί να περιμένει ενάμιση μήνα αν εμβολιαστεί, με το που εμβολιάζεται και θα ψηφιστεί την άλλη βδομάδα να επανέρχεται στην εργασία του. Παράλληλα, επειδή αυτά τα ποσοστά μπορεί να είναι μικρότερα στο σύνολο, αλλά υπάρχουν περιοχές που είναι περισσότεροι, υπάρχουν ειδικότητες που υπάρχουν, όπου χρειαστεί να γίνει χρήση προσωπικού, θα γίνει. Θέλαμε να ψηφιστεί σήμερα για να ξεκινήσουν να γίνονται οι διαδικασίες και θεωρούμε και λέμε από εδώ πέρα ότι και με το πλαίσιο της αναστολής και προστατεύεται η δημόσια υγεία και δεν θα υπάρξει πρόβλημα λειτουργίας στο Εθνικό Σύστημα Υγείας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε, κύριε Υπουργέ.

Έχει ζητηθεί από την Κοινοβουλευτική Ομάδα του ΣΥΡΙΖΑ τον λόγο να πάρει ο κ. Πολάκης.

Κύριε Πολάκη, έχετε τον λόγο. Ελάτε στο Βήμα.

**ΠΑΥΛΟΣ ΠΟΛΑΚΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κύριε Πλεύρη, δεν κάνατε καλό ξεκίνημα στη θητεία σας ως Υπουργός Υγείας. Όσο και αν προσπαθήσατε με γλυκανάλατες στατιστικές και με ένα σχετικά ήπιο απολογητικό ύφος να χρυσώσετε το χάπι, δεν χρυσώσατε κανένα χάπι. Απλά δείξατε από την αρχή τις προθέσεις σας.

Κοιτάξτε, κύριε Πλεύρη, γιατί τώρα δεν μιλάμε εκτός πραγματικότητας, μιλάμε μετά από ενάμιση χρόνο πανδημία. Μιλάμε μετά από δεκατρείς χιλιάδες επτακόσιους νεκρούς. Μιλάμε μετά από οκτώμισι χιλιάδες νεκρούς εκτός ΜΕΘ, όταν διπλασιάσαμε τα κρεβάτια ΜΕΘ. Μιλάμε για τέταρτο κύμα προ των πυλών με μια μετάλλαξη που τα επιστημονικά δεδομένα από τις χώρες που έχουν υψηλότερα ποσοστά εμβολιασμού από τη δική μας δείχνουν ότι δεν καλύπτεται.

Και δεν θέλω να γίνω μάντης κακών –μην κουνάτε τα χέρια σας, επιστήμονες είμαστε- αλλά η επιδημιολογική εικόνα την οποία θα έχει η χώρα μας σε λίγο χρονικό διάστημα θα προσομοιάζει με της χώρας-πρότυπο, του Ισραήλ, η οποία εχθές είχε δεκαέξι χιλιάδες οκτακόσια κρούσματα. Και σε αυτό το δεδομένο και αντί να ρίξετε όλο το βάρος της δουλειάς σας, της προσπάθειάς σας να ενισχυθεί το Εθνικό Σύστημα Υγείας, εσείς σε μια ιδεοληπτική εμμονή ότι για όλα θα μας σώσει το εμβόλιο βγάζετε σε αναστολή τους υγειονομικούς που δεν περισσεύει κανένας.

Πέσατε σε αντίφαση προηγουμένως, κύριε Πλεύρη. Το καταλάβατε; Είπατε ότι είναι πολύ καλά τα στοιχεία, είναι πολύ λιγότεροι από αυτούς που υπολογίζαμε. Ξέρω ότι υπολογίζατε δώδεκα, δεκατρείς χιλιάδες. Έχουν βγει έξι χιλιάδες. Είμαστε μια χαρά. Και από την άλλη μεριά, αν δεν την περάσουμε σήμερα την τροπολογία, χαθήκαμε. Αυτό είπατε ακριβώς. Δεν είμαστε κουφοί εδώ.

Ακούστε λοιπόν. Δεν θα σταθώ στα στοιχεία. Δεν περισσεύει ούτε ένας. Δεν περισσεύει ούτε ένας. Εμείς ως ΣΥΡΙΖΑ έχουμε στηρίξει τον εμβολιασμό και έχουμε βάλει πλάτη στον εμβολιασμό.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εσείς; Εσείς;

**ΠΑΥΛΟΣ ΠΟΛΑΚΗΣ:** Μη μου κουνάτε το δάχτυλο. Μη μου κουνάτε το δάχτυλο, γιατί θα σας θυμίσω τι σας έκανε προχθές το Κεντρικό Ισραηλιτικό Συμβούλιο. Σεμνά και ταπεινά.

Πάμε παρακάτω. Όμως, το ότι επιβάλλετε κάποια πράγματα είναι άλλη μια απόδειξη της εργαλειοποίησης που έχετε κάνει με την πανδημία. Και το εργαλειοποιείτε για να περάσετε πολιτικές τις οποίες είχατε αποφασίσει και αυτήν τη στιγμή τις προχωράτε σχεδόν όλες στο όνομα της πανδημίας και όχι για να πολεμήσετε την πανδημία, έτσι;

Στην αρχή, λοιπόν, της χρονιάς πέρυσι μοιράσατε κάποια δισεκατομμύρια με απευθείας αναθέσεις με έναν σκανδαλώδη τρόπο -οδηγήσαμε πολλές από αυτές στη δικαιοσύνη, της κ. Νικολάου για παράδειγμα- στο όνομα της άμεσης προμήθειας μέτρων ατομικής προστασίας. Μετά που καταθέσαμε τη μήνυση δεν έχει αγοράσει ούτε κρεμοσάπουνο -έτσι;- ενώ κάθε βδομάδα πέταγε κατοσταριές και διακοσαριές χιλιάδες.

Κάνατε τη Βουλή να λειτουργεί υπό καθεστώς ειδικής και εκτάκτου ανάγκης και περάσαμε εν κρυπτώ και παραβύστω και με τη βοήθεια των «Πετσωμένων» ΜΜΕ τον πτωχευτικό νόμο, την κατάργηση του οκτάωρου, την κατάργηση της πληρωμής των υπερωριών και της υπερεργασίας, την κατάργηση των συλλογικών συμβάσεων, μια σειρά από νομοσχέδια που δεν θα τολμούσατε να το κάνετε.

Και σήμερα, κύριε Πλεύρη, ναι, αυτό κάνετε, όσο και αν το χρυσώνετε. Δεν είναι προσωρινό, είναι μόνιμο, αλλά δεν θα είστε μόνιμοι στην κυβέρνηση. Γι’ αυτό δεν θα γίνει. Αυτό που είχατε μέσα σας τόσα χρόνια οι νεοφιλελεύθεροι βρίσκετε αφορμή από την πανδημία και την εργαλειοποιείτε για να το κάνετε, δηλαδή να νοικιάσω ιδιωτικά ασθενοφόρα για να κάνω τις δευτερογενείς διακομιδές ή και έκτακτες διακομιδές.

Κύριε Πλεύρη, εγώ άνοιξα τη βάση της Σύρου, τη βάση του Ακτίου και ενίσχυσα της Ρόδου. Αυτήν τη στιγμή μαθαίνω ότι του Ακτίου πρακτικά είναι κλειστή, της Ρόδου είχε κλείσει για πάρα πολλές μέρες και της Σύρου ανοιγοκλείνει. Γιατί δεν το ενισχύετε και βγάζετε σε αναστολή τους εργαζόμενους του ΕΚΑΒ, που πολλοί είναι πληρώματα απ’ ό,τι έμαθα, και θα κάνουν τις διακομιδές τα ιδιωτικά ασθενοφόρα;

Και τρεις μήνες είναι αρκετοί για μπάζα και για αρπαχτή, κύριε Πλεύρη. Είναι πολύ αρκετοί. Ή την άλλη σας ιδεοληψία, που σας αποδείξαμε τότε με το παράδειγμα του «Ευαγγελισμού». Δίνατε στον ιδιώτη εργολάβο 4,5 εκατομμύρια ευρώ και έπαιρναν οι γυναίκες 500 ευρώ τον μήνα. Και εμείς δώσαμε 2,5 εκατομμύρια ευρώ και οι γυναίκες έπαιρναν 700 και 800 ευρώ τον μήνα. Και τώρα τους ξαναφέρνετε με αφορμή αυτό. Μπορεί να πάρουν υπηρεσίες.

Και κάνετε και κάτι άλλο, το είπε και η Θεανώ Φωτίου προηγουμένως. Εγώ θα το καταθέσω. Ξέρετε, είναι η πρώτη φορά που συμβαίνει αυτό. Εταιρεία σεκιούριτι «MY SERVICES», Ελευθερίου Βενιζέλου 135-137, παράρτημα ΑΜΕΑ δυτικής Αθήνας. Η εταιρεία σεκιούριτι, κύριοι συνάδελφοι, δίνει επτά νοσηλεύτριες με απευθείας ανάθεση από τον συντονιστή των υπηρεσιών του Κέντρου Κοινωνικής Πρόνοιας στο παράρτημα ΑΜΕΑ δυτικής Αθήνας, επτά νοσηλεύτριες.

Τον σκληρό πυρήνα των υγειονομικών υπηρεσιών τον δίνει, τον επινοικιάζει ο πρόεδρος από εταιρεία που κάνει απεντομώσεις, μυοκτονίες και εταιρεία σεκιούριτι. Αυτά τα «τρωκτικά» ξαναβάζετε μέσα στα νοσοκομεία στο όνομα της πανδημίας. Αυτό κάνετε.

Ή το άλλο, που θέλατε τόσα χρόνια. Σας βρήκε κι εσάς, όπως ο μακαρίτης ο Σπανός που είχε βρει για εμάς, για να αγοράσουμε εμείς, να κάνετε σε εμάς τις ιδιωτικές διαγνωστικές πράξεις των νοσοκομείων, τις βιοχημικές, τις αιματολογικές κ.τ.λ. γιατί –και καλά- είμαστε πιο φτηνοί. Και τώρα, άμα έχετε πρόβλημα σε κάποιο τμήμα παραϊατρικό που δεν υπάρχουν παρασκευαστές, γιατί θα έχουν βγει σε αναστολή, θα δώσω τη δουλειά έξω, ανοίγοντας, όχι κερκόπορτα, αλλά θύρα και τεράστια πύλη εισόδου, για να μπουν οι ιδιώτες. Αυτό κάνετε, κύριε Πλεύρη, με αυτή την τροπολογία. Και γι’ αυτό σας λέμε να την πάρετε πίσω και ν’ αλλάξετε μυαλά στη διαχείριση της πανδημίας.

Εγώ θα πω για άλλη μία φορά αυτό που είπα και στους προκατόχους σας. Πρώτον, φτιάξτε ΜΕΘ. Δεν μπορεί να σας καταγγέλλει η Γιάννα Αγγελοπούλου για τα δεκαοκτώ κρεβάτια. Δεν μπορεί να στέλνουν επιστολή παραίτησης οι πέντε ειδικευμένοι γιατροί του Νοσοκομείου Ρεθύμνου, γιατί τους βάζετε να κάνουν όλες τις διακομιδές, οι οποίοι κάνουν πολύ σοβαρή δουλειά στη ΜΕΘ εκεί. Και το ξέρω αυτό από ίδια εμπειρία, γιατί παρακολουθώ μαζί τους έναν συγγενή μου που νοσηλεύετε αυτές τις ημέρες, πολύ βαριά από κορωνοϊό.

Δεύτερον, φέρτε τα φάρμακα, όπως τα έχουν φέρει κι άλλες χώρες. Και επειδή χρησιμοποιήσατε νούμερα, θα σας πω το εξής: Χτες το Ισραήλ είχε δεκαέξι χιλιάδες οκτακόσια κρούσματα και σαράντα δύο θανάτους. Είχε επτακόσια πενήντα βαριά περιστατικά και το 53% ήταν διπλά εμβολιασμένοι. Εμείς είχαμε δύο χιλιάδες οκτακόσια περιστατικά και το 10% των διασωληνωμένων στις ΜΕΘ είναι διπλά εμβολιασμένοι. Δεν είναι μικρό ποσοστό, κύριε Πλεύρη. Και θα μεγαλώσει. Και είχαμε, στα δύο χιλιάδες οκτακόσια περιστατικά, τριάντα τρεις θανάτους. Πώς γίνεται η διαφορά; Δεν οφείλεται μόνο στον εμβολιασμό. Οφείλεται στα θεραπευτικά όπλα που χρησιμοποιείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με λίγα λόγια, φέρτε –χτες- τα αντισώματα. Έχουμε φτάσει τους δεκατρείς χιλιάδες επτακόσους πενήντα νεκρούς. Υπάρχει ιδεοληψία απέναντι σε αυτό. Τα έχουν φέρει τόσες άλλες χώρες. Τα χρησιμοποιούν και έχουν αποτέλεσμα. Φέρτε τα. Μην τα ποντάρετε όλα στο εμβόλιο. Ήδη βγήκε ο Μπουρλά και είπε ότι υπάρχει η τελευταία μετάλλαξη, η «Mu», που δεν την πιάνει κανένα εμβόλιο. Θα καταστεί ενδημικός ο κορωνοϊός. Αυτή είναι η φυσική ιστορία. Μπορεί να κάνουμε κάθε χρόνο εμβόλιο οι ευπαθείς ομάδες. Όμως, επειδή πρέπει να γλιτώνουμε κάθε ανθρώπινη ζωή, φέρτε τα φάρμακα. Είναι αγωνιώδης η έκκληση που κάνω. Μην συνεχίσετε την πολιτική των προκατόχων σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Πολάκη.

Από την Κοινοβουλευτική Ομάδα της Ελληνικής Λύσης έχει ζητήσει τον λόγο για τη σχετική παρέμβαση ο κ. Μυλωνάκης. Μετά, θα μιλήσει ο κ. Καμίνης από την πλευρά του Κινήματος Αλλαγής.

Είπαμε να πάρει τον λόγο ένας ανά Κοινοβουλευτική Ομάδα.

Κύριε Μυλωνάκη, δεν θα μιλήσετε από το Βήμα. Θα μιλήσετε από τη θέση σας.

**ΑΝΤΩΝΙΟΣ ΜΥΛΩΝΑΚΗΣ:** Θα πρέπει να βγάλω τη μάσκα. Δεν μπορώ να μιλάω με τη μάσκα.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν μπορώ να το επιτρέψω αυτό.

**ΑΝΤΩΝΙΟΣ ΜΥΛΩΝΑΚΗΣ:** Ο κ. Πολάκης μίλησε από εκεί.

**ΠΡΟΕΔΡΕΥΩΝ (Αθανάσιος Μπούρας):** Ο κ. Πολάκης δεν ήταν γραμμένος στον κατάλογο των ομιλητών. Δόθηκε συμπληρωματική λίστα και μίλησε ως κανονικός ομιλητής. Δεν ξέρω αν καταλάβατε. Και μάλιστα, δόθηκε ο λόγος και δεν θα πάρει άλλος τον λόγο.

Παρ’ όλα αυτά, επειδή είστε στη μέση της διαδρομής, ελάτε.

**ΑΝΤΩΝΙΟΣ ΜΥΛΩΝΑΚΗΣ:** Διαφορετικά θα πρέπει να βγάλω τη μάσκα. Δεν μπορώ να μιλήσω με τη μάσκα. Ο κ. Πολάκης…

**ΠΡΟΕΔΡΕΥΩΝ (Αθανάσιος Μπούρας):** Ο κ. Πολάκης ήταν από την πλευρά του ΣΥΡΙΖΑ κανονικός ομιλητής των επτά λεπτών. Εσείς –και όποιος άλλος- θα μιλήσετε για μία παρέμβαση διευκρινιστική προς τον Υπουργό, όπως γίνεται στις διαδικασίες τοποθετήσεων των Υπουργών επί τροπολογιών.

Ορίστε, έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Θα είχαμε τελειώσει, κύριε Πρόεδρε, τώρα. Το πρόβλημα με τη μάσκα το ζούμε όλοι. Δεν μπορείς να μιλάς με τη μάσκα. Δεν είμαστε εδώ με τα φίμωτρα.

Κύριε Υπουργέ, το πρωί έθιξα το θέμα του Νοσοκομείου «Παπανικολάου» και των δεκαοκτώ κρεβατιών της ΜΕΘ που είχε κάνει δωρεά η επιτροπή «Ελλάδα 2021». Δεν περίμενα αυτή την απάντηση. Περίμενα μία καθαρή απάντηση. Το ότι λειτούργησε και ότι μπαίνουν οι γιατροί από αλλού και αν χρειαστεί λειτουργεί, όλα αυτά είναι παραμύθια της Χαλιμάς.

Έχει προσληφθεί το προσωπικό, δέκα γιατροί και σαράντα νοσηλευτές γι’ αυτήν ακριβώς τη ΜΕΘ; Εκτός κι αν θέλετε να μας πείτε ότι η ΜΕΘ είναι σε επιστράτευση. Έχουμε, λοιπόν, την αποθήκη επιστράτευσης και όταν χρειαστεί τη βγάζουμε. Δεν είναι έτσι τα πράγματα.

Να πείτε στους γιατρούς, σε αυτούς τους τηλε-μαϊντανούς ότι βγαίνουν κάθε πρωί και καρδιοχτυπούν τον κόσμο. Αυτό είναι ένα θέμα, το οποίο έχει σιχαθεί ο κόσμος. Οι πιο πολλοί δεν εμβολιάζονται εξαιτίας αυτών. Κάθε μέρα από το πρωί μέχρι το βράδυ λένε: «Κάντε εμβόλιο, αλλιώς θα πεθάνετε». Φέρνουν νεκροφόρες. Δεν μπορώ άλλο. Δεν αντέχω άλλο. Από τη μία είναι κλειστές οι ΜΕΘ και από την άλλη κοντεύουν να γεμίσουν. Τι είναι αυτά τα παραμύθια; Να σοβαρευτούμε.

Δεύτερον, δώσατε το στίγμα καθαρά της ιδιωτικοποίησης του ΕΣΥ. Είπατε ακριβώς ότι όταν είναι ώριμο θα έρθει να συζητηθεί εδώ η σύμπραξη ιδιωτικού και δημόσιου τομέα. Άρα, λοιπόν, αυτό το οποίο κάνετε αυτή τη στιγμή και λέτε είναι ότι μπορεί να προσληφθεί προσωπικό. Τι είδους προσωπικό θα προσληφθεί για τρεις μήνες, κύριε Υπουργέ; Όταν θα χρειαστεί να προσλάβετε προσωπικό, τι προσωπικό θα προσλάβετε; Θα είναι γυναικολόγοι; Θα είναι ορθοπεδικοί; Θα είναι οφθαλμίατροι; Θα βρούμε εντατικολόγους; Θα βρούμε πνευμονολόγους; Τι θα πάμε στις κλινικές;

**ΣΤΑΥΡΟΣ ΚΕΛΕΤΣΗΣ:** Θ’ αντικατασταθούν αυτοί που θα λείπουν.

**ΑΝΤΩΝΙΟΣ ΜΥΛΩΝΑΚΗΣ:** Το θέμα είναι με ποιους.

Αυτό το οποίο δεν καταλαβαίνετε είναι οι ειδικότητες. Καταλαβαίνετε τις ειδικότητες; Αν, δηλαδή, φύγουν οι πιλότοι, μπορεί να πάει ο κ. Μπουκώρος να κάνει τον πιλότο; Πλάκα μου κάνετε;

Κύριε Πλεύρη, είστε σοβαρός άνθρωπος. Νομίζω ότι έχετε όλα τα εχέγγυα. Σας έβαλαν εκεί για να αναχαιτίσετε. Το θέμα με το προσωπικό πρέπει να το δούμε.

Το σκεπτικό ότι το ΕΣΥ θα ιδιωτικοποιηθεί, ξεχάστε το. Αφήστε το. Ιδιωτικά ασθενοφόρα. Ιδιωτικές κλινικές για να στέλνουμε τον κόσμο. Να τα δισεκατομμύρια για τα έξοδα. Έχουμε το ΕΣΥ. Να το φτιάξουμε. Να φτιάξουμε την πρωτοβάθμια υγεία, τη δευτεροβάθμια περίθαλψη και να προχωρήσουμε.

Η Ελληνική Λύση καταψηφίζει την τροπολογία.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μυλωνάκη.

Τον λόγο τώρα έχει ο κ. Καμίνης από το Κίνημα Αλλαγής.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Πρόεδρε, θα πάρω κι εγώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Όχι, κυρία συνάδελφε. Με συγχωρείτε, ζητήθηκε και είπα ένας ανά Κοινοβουλευτική Ομάδα. Για εσάς ήταν ο κ. Πολάκης, με άνεση χρόνου. Διαφορετικά, θα έχουμε γενίκευση της συζήτησης.

Επίσης, έχουμε ορίσει συγκεκριμένη ώρα για την ονομαστική ψηφοφορία. Εσείς την έχετε ζητήσει.

Κύριε Καμίνη, έχετε τον λόγο, για τρία λεπτά κι εσείς.

**ΓΕΩΡΓΙΟΣ ΚΑΜΙΝΗΣ:** Θα χρειαστώ πολύ λιγότερο χρόνο, κύριε Πρόεδρε.

Εμείς θ’ απόσχουμε από την ψηφοφορία, γιατί γνωρίζετε ότι έχουμε θέσει θέμα στη Διάσκεψη των Προέδρων. Έχουμε ζητήσει σύγκληση της Επιτροπής Κανονισμού της Βουλής, γιατί παρατηρούμε ότι στο θέμα των τροπολογιών υπάρχει μία συνεχής κατάχρηση της κοινοβουλευτικής διαδικασίας. Σήμερα, μάλιστα, καλούμαστε να ψηφίσουμε και τροπολογία του Υπουργείου Αθλητισμού, η οποία έχει δεκατέσσερα άρθρα. Αυτό δεν μπορεί να συνεχιστεί.

Οπότε εμείς θ’ απόσχουμε από την ψηφοφορία και για τις τρεις τροπολογίες.

**ΠΡΟΕΔΡΕΥΩΝ (Αθανάσιος Μπούρας):** Μόνο για την ενημέρωσή σας, κύριε Καμίνη, πρέπει να πω ότι η τροπολογία ήταν εμπρόθεσμη. Κατετέθη χθες το βράδυ. Έχω την εντύπωση -έχουμε εμπειρία όλοι εδώ στο Κοινοβούλιο- ότι δεν είναι μικρός ο χρόνος, να έχει κάποιος είκοσι τέσσερις ώρες να μελετήσει. Μάλιστα, δεν κάνει να πάρω τον λόγο επί της τροπολογίας, αλλά είμαι και εγώ Βουλευτής και τη διάβασα και τα περισσότερα πράγματα είναι παρατάσεις επιβεβαιωμένων πραγμάτων.

**ΓΕΩΡΓΙΟΣ ΚΑΜΙΝΗΣ:** Δεν ήταν αυτή η ένστασή μου για το θέμα του χρόνου. Το θέμα ήταν ότι υπάρχουν τροπολογίες πλέον οι οποίες αποτελούν ολόκληρα νομοσχέδια.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ (Υπουργός Μετανάστευσης και Ασύλου):** Θέλω να απαντήσω στον κ. Καμίνη για την παρατήρηση που έκανε. Να σημειώσω ότι η Κυβέρνηση κατέθεσε πράγματι τέσσερις τροπολογίες σ’ αυτό το νομοσχέδιο. Και οι τέσσερις τροπολογίες είναι εμπρόθεσμες. Ήρθε το ΚΙΝΑΛ και κατέθεσε μία, εσείς όμως την καταθέσατε εκπρόθεσμη. Άρα, η Κυβέρνηση έχει ορθά εφαρμόσει τον Κανονισμό.

**ΓΕΩΡΓΙΟΣ ΚΑΜΙΝΗΣ:** Κύριε Πρόεδρε, δεν αναφέρθηκα στο εμπρόθεσμο. Είπα κάτι άλλο.

**ΠΡΟΕΔΡΕΥΩΝ (Αθανάσιος Μπούρας):** Ναι, μιλήσατε για την τελευταία στιγμή, τροπολογία με επτά άρθρα, μεγάλη τροπολογία και πότε να προλάβουμε. Από αυτό βγαίνει μια εξήγηση. Εν πάση περιπτώσει, μην διαφωνούμε.

Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Για να μην αφήνουμε περιθώρια παρερμηνειών, στο ΚΚΕ, όπως είναι γνωστό, αντιμετωπίζουμε το εμβόλιο ως λαϊκό δικαίωμα και ανάγκη. Είμαστε υπέρ του μαζικού ασφαλούς εμβολιασμού και το έχουμε αποδείξει στην πράξη και το διεκδικούμε. Το διεκδικούμε βέβαια ενταγμένο στην πάλη και τη διεκδίκηση ενός σύγχρονου αποκλειστικά κρατικού και δωρεάν συστήματος υγείας χωρίς καμμία επιχειρηματική δράση. Κάτι τέτοιο αν θέλετε, τόσο θα εξασφάλιζε την προστασία της υγείας του λαού, αλλά και θα αφόπλιζε και την Κυβέρνηση από ένα βολικό επιχείρημα που αξιοποιεί όλο αυτό το διάστημα της αντιπαράθεσης μεταξύ εμβολιασμένων και ανεμβολίαστων.

Θέλουμε, όμως, να ρωτήσουμε τον κύριο Υπουργό τα εξής. Τα συγκεκριμένα μέτρα που παίρνετε σήμερα είναι πραγματικά έκτακτα λόγω των αναστολών των υγειονομικών, όταν δεν έχει αντιμετωπιστεί όλο αυτό το διάστημα η υποστελέχωση των δημόσιων μονάδων υγείας; Είναι πρώτη φορά που λειτουργεί αυτή η βιομηχανία μετακινήσεων, με τις οποίες μισοκλείνετε μια τρύπα, ανοίγοντας άλλες; Δεν θα αναφερθώ αναλυτικά. Υπάρχουν πάρα πολλά τέτοια παραδείγματα.

Η τακτική των προσλήψεων του επικουρικού προσωπικού, που αντικαθιστά συμβάσεις άλλων που λήγουν, χωρίς να αντιμετωπίζουν τα κενά στο νοσοκομείο, είναι καινούργιο έκτακτο μέτρο, που προτάσσεται λόγω των αναστολών; Εμείς ρωτάμε: Πόσα ήταν πριν τα κενά σε οδηγούς και πληρώματα του ΕΚΑΒ, σε όλη τη διάρκεια της πανδημίας αλλά και πριν από αυτή;

Η παράταση για την πρόβλεψη απασχόλησης ιδιωτών σε δημόσιες μονάδες υγείας, εθελοντών, συνταξιούχων κ.λπ., με προφανή αρνητικά αποτελέσματα στη λειτουργία των τμημάτων κλινικών, μπορεί σε τρεις μήνες να αντιμετωπίσει την έλλειψη που έχουν οι καθ’ όλα καταρτισμένοι κατά τα άλλα επιστήμονες στην ενιαία λειτουργία των συνθηκών ενός τμήματος μιας κλινικής, που εκ των πραγμάτων μπορεί να έχουν, για παράδειγμα οι συνταξιούχοι και λόγω της ηλικίας τους;

Είναι καινούργιο και έκτακτο μέτρο η εκχώρηση στον ιδιωτικό επιχειρηματικό τομέα εργασιών των δημόσιων νοσοκομείων, που τώρα γίνεται σε ευρύτερη κλίμακα, όμως δυστυχώς αξιοποιείται κατά κόρον με συνεργεία κ.λπ.;

Πάει πολύ να παριστάνει σήμερα η Κυβέρνηση τον υπερασπιστή της δημόσιας υγείας. Η έκθεση του λαού στον ιό, η αύξηση των κρουσμάτων και οι νοσηλείες έγιναν εξαιτίας των ανεμβολίαστων υγειονομικών ή λόγω των πρωτοκόλλων «λάστιχο», με τα οποία και φέτος λειτούργησε η βιομηχανία του τουρισμού, όπως και πέρυσι, με τον Πρωθυπουργό από τη Σαντορίνη να υπερασπίζεται τότε τελικά τη δημόσια υγεία;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Κομνηνάκα.

Κύριε Υπουργέ Υγείας, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ήθελα και εγώ τον λόγο. Η Νέα Δημοκρατία δεν θα μιλήσει;

**ΠΡΟΕΔΡΕΥΩΝ (Αθανάσιος Μπούρας):** Δεν σας είδα, κύριε Μπουκώρο.

Ορίστε, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Υποτίθεται ότι η διαδικασία με τις τροπολογίες είναι στην ευχέρειά μας, προκειμένου να δίνει κάποιες απαντήσεις σε συγκεκριμένα ερωτήματα ο κύριος Υπουργός. Γι’ αυτό και η τοποθέτηση είναι σύντομη, κύριε Πρόεδρε.

Εδώ άκουσα μια πανσπερμία απόψεων από ορισμένα κόμματα, εκφρασμένη με τρόπο τρικυμιώδη μάλιστα, για ένα πολύ συγκεκριμένο ερώτημα. Κάποιοι υγειονομικοί είναι σε αναστολή εξαιτίας της υποχρεωτικότητας του εμβολίου και πραγματικά από τα κόμματα δεν κατάλαβα τι λένε. Θα αντικατασταθούν προσωρινά αυτοί οι υγειονομικοί, ώστε να δουλεύει εύρυθμα το σύστημα υγείας ή θα επιστρέψουν στο σύστημα υγείας χωρίς να έχουν μπει καν στη διαδικασία του εμβολιασμού;

Ακούμε εδώ από κόμματα που θέλουν να εμφανίζονται σοβαρά και πως είναι κάτοχοι της μίας και μοναδικής αλήθειας, ερωτήσεις όπως «ποιες ειδικότητες θα προσλάβετε», «τι θα είναι το ένα», «πώς θα γίνει το άλλο», αντί να τοποθετηθούν σαφώς. Υποστηρίζουν την αναπλήρωση για συγκεκριμένο χρονικό διάστημα, όπως η τροπολογία σαφώς ορίζει;

Γιατί δύο τινά μπορεί να συμβαίνουν, αν δεν υποστηρίζουν την αναπλήρωση αυτή. Είτε προτείνουν να επιστρέψουν οι υγειονομικοί χωρίς καμμία διαδικασία εμβολιασμού είτε το ΕΣΥ να μείνει, εν όψει του φθινοπώρου, με αυτά τα έξι χιλιάδες κενά. Άλλο πράγμα δεν υπάρχει. Ένα και ένα κάνουν δύο! Δεν μπορεί να κάνει έντεκα ούτε εκατόν έντεκα, όπως μας βολεύει!

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ και ζητώ συγγνώμη γιατί δεν σας είδα για να σας δώσω τον λόγο.

Τον λόγο έχει τώρα ο Υπουργός Υγείας κ. Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρίες και κύριοι συνάδελφοι, πρώτα απ’ όλα, απάντησα και για τις κλίνες ΜΕΘ του Νοσοκομείου «Παπανικολάου». Είπα συγκεκριμένα ότι οι δεκαοκτώ ΜΕΘ που δώρισε η επιτροπή «Ελλάδα 2021», το Φεβρουάριο του 2021, λειτούργησαν με το υπάρχον προσωπικό, με μετακινήσεις που έγιναν. Αν χρειαστεί, θα ξαναλειτουργήσουν με το υπάρχον προσωπικό -και έχουμε μιλήσει- αλλά παράλληλα, επειδή το έθεσε ο κ. Μυλωνάκης, την επόμενη βδομάδα εγκρίνεται η προκήρυξη των συγκεκριμένων θέσεων για να λειτουργούν πλέον κανονικά, δηλαδή να μη χρειάζεται να λειτουργούν με το υπάρχον προσωπικό, αλλά να λειτουργούν με το προσωπικό που θα ορίζεται. Άρα και μπορούν να λειτουργήσουν και λειτουργικές είναι και θα υπάρξει και το προσωπικό, ώστε να μην χρειαστεί να γίνουν μετακινήσεις.

Με το Κομμουνιστικό Κόμμα Ελλάδας έχουμε μια τελείως διαφορετική ιδεολογική προσέγγιση. Εσείς θεωρείτε ότι όλα πρέπει να έχουν έναν σκληρό πυρήνα δημοσίου. Εμείς θεωρούμε ότι προφανώς υπάρχουν και δυνατότητες συμπράξεων και με τον ιδιωτικό τομέα. Αυτό το οποίο σας λέμε, όμως, είναι ότι η συγκεκριμένη τροπολογία δεν έχει σχέση με αυτό. Πολύ σωστά είπε ο Χρήστος Μπουκώρος ότι και να διαφωνείτε με το μέτρο, το μέτρο εφαρμόζεται. Εμείς ρωτάμε όσο διαρκεί αυτό το μέτρο -και λέμε για τρεις μήνες- να το στελεχώσουμε ή όχι, να δίνουμε υπηρεσίες ή όχι;

Κύριε Μυλωνάκη, προφανώς γιατροί υπάρχουν και στον ιδιωτικό τομέα, γιατί λέτε πού θα βρούμε; Αν είναι ένας καρδιολόγος που δεν θέλει να κάνει το εμβόλιο, ένας καρδιολόγος από τον ιδιωτικό τομέα, που έχει εμβολιαστεί, θα έρθει.

Ξεκαθαρίζουμε κάτι. Κύριοι του ΣΥΡΙΖΑ, δεν κατάλαβα σε ποια φάση χειροκροτήσατε τον κ. Πολάκη. Δεν μπορεί να είναι δύο οι τάσεις. Είστε ξεκάθαρα και αναφανδόν υπέρ του εμβολιασμού; Άρα, δεν μπορείτε να χειροκροτείτε, όταν από αυτό εδώ το Βήμα ο κ. Πολάκης μιλάει για ιδεοληψία εμβολιασμού, ενώ εγώ δίνω συγκεκριμένα στοιχεία ότι το 90% των ανθρώπων που είναι στις ΜΕΘ προέρχονται από το 40% των ανθρώπων που δεν έχουν εμβολιαστεί και το 7%, 8%, 9% σήμερα είναι από τους εμβολιασμένους, δηλαδή από το 60% του κόσμου που έχει εμβολιαστεί, το 66% του ενήλικου πληθυσμού.

Αυτό θα έπρεπε να μας βρίσκει όλους σύμφωνους εδώ και να ερχόμαστε να λέμε ότι αυτή είναι η απόδειξη για την αποτελεσματικότητα των εμβολίων. Και εσείς επιλέξατε ομιλητή από αυτό εδώ το Βήμα για να έρθει να απαντήσει στον Υπουργό Υγείας, σε θέμα που έχει σχέση με τον εμβολιασμό και τις αναστολές, έναν υγειονομικό που δεν θέλει να εμβολιαστεί.

Και τον χειροκροτήσατε, όταν σας έλεγε, από αυτό εδώ το Βήμα, ότι δεν είναι ορθό αυτό που λέει ο Υπουργός Υγείας, ότι απόδειξη της ανάγκης του εμβολιασμού είναι ότι το 92% των συνανθρώπων μας, που πονάμε που είναι στις ΜΕΘ -και μιλάτε σε έναν άνθρωπο που έχει βρεθεί σε ΜΕΘ διασωληνωμένος και μπορώ να καταλάβω τον πόνο που έχουν οι οικογένειες εκεί- είναι ανεμβολίαστοι.

Αντί, λοιπόν, να υπάρχει ένα σαφές μήνυμα ότι, αν είχαμε όλοι εμβολιαστεί, θα είχε σωθεί κόσμος, θα είχαν σωθεί ζωές, έρχεστε εδώ και τον χειροκροτείτε; Και τι άλλο σας είπε; Σας είπε αντιεπιστημονικά πράγματα, ότι οι μεταλλάξεις πια δεν πιάνονται από τα εμβόλια. Το λέει ο πρώην Αναπληρωτής Υπουργός Υγείας.

Δείτε όλες τις μελέτες. Και το Ισραήλ, στο οποίο αναφέρθηκε, είναι η απόδειξη. Με δέκα έξι χιλιάδες κρούσματα έχει πάρα πολύ λίγες νοσηλείες αναλογικά. Είναι η απόδειξη ότι τα εμβόλια λειτουργούν.

Και, ναι, αν υπάρξουν εναλλακτικές θεραπείες, οι οποίες κατακρίνονται από πολλούς, φυσικά όλα θα ενταχθούν στο σύστημα. Όμως, αυτό δεν αντικαθιστά τον εμβολιασμό.

Και ξέρετε τι μου κάνει περισσότερο εντύπωση; Κάποιοι καλούν το Υπουργείο Υγείας και την ελληνική Κυβέρνηση να χρησιμοποιήσει φάρμακα, τα οποία δεν έχουν πάρει τις εγκριτικές διαδικασίες και είναι οι ίδιοι που εκφράζουν ανησυχίες για το αν τα εμβόλια, τα οποία έχουν περάσει όλες τις κλινικές φάσεις -να το πούμε αυτό για να μη λέγονται ανακρίβειες-, έχουν τις εγκρίσεις, έχουν δοκιμαστεί τα εμβόλια τα συγκεκριμένα περισσότερα από όλα λόγω του κόσμου του οποίου τα έχει κάνει και έχουμε δει ποιες είναι οι όποιες επιπλοκές, που είναι πολύ μικρότερες από το αν ένας ασθενής υγιέστατος περάσει τη νόσο. Σε αυτές τις τρεις μέρες προσπαθούσα να ενημερωθώ και σε αυτά τα θέματα. Και ο πιο υγιής άνθρωπος που θα περάσει τη νόσο σε πιθανότητες έχει πολύ περισσότερα να πάθει κάτι από ότι αν έχει εμβολιαστεί.

Καλούμε, λοιπόν, όλο τον κόσμο να εμβολιαστεί και ο ΣΥΡΙΖΑ επιλέγει σε αυτό το θέμα να απαντήσει ένας υγειονομικός…

Και να είμαστε ξεκάθαροι, γιατί σας το είπα: Όσο μπορώ δεν θα αιφνιδιάσω. Και αυτή η τροπολογία ήρθε χθες και η τροπολογία που αποφασίσαμε και δίνουμε κίνητρο στους υγειονομικούς να εμβολιαστούν και να μη μείνουν σαράντα ημέρες εκτός συστήματος, θα μπορούσε να έρθει σήμερα, αλλά θέλαμε να τη δείτε, να κατατεθεί και να έρθει λίγο αργότερα και έτσι θα προσπαθήσω να φέρνω τις τροπολογίες.

Όμως, να ξέρετε και να το πούμε ξεκάθαρα: Ο κ. Πολάκης είναι υγειονομικός, έχει υποστεί τις κυρώσεις γιατί δεν μπορεί αυτήν τη στιγμή να βρίσκεται σε κλινική. Αυτή είναι η κύρωση. Θα υπάρξουν και άλλες κυρώσεις, όχι τιμωρητικές. Είναι στο πλαίσιο της δημόσιας υγείας. Όταν έχεις επιλέξει δίνοντας τον όρκο του Ιπποκράτη να πηγαίνεις σε κόσμο και να του παρέχεις θεραπεία, το μείζον της δημόσιας υγείας είναι να μη γίνεις εσύ ο παράγοντας που θα νοσήσει. Στη ζυγαριά, λοιπόν, «δημόσια υγεία και ατομική επιλογή», ναι, όταν επιλέγεις να είσαι υγειονομικός, θα πρέπει να ξέρεις ότι προέχει η δημόσια υγεία.

Καταλαβαίνω τον κ. Πολάκη ότι την επόμενη εβδομάδα με τις κυρώσεις που θα ψηφιστούν θα έχει επιπλέον κυρώσεις. Δεν θα υπάρχει εξαίρεση για Βουλευτές. Όσοι γιατροί, όσοι υγειονομικοί δεν εμβολιάζονται δεν μπορούν να είναι στο Εθνικό Σύστημα Υγείας, δεν μπορούν να κάνουν πράξη σε ιδιωτικές κλινικές. Εάν εμβολιαστούν, στο Εθνικό Σύστημα Υγείας τους δίνουμε αμέσως τη δυνατότητα να επανέλθουν, δείχνοντας ότι εμείς σεβόμαστε όλο τον κόσμο, αλλά προασπιζόμαστε τη δημόσια υγεία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Υπουργό.

Θέλω να πω, επειδή ήρθε η ώρα της ονομαστικής ψηφοφορίας και έχουμε ακόμα τρεις Βουλευτές που ανυπόμονα παρακολουθούν ώρες τη διαδικασία, παρακάλεσα τον Υπουργό να παραιτηθεί της δευτερολογίας του για να διευκολύνουμε και θα παρακαλέσω όλους να τηρήσουν τον χρόνο.

Ορίστε, κυρία Πούλου, έχετε τον λόγο για δύο λεπτά ως Κοινοβουλευτικός Εκπρόσωπος.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, αντιφάσκετε. Πράγματι, στην πρωτομιλία σας είπατε ότι μόνο έξι χιλιάδες τετρακόσιες είναι αυτήν τη στιγμή οι αναστολές εργασίας και ότι μπορούμε να τις καλύψουμε με τις εσωτερικές μετακινήσεις. Αυτό είπατε στην πρωτομιλία σας. Αυτό είπατε.

Εγώ, όμως, ξέρετε τι θα σας πω; Μάλλον δεν πάτε να καλύψετε μόνο τις αναστολές αυτές. Πάτε να καλύψετε τις ελλείψεις στις δομές υγείας που έχετε δημιουργήσει πανελλαδικά επί δύο χρόνια πανδημίας.

Προφανώς, λοιπόν, οι ανάγκες που έχουν δημιουργηθεί και οι ελλείψεις στην πρωτοβάθμια, αλλά και σε όλα τα νοσοκομεία της χώρας μας, είναι τόσο σημαντικές που πραγματικά λειτουργούν κιόλας ως νοσοκομεία, ως δομές που παρέχουν υπηρεσία μιας νόσου.

Άρα, δεν σας εμπιστευόμαστε ακριβώς επειδή έχετε αυτές τις νεοφιλελεύθερες απόψεις περί ΣΔΙΤ στο δημόσιο σύστημα υγείας και ακριβώς επειδή πιστεύουμε ότι ανοίγετε αυτήν τη στιγμή το παραθυράκι για να εξυπηρετήσετε και όλα τα άλλα συμφέροντα.

Όμως, είστε και ημιμαθής, ανενημέρωτος ακόμα. Δεν προλάβατε σε τρεις ημέρες. Ο κ. Μπουρλάς μίλησε για τη νέα, λοιπόν, μετάλλαξη «Mu», η οποία -αν θέλετε- εμφανίστηκε στην Κολομβία –γι’ αυτή μίλησε, έτσι;- και για την οποία αυτήν τη στιγμή δεν ανταποκρίνεται κανένα εμβόλιο.

Όμως, θα έλεγα, κύριε Υπουργέ, ότι οφείλετε μια συγγνώμη και σε αυτήν την Αίθουσα και όχι μόνο στο ΚΙΣΕ, γιατί και εδώ σε αυτήν την Αίθουσα έχετε προσβάλει κατ’ επανάληψη με τις ακραίες σας απόψεις και νομίζω ότι δεν συνάδουν με τον ρόλο τον υπουργικό που έχετε τώρα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κυρία Πούλου.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αυτήν τη στιγμή στη χώρα μας το 97% είναι η μετάλλαξη «Δέλτα». Ο κ. Πολάκης δεν αναφέρθηκε ούτε στη «Mu» ούτε αλλού. Στη «Δέλτα» είχε αναφερθεί και τον έχουμε ξανακούσει.

Πείτε ξεκάθαρα ότι ο κόσμος πρέπει να εμβολιαστεί. Σας λέμε τα στοιχεία: 92% στις ΜΕΘ είναι κόσμος που δεν εμβολιάζεται.

Αυτό που είπα για τους έξι χιλιάδες τετρακόσιους που είναι μέχρι στιγμής είναι το εξής: Ο Βασίλης Κικίλιας, που είναι εδώ, είχε κάνει σχεδιασμό για πάνω από δέκα χιλιάδες. Και, πράγματι, το μέτρο είδατε ότι απέδωσε. Πήγαμε από τις είκοσι χιλιάδες κόσμο που ήταν και υπολογίζαμε ότι θα ήμασταν στις δέκα κάτω από τις δέκα χιλιάδες -θα δούμε το ακριβές νούμερο-, αλλά φυσικά και αυτά τα κενά που δημιουργούνται πρέπει να καλυφθούν και με εσωτερικές μετακινήσεις και με όλα αυτά που θα γίνουν.

Η ουσία του πράγματος -ξεκάθαρα μηνύματα- είναι: Ο εμβολιασμός είναι η λύση και γι’ αυτόν τον λόγο καλό είναι στα θέματα εμβολιασμού να μη βάζετε πρόσωπα που είναι κατά του εμβολιασμού.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Τον λόγο έχει ο Βουλευτής του ΣΥΡΙΖΑ - Προοδευτική Συμμαχία, ο κ. Δρίτσας, και με την παράκληση της τήρησης του χρόνου, διότι είμαστε στο όριο της ψηφοφορίας.

Και δηλώνω, μάλιστα, ότι παρακάλεσα και απεδέχθη ο Υπουργός να μην κάνει δευτερολογία.

**ΘΕΟΔΩΡΟΣ ΔΡΙΤΣΑΣ:** Ναι, ωραία, αλλά ο Υπουργός έχει μιλήσει. Εμείς δεν έχουμε μιλήσει.

**ΠΡΟΕΔΡΕΥΩΝ (Αθανάσιος Μπούρας):** Ναι, αλλά να μιλήσετε στον χρόνο σας. Αυτό είπα.

**ΘΕΟΔΩΡΟΣ ΔΡΙΤΣΑΣ:** Και με ανοχή και με παράκληση, κύριε Πρόεδρε. Καταλαβαίνω τους συναδέλφους που εκλήθησαν για να είναι εδώ για την ονομαστική ψηφοφορία, αλλά αυτό δεν σημαίνει ότι δεν πρέπει να γίνει η διαδικασία.

**ΠΡΟΕΔΡΕΥΩΝ (Αθανάσιος Μπούρας):** Το δικαίωμά σας δεν θα σας το αφαιρέσω, αλλά θα μου επιτρέψετε να επικαλεστώ ότι ποτέ δεν σας πίεσα και ήμουν πάντα ανεκτικός στον χρόνο.

**ΘΕΟΔΩΡΟΣ ΔΡΙΤΣΑΣ:** Το παραδέχομαι και το εκτιμώ.

**ΠΡΟΕΔΡΕΥΩΝ (Αθανάσιος Μπούρας):** Τώρα κάνω παράκληση να τηρήσετε όσο το δυνατόν τον χρόνο που δικαιούσθε.

**ΘΕΟΔΩΡΟΣ ΔΡΙΤΣΑΣ:** Το παραδέχομαι και το εκτιμώ. Παρ’ όλα αυτά, θέλω τουλάχιστον για μισό λεπτό να απαντήσω και εγώ στον κ. Πλεύρη.

Κύριε Πλεύρη, σας έχω πει και άλλη φορά ότι είστε μάχιμος δικηγόρος, πολύ έμπειρος...

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Παράκληση να μην ομιλείτε. Παράκληση θερμή.

Κυρίες και κύριοι συνάδελφοι, σας παρακαλώ μην κάνετε φασαρία στην Αίθουσα.

**ΘΕΟΔΩΡΟΣ ΔΡΙΤΣΑΣ:**…και ξέρετε πάρα πολύ καλά με την ίδια επάρκεια να υπερασπίζεστε και τον κατηγορούμενο και την πολιτική αγωγή. Έχετε αυτήν την ικανότητα και εσείς και πολλοί άλλοι συνάδελφοί σας.

Λίγο πολύ αυτό κάνατε τώρα απαντώντας στον κ. Πολάκη, διότι απαντήσατε ένα λεπτό για να υπερασπιστείτε την τροπολογία σας και έξι λεπτά για να βάλλετε εναντίον του κ. Πολάκη και να εμφανίσετε τον ΣΥΡΙΖΑ ότι είναι εναντίον των εμβολιασμών ή δεν έχει καθαρή θέση, όταν ακριβώς από την αρχή της πανδημίας όλη μας η παρουσία, από τον Πρόεδρο μέχρι όλα τα στελέχη και όλες τις επίσημες αποφάσεις και τη δράση του κόμματος και των Βουλευτών, είναι προς την κατεύθυνση της αντιμετώπισης της πανδημίας με όλα τα μέσα και, βέβαια, με προτεραιότητα -στη συγκυρία που προέκυψαν- τα εμβόλια, τον εμβολιασμό. Και αυτό δεν μπορεί να το αμφισβητήσει κανείς με οποιαδήποτε επιχειρήματα δικηγορικού επιπέδου.

Λέω ότι και αυτή η τροπολογία, κύριε Πλεύρη, είναι ακριβώς η απόδειξη της συνειδητής επιλογής που έχει κάνει η Κυβέρνησή σας, την οποία υπερασπίζεστε και τώρα συμμετέχετε κιόλας σε αυτήν, από την αρχή της πανδημίας να κάνει τα ελάχιστα δυνατά, ώστε να περάσει η πανδημία και να έχει μείνει άθικτη η σχέση δημόσιου και ιδιωτικού τομέα. Αυτό είναι ο μόνιμος πυρήνας της πολιτικής αυτής της Κυβέρνησης.

Γι’ αυτό δεν έχετε δραστικά ενισχύσει το σύστημα υγείας, γι’ αυτό επαγγέλλεστε διαρκώς –και πέρυσι στη Σαντορίνη και φέτος με την καμπάνια «ΕΛΕΥΘΕΡΙΑ»- ότι τελειώνει η πανδημία.

Και για την ελλιπή, για τη μειωμένη συμμετοχή στον εμβολιασμό η ευθύνη της Κυβέρνησής σας είναι τεράστια, ακριβώς γιατί ενισχύετε όλους αυτούς που επαναπαύονται ότι η πανδημία θα περάσει και είστε εσείς πρώτοι που τα δίνετε αυτά τα μηνύματα.

Επίσης, είστε οι πρώτοι που δεν έχετε κάνει το παραμικρό σε μια σοβαρή καμπάνια, παρά μόνο αυταρχικού χαρακτήρα τιμωρητικές πρωτοβουλίες, για να πείσετε όχι τους ψεκασμένους ή αυτούς που δεν ξέρω και εγώ για οποιονδήποτε λόγο καταλήγουν σε αυτή την επιλογή, αλλά τη μεγάλη πλειοψηφία που είναι άνθρωποι που φοβούνται και που ακριβώς εκεί πρέπει να δώσουμε το βάρος, στους ανθρώπους που φοβούνται για οποιονδήποτε λόγο! Και η Κυβέρνηση και το Υπουργείο Υγείας και η πολιτεία λείπουν απολύτως από αυτόν τον στόχο.

Ο ΣΥΡΙΖΑ παντού έχει πάρει πρωτοβουλίες και προς τους ανθρώπους που φοβούνται και στις αλληλέγγυες δομές και παντού, ακριβώς γι’ αυτό. Και εκτιθέμεθα υποτίθεται γιατί επιτρέπουμε να παραβιάζονται ατομικά δικαιώματα και δίνουμε μάχες σε αυτό το επίπεδο. Λοιπόν, ας τελειώσουμε με αυτή την ιστορία.

Περνάω στο νομοσχέδιο. Επιτρέψτε μου, κύριε Πρόεδρε. Καταλαβαίνετε ότι ήταν απολύτως αναγκαίο.

Η Κοινοβουλευτική μας Εκπρόσωπος και ο εισηγητής έθεσαν με υποδειγματικό τρόπο την κριτική σε αυτό το νομοσχέδιο. Ο εισηγητής μας κ. Γιώργος Ψυχογιός επισήμανε, μεταξύ όλων των πολύ εύστοχων θέσεων που ανέπτυξε, ότι είναι επικίνδυνη η πολιτική σας σε βάρος όλων, γιατί από την αρχή δεν ξέρατε τι είναι το μεταναστευτικό-προσφυγικό και εξακολουθείτε να μην ξέρετε, γιατί το θεωρείτε ζήτημα αστυνόμευσης και ζήτημα εσωτερικής πλειοδοσίας απέναντι στη μισαλλοδοξία του ρατσισμού και της ξενοφοβίας, κοινό που θέλετε να ανταγωνίζεστε στην Ελληνική Λύση και άλλες δυνάμεις, μπας και σας ξεφύγει η ηγεμονία σε όλες αυτές τις απόψεις που μεταφράζονται και σε ψήφους.

Γι’ αυτό και καταργήσατε αυτό που με πολύ μεγάλη πρόνοια ο Αλέξης Τσίπρας και η δική μας Κυβέρνηση ίδρυσε, το Υπουργείο Μετανάστευσης και μετά το μετανιώσατε γιατί είδατε πόσο άγονη και ανεπεξέργαστη ήταν αυτή η επιλογή.

Και ακριβώς σε αυτήν την κατεύθυνση θέλω να πω, κύριε Πρόεδρε, στο λίγο χρόνο που μου απομένει, μερικούς μύθους, για να τελειώνουμε. Γιατί έρχεστε εδώ μαζί –είναι το τέταρτο, πέμπτο νομοσχέδιο- και διαρκώς βρίσκεστε στην αντίφαση, ότι δεν σας καλύπτουν οι αυστηροποιήσεις και οι περιορισμοί. Ο κ. Καμίνης επ’ αυτού έκανε επίσης πολύ σωστή επισήμανση.

Είστε βαθιά νυχτωμένοι, αν νομίζετε ότι με τον διαρκή περιορισμό δικαιωμάτων θα μπορείτε να αντιμετωπίσετε το προσφυγικό και το μεταναστευτικό!

Κι εγώ σας σας λέω, για να τελειώνουμε και με τα ανοιχτά και κλειστά σύνορα και με τα ξέφραγα αμπέλια και με το ένα και με το άλλο, τον Σεπτέμβριο του ’14 έπεσε το Κομπάνι από το ισλαμικό κράτος. Ήταν η τελευταία ελπίδα εκατομμυρίων πολιτών της Συρίας, για να μείνουν κοντά στον τόπο τους με την ελπίδα ότι μπορεί και να ξαναγυρίσουν.

Μόνο το δεύτερο εξάμηνο του ’14 –είναι εδώ ο κ. Βαρβιτσιώτης, ήταν Υπουργός τότε- η αύξηση σε σχέση με το πρώτο εξάμηνο του ’14 –προσέξτε- ήταν 287%, σε μικρότερα βέβαια μεγέθη. Και το Σεπτέμβριο του ’15 η Μέρκελ έκανε ανοιχτή πρόσκληση, μετά την πτώση στο Κομπάνι, λέγοντας ότι τουλάχιστον μόνο η Γερμανία μπορεί να πάρει πεντακόσιες χιλιάδες Σύρους, γυναίκες, άντρες και παιδιά. Και εκεί πολλές χώρες της Ευρώπης άρχισαν να ανταποκρίνονται θετικά.

Τη στιγμή εκείνη ανέλαβε Κυβέρνηση ο ΣΥΡΙΖΑ και ακριβώς εκεί, τον Ιανουάριο, οι ρυθμοί ήταν πεσμένοι. Από το Φεβρουάριο, Μάρτιο και μετά άρχισαν να αυξάνονται και να γιγαντώνονται.

Σε αυτό το διάστημα και μετά συνέβησαν μια σειρά γεγονότα, μέχρι το τέλος του ’15. Ήρθε ο Καγκελάριος της Αυστρίας, ο Φρίμαν, στη Λέσβο για να ενισχύσει την υποψηφιότητά του στην Αυστρία –δεν τα κατάφερε, τελικά έχασε τις εκλογές- προβάλλοντας σε όλη την Ευρώπη το αίτημα για την στήριξη των προσφύγων και των μεταναστών. Και όταν συνάντησε τον μακαρίτη, αυτόν τον σπουδαίο άνθρωπο, τον πλοίαρχο Κυριάκο Παπαδόπουλο, δεν άκουσε καλά όταν ρώτησε πόσους είχε σώσει και του είπε «σώσατε πέντε ναυαγούς»; Και του απάντησε ο Κυριάκος Παπαδόπουλος: «Όχι, κύριε Καγκελάριε, έσωσα πέντε χιλιάδες ναυαγούς». Αυτό ήταν το Λιμενικό Σώμα τότε, χωρίς ανοικτά σύνορα.

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείστε, κύριε Δρίτσα. Βάλτε τελεία.

**ΘΕΟΔΩΡΟΣ ΔΡΙΤΣΑΣ:** Και ήρθε η εικόνα του Αϊλάν στις ακτές της Τουρκίας, ήρθαν ένα σωρό και στο ένα εκατομμύριο που πέρασε –θα τελειώσω με αυτό, κύριε Πρόεδρε- δεν υπήρχε ούτε ένας στην κυβέρνηση ΣΥΡΙΖΑ που να μην καταγραφεί και να μην δοθούν τα στοιχεία του με το Eurojust σε όλη την Ευρώπη.

Και όταν μας ζήτησαν, μετά από την εγκληματική επίθεση στο Παρίσι, σε εκείνο το μακελειό με τους εκατόν τριάντα νεκρούς, στοιχεία από όλες τις χώρες, ήμουν Υπουργός και σε μισή ώρα…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Δρίτσα, σας παρακαλώ.

**ΘΕΟΔΩΡΟΣ ΔΡΙΤΣΑΣ:** Τέλειωσα, κύριε Πρόεδρε, αλλά αυτά πρέπει να καταγράφονται.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ μη γενικεύετε. Επί του νομοσχεδίου! Αυτά είναι για άλλη συζήτηση.

**ΘΕΟΔΩΡΟΣ ΔΡΙΤΣΑΣ:** Όχι, κύριε Πρόεδρε, δεν είναι για άλλη…

**ΠΡΟΕΔΡΕΥΩΝ (Αθανάσιος Μπούρας):** Εντάξει.

**ΘΕΟΔΩΡΟΣ ΔΡΙΤΣΑΣ:** …γιατί η μισαλλοδοξία γεννάει αθλιότητα σε κάθε χώρα, ανταγωνισμούς και στο τέλος και πολέμους.

Δεν μπορούμε να μιλάμε για «λάθρο», όταν αυτή τη στιγμή στο Αφγανιστάν…

**ΠΡΟΕΔΡΕΥΩΝ (Αθανάσιος Μπούρας):** Κύριε Δρίτσα, σας παρακαλώ.

**ΘΕΟΔΩΡΟΣ ΔΡΙΤΣΑΣ:** Πριν δύο χρόνια ο κ. Μηταράκης και ο κ. Μητσοτάκης θα έλεγαν ότι οι Αφγανοί δεν είναι πρόσφυγες.

**ΠΡΟΕΔΡΕΥΩΝ (Αθανάσιος Μπούρας):** Κύριε Δρίτσα, κλείστε. Σας παρακαλώ θερμά. Βάλτε τελεία.

**ΘΕΟΔΩΡΟΣ ΔΡΙΤΣΑΣ:** Τέλειωσα, λοιπόν, με αυτό.

Τότε, λοιπόν, σε μισή ώρα, το Υπουργείο μας και το Λιμενικό Σώμα δώσαμε στους Γάλλους όλα τα στοιχεία, ενός εκ των βομβιστών που τότε είχε περάσει στην Κω και εμείς τα είχαμε στείλει όλα, αλλά η Europol δεν είχε ανοικτή σύνδεση με όλες τις χώρες. Και ενώ είχε τα στοιχεία, η Europol δεν τα κοινοποίησε αλλού.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Αυτό είναι το «ξέφραγο αμπέλι του ΣΥΡΙΖΑ»; Αιδώς, Αργείοι!

Γιατί αν θέλετε να τιμήσετε τον Θεοδωράκη, πρέπει να υπερασπιστείτε το παιδί. Γιατί αν δεν γλιτώσει το παιδί, δεν θα υπάρχει ελπίδα. Και γιατί αυτά τα πρόσωπα, όσοι αγωνίζονται για δημοκρατία, για ειρήνη και για δικαιοσύνη, δεν βολεύονται παρά μόνο στο δίκαιο. Έτσι θα τιμήσουμε τον Μίκη Θεοδωράκη!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Δρίτσα.

Το λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Θεόφιλος Ξανθόπουλος, ο οποίος πράγματι βρίσκεται επιμελώς επί πολλές ώρες στο Κοινοβούλιο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, τι ώρα θα είναι η ψηφοφορία;

**ΠΡΟΕΔΡΕΥΩΝ (Αθανάσιος Μπούρας):** Μετά τον κ. Ξανθόπουλο είναι ο κ. Τόλκας μέσω Webex. Αμέσως μετά –επειδή παρεκάλεσα τον Υπουργό και δεν θα κάνει δευτερολογία, όπως δεν θα κάνει κανένας εκ των εισηγητών- θα πάμε στην ψηφοφορία.

Επομένως, υπολογίστε περίπου τα δεκαπέντε λεπτά.

Κύριε Ξανθόπουλε, έχετε το λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ.

Κυρίες και κύριοι συνάδελφοι, στοιχειωδώς την προσοχή σας ως ένδειξη αναγνώρισης της δεκαώρου παραμονής μου στην Αίθουσα, γιατί πραγματικά δεν έχασα λεπτό από τη διαδικασία.

Νομίζω ότι σήμερα τη μέρα φωτίζει η εκδημία του Μίκη Θεοδωράκη. Θα τον αποχαιρετίσω με τα λόγια του Αλεξανδρινού: «Υπήρξεν έτι το άριστον εκείνο, Ελληνικός - ιδιότης δεν έχει η ανθρωπότης τιμιοτέραν». Νομίζω αρκεί.

Και από τα υψιπετή στα τετριμμένα.

Συζητάμε ένα νομοσχέδιο στο οποίο πολύ ουσιαστικά έθεσε το πλαίσιο ο σύντροφός μου, ο συνάδελφος Γιάννης Μουζάλας. Δεν μιλάμε για το πόσο καλοί είμαστε εμείς απέναντι στους πρόσφυγες ή για το πόσοι κακοί είστε εσείς, το αντίθετο. Μιλάμε για το κράτος δικαίου και τις θεσμικές εγγυήσεις που απολαμβάνουν οι πολίτες του κόσμου. Μιλάμε για τις συμβάσεις που δεσμεύουν τη χώρα μας, η οποία ανήκει στον σκληρό πυρήνα των κρατών της Ευρωπαϊκής Ένωσης. Μιλάμε –τέλος πάντων- για μία μακραίωνη παράδοση που έχει διαμορφωθεί στην Ελλάδα που είναι κατ’ εξοχήν ναυτικό κράτος και προσπαθούμε να συμβάλουμε καθένας από την πλευρά του στη διατύπωση της κριτικής απέναντι στο νομοθέτημα που μας φέρνετε.

Και θέλω να εκφράσω τη βαθιά μου ανησυχία γιατί οσημέραι σιγά-σιγά η Νέα Δημοκρατία μεταλλάσσεται από ένα κόμμα της λαϊκής Δεξιάς, από ένα κεντροδεξιό κόμμα, όπως ισχυρίζεται, σε ένα κόμμα του σκληρού πυρήνα της βαθιάς Δεξιάς. Και αυτό γίνεται ανεπαισθήτως, διά της διολισθήσεως.

Ακούστε, κύριοι συνάδελφοι: Υπάρχουν πολύ συγκεκριμένες διατάξεις οι οποίες απασχολούν την Εθνική Αντιπροσωπεία. Κατ’ αρχάς, έχετε μία λανθασμένη προσέγγιση στο πρόβλημα, διότι κυριαρχείστε από την αντίληψη ότι αν τους δυσκολέψουμε τη ζωή, δεν θα έρθουν. Πιστεύει κάποιος σας ότι οι συνθήκες σε οποιαδήποτε σπαρασσόμενη από τον εμφύλιο χώρα μπορούν να συγκριθούν με τις συνθήκες στην Ελλάδα που θα είναι αποτρεπτικές; Ο άνθρωπος που επιβιώνει κλεισμένος στα λαγούμια για να αποφεύγει τους βομβαρδισμούς θα σκεφτεί ότι εδώ δεν έχει ΑΜΚΑ ή ότι θα τον βάλουμε στη Μόρια ή σε οποιονδήποτε άλλο χώρο περιορισμένης ελευθερίας; Σφάλλετε –όχι σφάλλετε- αποδεικνύεται κατά τραγικό τρόπο, αλλά αδυνατείτε να το καταλάβετε.

Τι κάνετε, λοιπόν; Οριζοντίως περιστέλλετε όλες τις προθεσμίες στη λογική να χαθούν οι προθεσμίες και να μην ασκήσουν οι πρόσφυγες τα δικαιώματά τους. Θεσμοθετείτε παράβολο 100 ευρώ στο άρθρο 23, θαρρείς και δεν ξέρετε ότι αυτό είναι ένα τεράστιο ποσό για τους ανθρώπους οι οποίοι επιβιώνουν οριακά, αν επιβιώνουν.

Για να ασκήσει το δικαίωμά του, λοιπόν, ο πολίτης -ο πολίτης του κόσμου, εννοώ- θα έχει 100 ευρώ, για να μπορέσει να ασκήσει το ένδικο μέσο; Δεν πρέπει να προσεγγίζετε αυτά τα ζητήματα με αυτή τη νοοτροπία, αλλά το κάνετε ακριβώς γιατί έχετε μία λογική καταπίεσης, συντριβής, «να τους πετάξουμε στη θάλασσα, να τους δείξουμε ότι εδώ δεν είναι φιλόξενος ο τόπος» και ουσιαστικά με τον τρόπο αυτό η χώρα κινδυνεύει από τη διεθνή έννομη τάξη, της οποίας επιμένω ότι αποτελεί συστατικό στοιχείο. Το κράτος δικαίου δεν εφαρμόζεται κατά το δοκούν. Το κράτος δικαίου μάς αφορά και μας δεσμεύει όλους.

Θεσμοθετείτε το άρθρο 40, το οποίο, μάλιστα, δεν το είχατε στη διαβούλευση, κύριε Υπουργέ, γιατί θα είχαν ξεσηκωθεί και οι πέτρες και το φέρατε μετά από τη διαβούλευση στο σώμα του νομοθετήματος και αποτελεί μια πολύ σοβαρή παραβίαση των αρχών του Δικαίου της Θάλασσας και δεν το λέμε εμείς. Εχθές –διαβάζω- η κ. Ντούνια Μιγιάτοβιτς λέει: «Το ελληνικό Κοινοβούλιο πρέπει να αναθεωρήσει την πολιτική πρόταση που βρίσκεται υπό συζήτηση, η οποία θα έθετε σοβαρά προσκόμματα στο έργο που επιτελούν οι ΜΚΟ στη θάλασσα, το οποίο έργο σώζει ζωές και δίνει τη δυνατότητα να παρακολουθούνται πιθανές παραβιάσεις ανθρωπίνων δικαιωμάτων στο Αιγαίο». Αυτή είναι η δήλωση της αρμοδίας Επιτρόπου.

Και εν πάση περιπτώσει, είναι πολύ σημαντικό το πρόβλημα για να μπορείτε με εμβαλωματικές λύσεις να το αντιμετωπίζετε. Το μεταναστευτικό ήρθε και θα μείνει. Σήμερα είστε εσείς Κυβέρνηση, αύριο θα είναι μια άλλη κυβέρνηση. Η χώρα πρέπει να διακηρύξει σε όλους τους τόνους και να επιδείξει και να αποδείξει ότι αποτελεί κράτος δικαίου. Με αυτές τις ρυθμίσεις που εισάγετε η χώρα θα έχει πολύ σοβαρά προβλήματα και αυτό δεν έχει σχέση με την αντιμετώπιση του προσφυγικού, έχει σχέση με τη λογική σας να χαϊδέψετε τα συντηρητικά, τα ξενοφοβικά αντανακλαστικά ενός μεγάλου κομματιού της ελληνικής κοινωνίας και να έρθετε σε μεγάλη απόκλιση με αυτό που αποτελεί παράδοση όλης της ναυτοσύνης και όλου του Ελληνισμού επί χιλιάδες χρόνια, να σώζουν ανθρώπους που κινδυνεύουν στη θάλασσα.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πάρα πολύ τον κ. Ξανθόπουλο για την οικονομία του χρόνου.

Και τον λόγο έχει τώρα με τηλεδιάσκεψη ο κ. Τόλκας, Βουλευτής του ΣΥΡΙΖΑ - Προοδευτική Συμμαχία, με την παράκληση, κύριε Τόλκα, να βάλετε το ρολόι σας δίπλα, για να τελειώσετε στα επτά λεπτά, γιατί δεν θα ακούσετε το κουδούνι.

Ορίστε, κύριε συνάδελφε, έχετε τον λόγο.

**ΑΓΓΕΛΟΣ ΤΟΛΚΑΣ:** Σας ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, «δεν είμαστε η ασπίδα της Ευρώπης, είμαστε η ασπίδα της Ελλάδας», αυτό δήλωσε ο Υπουργός πριν λίγες μέρες από εδώ, από τη Βουλή. Είναι μια δήλωση, όμως, που απέχει πολύ από την πραγματικότητα, καθώς η χώρα μας έχει ζήσει την προηγούμενη μεταναστευτική κρίση που απέδειξε ότι δεν μπορείς να χειρίζεσαι το προσφυγικό μόνος σου και μακριά από τις εξελίξεις.

Επιπλέον, η δήλωση του Υπουργού μπροστά σε υπαρκτά διεθνή προβλήματα που καίνε τη γειτονιά μας εμπεριέχει όλο το νόημα φοβικότητας, ξενοφοβίας, αλλά και απομόνωσης της χώρας. Έτσι το παρουσίασε πρόσφατα και ο ίδιος ο Πρωθυπουργός με τις γνωστές αντιδράσεις από θεσμικούς εκπροσώπους των οργάνων της Ένωσης, των ίδιων αυτών που επισκέπτονταν τον Έβρο τον Μάρτιο του 2020, αποδίδοντας συγχαρητήρια. Τα συγχαρητήρια γίνονταν δεκτά, αλλά οι διαφωνίες πάτημα για λεονταρισμούς, γιατί η κύρια έγνοιά σας είναι η εικόνα σας στο υπερσυντηρητικό ακροατήριό σας.

Το σημερινό νομοσχέδιο νομοθετείται σε ένα περιβάλλον δοκιμαστικού σωλήνα, χωρίς να λαμβάνει υπ’ όψιν τις διεθνείς εξελίξεις, τις υποχρεώσεις ενός κράτους δικαίου, την ανάγκη αλληλεγγύης και ανθρωπισμού σε ανθρώπους στη θέση των οποίων μπορεί να βρεθεί οποιοσδήποτε.

Και είναι σαφές ότι το νομοσχέδιο συνδέεται με τις εξελίξεις στο Αφγανιστάν, οι οποίες ήταν προβλέψιμες μήνες πριν, όταν δολοφονούνταν δημοσιογράφοι, δικαστικοί, άνθρωποι που προσέφεραν στον τομέα των ανθρωπίνων δικαιωμάτων. Το προηγούμενο έτος περίπου δύο εκατομμύρια εξακόσιες χιλιάδες Αφγανοί εκτοπίστηκαν σε διάφορες χώρες του κόσμου. Οι εικόνες στο αεροδρόμιο της Καμπούλ δείχνουν μόνο ένα μέρος της πραγματικότητας που ζουν χιλιάδες απελπισμένοι Αφγανοί, αποτέλεσμα της μιλιταριστικής πολιτικής, αλλά και της πολιτικής Τραμπ να αφήσει ουσιαστικά τον έλεγχο στους Ταλιμπάν.

Η Αμερική και άλλες χώρες ήδη έχουν ξεκινήσει και συζητούν για σχέδια υποδοχής των εκτοπισθέντων, καθώς διαφαίνεται μια νέα προσφυγική κρίση με παγκόσμιες συνέπειες. Εδώ, εμείς κλείνουμε τα μάτια. Συζητούνται σχέδια επικεντρωμένα στα ανθρώπινα δικαιώματα για όσους έχουν βιαίως εκτοπιστεί, για όσους συνεργάστηκαν με άλλες δυνάμεις, για όσους είναι στόχοι των Ταλιμπάν και ειδικά για γυναίκες. Γίνονται προσπάθειες να σωθούν όσοι βρίσκονται σε κίνδυνο για τη ζωή τους, σε συνεργασία με γειτονικές χώρες που μπορούν να δεχθούν πρόσφυγες από το Αφγανιστάν, όπως το Πακιστάν ή το Ιράν, καθώς και όσες χώρες έχουν προσφερθεί να φιλοξενήσουν πρόσφυγες, όπως -έχει σημασία γιατί είναι γειτονιά μας- η Αλβανία, το Κόσοβο, η Βόρεια Μακεδονία. Αυτές οι χώρες έχουν δεχθεί να φιλοξενήσουν πρόσφυγες, να διεκπεραιώνουν αιτήματα ασύλου, να προστατεύουν τα δικαιώματα και να παρέχουν εύκολη πρόσβαση σε ανθρωπιστική βοήθεια.

Αντίστοιχη πίεση, όμως, θα υπάρξει και προς τις ευρωπαϊκές χώρες τόσο για να διευκολύνουμε τις διαδικασίες ασύλου, να σταματήσουν τις επαναπροωθήσεις, όσο και για να στηρίξουμε οικονομικά την προσπάθεια.

Εδώ τι λέει το Υπουργείο; Ότι θα μπορέσουμε να κλειδώσουμε τη χώρα μας, να κάνουμε πιο εύκολες τις απελάσεις, να ποινικοποιήσουμε τη δράση όσων εμπλέκονται σε προσπάθειες διάσωσης προσφύγων και μεταναστών στη θάλασσα, να περιορίσουμε τα κατά το διεθνές δίκαιο δικαιώματα των ανθρώπων που αναζητούν προστασία, να χρησιμοποιήσουμε δηλαδή όλα τα μέσα αποτροπής για να είμαστε πράγματι η ασπίδα της Ευρώπης, γιατί η Ευρώπη βρήκε με τη δική σας Κυβέρνηση τον διαθέσιμο αστυνομικό της.

Εμείς λέμε ότι θα προστατεύσουμε τα σύνορά μας, όπως γινόταν πάντα, αλλά θα σεβαστούμε το διεθνές δίκαιο και τις ανθρώπινες αξίες. Και αυτό είναι υποχρέωσή μας τόσο ως ελληνικό κράτος όσο και ως Ευρωπαϊκή Ένωση. Αυτό κάναμε και εμείς ως κυβέρνηση σε συνεργασία με τους πάντες, με την Ευρωπαϊκή Ένωση, τον Στρατό, την Αστυνομία, τις υπηρεσίες ασύλου και ναι, η χώρα δεν έγινε ξέφραγο αμπέλι, όπως υποστήριξαν και όλοι οι προηγούμενοι συνάδελφοι.

Όλα τα προηγούμενα κύματα μετανάστευσης οδήγησαν στην κλιμάκωση… (δεν ακούγεται λόγω κακής σύνδεσης) των αυταρχικών ρυθμιστικών κινημάτων και ηγετών και… (δεν ακούγεται λόγω κακής σύνδεσης)

Η μεταναστευτική κρίση μας δίδαξε ότι η έλλειψη ευρωπαϊκής αλληλεγγύης, η άρνηση της πραγματικότητας, η απουσία σχεδίου και η άρνηση υποστήριξης στις αφίξεις προσφύγων και μεταναστών, επιβαρύνουν τις… (δεν ακούγεται λόγω κακής σύνδεσης) των χωρών υποδοχής και δημιουργεί πολιτικές εντάσεις που πάντα κάποιοι ανεύθυνα εκμεταλλεύονται, ώστε να δικαιολογήσουν την καταστολή και να υπονομεύσουν τις δημοκρατικές αξίες, τους θεσμούς και τα ανθρώπινα δικαιώματα.

Σε ένα από τα επόμενα κεφάλαια, επίσης, που αφορά στη μετανάστευση, επιτρέψτε μου να κάνω κάποιες παρατηρήσεις, οι οποίες προκύπτουν και από την καθημερινότητα.

(Δεν ακούγεται λόγω κακής σύνδεσης) …οφείλετε να λάβετε υπ’ όψιν ότι πρέπει να προβλεφθούν και να αντιμετωπιστούν οι πάρα πολλές περιπτώσεις τις οποίες ακόμα και σήμερα… (δεν ακούγεται λόγω κακής σύνδεσης) προβλήματα ουσιαστικά… (δεν ακούγεται λόγω κακής σύνδεσης) σε νόμιμους μετανάστες.

Επιπλέον, η σύντμηση των προθεσμιών των... (δεν ακούγεται λόγω κακής σύνδεσης) θα αφήσει απροστάτευτα τα δικαιώματα μεταναστών είτε λόγω οικονομικής τους αδυναμίας είτε λόγω του ελάχιστου χρόνου να προετοιμαστούν για να απευθυνθούν σε διοίκηση και δικαιοσύνη, ενώ θα δημιουργήσει πίεση και στις αρμόδιες υπηρεσίες. Φανταστείτε, μάλιστα, αυτήν την περίοδο με τα μέτρα του κορωνοϊού να πρέπει εντός τριάντα ημερών να γίνουν όλες οι σχετικές διευθετήσεις.

Τέλος, στις ρυθμίσεις για τη μετανάστευση πρέπει να ξαναδείτε και την κατάργηση ανανέωσης αδειών για ανθρωπιστικούς λόγους, καθώς αυτή η πρόβλεψη πρόσφερε κάλυψη σε πραγματικές υποθέσεις που δεν προέβλεπε ο νόμος ή ήταν ιδιαίτερα άτεγκτος ο νόμος, ειδικά μάλιστα σε περιπτώσεις που αφορούν σε οικογένειες, σε γυναίκες και σε παιδιά ή ακόμα και σε ανθρώπους με προβλήματα υγείας.

Για όλα τα παραπάνω, καταψηφίζουμε το νομοσχέδιο και γιατί ακόμα η επίθεση στα δικαιώματα ανθρώπων που έχουν ανάγκη και ζητούν προστασία είναι ευθεία επίθεση στην ίδια την κοινωνία, καθώς τα προβλήματα δεν διαχωρίζουν τους Έλληνες από τους ξένους, όπως δυστυχώς ακούστηκε... (δεν ακούγεται λόγω κακής σύνδεσης).

Ακόμα και η πανδημία που ζήσαμε, αλλά και οι φυσικές καταστροφές που ζούμε όλο και πιο συχνά, θα έπρεπε να μας αφυπνίσουν στην απαίτηση ως χώρα και ως Ευρωπαϊκή Ένωση για αλληλεγγύη.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Τόλκα.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Μετανάστευσης και Ασύλου «Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες διατάξεις αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Παρακαλώ τους εισηγητές και τους ειδικούς αγορητές να δηλώσουν την ψήφο τους επί της αρχής του νομοσχεδίου.

Ερωτάται το Σώμα: Γίνεται δεκτό το νομοσχέδιο επί της αρχής;

**ΣΤΑΥΡΟΣ ΚΕΛΕΤΣΗΣ:** Ναι.

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Δεν έχετε τον λόγο. Μπήκαμε στην ψηφοφορία και θέλουμε την ψήφο σας.

**ΓΕΩΡΓΙΟΣ ΨΥΧΟΓΙΟΣ:** Μισό λεπτό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει μισό λεπτό. Σας παρακαλώ.

**ΓΕΩΡΓΙΟΣ ΨΥΧΟΓΙΟΣ:** Δηλώνουμε με την ψήφο μας ότι επί της αρχής είμαστε «ΚΑΤΑ»…

**ΠΡΟΕΔΡΕΥΩΝ (Αθανάσιος Μπούρας):** Προχωρούμε με τον κ. Καμίνη.

**ΓΕΩΡΓΙΟΣ ΨΥΧΟΓΙΟΣ:** Όχι, μισό λεπτό.

**ΠΡΟΕΔΡΕΥΩΝ (Αθανάσιος Μπούρας):** Δεν έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Πώς δεν έχουμε τον λόγο; Έχουμε δικαίωμα από τον Κανονισμό για δευτερολογία. Σας παρακαλώ, μπορώ να πω κάτι για ένα δευτερόλεπτο;

Σεβόμαστε όλους τους συναδέλφους και τη διαδικασία. Όμως, οι εισηγητές έχουν έστω μία σύντομη δευτερολογία. Άμα θέλετε να το κάνετε έτσι, ντροπή…

**ΠΡΟΕΔΡΕΥΩΝ (Αθανάσιος Μπούρας):** Λοιπόν, κύριε Ψυχογιέ, το προεξόφλησα αυτό…

**ΓΕΩΡΓΙΟΣ ΨΥΧΟΓΙΟΣ:** Δεν ολοκλήρωσα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Ψυχογιέ, σας παρακαλώ.

Δεν έχει τον λόγο ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Αυτό είναι απαράδεκτο! Ντροπή!

**ΠΡΟΕΔΡΕΥΩΝ (Αθανάσιος Μπούρας):** Προχωρούμε την ψηφοφορία με τους υπόλοιπους εισηγητές. Γίνεται δεκτό το νομοσχέδιο επί της αρχής;

**ΓΕΩΡΓΙΟΣ ΚΑΜΙΝΗΣ:** Όχι.

**ΜΑΡΙΑ ΚΟΜΝΗΝΑΚΑ:** Όχι.

**ΑΝΤΩΝΙΟΣ ΜΥΛΩΝΑΚΗΣ:** Όχι.

**ΦΩΤΕΙΝΗ ΜΠΑΚΑΔΗΜΑ:** Όχι.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, το νομοσχέδιο του Υπουργείου Μετανάστευσης και Ασύλου «Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες διατάξεις αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη» έγινε δεκτό επί της αρχής κατά πλειοψηφία.

Έχει υποβληθεί αίτηση διεξαγωγής ονομαστικής ψηφοφορίας επί της υπουργικής τροπολογίας με γενικό αριθμό 1054 και ειδικό 9 από Βουλευτές της Κοινοβουλευτικής Ομάδας του ΣΥΡΙΖΑ της οποία το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 287-290)

ΑΛΛΑΓΗ ΣΕΛΙΔΑΣ

Δεν θα αναγνώσω τον κατάλογο των υπογραφόντων Βουλευτών διότι λόγω των ειδικών συνθηκών θεωρούμε ότι υπάρχει ο απαιτούμενος από τον Κανονισμό αριθμός για την υποβολή τους.

Συνεπώς, διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Συνεχίζεται η διακοπείσα συνεδρίαση.

Κυρίες και κύριοι συνάδελφοι, στο σημείο αυτό θα διεξαχθεί ονομαστική ηλεκτρονική ψηφοφορία επί της τροπολογίας με γενικό αριθμό 1054 και ειδικό 9.

Παρακαλώ να ανοίξει το σύστημα της ηλεκτρονικής ψηφοφορίας, το οποίο θα μείνει ανοιχτό για κάποια συγκεκριμένη χρονική περίοδο, προκειμένου κάποιοι συνάδελφοι που είναι στον δρόμο να έρθουν για να ψηφίσουν.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση, η οποία θα ακολουθήσει και καταχωρίζονται στα Πρακτικά.

(Οι προαναφερθείσες επιστολές κατατίθενται για τα Πρακτικά και βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχει συμπληρωθεί μία ώρα που παρέμεινε ανοικτό το ηλεκτρονικό σύστημα ψηφοφορίας.

Επομένως, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί της τροπολογίας με γενικό αριθμό 1054 και ειδικό 9.

Εψήφισαν συνολικά 277 Βουλευτές.

Υπέρ της τροπολογίας, δηλαδή «ΝΑΙ», ψήφισαν 158 Βουλευτές.

Κατά της τροπολογίας, δηλαδή «ΟΧΙ, ψήφισαν 119 Βουλευτές.

«Παρών» ουδείς εψήφισε.

Συνεπώς, η τροπολογία με γενικό αριθμό 1054 και ειδικό 9 έγινε δεκτή κατά πλειοψηφία.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Υπ. Τροπ. 1054/9 (ΣΥΝΟΛΙΚΑ ΨΗΦΟΙ: NAI:158, OXI:119, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΜέΡΑ25 | Α΄ ΑΘΗΝΩΝ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΝΑΙ |
| ΑΠΑΤΖΙΔΗ ΜΑΡΙΑ | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΟΥΦΑΚΗΣ ΙΩΑΝΝΗΣ(ΓΙΑΝΗΣ) | ΜέΡΑ25 | Α΄ ΘΕΣΣΑΛΟΝΙΚΗΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | ΛΑΡΙΣΗΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΝΑΙ |
| ΓΙΑΝΝΑΚΟΥ ΜΑΡΙΟΡΗ(ΜΑΡΙΕΤΤΑ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΗΓΟΡΙΑΔΗΣ ΚΛΕΩΝ | ΜέΡΑ25 | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΝΑΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α΄ ΑΘΗΝΩΝ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΝΑΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΟΓΙΑΔΗΣ ΓΕΩΡΓΙΟΣ | ΜέΡΑ25 | ΗΡΑΚΛΕΙΟΥ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΡΗΓΑ ΑΛΕΞΑΝΔΡΑ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΤΣΗΣ ΑΝΔΡΕΑΣ | Νέα Δημοκρατία | ΓΡΕΒΕΝΩΝ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΚΟΡΑΦΑ ΣΟΦΙΑ | ΜέΡΑ25 | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΟΧΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
|  |  |  |  |

|  |  |  |  |  |
| --- | --- | --- | --- | --- |
|  |  |  |  |  |
| Ημ/νία:03/09/2021 |  |  |  |  |
|  |  |  |  |  |
| Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες διατάξεις αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη | | | | |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Υπ. Τροπ. 1054/9 | 158 | 119 | 0 | 277 |
|  |  |  |  |  |
|  |  |  |  |  |
|  |  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ονομαστικής ηλεκτρονικής ψηφοφορίας, εισερχόμαστε στην ψήφιση των άρθρων, των υπολοίπων τροπολογιών και του συνόλου του νομοσχεδίου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 431-442)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας, το σχέδιο νόμου του Υπουργείου Μετανάστευσης και Ασύλου: «Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες επείγουσες διατάξεις αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη» έγινε δεκτό κατά πλειοψηφία σε μόνη συζήτηση επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου σελίδα 443α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Hεξουσιοδότηση παρεσχέθη.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 20.05΄ λύεται η συνεδρίαση για τη Δευτέρα 6 Σεπτεμβρίου 2021 και ώρα 15.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**